
1. TREI CRIME MISTERIOASE 


Spre bucuria bucureştenilor, primăvara anului 1956 se 
înstăpâni mult prea devreme. Incepuse un martie cu zile 
blânde, călduţe şi, pe măsură ce şi le depăna, anotimpul 
tinereţii devenea tot mai prezent în sufletele oamenilor 
Zăpada se topise demult şi sub razele soarelui prindeau 
viaţă primele fire de iarbă, ghioceii, mugurii arborilor. 
Curând dădură în floare castanii, iar ceva mai târziu, liliacul. 
Se  deschiseseră parcurile şi, deşi nopţile erau încă 
răcoroase, îndrăgostiţii se plimbau până în faptul dimineţii. 
Pe la începutul lui aprilie, primăvara îmbătrânise şi se 
vedea limpede că se pregăteşte să cedeze locul celuilalt 
anotimp. 

Dar primăvara bucureşteană a anului 1956 fu întunecată 
de trei crime rămase multă vreme nedezlegate. In zorii zilei 
de 4 aprilie, un îngrijitor bătrân de la Parcul Libertăţii, pe 
când îşi vedea de treburile lui, dădu peste cadavrul unui 
bărbat. Anunţă îndată miliția şi, nu peste mult timp. la faţa 
locului se iviră anchetatorii. Aceştia constatară, rând pe 
rând, câteva date importante. Victima fusese împuşcată în 
inimă, ceea ce îi provocase o moarte fulgerătoare. 
Criminalul, aşa cum arătau urmele, se aşezase pe o bancă, 
în stânga victimei şi, pesemne, între ei trebuie să se fi iscat 
o discuţie aprinsă. Mobilul crimei în nici un caz nu fusese 
jaful. Asasinul nu se atinsese de salariul ridicat de victimă 
chiar în ziua aceea de la întreprinderea unde lucra. 
Deoarece nici unul dintre paznicii parcului nu auzise 
zgomotul vreunei împuşcăturii se conchise că asasinul s-a 
folosit de un revolver cu amortizor de zgomot. Lucrătorii 
miliției mai constatară că Dumitru Medrea - victima - în 


etate de patruzeci şi şase de ani, necăsătorit, de profesie 
contabil dusese o viaţă solitară. Locuia de mulţi ani la 
marginea Capitalei, într-o cameră modestă, iar vecinii se 
obişnuiseră repede cu firea lui liniştită şi blajină. Omul 
trăise de parcă în tot timpul vieţii n-ar fi umblat decât în 
vârful picioarelor. Nu deranjase niciodată pe nimeni şi 
nimeni nu îndrăznise să-l tulbure. După toate semnele o 
singură pasiune îi împlinea existenţa - şahul. Intr-adevăr, în 
camera lui Medrea, anchetatorii găsiseră o colecţie de 
reviste de şah, caiete cu probleme complicate decupate din 
reviste româneşti şi străine. judecând după unele mărturii, 
Medrea juca rar, îi plăcea însă să se ocupe cu compunerea 
şi dezlegarea problemelor de şah. Colegii lui Medrea 
confirmară şi ei sihăstria şi firea exagerat de retrasă a 
victimei, punându-le pe seama unor crunte deziluzii. Totuşi, 
„cruntele deziluzii” nu erau decât simple presupuneri, 
întrucât taciturnul Dumitru Medrea nu se destăinuise 
nimănui. Victima mai trecea drept un salariat foarte 
sârguincios de cum venea la serviciu, se aşeza la birou şi 
nici un fel de anecdotă nu izbutea să-l smulgă de la lucru. 
Şi tocmai un asemenea cetăţean conştiincios, cu o fire atât 
de paşnică, fusese asasinat în plină noapte. La indicaţia 
lucrătorilor miliției, un colectiv de revizori efectuă un 
control minuţios în sectorul financiar condus de Medrea şi, 
curând, se confirmă că victima fusese un economist pe cât 
de capabil, pe atât de cinstit. Şase zile de cercetări 
minuţioase trecură fără să aducă anchetatorilor nimic nou, 
fără să le indice măcar o urmă. 

În cea de-a şaptea zi însă se petrecu un alt eveniment... 
în parcul loanid fu găsit un alt cadavru. Anchetatorii 
constatară, nu fără uimire, că victima - invalidul de război 
Mihai Prodan - murise lovită tot de un glonţ în inimă. Ca şi 
în primul caz, asasinul se folosise de un revolver cu 
amortizor. Uimirea anchetatorilor însă crescu şi mai mult, 
atunci când stabiliră unele asemănări între modul de viaţă 
al lui Medrea şi cel al invalidului Prodan. Şi cea de-a doua 
victimă dusese o viaţă retrasă, onestă, având în decursul 
existenţei sale o singură pasiune... problemele de şah. Fiind 


invalid de război, i se încredinţase un debit de tutun, unde- 
şi avea şi locuinţa. Cu toate stăruinţele lucrătorilor de 
miliţie; ancheta nu izbuti să dea nici de cheia acestei crime. 
Criminalul lucrase perfect, fără urme. Dosarele erau pe cale 
de a fi clasate, când se petrecu cel de-al treilea asasinat. 

De astă dată ucigaşul îşi alesese ca loc al crimei aleea 
jucătorilor de şah din Cişmigiu. Victima - cetăţeanul 
Leonard Olariu - era desenator tehnic la unul dintre 
institutele de proiectări din Capitală. Crima nu se deosebea 
prea mult de celelalte două: Leonard Olariu fusese şi dânsul 
împuşcat în inimă. Şi în cazul acesta anchetatorii stabiliră 
că victima dusese o viaţă retrasă. Nu fusese căsătorit, n- 
avea familie. Cu zece ani în urmă închiriase o cameră 
mobilată la văduva unui colonel. Gazda - o femeie de 
aproape şaizeci de ani - jurase că Leonard Olariu fusese un 
locatar corect, cuminte şi demn. E drept, o dată ea avusese 
intenţia să-l însoare, îi aranjase chiar şi o vedere, dar Olariu 
se împotrivise apărându-şi cu fermitate poziţia de celibatar. 
„Prefer o problemă de şah odihnitoare, îi spusese chiriaşul, 
decât o nevastă cicălitoare”. Ca şi în situaţiile anterioare, şi 
cea de-a treia victimă se dovedise un fanatic al jocului de 
şah. 

În privinţa lui Leonard Olariu, anchetatorii avură mai mult 
„noroc”: găsiră câteva urme, şi ele însă foarte derutante. 

Într-un buzunar al pantalonului, mai exact în cel din 
stânga, fu găsit un revolver prevăzut cu amortizor de 
zgomot. Arma purta amprentele digitale ale lui Olariu. A 
presupune însă că Leonard Olariu s-a împuşcat şi şi-a băgat 
apoi revolverul în buzunar, şi încă în cel stâng, ar fi fost mai 
mult decât absurd. În mod firesc, anchetatorii traseră 
concluzia că asasinul lucrase calm, inteligent, dar, mai cu 
seamă, premeditat. După ce săvârşise crima, luase pe 
propria sa armă amprentele celui ucis, apoi, pesemne mai 
mult în glumă, i-o strecurase în buzunar, vrând să indice 
anchetatorilor că nu mai avea nevoie de ea. Se mai stabili 
că atât Dumitru Medrea, cât şi Mihai Prodan fuseseră ucişi 
cu o armă de calibrul celei găsite la Olariu. 

În apropierea băncii pe care şezuse asasinul şi victima, 


anchetatorii dăduseră peste un pachet mototolit de ţigări 
„Carpaţi”. Fără îndoială că aparținuse ucigaşului, căci în 
buzunarul lui Olariu se găsise un pachet de ţigări 
„Mărăşeşti”. Era o descoperire importantă. Se aduse de 
îndată unul dintre cei mai buni câini poliţişti - vestitul Ingo - 
care luă urma asasinului. Ingo îşi călăuzi destul de repede 
stăpânii la hotelul „7 Noiembrie”. Nu se opri la intrare, ci 
urcă în grabă treptele şi, ajungând la primul etaj, se 
îndreptă spre camera 42. În clipa aceea anchetatorii erau 
siguri de victorie şi, pentru orice eventualitate, îşi pregătiră 
armele. Dar portarul hotelului care-i însoţise se văzu nevoit 
să-i dezamăgească. 

„Pasagerul de la «42» a plecat... Acum trei ceasuri a 
plecat...” Deschiseră, totuşi, camera, iar câinele reluă 
urma. Jumătate de oră mai târziu Ingo îi privi supărat, cu 
coada între picioare; ajunseseră la Gara de Nord. 

La întoarcere anchetatorii controlară dacă identitatea 
pasagerului de la camera „42” era trecută în registrul de 
evidenţă al hotelului. Şi o găsiră trecută: „Şerban Leontin, 
fiul lui Gheorghe şi al Ameliei, născut la Braşov, 1910, iulie 
5, de profesie inginer, domiciliat în Braşov, strada Re- 
publicii, numărul 23, apartamentul 13”. Anchetatorii 
reţinură şi câteva semnalmente ale pasagerului de la „42”. 
„Inalt, voinic, statură atletică, o faţă mare, bărbătească, 
expresivă. Blond. Foarte elegant...” 

O echipă operativă se deplasă fulger la Braşov. Acum 
anchetatorii nu mai aveau nici o îndoială că misterul celor 
trei crime va fi dezlegat. Un ceas mai târziu însă 
conducătorul echipei operative raportă la Bucureşti: „Pe 
strada Republicii numărul 23 nu locuieşte şi nici n-a locuit 
vreodată cetăţeanul Şerban Leontin. În evidenţa populaţiei 
din Braşov nu figurează nici un cetăţean cu acest nume”. 

Aşadar, asasinul se folosise de un buletin de identitate 
fals. Ancheta mai continuă o bucată de vreme, apoi la 
cererea Securităţii de Stat dosarul celor trei crime fu trecut 
organelor sale. 


2. TREI DOSARE - O SINGURA 
CONCLUZIE 


— Mă întrebi de ce mă atrage cazul? Maiorul de 
securitate Panait îşi aprinse gânditor o ţigară, apoi se ridică 
de la masa de lucru şi, după un vechi obicei, se apropie de 
fereastră. De acolo, trăgând câte un fum, îşi privi lung 
colaboratorul. Locotenentul major Lucian vru să se ridice şi 
dânsul din fotoliu. Un semn discret al superiorului îl făcu să 
rămână locului şi să aştepte cu interes să-i fie încredințate 
motivele acestuia. 

— Ai studiat cu atenţie cele trei dosare? Lucian nu se 
aştepta la o astfel de întrebare. Îi aruncă o privire în care 
citeai limpede: „se poate să vă mai îndoiţi? Doar colaborăm 
de atâta vreme”. Răspunse: 

— Le-am studiat, tovarăşe maior, cu toată atenţia. Eu 
cred... 

— Nu te supăra, tovarăşe Lucian, asta şi vreau să aflu ce 
crezi. 

— Păi... în primul rând concluziile miliției mi se par a fi 
juste. Nu s-a găsit multă vreme nici o urmă. Cercetările s- 
au împotmolit, deşi ele au fost întreprinse cu 
conştiinciozitate... 

— Până la un punct, îl întrerupse Panait. După câte 
înţeleg, eşti de acord cu felul cum au lucrat organele de 
miliţie?... 

— Exact, tovarăşe maior. Şi mă întreb chiar de ce sunteţi 
de părere că cele trei cazuri sunt de competenţa noastră? 
De ce vă atrage misterul acestor crime? 

Panait reveni la masa de lucru. Dar nu se aşeză. Cântări 
în mână cele trei dosare de parcă ar fi vrut să le afle 
greutatea. Lucian îl privea în tăcere: observa, nu ştiu 
pentru a câta oară, că maiorul încărunţise. 

— De ce mă interesează în mod deosebit cazul ăsta? Ai 


observat că cele trei victime au acelaşi an de naştere... 
Cum s-ar spune, acelaşi contingent, acelaşi leat... 

— Da, dar au făcut parte din regimente diferite. 

— Ai controlat? întrebă Panait strivind ţigara în 
scrumieră. 

— Aşa rezultă din dosare... 

— Ai controlat? repetă maiorul întrebarea. 

Lucian nu răspunse: începea să înţeleagă sensul celor 
patru cuvinte „până la un punct”. Situaţia militară a celor 
trei victime era luată de-a gata de la „Evidenţa populaţiei”. 
„Anchetatorii, gândi Lucian dându-i dreptate maiorului, ar fi 
fost datori să meargă ceva mai adânc cu cercetările.” 

— Cei trei, continuă Panait, aveau aceeaşi pasiune - 
problemele de şah. Cum îţi explici dumneata această 
înclinaţie comună? Dar, mai cu seamă, cum îţi explici faptul 
că cei trei, deşi se pasionau după problemele de şah, nu-şi 
trimiteau dezlegările sau colaborările lor la revistele de spe- 
cialitate? 

— Poate că le trimiteau, interveni Lucian, sub un 
pseudonim. 

— S-ar putea să ai dreptate... Atunci nu eşti de părere că 
şi acest fapt se cere controlat, stabilit cu certitudine? L-ai 
controlat? 

Lucian îşi muşcă buzele. Ceru permisiunea să-şi aprindă 
o ţigară. Maiorul îi aruncă o privire scrutătoare şi-i întinse 
propria tabacheră. Îşi dădea seama că spusele sale 
stârniseră frământarea tânărului ofiţer. Îi plăcea să-l vadă 
cum îşi muşcă buzele şi se încruntă copilăreşte. Continuă 
numai după ce-l văzu pe Lucian trăgând din ţigară: 

— La fiecare pas, anchetatorii s-au lovit de anumite 
coincidenţe. Ce crezi despre ele? 

— Coincidenţele sunt fenomene fireşti. Le-am întâlnit şi 
în rezolvarea „Cazului R-16”, şi în cazul „Obiectivului 112”. 
Nu văd de ce acum coincidenţele ar trebui să ne uimească 
mai mult decât altădată... 

— Tocmai pentru că sunt prea multe. Uite numai una! 
Victimele nu s-au cunoscut între ele - cel puţin aşa se 
desprinde din anchetă -, dar cei trei au avut acelaşi mod de 


viaţă, aceeaşi pasiune, în sfârşit, aceeaşi moarte. Tocmai 
coincidenţele astea mă atrag. Ele mă pun în faţa unei 
complicate probleme de şah... Hai s-o dezlegăm! surise 
Panait, aşezându-se în fotoliu. Ai văzut cum a fost rezolvată 
problema revolverului cu amortizor? 

— Am văzut, tovarăşe maior. Criminalul, un cinic, după 
ce l-a ucis pe Leonard Olariu, i-a strecurat pistolul în 
buzunarul pantalonului. 

— În care buzunar? 

— În cel din stânga. 

— Nu i-ar fi fost mai uşor să-l bage în buzunarul de la 
haină 1 îl întrebă maiorul. 

— Da, recunoscu Lucian, asta însă nu înseamnă că 
asasinul n-ar fi putut să facă un efort în plus pentru ca să-l 
introducă în buzunarul pantalonului, 

— Imi vine greu să sesizez logica acestui efort. Să ne 
amintim... Ancheta a stabilit cu exactitate următorul fapt: în 
cazul asasinării lui Medrea şi a lui Prodan, asasinul a şezut 
pe bancă în stânga victimelor. În cazul uciderii lui Leonard 
Olariu asasinul a stat însă în dreapta victimei. 

— O coincidenţă... Sau... 

— Sau? 

— Pricep! Pricep! exclamă Lucian, privindu-şi cu 
admiraţie superiorul. 

— Ce pricepi? Faţa lui Panait se destinse într-un surâs 
luminos: se bucura constatând că demonstraţia sa îl ajuta 
pe Lucian să pătrundă în taina celor trei dosare. Ce pricepi? 

— S-ar putea să avem de-a face cu doi asasini. 

— lată deci o altă presupunere. Apoi mai putem deduce 
că unul dintre ei a fost stângaci... 

— Olariu a fost stângaci. 

— Aşa e, încuviinţă Panait. Cei trei nu erau străini unul de 
celălalt. După aceste date, s-ar putea ca Olariu să fie 
asasinul lui Medrea şi Prodan, iar el să fi fost ucis de o altă 
persoană, de acel „Leontin Şerban”. 

— Dar revolverul? Credeţi că Olariu a fost împuşcat chiar 
cu propria sa armă? 

— Nu... cu alta.. Identică cu aceea aparţinând lui Olariu. 


Anchetatorii, fiind la cea de-a treia crimă asemănătoare, s- 
au bucurat descoperind arma cu amortizor şi s-au mulţumit 
să constate doar amprentele digitale. N-au controlat însă şi 
ţeava revolverului. Dacă ar fi controlat-o, ar fi descoperit că 
teava armei era strălucitoare... semn că în noaptea cu 
pricina arma găsită în buzunarul victimei nu fusese folosită. 
Deci? îşi stârni Panait colaboratorul... 

— „Leontin Şerban” l-a ucis cu propriul său revolver... 

— Şi acum, un alt fapt pentru care sunt de părere că 
acest caz s-ar cuveni să ne intereseze. lată, am constatat 
existenţa a două pistoale cu amortizor. Unul este de 
provenienţă germană - anul fabricaţiei 1942; cât priveşte 
celălalt încă nu i-am aflat proveniența. Deci numai simpla 
existenţă a celor două pistoale mă face să cred că nu avem 
de-a face cu o răfuială între şahişti sau prieteni; ci cu totul 
altceva... 

Lucian îşi ridică privirile. Ochii lor se întâlniră, şi Panait 
citi pe faţa colaboratorului său dorinţa vie de a acţiona 
imediat. 

— Ne aşteaptă o treabă grea, poate mai grea decât 
aceea din „Obiectivul 112”. 

— Ce propuneţi? întrebă Lucian însufleţit. 

— Să mai fumăm câte o ţigară... N-ai nimic împotrivă? 
Panait se aplecă peste birou şi-i întinse tabachera. Aşa... 
Eh, tovarăşe Lucian, fumăm mult, ce să-i faci? Uite, eu aş 
zice să începem cercetările noastre printr-o verificare foarte 
exigentă a vieţii celor trei... şahişti. De acord? 

— De acord, tovarăşe maior! 


* 


Lucian se apucă imediat de lucru cu o înverşunare 
explicabilă. Prea fusese superficial în analizarea celor trei 
dosare. Maiorul nu-l dojenise, dar demonstraţia sa, foarte 
logică şi convingătoare, răsunase ca o mustrare aspră. Nu- 
şi ierta acum uşurinţa de care dăduse dovadă. Şi doar ştia 
că în munca lor complexă ofițerului nu trebuie să-i scape 


nimic; să nu uite nici un amănunt, să-şi explice cu răbdare 
orice contradicţie, să judece fiecare problemă şi prin prisma 
intereselor duşmanului şi s-o analizeze pe toate feţele. „Da, 
am procedat ca un novice!”, îşi spunea el ori de câte ori îşi 
amintea de discuţia purtată în cabinetul maiorului. 

Muncea zi şi noapte. Mama sa, neliniştită, îl căuta cu 
telefonul pretutindeni şi-l ameninţa că, dacă iar n-o să vină 
la masă, o să ceară audienţă la tovarăşul ministru şi o să-l 
reclame. Lucian o îmbuna, o ruga să prânzească fără 
dânsul şi să-l lase pe tovarăşul ministru în pace, că şi aşa 
are multă bătaie de cap. 

Muncea intens şi, pe măsură ce pătrundea tot mai adânc 
în taina celor trei „şahişti”, îşi dădea seama câtă dreptate a 
avut maiorul. Aduna piesă cu piesă şi fiecare descoperire 
pe care o făcea îi strecura în suflet un sentiment de 
mândrie. „Acum n-o să mai aibă de ce să fie nemulţumit de 
mine”. 

În cea de-a treia săptămână Lucian îşi încheie cercetările 
şi, înainte de a prezenta raportul, mai citi o dată concluziile. 
Le găsi logice, convingătoare. Dar amintindu-şi de exigenţa 
maiorului îi scăzu puţin mulţumirea de sine: „Tot îmi 
găseşte el ceva. Nu există să nu-mi găsească!”. Cu neli- 
niştea aceasta în suflet i se şi înfăţişă. Panait îl întâmpină 
prietenos, ca întotdeauna. 

— Ai terminat, care va să zică? 

— Da, tovarăşe maior. 

— Eşti mulţumit de cele ce-ai făcut? mai întrebă Panait 
deschizând mapa pe care Lucian i-o înmânase. Văd că taci, 
nu vrei să răspunzi. De ce?... Trebuie să fii sigur pe ceea ce 
faci sau întreprinzi... Apoi, aruncându-şi privirile pe prima 
pagină a raportului, citi cu glas tare: „Cine este Dumitru 
Medrea?” Întrebarea are şi un răspuns? 

— Nu, recunoscu fără să ezite Lucian. 

Panait îi aruncă o privire caldă, apreciindu-i astfel 
sinceritatea. 

— Bine, tovarăşe Lucian, o să citesc de îndată raportul, 
apoi o să încercăm să găsim răspunsul împreună. 

Lucian se retrase, iar maiorul, după cum făgăduise, se 


cufundă imediat în studierea raportului: 

„Cine este Dumitru Medrea?” 

„Am început cercetările prin a verifica atent locuinţa lui 
Dumitru Medrea, precum şi mărturisirile vecinilor. In acest 
sens, n-am putut să stabilesc nimic nou față de datele 
cuprinse în dosarul întocmit de organele de miliţie. Atrag 
atenția însă unele reviste de şah provenite din Germania. 
Se vede că o mare parte din probleme au fost rezolvate. M- 
am întrebat: Oare Mearea cunoştea limba germană? Mi-am 
răspuns afirmativ, căci printre puținele cărți ale victimei am 
găsit şi o carte în limba germană „Povestirile lui Hoffmann”. 
Un număr de pasaje din această carte fuseseră subliniate 
de mâna lui Medrea. Mai mult. Câteva dintre ele sunt 
comentate în germană. Descoperirea făcută m-a călăuzit 
către o altă constatare. În nici una din autobiografiile sale 
Medrea nu menţionează că ştie limba germană. 

Am trecut apoi la studierea minuțioasă a dosarului 
personal al lui D. Medrea, aflat la serviciul de cadre al 
întreprinderii unde a lucrat. 

Dumitru Medrea s-a născut în anul 1910, într-o familie de 
țărani mijlocaşi. A terminat patru clase primare în comuna 
C..., apoi a fost dat la Liceul Comercial din Craiova. Nu 
termină liceul, intră însă practicant la biroul unei firme 
comerciale din Craiova: „La stema regală”. N-a făcut parte 
din nici un partid politic. La izbucnirea războiului 
antisovietic este mobilizat şi trimis să lucreze în cadrul unui 
Serviciu secret de pe frontul de răsărit. (Panait reciti 
ultimele cuvinte şi, cu un creion roşu, însemnă pe marginea 
raportului: „F.f. important!”). După terminarea războiului se 
stabileşte la Bucureşti, deoarece părinții i se „prăpădiseră.” 
Se angajează ca ajutor de contabil la o întreprindere 
particulară care se ocupă cu cumpărarea şi vânzarea 
bunurilor scoase la licitaţie. 

În 1949 se angajează contabil la întreprinderea unde a 
lucrat până în ultima clipă a vieții. Colegii săi mi-au 
confirmat izolarea, dar şi conştiinciozitatea lui Dumitru 
Medrea. Am controlat toate acestea, depănâna firul vieții 
fostului contabil. În primul rână m-a uimit sărăcia dosarului 


său. Nici un certificat cu privire la absolvirea celor şase 
clase de liceu; nici un act de la serviciile sale anterioare. 
Singurul certificat este cel eliberat în anul 1952 de către o 
comisie care a stabilit calificarea „contabilului D. Medrea”. 
La întrebarea mea: „De ce atât de puține date?” directorul 
cadrelor mi-a răspuns: „E greu, firmele particulare s-au 
desființat... Oamenii n-au de unde să obțină adeverințele 
necesare”. Avea dreptate. Prima firmă - „La stema regală” 
- a dat faliment încă în 1943, iar cea de-a doua 
întreprindere unde a lucrat D. Medrea n-a fost decât o 
afacere de stil gangsteresc, fără registre sau cu registre 
duble. De altfel, în 1948 cei care au pus-o pe picioare au fu- 
git din țară. 

Am trecut apoi la cercetarea perioadei serviciului său 
militar. Cu acest prilej am făcut câteva descoperiri 
uluitoare.  Intr-adevăr, în arhivele serviciului secret 
figurează numele  sergentului major Medrea Dumitru, 
mobilizat chiar de la începutul războiului - cinci august 
1941. lată însă că în dreptul aceluiaşi nume întâlnim 
următoarea mențiune: „Mort la 3 martie 1944, în timpul re- 
tragerii de la Odesa. (Panait însemnă: „la te uită, ce 
surpriză!”.) Se indică şi locul unde s-ar afla mormântul 
sergentului major. M-am pomenit pe neaşteptate în fața 
unor date derutante. Mă întrebam: „De fapt, când a murit 
Dumitru Medrea, în anul 1956 sau în 1944?” Am luat atunci 
hotărârea să plec în comuna C... Multe din neamurile lui 
Medrea trăiesc... Trăieşte şi mamă-sa, Maria Medrea, pe 
care „contabilul” o dăduse „prăpădită”. lar în casa bătrânei 
am dat peste o fotografie mare şi îndoliată a celui căzut pe 
front. Sub fotografie ardea luminita unei candele. Bătrâna, 
aşa cum era şi firesc, auzind că mă interesez de fiul ei, a 
început să plângă. Era unicul ei copil. Am constatat că D. 
Medrea nu terminase liceul şi că fusese practicant la firma 
„La stema regală”. Din documentele Liceului Comercial din 
Craiova rezultă că D. Mearea a fost un elev silitor. Cele 
aflate în timpul cercetărilor au avut darul de a mă ului. Mă 
întrebam într-una: „Medrea din 1956 să fie unul şi acelaşi 
cu Medrea din 1944, aparținând Serviciului secret?” Am 


confruntat două fotografii - una luată de la părinții lui, 
cealaltă aflată la dosarul nostru - şi am constatat că cele 
două fotografii se asemănau, dar, în acelaşi timp, parcă nu. 
(Panait căută fotografiile şi le confruntă, apoi notă: „Ai 
dreptate tov. Lucian!”.) Deci se cuvine să ne întrebăm: 
„Cine-i Dumitru Medrea, ucis în Parcul Libertăţii? Este unul 
şi miloşi cu fostul colaborator al Serviciului secret? Un 
răspuns afirmativ naşte alte întrebări. Cu ce scop a fost 
„omorât” în 1944 şi lăsat în viață, pentru ca pe urmă să fie 
ucis în 1956? De ce după „îngroparea” lui nu i s-a furnizat o 
nouă identitate? Totuşi nu cred că Medrea cel ucis în 1956 
este unul şi acelaşi cu Mearea „îngropat” în 1944. 

Presupunând apoi că Dumitru Medrea a murit într-adevăr 
în anul 1944, atunci cum ne explicăm că actele sale de 
identitate au ajuns în mâinile unui alt cetățean? E limpede 
că identitatea lui Medrea nu putea să fie furnizată altcuiva 
decât de un singur organ - Serviciul secret. Se cuvine deci 
trasă concluzia că cel ucis în 1956 în Parcul Libertăţii a avut 
legături cu Serviciul secret. Aşadar, recunosc - „Cazul D. 
Medrea” este de competența noastră, având de lămurit 
următoarea problemă: „Cine a fost în realitate Dumitru 
Medrea şi de ce a fost ucis exact la doisprezece ani de la 
terminarea războiului”. 

Panait se opri din lectură. Rămase cu privirea pierdută. 
Părea că se odihneşte; de fapt se gândea la Lucian. ÎI 
bucura rezultatul cercetărilor întreprinse de acesta, felul 
cum îşi întocmise raportul şi, fără voia sa, îl compară cu 
Lucian cel de acum şapte ani, absolvent al unor cursuri 
militare speciale. Pe atunci, fostul cazangiu se mişca prea 
„iute”, pripindu-se de cele mai multe ori. De felul său era o 
fire veselă, dar cum se apuca de lucru se transforma brusc: 
veseliei îi lua locul o ţinută gravă, un obraz morocănos. Îşi 
mai aminti cât de mult suferise Lucian când dăduse greş în 
arestarea Măriei Liman (vezi „Cazul R-16”). Şi acum se mai 
grăbea uneori, totuşi devenise ceva mai sigur în analize şi 
în concluzii. Panait îşi aţinti din nou privirile pe dosarul din 
faţa lui. Işi aprinse mecanic o ţigară şi citi în continuare: 

„Cine este Mihai Prodan?” 


„Viaţa invalidului de război M. Prodan, dintr-un anumit 
punct de vedere, mi se pare edificatoare. Fiind invalid, a 
obținut o tutungerie. Cu ceea ce îi aducea ar fi putut să 
ducă o viaţă destul de iîmbelşugată. Totuşi trăia foarte 
sobru; ba, aş putea spune, într-o sărăcie nejustificată. 

Un vestibul mic şi întunecos leagă debitul de o odăiță 
izolată - locuința invalidului. Nu era căsătorit, nu trăia cu 
nimeni. Masa o lua la un restaurant din vecinătatea 
tutungeriei. Am cercetat atent interiorul locuinţei. Printre 
revistele de şah, am găsit şi câteva în limba germană. Unde 
şi cină a învățat un „țăran cu patru clase primare” limba 
germană? (Panait notă: „Şi Medrea ştia germana!”.) Printre 
cărți am găsit şi o traducere mai veche din Nietzsche - 
„Zarathustra“. Intr-o ascunzătoare din perete am găsit trei 
librete C.E.C., eliberate de trei oficii raionale. Totalul sumei 
înregistrate pe cele trei librete se ridică la 56 395 de lei. 
Pesemne că M. Prodan nu dorea să atragă nimănui atenția 
asupra acestei sume, aşa se şi explică faptul că a preferat 
să-şi depună banii la trei oficii deosebite. Revizorii noştri au 
stabilit că sumele depuse puteau fi economisite, în decurs 
de câţiva ani, din veniturile tutungiului. Printre vecini trecea 
drept un om foarte zgârcit. Chelnerii de la restaurantul 
unde Prodan lua masa mi-au confirmat avaritia invalidului. 

Mi se pare ciudat că atât în viața lui Medrea, cât şi în 
aceea a lui Prodan n-au existat femei. Totuşi, un chelner 
mi-a mărturisit că l-ar fi zărit pe Prodan cu o femeie şi că a 
doua zi l-ar fi întrebat: „Nea Prodane, de ce nu te însori?” la 
care invalidul ar fi răspuns: „Ce, sunt nebun? Să-mi aduc 
boala-n casă?” Nu pot să nu sesizez în conduita lui Prodan o 
prea mare prudenţă. (Faţă de ce? însemnă Panait. Faţă de 
cine?”) 

Am cercetat şi dosarul militar al invalidului de război 
Mihai Prodan. Din piesele găsite la dosar am constatat 
următoarele: 

a) M. Prodan a fost mobilizat cu două luni înainte de 
izbucnirea războiului şi, infanterist fiind, a luptat în linia 
întâi. 

b) La Rostov, într-o incursiune, patrula lor a fost respinsă 


cu aruncătoare de flăcări. M. Prodan a avut noroc. Nu l-a 
atins decât lumina orbitoare g, flăcărilor. Mai bine de un an 
a zăcut într-un spital. („Află spitalul!” treci Panait în dreptul 
acestui punct.) 

c) După însănătoşire, vederea i-a rămas foarte slăbită. A 
trecut prin câteva comisii, acordându-i-se. În cele din urmă, 
invaliditatea. In primăvara anului 1944 a obținut la 
Bucureşti o tutungerie. (F. f. interesant. Tov. Lucian, reţine: 
şi Medrea a „murit” tot în primăvara lui '44.) Este aceeași 
pe care a stăpânit-o până în clipa morţii. 

Nu m-am multumit însă cu cele aflate din dosarul militar 
al lui M. Prodan. Ca şi în cazul lui Medrea, m-am întrebat: 
„Oare invalidul să fi fost atât de singur? Să se fi rupt cu 
totul de căminul părintesc năsăudean?” Pe ţăranii de prin 
părțile acelea îi ştim legați de satul şi pământul lor. M-am 
deplasat până la C... Descoperirea făcută n-a mai avut 
darul de a mă ului. Pe părinţii lui M. Prodan i-am găsit în 
viață. Ba, mai mult, l-am găsit în viață şi pe fostul 
infanterist M. Prodan. Nu semăna deloc cu invalidul de la 
Bucureşti. Am stat de vorbă cu dânsul şi i-am luat şi o 
declarație scrisă. De mai bine de cinci ani este membru al 
colectivei din comună. A intrat printre primii, iar astăzi este 
brigadier zootehnician. „No, că mi-s umblat şi ştiu ce-i aia 
colhoz”, mi-a declarat dânsul. Apoi m-a lămurit de ce-i om 
umblat. La Rostov, împreună cu alţi soldați, a trecut linia 
frontului, la sovietici. Nu mai voia să lupte. A stat în 
prizonierat mai bine de patru ani de zile. Acasă, bătrânii lui 
ÎI şi înmormântaseră: primiseră de pe front o hârtie care îl 
dădea pe soldatul Mihai I. Prodan dispărut fără urmă. În tot 
acest răstimp, el a lucrat într-un colhoz din Asia centrală. 
După terminarea războiului s-a înapoiat acasă viu fi ne- 
vătămat. Acestea sunt, pe scurt, datele lui M. Prodan. 

Aşadar, am ajuns să stabilesc o a doua identitate falsă. În 
mod firesc m-am întrebat: „Care este adevărata identitate 
a invalidului ucis în Parcul loanid? Cum de a izbutit să 
trăiască atâţia ani atât de bine camuflat? Cum fi în ce 
împrejurări a obținut el identitatea lui M. Prodan?” Gândul 
că mă găsesc în fața unor foşti agenţi cu experiență m-a 


determinat să mă întorc iarăşi la tutungeria invalidului. De 
astă dată nu mi-a fost greu să stabilesc de ce în anul 1944 
„tutungiul” şi-a ales dugheana asta şi nu alta. Tutungeria 
reprezenta un fel de „punct strategic”. Se afla situată nu 
departe de o cazarmă importantă a garnizoanei Bucureştii 
De la postul său, „invalidul” observa mişcarea unității 
militare respective. Mai trebuie să adaug că foarte mulţi 
ofițeri şi soldaţi îi treceau pragul. Cu unii, rămaşi 
neidentificaţi, pesemne că izbutise să se imprietenească. 
(Bravo, Lucian!) Deci, ca şi în cazul lui D. Medrea, avem 
datoria de a stabili „Cine a fost şi ce a urmărit invalidul M. 
Prodan”. (Nu numai asta, tovarăşe locotenent major.) 

Şi, furat de noile date oferite de Lucian, maiorul Panait 
trecu de îndată la citirea celui de-al treilea raport intitulat: 
„Cine este Leonard Olariu?” 

„Din păcate, datele culese cu privire la viața lui Leonard 
Olariu sunt puține la număr, dar, în esență, la fel de 
concludente. Spre deosebire de Dumitru Medrea şi Mihai 
Prodan, el a locuit într-o cameră mobilată închiriată de la 
cetățeana Madeleine Petrescu, în etate de 55 de ani, 
văduva unui fost colonel de cavalerie. Casa de pe str. P. 
este proprietatea văduvei. N-are fațadă la stradă, ci e 
construită în fundul curții. Aş spune - o casă izolată, 
împrejmuită de o grădină bătrânească, năpădită de bălării. 
Văduva îl îngrijea pe chiriaş, îi făcea demâncare. Din 
declarațiile ei rezultă că Olariu a fost un om civilizat, cult, 
vorbea limba germană la perfectie, deoarece se născuse la 
Cernăuţi. Nu l-a auzit niciodată certându-se sau ieşindu-şi 
din fire Era un bărbat aşezat, nu chefuia, n-aducea femei în 
cameră. Singurătatea chiriaşului a mirat-o. O dată a vrut 
să-l însoare. Fără ştirea lui, i-a aranjat o vedere. Dar el, 
aflând în cele din urmă scopul „urmărit”, i-a mărturisit 
gazdei că-i un burlac care nu poate fi clintit din convingerile 
sale. („Prea mulţi burlaci!” notă Panait.) La Institutul de 
proiectări unde lucra, trecea drept unul dintre cei mai buni 
desenatori tehnici. Dosarul lui profesional l-am găsit 
oarecum complet. 

Și-a făcut studiile la Cernăuţi. E domiciliat în Bucureşti 


din vara anului 1940. Aşa cum reiese din autobiografia sa, 
părinții i-ar fi rămas în comuna Nepolocăuţi, din regiunea 
Cernăuți, U.R.S.S. Tatăl său, învățător, iar mama sa, 
casnică. În Bucureşti n-a apucat să aibă un domiciliu fix, 
căci este concentrat în toamna sosirii lui în Capitală. In 
primul an al războiului este trimis să lucreze pe lângă 
aparatul feroviar din gara Cernăuţi, Ce anume misiune 
militară îndeplinea acolo, n-am izbutit încă să stabilesc. 
După 23 August 1944 îl găsim cartograf pe lângă Marele 
Stat Major al Armatei. Pentru merite deosebite, i s-a 
acordat „Virtutea Militară”. După demobilizare, adică în 
toamna anului 1945, se înapoiază la Bucureşti. Se 
angajează la „Malaxa“ ca desenator tehnic, iar în 1950 se 
transferă la Institutul de proiectări, abia înființat. Tot în 
acest an închiriază o cameră mobilată la cetățeana 
Madeleine Petrescu. La prima vedere, actele sale sunt în 
ordine. Totul apare logic, justificat. lată însă că, răspunzând 
cererii noastre, autoritățile sovietice ne comunică faptul că 
familia Olariu Hărman nu s-a aflat niciodată în evidenţa 
populației comunei Nepolocăuți”. 

Cu acest răspuns se încheie fişa lui Leonard Olariu. (Se 
încheie vremelnic, nu-i aşa, tovarăşe locotenent major?) 
„Nici în acest caz nu ştim adevărata identitate a celui ucis 
în Cişmigiu”. 

Locotenent major, L. VIZIRU 


A doua zi, maiorul Panait îşi convocă colaboratorul. 
Lucian aşteptase această clipă cu nerăbdare Era convins că 
raportul întocmit de el satisfăcea acum exigenţele 
maiorului şi că acesta avea să-i iasă bucuros în întâmpinare 
pentru a-l lăuda. Dai lucrurile nu se petrecură astfel. Ba, 
dimpotrivă, i se păru că maiorul îl priveşte rece, adresându- 
i-se pe un ton distant şi oficial: 

— la loc, tovarăşe locotenent major, vreau să discutăm 
pe marginea raportului dumitale. 


„lar l-am nemulţumit cu ceva! fu primul gând al lui 
Lucian. Cu ce oare?” Se aşeză. iscodind Obrazul lui Panait. 

— Tovarăşe maior, îndrăzni Lucian, am impresia că 
trebuie să fi greşit cu ceva... 

Panait îi aruncă o privire oficială; îi răspunse însă cu o 
voce mai puţin severă decât se aşteptase Lucian. 

— De greşit, ai greşit... nu întru totul... 

Panait ar fi putut să-l întâmpine cu cuvintele: „Tovarăşe 
Lucian, ai întocmit un raport meritoriu!” Evită însă această 
introducere. Nu voia să trezească în sufletul colaboratorului 
său sentimentul automulţumirii. Dibuise în caracterul lui Lu- 
cian o anumită trăsătură, ce-i drept incipientă, dar care, 
stimulată, ar fi putut să-i limiteze gândirea. lar Panait ştia 
că în nici un alt sector de activitate automulţumirea nu 
poate pricinui mai multe pagube decât în cel al securităţii 
statului. 

— De câte ori ţi-ai citit raportul înainte de a mi-l 
prezenta? 

— De trei ori! mărturisi Lucian descumpănit. 

— Nu ştiu dacă e mult sau puţin. Aş fi preferat să-l fi citit 
o dată şi bine. 

Lucian se întunecă la faţă: ştia că acum o să urmeze o 
critică pe cât de aspră, pe atât de logică, care-i va 
demonstra încă o dată că-i un superficial, că ia încă uşor 
anumite probleme. 

— Ştii că nu există spionaj în sine? 

— Ştiu, tovarăşe maior. 

— Nu. Nu ştii! lar dacă ştii, ştii pesemne mai mult 
teoretic, nu şi practic. Spionajul, contraspionajul nu pot fi 
desprinse de fundamentul lor politic, de interesele unui stat 
sau ale altui stat, de interesele unei orânduiri sociale sau 
ale altei orânduiri. În raportul dumitale, constatările apar ca 
nişte fapte în sine, vehiculate de o forţă divină, atemporală, 
apolitică... dacă admitem că pot exista asemenea forţe... 
Bineînţeles că nimic din ceea ce-ţi spun eu nu reprezintă 
pentru dumneata ceva nou, nu-i aşa? 

Lucian nu îndrăzni să se uite în ochii maiorului, nici să 
răspundă, îi ceru doar permisiunea să-şi aprindă o ţigară. O 


aprinse trist şi gânditor: cunoştea exigenţa maiorului, căuta 
în activitatea sa s-o atingă, dar, de fiecare dată, ca un 
făcut, şi „exigenţa” se depărta de dânsul... 

— Să analizăm împreună, continuă Panait, situaţia 
politică a unor perioade legate de raportul dumitale. Din 
cele stabilite de dumneata reiese că cele trei identități - 
Dumitru Medrea, Mihai Prodan, Leonard Olariu - s-au 
„născut” în anii 1942-1944. Începuse bătălia de pe Volga, 
deci pentru nazişti războiul luase o întorsătură neaşteptată 
cu un sumbru deznodământ. Astăzi ştim că spionajul 
hitlerist cu „anexele sale” s-a pregătit încă de pe atunci nu 
numai pentru o simplă retragere, ci pentru ceva mai mult. 
Au întrevăzut şi posibilitatea întoarcerii armelor de către 
armata noastră. Deci, putem presupune că au. trecut, spriji- 
niţi de fostul serviciu secret din ţara noastră, la 
reorganizarea reţelei lor de spionaj. Cele trei identități s-au 
născut în aceste împrejurări şi putem presupune că au 
reprezentat, în reţeaua lor de după 23 august, trei pioni 
importanţi. În concluzie, ne aflăm în faţa unor „rămăşiţe” 
ale ultimului război mondial. 

Demonstrația logică a lui Panait, căldura din glasul său îl 
făcură pe Lucian să uite nemulţumirea care-l necăjise la 
început. Totuşi, fuma înciudat. Toate legăturile astea se 
aflau şi-n mintea lui, i se păreau fireşti, ca fapte care se 
înţeleg de la sine. Ca şi când i-ar fi ghicit gândul, Panait 
continuă: 

— Sunt în viaţa noastră probleme foarte cunoscute care 
se cer reamintite. N-o să înţelegem niciodată un fenomen 
dacă nu-l vom analiza în lumina unor interese politice, de 
clasă. Un ofiţer de securitate este totodată şi un lucrător 
politic al aparatului nostru de stat. lartă-mă că-ţi amintesc 
de aceste adevăruri elementare, dar socotesc că, atunci 
când este cazul, trebuie să ne amintim unul altuia aceste 
adevăruri... 

— Tovarăşe maior... 

— N-am terminat. În acest sens aş fi vrut ca analiza 
întreprinsă de dumneata în raport să meargă ceva mai 
departe. Aş fi vrut să-ţi pui această întrebare: „De ce acum 


şi nu altă dată s-a produs moartea a trei agenţi, se pare 
importanţi, ai unei puteri străine?”. Să întrevedem motivul 
asasinării lor. De care evenimente politice putem lega 
aceste trei întâmplări? Raportul dumitale este lipsit de 
perspectiva politică necesară rapoartelor noastre. Ce a 
determinat duşmanul din umbră să ne arunce în cale 
cadavrele a trei agenţi? Aceste întrebări trebuie să ne 
neliniştească, căci neliniştea noastră nu-i rodul unor 
slăbiciuni, ci izvorăşte din dorinţa fierbinte de a anihila la 
vreme orice lovitură a duşmanului. De altfel ţi-ai putut da 
seama că cercurile imperialiste şi-au şi intensificat 
propaganda anticomunistă, că provocările lor se ţin lanţ. Aş 
spune că sunt în căutarea unor fisuri, pentru a lovi în noi, în 
cuceririle noastre revoluţionare. Această realitate politică 
trebuie să ne ducă la aprofundarea faptelor stabilite de 
dumneata. Fapte, de altfel, foarte interesante şi le apreciez 
ca atare. Aş vrea acum să aflu şi propunerile dumitale... 

Aceasta fu singura laudă a şefului, şi Lucian îi mulţumi în 
gând pentru zgârcenie. Şi de data aceasta maiorul avea 
dreptate. „Repede mai aleargă şi «exigenţa» asta! O s-o 
ajung eu vreodată?” 

— AŞ vrea să încep, vorbi Lucian cu glasul puţin 
sugrumat, prin a spune: Trei dosare - o singură concluzie. 
Ne aflăm în faţa a trei agenţi, a „trei conserve”. 

— Trei „conserve”? Presupui deci că în răstimpul ăsta cei 
trei n-au mişcat un deget? 

— Exact, tovarăşe maior. Pe baza cercetărilor întreprinse 
am constatat deplina lor izolare. Nu purtau nici un fel de 
corespondenţă, pare-se că o evitau chiar. N-au folosit nici 
alte mijloace, de pildă radiofonice, căci atunci am fi izbutit 
să interceptăm măcar una din aceste emisiuni... Cele 
câteva amănunte indică depline lor „conservare”. 

— Atunci asasinatele apar cu atât mai enigmatice: 
„conservi” trei agenţi, ca apoi să-i lichidezi... 

— Da, s-ar părea că o dată cu constatările cuprinse în 
raport drumul către dezlegarea celor trei crime se închide 
brusc. Am constatat fapte, dar n-am găsit o urmă care să 
ne ajute să răspundem la următoarele întrebări: 


a) Care este adevărata identitate a celor trei agenţi? 

b) Dacă se adevereşte presupunerea că Leonard Olariu i- 
ar fi împuşcat pe primii doi, de ce a făcut-o? Ce legături 
existau între ei? 

c) Cine l-a ucis pe Leonard Olariu? 

— Eu aş mai adăuga o întrebare: „Ce vor întreprinde pe 
viitor stăpânii „celor patru”? De acord? 

— Apoi, urmă Lucian, propun supravegherea în 
continuare a celor trei locuinţe. Extinderea cercetărilor 
asupra unor ofiţeri care au lucrat la Serviciul secret de pe 
lângă unităţile unde s-au născut cele trei identități... 
Deocamdată atât, tovarăşe maior. 

Panait îl privi aprobator: 

— Ultima propunere, zise el, mi se pare foarte 
interesantă... Acţionează! 

O licărire blândă se aprinse în privirile maiorului, şi 
Lucian îşi dădu seama că şeful îi apreciază raportul mai 
mult decât arătase. 


3. O „FANTOMĂ” TRECE GRANIŢA 


În tăcerea nopţii fără lună se auzea doar vuietul uşor al 
valurilor. Cerul înstelat străjuia o mare calmă, uleioasă, 
neagră ca păcura. In depărtare, farul de la Tuzla tăia, fără 
să ostenească, bezna în felii uniforme. Din rada portului, 
luminile vapoarelor ancorate străluceau asemenea unor 
astre încremenite între cer şi pământ. 

Trecuse de miezul nopţii. Printre ultimii clienţi ai 
restaurantului „Marea Neagră” se afla şi un bărbat înalt, 
voinic, cu o faţă mare şi energică. Stătea singur la masă şi 
fuma liniştit, măsurând la nesfârşit paharul de vin: s-ar fi 
putut spune că studiază din priviri Murfatlarul auriu. Când şi 
când, din obişnuinţă, îşi petrecea degetele prin părul blond 
şi uşor ondulat. Consumase destul de mult şi dăduse 


dovadă de un gust deosebit în alegerea bucatelor, ceea ce, 
de la bun început, atrăsese aprecierea ospătarului. „Un 
client ales, îşi zise acesta, poate un ofiţer de marină, 
umblat prin toate porturile, poate un turist neobosit”. Și 
căuta să fie la înălţime. Clientul îi înţelesese strădaniile şi, 
ori de câte ori se apropia de masă, îi mulțumea cu un 
zâmbet arogant. Acum însă ospătarul începuse să dea 
semne de nervozitate: ora era destul de înaintată, iar 
clientul nu se prea grăbea să plece. Câteva becuri se 
stinseseră în fundul localului; o femeie de serviciu se apucă 
să măture. În cele din urmă, amuzat parcă de graba celor 
din jur, clientul făcu ospătarului un semn discret: 
„Socoteala!” De îndată i se aduse pe o farfurie nota de 
plată, dar ospătarul înlemni auzind reproşul acestui client 
distins: 

— Morun n-am mâncat. 

Păcat, răspunse ospătarul bâlbâindu-se, e tare gustos... 

— Ştiu, însă e prea gras, iar eu nu suport... sufăr de ficat. 
Clientul zâmbi şi-l întrebă, cercetând nota de plată: Barca-i 
pregătită? 

— Pregătită... De altfel, vă aşteptam. De ce nu mi-aţi 
spus parola de la bun început? 

Ospătarul se aplecă spre client ca şi când ar fi vrut să 
dea unele explicaţii la notă: 

— Obiectele sunt la locul lor? 

— Da... o să le găsiţi în barcă... Aveţi de plată... 

Femeia de serviciu trecu iar pe lângă masa lor. „Clientul” 
scoase un portofel roşcat, din piele fină şi plăti. Apoi, ca din 
greşeală, lăsă portofelul pe masă, iar ospătarul se grăbi să-l 
acopere cu un ştergar; după aceea, executând o plecăciune 
profesională, mulţumi „clientului” şi se depărtă luând cu el 
şi portofelul „uitat”. 

„Clientul” părăsi localul călcând drept şi sigur, în stradă, 
briza rece şi sărată a mării îl învălui dintr-o dată. Infiorându- 
|. Îşi strânse pe corp fulgarinul şi se îndreptă spre partea de 
miazăzi a oraşului. Pe drum, nici ţipenie de om, iar tăcerea 
grea a străzilor adormite era tulburată doar de vuietul 
monoton al mării. Depărtându-se de restaurant, „clientul” 


deveni atent la tot ceea ce se petrecea în jurul său. Rămase 
câteva clipe în faţa unei vitrine luminate cu neon, iscodind 
strada pustie. Se mai opri şi-n faţa altor magazine. Se 
convinse că nu era urmărit şi-şi văzu nestingherit de drum. 
După un timp o apucă pe o străduţă îngustă şi cobori 
spre malul mării. Întunericul deveni mai dens, dar ochii 
omului erau obişnuiţi cu el. Călca uşor, iar talpa de crep a 
pantofilor făcea ca pasul său să nu se audă în noapte. Pe 
măsură ce se apropia de ţel simţea tot mai puternic în nări 
mirosul respingător de alge putrezite. Ceva mai târziu, se 
opri din nou. Văzu lumina farului măturând la nesfârşit 
bezna, apoi luminile din deal. ÎI bucurau întunericul, 
pustietatea, tăcerea înconjurătoare. O porni iar şi, curând, 
ajunse la plaja oraşului. Scrută întunericul în direcţia mării 
şi zări între două stânci silueta unei bărci. O luă grăbit într- 
acolo. Când ajunse la barcă se apucă s-o controleze. Găsi 
într-o ascunzătoare geamantanul. Îl deschise şi constată cu 
satisfacţie că totul se găsea la locul său: costumul de 
scufundător cu încărcătura de oxigen, aparatul „Morse”. Îşi 
scoase calm fulgarinul şi-l aruncă în barcă. După aceea 
desfăcu legăturile bărcii, o împinse în larg şi sări sprinten în 
ea. Vâsli un timp încet, până ce se depărtă de mal, apoi îşi 
scoase haina, îşi suflecă mânecile cămăşii şi se apucă să 
vâslească puternic, cu îndemânare. Se depărtă repede de 
țărm, afundându-se în bezna şi singurătatea nopţii. Vâslea 
neîntrerupt urmărind cu luare-aminte acele fosforescente 
ale busolei. Valurile erau moi şi rotunde, îl legănau uşor; 
erau negre ca smoala şi se spulberau lin. Omul vâslea fără 
să obosească şi se vedea că rezistenţa sa fizică era rodul 
unui antrenament îndelungat. Barca înainta mereu spre 
sud, cu o viteză egală. După mai bine de două ceasuri, 
vâslaşul lăsă barca în voie. Cercetă harta la lumina albastră 
a lanternei şi constată că-şi atinsese obiectivul. Trase 
geamantanul, scoase costumul de scufundător şi-l rândui în 
faţa sa piesă cu piesă. Apoi îşi pregăti aparatul de 
radiorecepţie şi începu să-şi lanseze semnalele. Bătăile 
aparatului răsunară în noapte ca nişte sunete tainice, ivite 
parcă din adâncul mării. Semnaliză un timp, după care 


trecu pe recepţie, în aşteptarea răspunsului. Şi răspunsul 
nu se lăsă prea mult aşteptat. „Vâslaşul” descifră în gând 
sunetele când scurte, când prelungi ale aparatului. Faţa i se 
luminase de un surâs victorios, nu lipsit de îngâmfare. 
Convorbirea fu scurtă. Când sunetele se topiră brusc, parcă 
în vuietul mării, omul se apucă din nou să vâslească. 
Înainta tot spre sud, neluându-şi ochii de pe busolă. După 
treizeci de minute opri. Lansă iar un mesaj, la care i se 
răspunse imediat. De astă dată, convorbirea se sfârşi şi mai 
repede. „Văslaşul” împinse aparatul într-o parte a bărcii şi, 
fluierând, începu să se dezbrace. Dar nu rămase gol, ci se 
apucă să-şi pună costumul de scufundător. Zece minute 
mai târziu, „clientul” restaurantului „Marea Neagră” aducea 
cu un monstru marin plămădit parcă din valuri şi întuneric. 
Nu se îngriji de lucrurile din barcă; le lăsă vraişte. Înainte 
însă de a se arunca în valuri, aruncă o căutătură cerului 
înstelat şi-şi făcu smerit semnul crucii. Apoi pieri în adâncul 
mării, ca un delfin. 


x x 


În vremea aceasta, la postul grăniceresc H. se dădea 
alarma. Atât radarul, cât şi goniometrajul înregistraseră 
concomitent două fapte lipsite parcă de legătură. Radarul 
semnaliza prezenţa unui submarin străin. Venise din 
direcţia sud, apropiindu-se de apele teritoriale româneşti. 
Nu pătrunsese în ele, ci se oprise la pătratul X. Radarul de 
pe litoral îl ţinea sub supraveghere. 

Postul de  goniometraj interceptase şi el semnale 
„Morse”. Venite din largul mării şi rânduite frumuşel pe 
hârtie, ele alcătuiau o convorbire destul de nefirească: 
„Mamă, mă, mă auzi? Eu sunt fiul tău... Sunt fiul tău „Te 
aud, fiule, sunt în acelaşi loc şi aştept nu numai să te aud, 
ci şi să te văd”. Treizeci de minute mai târziu se 
înregistrase o a doua convorbire. „Am ajuns, mamă, am 
ajuns. Vin la pieptul tău”. „Vino, fiule, îţi voi ieşi în 
întâmpinare cu cei doi fraţi ai tăi”. 


Grupa de la goniometraj lucra fulgerător. Se calculară 
datele stabilindu-se zona convorbirilor „Morse”. Zona se 
întindea şi dincolo de apele teritoriale româneşti, unde 
încremenise în adâncuri submarinul străin. 

Şalupele  grănicereşti ţâşniră în noapte, spintecând 
valurile mării cu o viteză ameţitoare. Se îndreptară spre 
„zona X” din toate direcţiile, apoi în apropierea ei fură 
aprinse reflectoarele. Raze puternice de lumină înjunghiară 
întunericul şi valurile căpătară străluciri ciudate. Deodată, 
un grănicer strigă: 

— O barcă, tovarăşe locotenent! 

O fâşie de lumină smulse beznei o barcă jucată de valuri. 
Dar grănicerii nu apucară să se apropie de ea. lzbucni o 
explozie puternică, iar la lumina reflectoarelor barca 
singuratică se prefăcu în ţăndări. 

Cam în acelaşi timp, comandantul radarului raportă 
superiorilor: „Submarinul necunoscut, aflat în apropierea 
apelor noastre teritoriale, se deplasează acum în direcţia 
Bosforului”. 


4. NICI O URMĂ 


— Ar trebui să te însori, băiete, să-ţi iei şi tu o nevastă, 
să faci copii. Uită-te la llie, ăla de ţi-a fost tovarăş de 
atelier. S-a însurat, a luat o fată bună şi are acum şi doi 
copii. Când o întâlnesc pe stradă pe maică-sa şi o văd cum 
îşi ţine nepoţii de mână, mă cuprinde şi pe mine dorinţa să 
ajung odată bunică... 

Lucian mânca liniştit. Se obişnuise cu „prelucrările” 
zilnice ale mamei sale. Bătrâna voia să-l însoare cu orice 
preţ, lui însă gândurile îi erau cu totul în altă parte. 

— „Să ai şi tu casa ta... 

— Îmi mai dai ceva? o întrerupse el. 

— Îţi dau, da’ spune şi tu, n-ar fi fost acum mai bine să te 


fi servit chiar dânsa... 

— Cine, mamă? o întrebă Lucian distrat. 

— Cum, cine? răspunse ea din bucătărie. Nevastă-ta! 

— Ahă! 

Bătrâna se întoarse din bucătărie şi-i puse farfuria pe 
dinainte: 

— Tu să ştii că eu o să mă duc cu chestia asta până la 
tovarăşul ministru, îl ameninţă ea. 

Lucian o privi amuzat: 

— Mamă, nu e nevoie. 

— De ce, băiete? 

— Pentru că o să mă însor, minţi el. Am şi găsit o fată... 

Bătrâna îl crezu şi se aşeză în faţa lui la masă; 

— Şi?!? 

— E drăguță... e drăguță foc... 

— Ce vorbeşti, maică? se bucură ea. Şi de ce n-o aduci 
aici? S-o văd şi eu. E brunetă, aşa ca tine? Eu aş vrea să 
fie... 

Lucian ridică ochii din farfurie: 

— Cum, mamă, nu-i de ajuns că fata-i drăguță? O mai 
vrei şi brunetă... şi... 

— Nu, nu-i de ajuns. E bună mâncarea? 

— Bună, mamă! 

— Îţi place cum gătesc? 

— Îmi place. 

— Viitoarea ta nevastă trebuie să ştie să gătească, să fie 
gospodină... 

Bătrâna tăcu, urmărindu-l pe Lucian cum mănâncă; pofta 
băiatului o incinta. 

— E gospodină? se mai interesă ea după un timp. 

— Cine, mamă? 

— Cum, cine? Mireasa ta... 

— A, mireasa mea! Păi, mamă, să vezi, e o femeie cu 
vederi moderne... 

Lucian se şterse la gură cu un şerveţel şi se ridică încet 
de la masă. 

— Gata, ai şi mâncat? Un'te grăbeşti? 

— Trebuie să plec, mamă. 


— Şi cum ziceai că e... modernă... cum vine aia? 

— Nu trebuie să ştie să gătească. 

— Ce vorbeşti, băiete?! Te pomeneşti că nici copiii nu 
trebuie să-i crească! 

Bătrâna se ridică supărată de la masă. Vru să se 
dezlănţuie, dar, prevăzător, Lucian o cuprinse cu duioşie pe 
după umeri şi ea se potoli ca prin farmec. O auzi vorbindu-i 
rugător: 

— Aş vrea, totuşi, să te văd şi eu la braţ cu una... să 
întoarcă vecinii capul după voi... 

— O să mă vezi, n-ai grijă, cu una brunetă, frumoasă, 
gospodină... O să ai şi nepoți, crede-mă... La revedere, 
mamă. 

— Să te aştept cu cina? 

— Nu, nu... 

— larăşi, oftă ea. 

În stradă. Lucian se uită la ceas. Era devreme; socoti că 
ar putea să mai meargă pe jos o bucată de drum. li plăcea 
să umble şi să se gândească la problemele pe care le avea 
de rezolvat. Mergând, gândea parcă mai lesne. 

După căutări îndelungi, izbutise în sfârşit să dea de un fir. 
Aflase astfel că la marginea Bucureştiului, pe o străduţă 
mai dosnică, locuia un ofiţer în rezervă, un fost colaborator 
al Serviciului secret de pe frontul de răsărit. Cercetând 
documentele aflate la arhivă, Lucian stabilise că fostul ofi- 
ter, pe numele său Petre Bârna, ştiind limba rusă lucrase ca 
interpret în sectorul unde în perioada '44 fusese „răpus de 
o schijă sergentul major Dumitru Medrea.” Se hotărâse să-i 
facă o vizită, nădăjduind că ar putea să afle de la Petre 
Bârna date noi, menite, cine ştie, să-i uşureze cercetările. 
Mergea şi se gândea acum la această întâlnire. Nu-şi 
anunţase vizita. Voia să-l ia prin surprindere şi să vadă 
astfel care va fi reacţia spontană a pensionarului. 

— Vă salut, tovarăşe Lucian! 

Doi tineri - un băiat şi o fată - trecură pe lângă dânsul. 
Lucian se uită mirat după ei şi-l recunoscu pe Valeriu 
Negulescu, pionierul care-l ajutase cândva să dea de firul 
„Obiectivului 112”. Pionierul era acum un flăcău în toată 


puterea cuvântului şi mergea semet, ţinând de mână o 
fetişcană nostimă 

— Noroc, radiofonistule! răspunse Lucian, petrecându-i 
cu privirea. Crescuse băiatul! Până şi el umbla acum cu o 
prietenă şi se bucura de primăvara asta tulburătoare. Fără 
să vrea, îşi aminti de „prelucrările” mamei sale şi-i dădu 
dreptate. Oara n-ar fi timpul să-şi caute şi el o fată pe 
cinste, să se însoare, să aibă copii... Şi aşa, cum mergea 
agale, îşi aminti de o tovarăşă de la uzinele „Vulcan”, unde 
lucrase pe vremuri. Fata îi plăcuse, deşi era tare rea de 
gură. Incercase el să-i facă puţină curte, invitând-o la un 
film. Ea însă i-a spus limpede: „Mă iartă, te rog, dareu mă 
duc cu prietenul meu... lucrează la „Metalo-Globus” şi-l 
iubesc... nu umblu cu altul.” El roşise, bâlbâise ceva şi 
plecase. Apoi mai cunoscuse o fată... 

Dându-şi seama la ce se gândeşte, Lucian se înfurie. 
„Uite dom'le, ce-mi trece prin cap. De fete-mi arde mie!”... 
Incercă să se gândească la Petre Bârna, la ofiţerul care, 
desigur, luat cu tact, ar fi putut să-l ajute mult de tot... 
Grăbi pasul. După un timp se hotărî totuşi să ia un taxi... 


* 


Curtea nu era prea mare, dar stăpânul ei o transformase 
într-o adevărată grădină. Lucian rămase încântat de 
sumedenia de flori de diverse culori şi nuanţe. In fundul 
curţii zări o căsuţă modestă, îmbrăcată toată în iederă. 
Lucian încercă poarta, dar era închisă. Abia atunci zări o 
sonerie discretă, montată pe unul din stâlpii gardului. 
Apăsă pe buton şi aşteptă. Crezu că n-o să-i răspundă ni- 
meni: prea era casa cufundată într-o tăcere adâncă. Dar se 
înşelă. După un timp se ivi o bătrânică subţire, dar dreaptă, 
îmbrăcată într-o rochie neagră, de stofă. Părul ei, bogat şi 
alb ca neaua, contrasta puternic cu culoarea rochiei. Şi, pe 
măsură ce se apropia de poartă, Lucian îşi dădu seama că 
femeia trebuie să fi fost în tinereţile ei deosebit de 
frumoasă. 


— Pe cine căutaţi dumneavoastră? întrebă ea cu o voce 
stinsă, dar prietenoasă. 

— Pe domnul Petre Bârna... 

Femeia nu-l întrebă nici cine este, mei de ce-l caută pe 
domnul Bârna. Părea să aibă încredere în oameni. 

— Poftim, intraţi, zise ea, deschizându-i portiţa. 

Lucian o urmă. O cărăruie din dale de piatră se oprea în 
pragul casei. Ea îl rugă să aştepte o clipă. Intră în casă, 
pentru ca apoi, în mai puţin de un minut, să revină. 

— Poftim, intraţi, soţul meu vă aşteaptă... 

Lucian se lăsă condus într-un vestibul întunecos, unde 
dăinuia un puternic miros de .naftalină, iar de acolo intră în 
sufragerie. Un bărbat trecut de şaizeci de ani, cu o faţă 
ascuţită şi severă se ridică dintr-un fotoliu. Era înalt, drept 
şi purta un halat de casă de culoarea vişinei. Făcu un pas 
spre Lucian şi-i întinse mâna. 

— Petre Bârna... cu cine am onoarea? 

Glasul rece şi foarte oficial nu-l intimidă pe Lucian. Deşi 
îmbrăcat civil, el răspunse fără să ezite: 

— Lucian Viziru... de la Serviciul de evidenţă a populaţiei 
a D.G.M.-ului. 

Gazda nu trădă nici un fel de nelinişte şi Lucian înregistră 
acest amănunt. Fostul ofiţer aţintea asupra lui o privire 
indiferentă. 

— Şi ce doriţi de la mine? se interesă el cu aceeaşi voce 
de gheaţă, 

— Să ne ajutaţi să lămurim o problemă încâlcită. 

Gazda nu-i pofti să ia loc, ci continua să-l ţină în picioare. 

— Ce fel de problemă? se interesă el devenind dintr-o 
dată bănuitor. 

— Între anii 1941-1944... 

Petre Bârna nu-l lăsă să termine: 

— Nu vă supăraţi, vă rog să-mi prezentaţi legitimaţia 
dumneavoastră! 

„la te uită, dom'le, politicos nu prea e... mă ţine-n 
picioare, în schimb se arată vigilent...”, gândi Lucian 
scoţându-şi legitimaţia. Şi în vreme ce gazda verifica 
autenticitatea documentului, Lucian, discret,  iscodi 


interiorul întunecos al sufrageriei. Bufetul negru, masa 
neagră, şase scaune cu spătare înalte şi două fotolii cu 
arcurile lăsate alcătuiau o garnitură tristă, îndoliată. Pe 
pereţi se desluşeau câteva reproduceri din Grigorescu, iar 
deasupra bufetului, un tablou mare şi vechi înfăţişând pe 
domnul şi doamna Bârna în ziua nunţii. 

— Nu vă supăraţi, vorbi domnul Bârna la fel de rece, dar 
în legătură cu problemele acestea nu-mi pot permite să 
discut cu dumneavoastră 

Lucian luă înapoi legitimaţia şi mirat întrebă: 

— Cum trebuie să înţeleg acest refuz?... 

— Repet: nu vă supăraţi... pentru mine... legitimaţia 
dumneavoastră încă nu mă poate convinge să trec la 
discutarea unor chestiuni... Trebuie să fiu perfect convins 
că o asemenea discuţie o am într-adevăr cu un ofiţer al ţării 
mele, al republicii noastre... 

Lucian înţelese ezitările lui Bârna. Se vedea că lucrase pe 
vremuri în cadrul Serviciului secret, că pricepea ceva, poate 
chiar mult într-ale spionajului. Avea dreptate: şi un agent al 
unei puteri străine, folosindu-se de o legitimaţie falsă, s-ar 
fi putut prezenta la Petre Bârna în vederea obţinerii unor 
informaţii. 

— Am înţeles, domnule Bârna, aşa cum se cuvine 
rezervele dumneavoastră. V-aş ruga, în cazul acesta, să vă 
socotiți invitatul nostru. Vă aşteptăm mâine dimineaţă la 
D.G.M... 

Lucian îi indică ora şi locul unde să se prezinte, îi mai 
lăsă şi numărul de telefon. 

— Atunci, pe mâine? 

Îi strânse respectuos mâna, iar gazda îl conduse până la 
uşă. 

In stradă, după ce făcu câţiva paşi, Lucian se opri 
deodată locului. „Stai, băiete, începu el să-şi vorbească, 
dumnealui a fost prudent şi prevăzător cu tine. Şi-i dau 
perfectă dreptate. Dar noi, din clipa asta, de ce n-am fi cu 
dumnealui la fel de prudenţi? Dacă vizita mea a trezit în el 
anumite temeri, dacă toată chestia asta cu amânarea 
discuţiei nu-i decât un truc, pentru ca dumnealui să 


dispară?” Neliniştea i se păru îndreptăţită. Căută un telefon 
public, vorbi cu cineva, dându-i câteva scurte indicaţii. Pe 
urmă nu părăsi „zona” până când nu-l zări pe ofiţerul căruia 
i se încredinţase supravegherea locuinţei lui Petre Bârna. 

Nu se petrecu însă nimic deosebit. A doua zi, la ora nouă 
fix, Petre Bârna se prezentă la D.G.M. Lucian, de astă dată 
îmbrăcat în uniformă, îi ieşi vesel în întâmpinare. Petre 
Bârna însă îl privi cu acelaşi aer rece şi sever. Costumul 
negru, bine îngrijit, purtat pe vremuri pe la receptii, îi dădea 
fostului ofiţer o ţinută aristocratică. De la D.G.M. Lucian îl 
conduse la minister şi-l introduse în biroul maiorului Panait. 

— Vă rog, luaţi loc. 

Inainte de a se aşeza, Petre Bârna îşi netezi cu palma 
cele câteva fire de păr care-i haşurau chelia. La primele 
cuvinte ale maiorului răspunse respectuos şi rece. 

— Vă stau la dispoziţie... Îmi permiteţi să fumez? 

Scoase cu un gest elegant o tabacheră de argint şi, 
înainte de a se servi, o întinse politicos celor doi ofiţeri. 
Aceştia refuzară să fumeze. 

„Hainele astea de nuntă, gulerul alb şi tare îl fac cam 
caraghios, gândea Panait, pare însă un bărbat energic şi 
aspru”. Il lăsă să-şi aprindă ţigara, să tragă în piept primele 
fumuri, după care începu: 

—  Cunoaştem activitatea dumneavoastră pe lângă 
Serviciul secret... 

— N-am fost decât un simplu interpret... Am fost 
mobilizat la începutul războiului... Dacă n-aş fi ştiut limba 
rusă, n-aş fi ajuns colaborator al Serviciului secret... 

— Ştim, adăugă Panait cu gândul de a-l linişti pe 
interlocutor, că aţi fost unul dintre ofiţerii care aţi primit cu 
bucurie evenimentele de la 23 August 1944. 

— Nu puteam să-i sufăr pe nemți... Prea ne-au umilit şi 
batjocorit. 

— Ne interesează, continuă Panait, intrând în fondul 
problemei, un moment din activitatea „Serviciului” unde aţi 
lucrat. L-aţi cunoscut cumva pe sergentul major Dumitru 
Medrea? 

Petre Bârna nu-şi putu stăpâni o tresărire, apoi cei doi 


ofiţeri îl văzură cum roşeşte. Pe frunte, parcă la rădăcina 
celor câteva fire, îi răsăriră broboane de sudoare. Intr-un 
târziu, el răspunse abia auzit: 

— L-am cunoscut! Cum să nu, l-am cunoscut: Şi zâmbi 
amar, trăgând cu sete din ţigară. Da, l-am cunoscut, repetă 
el, şi ştiam că va veni o zi când cazul lui va fi lămurit... 

— Vă rog să ne povestiţi tot ceea ce ştiţi despre Dumitru 
Medrea, îl îndemnă maiorul Panait. 

— Da, am să vă povestesc... ` 

Lucian deveni numai ochi şi urechi. Il inciudă faptul că 
Petre Bârna nu se prea grăbea. Se apucase să-şi şteargă 
fruntea îmbrobonată, să-şi aprindă o nouă ţigară. 

— Mă văd nevoit, începu Petre Bârna, uitându-se când la 
Panait, când la Lucian, s-o iau ceva mai dinainte. Şeful 
„Serviciului” nostru era, de felul său, un om rău, ursuz, 
viclean. Era, ceea ce poporul numeşte, un om rău din 
născare... încă din burta mă-si. Eu, unul, nu puteam să-l 
sufăr... îl şi uram... Un filogerman nesuferit. Studiile militare 
în Germania şi le făcuse. Vorbea germana perfect şi se 
purta cu subalternii ca un prusac înfumurat. Poate l-aţi 
cunoscut, poate aţi şi auzit de el, nu ştiu... Costache 
Strachină... Cred că ar fi fost încântat să se audă strigat 
„von Strachină”, deşi nu-i plăcea acest „Strachină”. Dar nu 
şi-l putea schimba. Jurase la căpătâiul tatălui său - moşier 
de prin părţile Doljului - jurase că nu-şi va schimba numele. 
Dacă ar fi făcut-o. ar fi fost de îndată dezmoştenit... 

Cum am mai spus, era un om râu. Pe prizonieri îi interoga 
personal, prin intermediul meu Nu izbutea să-şi 
stăpânească nervii. Îndărătnicia unor prizonieri sovietici îl 
scotea din sărite. Urla, înjura şi nu se dădea înapoi să 
execute cu propria sa mână oameni nevinovaţi, apăraţi, în 
principiu, de legi internaţionale. Noi, cei care lucram în 
preajma sa, îl uram, dar în acelaşi timp ne temeam de 
dânsul, de cruzimea şi lipsa lui de scrupule. Înfrângerea de 
la cotul Donului îl înrăise şi mai mult. Domnul căpitan 
Strachină nu-şi mai găsea locul. Pedepsea fără motive 
temeinice, în dreapta şi-n stânga. 

lar armata lui Antonescu suferea înfrângere după 


înfrângere. Ne retrăgeam de pe un teritoriu care nu era al 
nostru şi pe care n-aveam ce căuta. „Serviciul” avea 
misiunea să depisteze; prin agenţii săi, zonele partizanilor 
care atacau prin surprindere spatele frontului, îngreuind 
retragerile; Partizanii erau însă pretutindeni, iar de depistat 
îi depistam numai după ce ne atacau ei pe noi. 

Sergentul major Dumitru Medrea lucra şi el în cadrul 
Serviciului secret. Ocupaţia lui era destul de simplă. Făcuse 
liceul comercial, fusese; mi se pare, şi funcţionar comercial 
la Craiova. Cunoştea perfect stenografia... dactilografia. El 
era cel care redacta procesele-verbale, le înregistra... le 
păstra... Era şi un fel de arhivar. Dar se vedea că nimic din 
toate astea nu-i erau pe plac. Muncea din obligaţie, fără 
plăcere. În timpul interogatoriilor îl urmăream. Nu-şi ridica 
ochii de pe hârtii. Îi era parcă teamă şi ruşine să 
întâlnească privirile celui anchetat. lar atunci când 
căpitanul Strachină începea să urle, îl vedeam pe Medrea 
cum, de frică; îşi trăgea capul între umeri, ferindu-se parcă 
de ceva. Da, era de fapt un sfios, un tăcut, şi-mi era milă de 
dânsul. Suferea cumplit. N-aveam cum să-l ajut. Teama ne 
stăpânea deopotrivă şi nu încercam să facem între noi un 
schimb de păreri, deşi soarta războiului lui Antonescu 
devenise evidentă. Am ajuns cu retragerea la Odesa. Aici, 
în toamna lui '43, şi-a făcut apariţia la sediul nostru un 
ofiţer german pe care până atunci nu-l mai întâlnisem. Se 
recomandase căpitanul Bruno Höffel. Ne-am dat imediat 
seama că venise la noi cu o misiune specială. Cu ce 
misiune, n-aş putea să vă spun. Zilnic se retrăgea cu 
Strachină şi discutau îndelung, iar atunci când nu discutau, 
jucau şah. 

— Şah?!? se miră Panait. 

— Da, neamţul era un mare amator de şah. Ştiu chiar de 
la Strachină, care odată mi-a spus: „Joacă foarte bine...”. 
Aplică excelenta „Apărare indiană”. Bruno Hâffel apărea şi 
dispărea. Nu se amesteca în nici una din treburile noastre. 
Dumitru Medrea însă mi s-a plâns într-o zi: „Nu ştiu ce are 
cu mine ofiţerul neamţ... Mă cheamă într-una la el, mă 
cercetează, mă studiază... Mă bănuieşte de ceva...” Era 


desperat. Altădată a venit la mine aproape plângând. „Ce 
au cu mine, domnule Bârna? N-am făcut nimic... Ofiţerul 
mi-a cerut de câteva ori să-i povestesc viaţa... Ce vrea de la 
mine 

— Bruno Höffel ştia româneşte? întrebă Panait. 

— Perfect. Medrea se plângea, dar noi n-aveam cum să-l 
ajutăm. Cuvintele noastre de îmbărbătare nu foloseau la 
nimic. Omul presimţea ceva. Nu mai mânca, nu mai vorbea 
cu nimeni. lar neamţul îl tot chestiona. Într-o zi, Bruno 
Höffel a plecat... de atunci nu l-am mai văzut. În schimb, 
după plecarea lui cu Dumitru Medrea s-au petrecut câteva 
fapte uluitoare, de necrezut. Strachină ne-a adus la 
cunoştinţă că din arhiva pe care Medrea o avea în grijă ar fi 
dispărut un document de mare importanţă militară şi 
politică. Medrea a fost arestat de faţă cu noi. Devenise de 
nerecunoscut şi se vedea că nu ştie cum să se apere. Nu 
era greu de înţeles că totul i se trăgea de la Bruno Höffel. 
De cazul lui Medrea s-a ocupat căpitanul Strachină în 
persoană. El l-a anchetat, el l-a interogat. Într-o zi, pe când 
îi lua lui Medrea un nou interogatoriu, din biroul lui 
Strachină a răsunat o împuşcătură. Câteva clipe mai târziu, 
uşa biroului s-a deschis, iar Strachină ni s-a adresat calm, 
ca şi cum nimic nu s-ar fi întâmplat: „Domnilor, i-am dat 
posibilitatea să se împuşte... să termine onorabil... nu 
puteam altfel, mi-a fost subaltern... Nu puteam să-l las să 
ajungă în faţa Tribunalului Militar.” 

Dar noi toţi ne-am dat seama că Medrea nu s-a sinucis, ci 
a fost împuşcat... Strachină cu mâna lui îl împuşcase... 
Dumitru Medrea a fost înmormântat lângă Odesa. Am fost 
şi eu de faţă Părinților săi li s-a trimis o înştiinţare: 
„Dispărut fără urme.” lată în câteva cuvinte sfârşitul tragic 
al sergentului major Dumitru Medrea. Poate că şi noi am fi 
sfârşit la fel, dacă ofensiva sovietică nu s-ar fi dezlănţuit cu 
o forţă şi mai mare decât înainte. Ceva mai târziu am aflat 
că existase şi un ordin care cerea ca, în cazul unei 
înfrângeri totale, cei din Serviciul secret să fie lichidaţi sub 
un motiv sau altul. Din fericire, căpitanul Strachină n-a mai 
avut când să-l ducă la îndeplinire. O ţineam într-o continuă 


retragere. 

Petre Bârna tăcu. Îşi tamponă fruntea asudată, după 
care, privindu-l lung pe Panait, întrebă: 

— Soarta arhivei noastre, pesemne, că o cunoaşteţi? 

— Nu, recunoscu Panait fără nici un ocol, multe din 
tainele celui de-al doilea război mondial au rămas încă 
nedezlegate. 

— Arhiva era ţinută într-o lădiţă de fier..., iar lădiţa se 
găsea în maşina lui Strachină. În retragere, la trecerea 
Prutului, o coloană de vehicule, în care se afla şi maşina lui 
Strachină, a fost atacată de bombardiere sovietice. Podul a 
fost atins, iar vehiculele, scufundate. Se spune că în acest 
bombardament ar fi pierit şi Strachină cu toate secretele 
sale... 

— Se spune sau sunteţi sigur? 

— N-am fost de faţă... din ziua aceea nu l-am mai întâlnit 
pe Strachină, nici pe şoferul său, un oarecare plutonier 
Traian Bădărău. „Serviciul” nostru nu s-a mai refăcut. Apoi 
a venit 23 August. 

— Nu vă amintiţi de ce natură erau documentele 
dispărute şi nu se pe seama lui Medrea? 

— Dispăruseră trei copii de pe trei rapoarte trimise 
nemților. 

— Ce interes ar fi avut Medrea să le sustragă? 

— Nu cred să fi avut vreun interes. Medrea n-a sustras 
nici un document. Sunt convins că la mijloc n-a fost decât o 
înscenare grosolană. Oricine dintre noi ar fi putut să cadă 
victimă înscenărilor lui Strachină. 

— Înscenări, de acord, dar în ce scop? 

— N-aş putea să vă răspund. 

Câteva minute trecură într-o tăcere deplină. Dezvăluirile 
lui Petre Bârna în legătură cu sfârşitul tragic al unui soldat 
nevinovat făcură să pătrundă o dâră de lumină în bezna 
acestor afaceri încâlcite. „Totuşi, se întreba Panait într-una, 
unde-i legătura între asasinarea din '44 a lui Medrea şi 
asasinarea celor trei „şahişti”? Deodată, îşi aminti de 
existenţa unei fotografii... fotografia falsului Dumitru 
Medrea, a celui ucis în Parcul Libertăţii. Scoase de la dosar 


fotografia şi o întinse lui Petre Bârna... 

— Îl recunoaşteţi pe sergentul major Dumitru Medrea? 

Atât Panait, cât şi Lucian urmăriră cu atenţie reacţia 
fostului colaborator al Serviciului secret, îl văzură pălind, 
apoi holbând ochii de uimire. Cu greu rosti: 

— Nu, domnule maior, nu e Dumitru Medrea, ci Bruno 
HOffel... Bruno HOffel... Hitleristul care l-a chestionat pe 
Medrea... 


5. FRUMOASA MARA DE LA BARUL 
„PORTO RICO” DIN PIREU 


În primăvara anului 1956 un cargobot românesc care se 
înapoia din apele Pacificului îşi aruncă ancora în portul 
Pireu - ultima escală în drum spre patrie. Vasul avea să 
descarce unele mărfuri şi să încarce altele. In tot cursul zilei 
echipajul avu mult de lucru. Abia către asfinţitul soarelui 
munca de pe vas se mai potoli, iar câţiva marinari fură 
învoiţi să coboare în oraş. Printre aceştia se afla şi 
maşinistul Petre Morăreţ - un bătrân „lup de mare”, cum îi 
plăcea să-şi spună. Nu era el prea bătrân, dar din cei 
patruzeci şi cinci de ani, mai bine de douăzeci îi petrecuse 
pe mări şi oceane. Şi-i plăcea să se laude cu stagiul său, 
afirmând că nu există port pe lume unde să nu-şi fi „arun- 
cat ancora”. Cunoştea tot mapamondul, iar la Pireu se 
învârtea ca la el acasă. Ştia fiecare uliţă, dugheană, local. 
Se saluta la fel de prieteneşte şi cu hamalii, şi cu negustorii, 
şi cu femeile de stradă. De fiecare dată se bucura că lumea 
nu-l dădea uitării. 

— Hallo, Petros! 

— Petros! 

— Bine ai venit, Petros! 

Ştia câteva cuvinte greceşti pe care le folosea în toate 


împrejurările. Şi împrejurări, vorba ceea, fuseseră destule. 
Nu era scandalagiu, în încăierări nu se băga, în schimb 
îndrăgise chefurile. Îi plăcea să petreacă, iar hamailii, 
negustorii şi prostituatele aflaseră că e vesel şi larg la 
pungă. În ultimii ani însă Morăreţ se mai aşezase, deşi îi 
mai trăgea, pe ici, pe colo, câte un chef. 

— Încotro, bătrâne? îl întrebă un tovarăş, când se 
pomeniră dincolo de rada portului. 

— Ei, şi tu, încotro! Treaba mea! răspunse şi zâmbi cu 
subînţeles. 

— Mai bine vino cu noi, piratule! îl strigă altul din urmă. 

Morăreţ însă, fie că nu-l auzise, fie că nu voise să-l audă, 
îşi văzu mai departe de drum. Părea mulţumit că rămăsese 
singur cu marea sa taină. Aşteptase mult clipa asta, ba în 
câteva rânduri o şi visase... Se vedea atunci ducându-se 
voios la barul „Porto Rico”, unde frumoasa Mara de cum îl 
va zări i se va arunca în braţe. 

Cu Mara făcuse cunoştinţă acum câteva luni. Intrase la 
„Porto Rico” să bea un gin. După străvechiul obicei al 
barurilor marinăreşti, de el se lipise o fetiţă. N-o alungase. 


O poftise să-i ţină de urât. Îl impresionase tinereţea ei; 
faptul că fata ştia româneşte. Copilărise la Brăila, pe malul 
Dunării. In peregrinările sale  marinăreşti,  Morăreţ 


cunoscuse multe femei, dar de îndrăgostit nu se 
îndrăgostise de nici una. Mara însă îl cucerise. Descoperise 
acest lucru mai târziu, în larg. Amintirea întâlnirii lor îl 
urmărea ca un vis frumos. O vedea mereu înaintea ochilor: 
se lipea de dânsul şi zâmbea galeş, dezvăluindu-şi dinţii 
albi şi frumoşi. 

Revederea se petrecu întocmai cum şi-o închipuise el pe 
mare. Numai ce trecu pragul barului, şi auzi un strigăt de 
bucurie: 

— Petros! 

— Mara! îi răspunse el bucuros. 

O văzu cum se ridică sprintenă de la masa unui marinar 
suedez beat criţă, pentru a se avânta spre dânsul cu 
braţele larg desfăcute. 

— Petros! 


Se îmbrăţişară şi se sărutară în mijlocul barului, pe ringul 
destinat dansatorilor. Ea râdea şi striga: 

— Petros! Petros! 

Şeful orchestrei îl recunoscuse şi el şi, în cinstea 
oaspetelui, se apucă să cânte „Paloma” - tangoul preferat 
al lui Morăreţ. Începură să danseze. Celelalte perechi de 
dansatori se dădură la o parte; Morăreţ, simțindu-se în 
centrul atenţiei tuturor, se strădui să danseze ă la Valencia. 
Mara se mişca mlădioasă şi uşoară ca un fulg. Îşi lipise 
obrazul catifelat de obrazul lui ars de vânturi. Când termină 
izbucniră aplauze. Ameţit, Morăreţ strigă în greceşte 
patronului: 

— Câte un gin la toată lumea! 

Fata îl trase într-un colţ al barului, la o masă. 

— Petros, dacă ai şti cât te-am aşteptat... 

El o strânse la piept şi o sărută. Apoi o privi în tăcere: o 
găsi şi mai frumoasă. O copilă! Ochii ei mari, negri şi trişti îi 
cereau parcă ocrotire şi-i luminau într-un fel ciudat chipul 
gingaş. 

— Să bem, Petros! rosti ea în româneşte, când li se puse 
pe masă băutura comandată. 

— Să bem, Mara! 

Băură. Morăreţ îşi dezvăluia firea darnică. De altfel, se 
pregătise pentru clipele astea. Îşi economisise diurna. Nu 
cheltuise nimic nici la Alexandria, nici la laffa. Îşi păstrase 
totul pentru „Porto Rico”, pentru întâlnirea cu Mara. lar 
acum, simţind-o lângă dânsul, naviga cu toate pânzele sus. 

— Să bem! 

Ameţiră repede şi deveniră gălăgioşi. Dansau nebunește, 
se legau de cei din jur, cereau orchestrei mereu alte 
cântece: 

— Cântaţi! urla Morăreţ. 

Deodată Mara îl întrebă îngrijorată: 

— Petros, nu ţi-e teamă? 

— De cine să-mi fie teamă? se mânie el, clătinându-se. 

— C-o să te vadă cineva de pe vas? 

— N-are decât... 

— O să te reclame, Petros. 


— Nu mi-e teamă de nimeni! Să bem! Te iubesc, Mara... 
Hai, vino lângă mine! 

— Nici de comunişti nu ţi-e teamă? 

— Nici. Sunt un „bătrân lup de mare”... Pe papuaşi, pe 
comunişti, pe englezi, aici... uite... în buzunarul ăsta-i bag... 
Vino... De ce eşti tristă? Nu eşti? Să bem! 

Ceva mai târziu, Mara îl scoase pe o uşă dosnică şi-l 
conduse într-o cameră de deasupra barului. Ea încuie uşa şi 
începu să se dezbrace. Clătinându-se, Morăreţ o privea şi 
mormăia cuvinte fără noimă. Apoi începu şi el să se 
dezbrace... 


Simţi că cineva îl înghionteşte. Deschise ochii; lumina 
puternică din încăpere îl orbi şi îi închise repede la loc. Apoi, 
prevăzător parcă, îi redeschise. Nu-şi dădu imediat seama 
unde se găseşte. Când, în sfârşit, îşi aminti, se miră de 
prezenţa în cameră a doi necunoscuţi şi se întrebă pe unde 
o fi umblând Maia. Presimţind ceva, se ridică deodată în 
capul oaselor. Necunoscuţii îl măsurau cu un aer batjo- 
coritor. Morăreţ mai constată o dată dispariţia Marei şi 
încercă să înţeleagă ce se petrecuse. Nepricepând nimic, se 
mulţumi să creadă că are de-a face cu doi agenţi ai poliţiei 
portuare. Avea actele în regulă, aşa că-şi recăpătă 
stăpânirea de sine. Fără să scoată vreo vorbă, dădu să se 
ridice. Dar în clipa când vru să ia de pe scaun pantalonii şi 
să se îmbrace, unul dintre necunoscuţi îl îmbrânci înapoi în 
pat şi i se adresă în româneşte: 

— Ce-i, domnule Morăreţ, unde te grăbeşti? 

Marinarul se uită speriat la cel care-i aruncase 
întrebarea. 

— N-ai de ce să te grăbeşti, până la expirarea biletului de 
voie mai ai exact o oră. 

Şi cuvintele acestea fuseseră rostite tot în româneşte, 
dar, de astă dată, de celălalt necunoscut care parcă păzea 
uşa. 


Morăreţ se uita când la unul, când la celălalt. Feţele lor 
nu-i spuneau nimic, însă observă că amândoi erau la fel de 
bine îmbrăcaţi. O căută din priviri pe Mara, şi situaţia în 
care se afla i se păru deodată ireală. Şi, ca şi când ar fi vrut 
să se convingă de ceva, întrebă încruntat: 

— Cine sunteţi şi ce vreţi de la mine? 

Nu i se răspunse imediat şi dădu să se ridice, dar fu 
îmbrâncit din nou între perne. 

— N-ai de ce să te grăbeşti. Întoarcerea ta pe vas nu mai 
depinde de tine, ci de noi. 

Morăreţ îşi roti neputincios privirile prin cameră, în 
căutarea unui sprijin. Îl durea capul; gura îi era uscată şi-i 
era tare sete. Măcar dacă ar înţelege ce se întâmplă cu el! 
Ştia doar că se găseşte în camera Marei şi că fata 
dispăruse. Privirile i se opriră pe feţele celor doi indivizi 
care continuau să-l măsoare batjocoritor: „Cine sunt? Ce 
vor de la mine? Sunt solizi! Mai ales ăla de lângă uşă. Are 
nasul şi arcadele sparte. Ăsta-i boxer.” Îi privi cât îi privi, 
apoi se întrebă plictisit pe unde o fi umblând Mara, ca şi 
cum de ea ar fi depins întoarcerea lui pe vas. 

— Să ştii că mai ai cincizeci şi cinci de minute până la 
expirarea biletului de voie. 

Individul care-i vorbea stătea doar la un pas de pat. 
Morăreţ îi vedea bine chipul. Faţa-i smeadă avea o expresie 
şireată, întărită parcă de mustăcioara sa neagră şi bine 
îngrijită. Tipul îşi împinsese pălăria pe ceafă şi-şi înfundase 
mâinile în buzunarele pantalonilor. 

— Şi ce-i cu asta? întrebă Morăreţ furios. În sfârşit, 
înţelese că picase într-o încurcătură neplăcută. 

— Păi, ce să fie?! îl necăji necunoscutul. Eşti al nostru şi 
pace... 

Răspunsul îl înfurie şi mai mult. Aruncă pătura de pe 
dânsul cât colo, sări din pat şi-şi luă pantalonii. Surprinşi, 
cei doi duseră mâna la revolver. Nu-l opriră să se îmbrace, 
însă Morăreţ, mai mult din obişnuinţă, apucând pantalonii 
îşi controlă buzunarele. Încremeni speriat: actele nu se mai 
găseau la locul lor. Bolborosi dezarmat! 

— Actele! Unde-mi sunt actele? 


Cel cu pălăria pe ceafă rânji: 

— Sunt la mine... nu le mai căuta. 

Morăreţ nu sesiză că individul îl tutuise. 

— Da, da, sunt la mine... Tu..., de altfel, eşti al meu... 
Numai eu mai pot să te scot de aici... Bineînţeles, viu sau 
mort. 

— Pentru numele lui Dumnezeu, cine sunteţi şi ce vreţi 
de la miñe? ţipă marinarul. 

— Mai întâi îmbracă-te! Necunoscutul încetă să mai 
rânjească, luând o atitudine poruncitoare. Imbracă-te, când 
îţi zic! 

Dintr-o dată, marinarul deveni ascultător. Se îmbrăcă 
mecanic, uitându-se cu ochi trişti şi neputincioşi în juru-i. 

— Şezi acolo pe scaun! i se porunci după ce se 
îmbrăcase. 

„Acolo” era lângă masă. Se aşeză supus. Cel cu pălăria 
pe ceafă se aşeză şi el pe alt scaun, lângă Morăreţ. 

— Ascultă, prietene Morăreţ, de fapt mai ai cincizeci de 
minute până la expirarea biletului de voie. Dacă în cele 
cincizeci de minute nu te întorci pe vas, eşti un om pierdut. 

Lui Morăreţ îi era tare sete şi ar fi golit dintr-o sorbitură o 
găleată de apă. „Cincizeci de minute!” i se întipări în minte 
şi-şi privi tulbure adversarul. „Ce vor de la mine?” 

— Uită-te şi tu... 

— Nu mă tutui... se apără Morăreţ fără vlagă. 

— Uitaţi-vă şi dumneavoastră la fotografiile astea... Poate 
vă alegeţi una dintre ele, continuă el pe un ton zeflemitor şi 
scoase din buzunarul hainei un plic mare, galben. Şi, ca şi 
când plicul ar fi avut darul să-l facă să înţeleagă ce se 
petrecuse cu dânsul, Morăreţ deveni atent. 

— Ce zici de fotografia asta? 

Morăreţ luă fotografia şi, după ce o privi, făcu nişte ochi 
mari: pe bucăţica de carton se văzu pe el îmbrăţişându-se 
în mijlocul barului cu Mara. „Când am fost fotografiat?” Nu- 
şi amintea să fi văzut în local vreun fotograf... „Să mă fi 
îmbătat în halul ăsta?” întinse mâna tremurândă după cea 
de-a doua fotografie. Se văzu ţinând-o pe Mara în braţe. 
„Ştia sau nu că ne fotografiază?” îi plăcu să-şi închipuie că 


fata nu ştia nimic, că şi ea căzuse victima acestor indivizi. | 
se mai arătă o fotografie, de astă dată făcută în camera 
Marei. Morăreţ păli şi se uită îngrozit la faţa celui oare-i 
întinsese pozele. 

— Ce vreţi de la mine? întrebă el printre dinţi. 

— Stai, că n-am terminat... Adunând fotografiile, cel cu 
pălăria pe ceafă făcu un semn celuilalt, de parcă i-ar fi 
spus: „Dă-i drumul”; Morăreţ se uită înfricoşat spre uşă. 
Abia atunci zări la picioarele individului cu mutră de boxer o 
cutie dreptunghiulară, ca un patefon. Boxerul luă cutia şi o 
aşeză pe singura noptieră din încăpere. „Un magnetofon!” 
tresări Morăreţ şi începu să-şi frângă mâinile. Auzi un vâjâit, 
apoi recunoscu vocea lui şi a Marei. 

„Cântaţi!” striga el. 

„Petros, nu ţi-e teamă?” întreba Mara. 

„De cine să-mi fie teamă?” 

„C-o să te vadă cineva de pe vas?” 

„N-are decât...” 

„O să te reclame, Petros.” 

„Nu mi-e teamă de nimeni!... Să bem! Te iubesc, Mara... 
Hai, vino lângă mine...” 

„Nici de comunişti nu ţi-e teamă?” 

„Nici. Sunt un bătrân lup de mare... Pe papuaşi, pe 
comunişti, pe englezi... aici, uite, în buzunarul ăsta-i bag!” 

Magnetofonul tăcu. Morăreţ îşi aminti totul şi, tremurând, 
privi cu ură cutia păstrătoare de voci. 

— Tremuri, marinarule! 

— Ce vreţi de la mine? gemu Morăreţ. 

— ţi dai seama că eşti în mâinile noastre, nu-i aşa? Dacă 
trimitem în dar comandantului tău banda de magnetofon şi 
fotografiile putem presupune că eşti... 

— Ce vreţi de la mine? 

— „eşti un om pierdut, continuă celălalt zeflemitor. Noi 
însă putem să te ajutăm... să rămâi în viaţă... să-ţi duci 
liniştit zilele lângă Mara... Putem să te ajutăm, dar, în 
acelaşi timp putem să te şi distrugem. Mă înţelegi, 
marinarule, nu-i aşa? 

Morăreţ privea-n pământ. Răspunse dând din cap. 


— Putem să te ajutăm şi o să te ajutăm, dar mai întâi tu 
eşti cel care trebuie să ne ajuţi pe noi... 

— Ce vreţi de la mine? gemu Morăreţ din nou. 

— Să ne faci un serviciu... un foarte mic serviciu... 
Suntem informaţi că vasul vostru se înapoiază la Pireu 
peste o săptămână. Aşa-i? 

— Da. 

— Uită-te acum şi la fotografia asta... 

Morăreţ luă din mâna necunoscutului o altă fotografie şi, 
cercetând-o, îşi ridică mirat sprâncenele: văzu o clădire 
cum sunt multe clădiri în lumea asta... 

— E o casă din Focşani, îl lămuri cel cu pălăria pe ceafă. 
În legătură cu ea, îţi cerem să ne faci un serviciu... Şi o să 
te plătim... peste o săptămână... Trei sute de dolari... 

— Trei sute de dolari?! exclamă Morăreţ foarte sincer. 

— lar pe deasupra o să-ţi mai dăm şi o mie de lei... ca să 
ai cu ce să te deplasezi până la Focşani... 

— Şi ce trebuie să fac acolo? se interesă Morăreţ, 
frângându-şi în neştire mâinile. 

— Uită-te bine la fotografie... Pleci la Focşani şi te 
interesezi personal dacă clădirea asta mai există sau nu pe 
strada C. numărul 3. Dacă nu cumva clădirea a fost 
demolată... 

Auzind despre ce „serviciu” este vorba, Morăreţ izbucni 
într-un râs nervos. Îşi închipuise că-i vor cere să dea foc 
casei sau să ucidă vreun locatar... Când colo? Râdea şi cu 
greu izbuti să se potolească, în cele din urmă zise: 

— Bine, fraţilor, şi pentru un serviciu ca ăsta trebuie să 
mă îmbolnăviţi de inimă?!... Credeţi că era nevoie de tot 
tărăboiul ăsta? 

— Ei, ce zici? Facem târgul? 

Acum, când ştia că la mijloc nu-i decât un fleac şi că-i 
rost să câştige nu un ban, ci trei sute de dolari, Morăreţ mai 
prinse curaj: 

— Şi dacă refuz? 

Celălalt îl luă în serios. Scoase tacticos un „Walter” din 
buzunar, se prefăcu că-l cercetează, înlătură de pe el un 
firicel nevăzut de praf, controlă încărcătorul, introduse tot 


alene un glonţ pe ţeavă, apoi jucându-se cu pistoletul spuse 
moale: 

— O să te împuşcăm... lar cadavrul tău o să-l trimitem 
frumuşel pe vas... împreună cu el o să trimitem şi 
fotografiile şi banda de magnetofon. 

Morăreţ se considera acum în afara oricărui pericol. 
Sutele de dolari îi surâdeau. Fluieră prelungi a pagubă: 

— Şi voi, români ca şi mine, m-aţi împuşca? 

— Mai sunt treizeci de minute... Până-n port faci zece 
minute... Deci, practic, nu mai ai decât douăzeci de 
minute... 

— Unde e Mara? De fapt, voise să întrebe dacă ea are 
vreun amestec în această combinaţie. 

— Am trimis-o de aici... Ei? 

— Bineee. Primesc. Da’ nu mă duceţi, sunteţi oameni de 
cuvânt?... Trei sute de dolari! lar acum; dacă se poate, aş 
vrea să-mi daţi un aconto... 25 de dolari... şi mia de lei... 

Cel cu pălăria pe ceafă îi aruncă boxerului o privit e care 
voia să spună: „Ai văzut că s-a dat pe brazdă?” Apoi i se 
adresă lui Morăreţ: 

— S-a făcut... Noi, nu numai că suntem oameni de 
cuvânt, dar vrem să semnăm cu tine şi un angajament. 

— Angajament?! Morăreţ se întunecă din nou la faţă. Ce 
fel de angajament? 

— Ei, angajament... O simplă scrisoare... Uite, a şi 
făcută... Na, citeşte-o! 

Morăreţ luă coala de hârtie şi citi: 

„Subsemnatul Morăreţ Petre, maşinist pe cargobotul 
„Pescăruşul”, cetățean al R.P.R.-ului, mă oblig în fața 
domnului Toma Nicolau...” 

Morăreţ se uită la cel cu pălăria pe ceafă: 

— Tu eşti Toma Nicolau? 

— Da, răspunse acesta vesel. 

— lar eu sunt Puiu Cristescu, se prezentă boxerul. 

Morăreţ citi mai departe: 

„.„.domnului Toma Nicolau, reprezentant al firmei 
«CRICEOM EXPORT - SOCIETATE ANONIMA» din Pireu, să 
obţin unele informaţii din România în legătură cu un imobil 


din Focşani. Pentru acest serviciu voi primi drept 
recompensă 300 de dolari (trei sute dolari). Jur să nu trădez 
nimănui această înţelegere. În caz de neîndeplinire sau, de 
trădare a angajamentului, sunt de acord să fiu pedepsit.” 

Mai citi o dată scrisoarea. Da, n-avea nimic de pierdut, 
numai de câştigat, Fără să şovăie, spuse: 

— Mai întâi cei 25 de dolari şi-apoi iscălesc. 

Toma dădu din cap: „Ştii să închei afaceri, dom'le!” şi-i 
numără dolarii. 

— Şi mia de lei? 

— Mai întâi iscăleşte. 

Morăreţ strânse dolarii şi-i băgă în buzunar. Apoi luă 
stiloul lui Toma şi iscăli. 

Impăturind scrisoarea, Toma se ridică în picioare şi zise: 

— Să nu crezi c-o să poţi să ne duci... Cunoaştem toate 
adresele tale... Te găsim şi-n gaură de şarpe...? Ştim că eşti 
divorţat... că ai la Constanţa un băiat... Oamenii mei te pot 
găsi pretutindeni... Auzi, bagă-ţi bine în cap ce-ţi spun! 

Morăreţ deveni grav. Da, omul ăsta ştia prea multe 
despre el ca la mijloc să fie vorba numai de un simplu 
serviciu. Totuşi, încercă să se convingă. „Focşani şi nimic 
mai mult... o clădire... Pentru trei sute de dolari... Merită... 
Mă descurc eu...” 

— Uite şi mia de lei, actele... Mai ai 15 minute până la 
expirarea biletului de voie... Ne vedem peste o săptămână 
aici... la Porto Rico... la frumoasă Mara... 


* 


De cum se înapoie în ţară, Morăreţ trânti nişte chefuri 
cum nu mai trântise de mult. Cheltui repede mia de lei, iar 
când îşi aminti de scrisoarea semnată la Pireu şi de 
obligaţia de a pleca la Focşani nu se pierdu cu firea: „De ce 
să plec? Nu plec nicăieri. Au crezut că sunt un prost... Nu 
sunt... O să le spun c-am fost la Focşani, c-am văzut 
clădirea şi o să le umflu dolarii... N-au decât să controleze 
singuri...” Se şi închipuia la Porto Rico luând dolari şi 


petrecând cu Mara. O revăzu în gând şi se întristă. | se făcu 
tare dor de dânsa. „Poate c-o să rămân la Pireu... poate c-o 
iau de nevastă... Ce-aş putea oare înjgheba la Pireu cu trei 
sute de dolari?” 


6. TAINA ŞOFERULUI 


Maiorul Panait întinse pe cristalul biroului cele trei 
fotografii ca pe trei cărţi de joc. Işi schimba privirile de la 
una la alta, de parcă în felul acesta i-ar fi fost mai uşor să 
dezlege taina celor trei „şahişti”. Unul fusese identificat, 
dar cine erau ceilalţi doi? Sunt toţi nemți, camarazi de-ai lui 
HOffel sau agenţi români, colaboratori ai serviciului de spi- 
onaj hitlerist în România? Se opri îndelung asupra 
fotografiei lui Bruno H5ffel, ca şi când ar fi vrut să-l întrebe: 
„Cine te-a împuşcat şi pentru ce?” 

Panait era convins că cele trei cazuri nu închideau un 
capitol, ci deschideau un altul, foarte important. N-avea 
încă suficiente date pentru a-l demonstra, dar simţea din 
plin prezenţa acestui adevăr. Asasinarea într-un răstimp 
scurt a trei inşi suspecți îi crea o stare de continuă 
nelinişte, îi spunea că undeva, pe teritoriul ţării, s-a produs 
reactivizarea bruscă a unor duşmani, Cine erau aceştia? 
Unde şi sub ce mască se ascundeau? Ce obiectiv 
urmăreau? Panait îşi cunoştea firea, ştia că de acum înainte 
liniştea sa va depinde numai şi numai de dezlegarea cu 
succes a acestei probleme. Privind într-una fotografia lui 
Bruno Höffel, încerca să intuiască evoluţia Serviciului 
hitlerist de spionaj în România după înfrângerea de la 
Volga. Unde or fi arhivele Serviciului? O, dacă le-ar fi avut la 
îndemână! judecând după unele informaţii, arhivele 
dispăruseră brusc, tot aşa cum dispăruse şi maiorul von 
Krämer - şeful serviciului german de spionaj în România. O 
vreme circulase zvonul că von Krâmer şi-ar fi găsit moartea 


chiar în ziua de 23 august, în timpul bombardamentelor 
germane asupra Capitalei. Insă se poate da crezare unui 
simplu zvon? Nu, zvonurile uneori pot fi asemuite cu nişte 
perdele de fum. Totuşi, dacă privirile anchetatorului 
izbutesc să pătrundă dincolo de ele, se pot descoperi date 
preţioase. Dacă... _ 

Se auziră câteva bătăi în uşă. In birou îşi făcu apariţia, 
surâzător şi vesel, Lucian. 

— Se pare că vii cu traista plină, tovarăşe locotenent 
major, îl întâmpină Panait, adunând la un loc fotografiile 
risipite pe cristalul bit oului. 

— Daţi-mi voie să vă raportez, tovarăşe maior... 

— Raportează... După cât eşti de vesel şi vioi, s-ar spune 
că ţi-ai găsit, în sfârşit, o logodnică şi că te însori... 

Lucian înţelese cuvintele şefului în felul său: 

— lar v-a telefonat maică-mea? 

Panait dădu vesel din cap. 

— Nu cumva să mă trădezi... la ascultă, chiar aşa, de ce 
nu vrei să te însori? 

Lucian roşi: 

— Tovarăşe maior, zău, nu-i acum timp de însurătoare. 

— Înseamnă că ai o părere proastă despre timpurile pe 
care le trăim. 

— Tovarăşe maior... După felul cum îşi strânse buzele, de 
parcă ar fi vrut să împiedice izbucnirea unui răspuns, se 
vedea că Lucian se supărase. 

— Ei, hai, nu mi-o lua în nume de râu, încercă Panait să-l 
îmbuneze... Ştii ce m-a întrebat mama dumitale? „Tovarăşe 
maior, nu-i puteţi da băiatului meu un ordin să se însoare? 
E atât de singur...” 

— Nu-i adevărat, se apără Lucian, nu sunt singur. 

— Ei, linişteşte-te!... Burlăcia dumitale e deocamdată 
salvată. N-am căderea să semnez un asemenea ordin... Mai 
bine să fumăm o ţigară. 

Panait îi întinse tabachera. Se ridică apoi de la locul său 
şi se aşeză pe un alt fotoliu, în faţa lui Lucian. 

— Tovarăşe maior, începu Lucian după ce se aşeză, 
informaţia furnizată de Petre Bârna m-a călăuzit către o 


descoperire foarte importantă. Ara stabilit că Traian 
Bădărău, şoferul lui Strachină, trăieşte. 

Descoperirea era într-adevăr interesantă. Panait se 
aplecă puţin înainte, de parcă ar fi dorit să audă mai bine 
raportul subalternului. 

— Traian Bădărău trăieşte... Locuieşte în Bucureşti. Nu s- 
a lăsat de şoferie... Lucrează la I.R.T.A. şi umblă mult prin 
ţară. 

— Cum de-ai dat de dânsul? 

— Am pornit de la fişa matricolă din anii războiului. Am 
aflat, astfel, date exacte ale identităţii sale ca militar. Apoi, 
cu sprijinul „Evidenţei populaţiei” l-am identificat. Datele 
corespund întru fotul... 

— Ai fost şi la I.R.T.A.? 

— Da... L-am şi văzut pe Bădărău... Ce-i drept, de la 
distanţă... Şi trebuie să vă raportez că semnalmentele 
indicate de Bârna în declaraţia sa corespund numai în 
parte. Fostul şofer al lui Strachină are acum pe faţă o 
cicatrice mare de la frunte până aproape de bărbie... în 
urma unei răni provenite pe front. 

— E căsătorit? Are copii? întrebă Panait, risipind cu mâna 
fumul ţigării. 

— Insurat, dar copii n-are... Nevastă-sa nu lucrează 
nicăieri... e casnică. 

— Cum îl apreciază întreprinderea? 

— Ca pe un şofer foarte bun... de înaltă clasă. Şi-ar fi 
arătat dorinţa să ceară şi primirea sa în rândurile 
candidaţilor de partid... In momentul de faţă, Bădărău e 
plecat. După-amiază se înapoiază la Bucureşti. Ce-mi 
ordonaţi? 

— Cred că ar fi bine ca încă astăzi să-i faci o vizită şi să-l 
inviţi la noi... să stăm mâine dimineaţă de vorbă cu dânsul. 

Panait se ridică. Lucian îi urmă exemplul: 

— Imi daţi voie să acţionez? 

Panait încuviinţă gânditor printr-un semn al capului, dar 
în clipa când Lucian se pregătea să iasă din birou adăugă 
cu glas tare: 

— Şi n-ar strica să te gândeşti la sfatul mamei dumitale... 


Lucian se burzului din nou. 


Traian Bădărău îl primi politicos, dar când Lucian se 
legitimă ca venind din partea secţiei de miliţie el păli, 
stăpânindu-şi cu greu un tremur nervos. Lucian încercă să-l 
liniştească, dându-i de înţeles că-i vorba de nişte informaţii 
cu privire la un accident şi nimic mai mult. Tulburat, şoferul 
rosti anevoie: 

— Bine... desigur... am să vin... 3 

Traian Bădărău însă nu se prezentă, ci fu adus. In seara 
aceleiaşi zile, ofiţerul însărcinat cu supravegherea casei 
şoferului raportă lui Lucian: 

— Vorbesc de la Gara de Nord... 

— Ce cauţi acolo? îl întrebă Lucian nedumerit. 

— Se pare că omul nostru se pregăteşte să plece la Vatra 
Dornei. 

— La Vatra Dornei?! 

— Acum zece minute şi-a scos un bilet... s-a şi instalat în 
compartiment... Un băiat de-al nostru e lângă el... Ce-mi 
ordonaţi? 

Lucian nu răspunse imediat. Nu se aştepta la o 
asemenea surpriză. Şoferul i se păruse un om aşezat, iar 
tulburarea pe care apariţia sa în casa acestuia o iscase era 
într-un fel explicabilă. 

— Ce-mi ordonaţi? întrebă vocea de la celălalt capăt al 
firului. 

— La ce oră pleacă trenul? 

— Peste douăzeci de minute. 

— Un personal, un accelerat? 

— Accelerat... vagonul ... locul 4. 

— Vin şi eu „fulger”. Aşteaptă-mă la uşa vagonului. 

Zece minute mai târziu; Lucian se afla la gară. Ofiţerul 
care-i raportase îl aştepta la locul stabilit. 

— Ce face? fu prima întrebare a lui Lucian. 

— Şi-a acoperit faţa cu fulgarinul... pesemne vrea să 


doarmă... 

— Cum nu se poate mai bine! exclamă Lucian. Urmează- 
mă. 

Urcară amândoi în vagon; nu era prea aglomerat. Dintr-o 
privire, Lucian sesiză situaţia din compartimentul lui 
Bădărău. Se mai găsea acolo, în afară de un ajutor al său, o 
bătrânică, care, după straie, părea să fie de prin Ardeal. 
Lucian deschise zgomotos uşa compartimentului, sperând 
să-l determine pe Bădărău să-şi ia fulgarinul de pe obraz. 
Dar acesta nu schiţă nici un gest. Atunci Lucian se apropie 
de dânsul şi, ca şi, când i-ar fi fost prieten, îl scutură: 

— Tovarăşe Bădărău, ce faci, dormi? Scoală, hai frate! 

Şoferul îşi descoperi faţa şi, când îl văzu pe ofiţer, 
îngălbeni. 

— Hai, frate, c-am găsit locuri la vagonul de dormit... Ce 
te uiţi aşa la mine, nu-ți vine să crezi? Când îţi spun c-am 
găsit, am găsit... Hai, ia-ţi şi lucrurile şi vino. 

Bădărău se ridică şi dădu să-şi scoată valiza din plasă. 
Lucian i-o luă însă înainte: apucă valiza şi o transmise 
celuilalt ofiţer. 

— Lasă c-o duce el... E de-al nostru, îl lămuri Lucian. Poţi 
să ai încredere în dânsul... 

Şoferul se uită năuc la cei doi şi pricepu de fapt ceea ce 
voise să-i spună Lucian: „Bagă de seamă; nu sunt singur!” 

— Nu vă supăraţi, întrebă deodată bătrâna, îi scump un 
bilet la vagonul de dormit? 

— Nu-i prea scump, măicuţă! 

Coborâră din tren şi se îndreptară spre ieşire. Lucian îl 
apucă pe şofer de braţ şi-i vorbi ca unui vechi prieten: 

— Şi zii aşa... ne-ai refuzat invitaţia... Voiai să ne laşi să 
te aşteptăm... Păi bine, domnule, se face una ca asta? Pe 
aici; acolo în colţul străzii ne aşteaptă o maşină. 

Şoferul se muiase ca o cârpă. 


* 


Lucian deschise valiza în prezenţa maiorului Panait. 


Printre lucruri - două perechi de schimburi, ţin pulover gros 
de lină, două cravate, ciorapi, un aparat de ras - dădură 
peste un pachet făcut dintr-un prosop. Il desfăcură şi ieşiră 
la iveală douăzeci şi cinci de ceasuri marca „Doxa”. 

— Douăzeci şi cinci de ceasuri! Interesant! rosti maiorul 
cuvântul său preferat. 

— Care din ceasurile astea să-i fi sunat? glumi Lucian, 
rânduindu-le frumos pe birou. Ce-o fi vrând să facă cu ele? 

— O să ne spună chiar el... Şi poate, cine ştie, vom afla şi 
ce fel de ceas a învârtit... 

Maiorul deschise dictafonul şi ordonă scurt: 

— Să fie adus arestatul Traian Bădărău. 

Nu trecură nici cinci minute şi arestatul fu introdus în 
cabinetul maiorului. Şoferul se opri lângă uşă, alb la faţă, cu 
ochii-n pământ. Părea nu numai speriat, ci şi descumpănit: 
nu ştia ce trebuie să facă, să înainteze, să rămână locului... 

Panait îi arătă un scaun: 

— Apropie-te şi ia loc... 

Bădărău înaintă cu paşi şovăitori şi se aşeză ferindu-şi 
într-una privirile. Deodată zări pe birou valiza şi ceasurile 
expuse ca într-o vitrină şi broboane de sudoare îi năpădiră 
fruntea palidă. 

Panait se prefăcu a controla nişte hârtii dintr-un dosar, se 
opri asupra unei pagini, apoi îl măsură pe arestat, 
întrebându-l: 

— Te cheamă Traian Bădărău? 

— Da! răspunse şoferul înghiţindu-şi saliva. 

— Te-ai născut în anul 1908, la 5 decembrie, în oraşul 
Bacău? 

— Da. 

— Armata ai făcut-o la Regimentul 8 obuziere din 
Roman? 

Panait se uita în dosar şi punea câte o întrebare, iar 
arestatului i se părea că acolo se află trecută întreaga sa 
viaţă. 

— Ai făcut politică legionară? 

Răspunsul întârzie. Panait cercetă atunci alte hârtii din 
dosar, care, de fapt, nu spuneau mai nimic despre arestat, 


apoi îl scrută sever pe sub sprâncenele-i stufoase. 

— Da, răspunse şoferul cu o voce stinsă. 

— Din ce an? 

— Din 1936... N-am fost decât un an... un singur an... 
după asta n-am mai vrut... 

— De ce? Panait n-avea la dosar nici o informaţie cu 
privire la activitatea politică a şoferului şi se hotărî să-şi 
dezvolte ancheta pe linia asta. De la locul său Lucian 
asculta cu interes interogatoriul. Îşi aminti că la dosarul 
profesional de la I.R.T.A. şoferul declarase că nu făcuse 
parte din nici un partid politic, ba îşi manifestase chiar 
dorinţa să intre în rândurile candidaţilor de partid; 

— Am văzut cu ochii mei cum au ucis un om nevinovat la 
„Casa Verde”... Şi am început să-i ocolesc... 

— Să ştii că apreciez sinceritatea răspunsului dumitale, 
zise Panait şi ridică din dosar o altă hârtie. 

— În timpul războiului antonescian ai fost mobilizat în 
cadrul Serviciului secret? 

Şoferul rămase cu ochii pironiţi pe dosarul de pe birou: îl 
treceau năduşelile şi îşi tot întindea gâtul roşu şi transpirat. 
Presimţea că anchetatorul se apropie cu paşi siguri de taina 
vieţii sale, de ceea ce în ultimii ani căutase să ascundă. 
Murmură: 

— Da. 

— Ai fost şoferul căpitanului Strachină? 

— Da. 

Panait lua unul din ceasurile găsite în valiza arestatului, îl 
cântări în palmă, îl lipi de ureche şi, într-o doară, întrebă: 

— De ce ai vrut să fugi? 

Arestatul se aştepta la întrebarea asta. Toată noaptea se 
frământase să găsească un răspuns cât mai convingător. 
Ticluise tot felul de întâmplări. Una dintre ele i se păruse 
foarte bună, dar dosarul de pe biroul maiorului şi apoi 
faptul că fusese ridicat direct din tren îl derutaseră şi nu 
ştia pe ce cale s-o apuce. Auzi din nou întrebarea ancheta- 
torului: 

— De ce ai fugit? 

— Am vrut să dispar... Şoferul se pomeni relatând una 


din istorioarele ticluite în cursul nopţii. Să vedeţi, ieri când 
dumnealui a venit la mine acasă şi mi-a spus că sunt invitat 
la Secţie, m-a cuprins deodată frica... Poate... Bădărău îşi 
înlănţui mâinile şi degetele lui prinseră să se frângă nervos, 
Poate mă cheamă, mi-am zis, pentru că am fost legionar... 
pentru trecutul meu... şi am vrut să mă topesc... la Vatra 
Dornei... 

Şoferul tăcu. Panait îi aruncă o privire ironică. „Nu mă 
crede - constată şoferul. Nu mă crede”, 

— Să te topeşti la Vatra Dornei? Şi ce să faci acolo, să-ţi 
deschizi o dugheană cu ceasuri? 

Întrebarea ironică a maiorului îl descumpăni şi mai mult. 
Simţea că o apucase pe un drum greşit, că omul din faţa lui 
ştie tot, că nu poate fi minţit. Deodată, ca şi când s-ar fi 
hotărât să arunce de pe sufletul său o povară insuportabilă, 
începu să vorbească repede şi tare: 

— O să vă spun... Trebuie să vă spun... îmi dau seama... 
Ani de zile am trăit sub povara unor amintiri... a unor 
amintiri grele... Şoferul îşi întinse din nou gâtul, de parcă se 
înăbuşea şi, instinctiv, îşi mai desfăcu un nasture la 
cămaşă. Ca legionar, n-am participat la nici o acţiune 
criminală. Sunt şofer... Pe atunci lucram la un patron... 
Tănăsescu Marin, de pe strada Blănari. Era proprietarul 
unui garaj... El ne-a făcut pe toţi, fără să ne întrebe, 
membri ai „Legiunii”. Eu lucram pe un camion; când pa- 
tronul îmi cerea îi căram pe legionari prin oraş. Nu m-am 
amestecat în treburile lor... n-am participat la nici o crimă... 
Prin '38 am fost concentrat... Am fost repartizat 
locotenentului Strachină... Pe atunci era locotenent. Mă 
trăgea după dânsul la tot felul de manevre, pe frontieră, pe 
acolo unde se tot făceau fortificaţii. Nu ştiam cu ce se 
ocupă şi nici nu-mi băteam capul să aflu... Un an am tot 
fost concentrat. La începutul războiului m-am pomenit cu 
ordin de chemare şi, spre marea mea nenorocire, m-am 
pomenit din nou în slujba lui Strachină. Acum era căpitan... 

— De ce spre marea dumitale nenorocire? îl întrerupse 
Panait. 

— De felul meu, am fost un om bun, domnule maior... N- 


arc făcut rău nimănui. Sunt şofer, dar nu beau... Nu pun în 
gură un strop de alcool. Toată viaţa am muncit... am 
salahorii, domnule maior. Traiul la domnul Strachină n-o să- 
| uit şi o să-l blestem cât oi trăi... Noaptea mă scula din 
somn şi-mi dădea ordin să scot maşina. Aveam un „Mer- 
cedes-Benz”, maşină bună, motor puternic... 

Şoferul vorbea pe apucate. Sărea de la una la alta. Panait 
se hotărî să-l lase în voie, să nu-l întrerupă. Izbucnirea 
arestatului i se părea sinceră şi explicabilă. 

— Noaptea, da... Ce-am vrut să spun... Da, da... Şoferul 
îşi şterse cu mâneca hainei fruntea asudată. Căpitanul ţinea 
legătura sau controla, nu ştiu ce lagăre... Se ducea pe acolo 
şi-şi alegea victimele. El îşi bătea joc de mine, de felul 
meu... Spunea că am suflet de domnişoară... lar eu n- 
aveam somn din pricina faptelor lui. Uneori se îngrozea că 
ştiu prea multe. Şi nu o dată a scos revolverul la mine 
ameninţându-mă. 

— Țintea în inimă? îl întrerupse Lucian, amintindu-şi de 
dosarul celor trei crime, 

— Nu... împuşca în gât. Când l-am întrebat: „De ce vreţi 
să mă omorâţi domnule căpitan?” mi-a răspuns fără ocol: 
„Ştii prea multe şi o să te doară capul!” Şi a avut dreptate. 
începuse să mă doară nu numai capul, ci şi sufletul. Îmi 
spunea că munca lui ţine de Serviciul secret şi dacă aş 
scăpa vreo vorbă ar trage în mint fără milă Nu minţea, îl 
ştiam capabil de aşa ceva. Îl uram, dar n-aveam ce face... 
Eram sclavul lui şi, într-un fel, părtaş la crimele sale... Mă 
învăţasem să tac, să tac... Şi cu cât tăceam mai mult, cu 
atât inima-mi devenea mai grea. Şi-apoi, cu cine mai 
puteam schimba o vorbă? Cu nimeni! Toţi cei de la Serviciul 
secret erau spioni... sau se spionau între ei... 

Pe urmă a început retragerea. Căpitanul devenise 
nervos. În orice clipă scotea revolverul şi mă ameninţa. În 
retragere s-a întâmplat şi nenorocirea cea mare... Sau nu 
ştiu dacă-i nenorocire. Fugea de ruşi, fugea de rupea 
pământul... Arunca arhiva-n maşină... 

Panait îl întrerupse. Cuvântul „arhivă” îl interesă, de 
formulat însă îşi formulă întrebarea ca şi când ar fi ştiut de 


existenţa arhivei, dar ar fi vrut să mai afle un amănunt. 

— În ce-şi ţinea arhiva? 

— Într-o lădiţă de fier, cât valiza mea. Bădărău arătă cu 
mâna la obiectele de pe birou, zări ceasurile şi, fără să 
vrea, înghiţi un nod... Arunca arhiva-n maşină şi-mi 
poruncea să gonesc... în urma noastră veneau, la distanţă, 
celelalte maşini ale Serviciului. Aşa am ajuns în luna martie 
1944 lângă Ungheni... Trebuia să trecem un pod. În faţa 
noastră, o coloană nesfârşită. Ne-au surprins bombardierele 
sovietice. Au nimerit podul la mijloc... Noi ne-am prăvălit în 
Prut cu tot cu maşină... Eu ştiam să înot... căpitanul la fel... 
Aşa am ajuns la mal. 

— lar arhiva? 

— Da, maşina şi arhiva s-au dus la fund. Strachină era 
distrus. Se vedea că ţinuse mult la arhiva lui. După 
întâmplarea asta am ajuns la Bucureşti. Nu mi-a dat 
drumul. Mă ţinea după dânsul. Făcuse rost de un „Fiat” şi-l 
duceam peste tot. Mă bucuram în taină când îl vedeam şi 
pe el înfricoşat... Dar şi mie mi-era teamă... îl duceam 
mereu la Hotel „Splendid”, acolo era sediul nemților, şi se 
întâlnea cu tot felul de ofiţeri germani... Într-o zi mi-a spus 
că va trebui să ne ascundem, că vin ruşii peste noi: „Noi 
doi, mi-a zis, am lucrat la Serviciul secret, am făcut spionaj 
şi contraspionaj, înţelegi Traiane, cum stau lucrurile”. Eu 
înţelegeam, chiar foarte bine înţelegeam, mă declara oficial 
părtaş la tot ce făcuse? Dar eu n-am avut tăria să mă 
împotrivesc... Mi-era frică de tot ce văzusem pe front. La 24 
august a venit la mine şi mi-a spus: „Traiane, gata, s-a ter- 
minat. Vii cu mine, să ne ascundem”. Mi-era frică şi m-am 
dus după dânsul. Ne-am ascuns mai întâi la o mănăstire de 
pe Valea Oltului, apoi am trecut de la o mănăstire la alta... 
Devenisem din şofer servitorul lui. Din când în când mai 
venea câte cineva, câte un necunoscut şi-i aducea bani. Am 
stai ascunşi până-n primăvara lui 1946. În martie mi-a spus 
că a sosit clipa despărțirii. „Eu, Traiane, o să plec în 
străinătate. O să mă conduci la Satu-Mare şi mă laşi acolo”. 
„Şi cu mine ce o să fie?” - am întrebat eu, iar el mi-a zis: 
„Ce să fie? Traiane, tu n-ai fost decât un şofer la ordinele 


unui căpitan... N-are de ce să-ţi fie frică... Tu rămâi... te 
angajezi undeva... o să lucrezi, iar atunci când s-or întoarce 
lucrurile, vin şi eu înapoi şi te iau iar la mine!” L-am dus la 
Satu-Mare. Acolo a intrat în legătură cu o călăuză Iszak 
Göre. S-a tocmit cu el să-l treacă în Ungaria. La plecare mi- 
a zis: „Nu fi trist, Traiane, ne mai întâlnim noi”. Nu mă 
simţeam trist, ci înfricoşat. Parcă era mai bine când eram 
împreună. Acum mă pomeneam singur, împovărat de toţi 
anii războiului. Ştiam că poliţia democrată îl caută, iar eu 
eram acela oare l-am condus la Satu-Mare să fugă. Am 
venit la Bucureşti...? N-aveam somn, eram veşnic cu 
sufletul la gură. Aşteptam de la o zi la alta să fiu arestat. Pe 
urmă m-am liniştit. Am văzut că nimeni nu se leagă de 
mine. Mi-am luat nevastă... nu m-am căsătorit civil cu ea... 
mi-era frică... Dacă mă arestează, de ce a-o nenorocesc şi 
pe dânsa? Mi-am găsit de lucru... M-am angajat la I.R.T.A, 
şofer de cursă lungă. Am început să câştig bine... De teamă 
însă tot nu mă vindecasem. Câteodată mă bătea gând de 
ducă. Aşa că într-o zi am luat hotărârea ca din economiile 
mele să încep să cumpăr ceasuri, să am ceva capital. 
Nevestei mele nu i-am spus nimic... Aşa am adunat cele 
douăzeci şi cinci de ceasuri, zicându-mi că într-o zi, dacă o 
să fie nevoie, o să fug undeva-n ţară şi atunci să amo 
vreme cu ce trăi. Când l-am văzut pe dumnealui în casa 
mea; mi-am spus: „Te-ai dus pe copcă, Traiane!” Şi când 
am văzut că nu mă ia imediat, m-am gândit: „Dumnezeu 
ţine cu tine Traiane, uite, ţi-a dat răgazul să fugi”. M-am 
înşelat însă. Dumnezeu m-a pedepsit. Trebuia să mă 
pedepsească. 

Şoferul tăcu. Răsufla anevoie şi privea cu ochi tulburi în 
jurul său. Se vedea că-i era sete şi maiorul împinse spre el 
un pahar cu apă. Îl bău încet, atent să nu se înece. 

— Aşadar voiai să ţi se piardă urma? 

— Da. 

— Dar nevasta ştia încotro te-ai hotărât să pleci? 

— Nu, eu i-am spus că I.R.T.A. mă trimite până la 
Timişoara să preiau de acolo un camion. M-a crezut. 

— Pe sergentul major Dumitru Medrea l-ai cunoscut? 


Şoferul se lăsă pe speteaza scaunului ca şi când ar fi 
căutat un sprijin. Acum îşi dădea seama că anchetatorul nu 
poate fi „dus”, că ştia totul. 

— L-am cunoscut. 

— Ce fel de om era? 

— Bun, cinstit, fricos. 

— Cine l-a ucis? 

— Ucis?! Eu ştiu că s-a sinucis... Nu ştiu din ce cauză. 
Căpitanul Strachină se lăuda însă că i-ar fi salvat onoarea. 
Cică i-ar fi întins revolverul şi i-ar fi spus: „Na, împuşcă-te! 
Chiar în faţa mea să te împuşti!” Şi şi-a tras un glonte... 

— Unde? 

— În inimă. 

Maiorul scoase din sertar trei fotografii şi le întinse pe 
masă: „la uită-te la ele. Îi cunoşti pe oamenii aceştia? l-ai 
văzut vreodată?” 

Arestatul se ridică şi se apropie de birou. După câteva 
minute spuse: 

— Îi cunosc... Pe toţi trei îi cunosc. 

— Şezi şi spune-mi cine sunt. 

Şoferul luă fotografiile, le aranja ca pe nişte cărţi de joc 
şi-şi reluă locul pe scaun: 

— Acesta-i Bruno HGffel, prieten cu căpitanul Strachină. 

— Când l-ai văzut pentru întâia oară? 

— Lângă Odesa. A fost pe la noi în câteva rânduri. 

— Înainte sau după moartea lui Medrea? 

După o clipă de gândire, arestatul răspunse: 

— Înainte şi după. După moartea lui Medrea l-am mai 
văzut o singură dată. L-am dus la Odesa. Căpitanul era cu 
el. La despărţire, Strachină i-a întins un dosar şi s-au 
despărţit ca doi buni prieteni. 

— Şi ceilalţi cine sunt? Îi cunoşti? 

— Îi cunosc, domnule maior, răspunse şoferul înviorat şi 
parcă mulţumit că poate să fie cu ceva de folos. Asta este, 
şi el puse pe birou fotografia lui Prodan, tot un neamt... 
Peter Proll... L-am cunoscut la Bucureşti după întâmplarea 
de pe pod... Locuia sau lucra, nu ştiu, la Hotel „Splendid”. 
Odată l-am dus acolo pe căpitanul Strachină. Ţin minte 


drumul ăsta, pentru că, înainte de a intra în hotel; mi-a 
ordonat: „Traiane, dacă vezi că stau mai mult de treizeci de 
minute, vii tu înăuntru, urci la camera 41, la domnul Pröll şi 
spui că mă cheamă urgent cineva la Marele Stat Major.” N- 
a fost nevoie să duc la îndeplinire ordinul său. După vreo 
douăzeci de minute au coborât amândoi şi i-am dus la 
Capşa, unde au luat masa. 

— Nu-ţi aduci aminte ce-au vorbit în maşină? 

— N-am înţeles nimic... Vorbeau nemţeşte. 

— Şi cel de-al treilea cine-i? 

— Pe ăsta nu-l ştiu după nume, continuă şoferul punând 
pe birou şi fotografia lui Olariu. Ştiu însă că umbla civil, că 
era ofiţer german de mare răspundere şi că locuia singur 
într-un apartament de pe strada l., numărul 15. Nu cu mult 
înainte de 23 august, căpitanul mi-a cerut să-l duc în strada 
l., la numărul 15. Nu mai fusesem niciodată la adresa asta. 
Strachină era, nu ştiu de ce, mai vesel decât altă dată. Pe 
drum a început să-mi vorbească: „Mă, Traiane, ştii tu la 
cine mergem? AŞ, de unde să ştii... Neamţul ăsta e un 
geniu... Dar ce ştii tu ce-i aia un geniu...” Apoi a tăcut. Pe 
strada |. i-a ieşit în întâmpinare neamţul ăsta (Bădărău 
arătă din nou fotografia lui Leonard Olariu). El este... nu mă 
înşel. 

— Spui deci că nu l-ai văzut decât o singură dată, îl 
întrerupse Panait. 

— Noi, şoferii, avem memorie bună... 

Atât Panait, cât şi Lucian considerau mărturisirile 
şoferului mai mult decât revelatorii. Ele aruncau un fascicul 
de lumină asupra trecutului; Identificarea celor trei agenţi 
germani, care ani de zile se folosiseră de identitatea a trei 
cetăţeni români, era nespus de prețioasă, însă era departe 
de a explica activitatea lor în acest răstimp sau rostul celor 
trei crime. 

Panait îl măsura într-una pe şofer; omul arăta altfel decât 
la începutul interogatoriului: obosit, dar nu şi copleșit. Se 
vedea că-şi luase o piatră de pe inimă. Şedea vlăguit pe 
scaun, cu privirile în pământ, aşteptând verdictul. 

— Fumezi? 


Bădărău luă, cu o mână nesigură, o ţigară din tabachera 
lui Panait. Lucian îi întinse bricheta aprinsă. Omul trase 
stingher câteva fumuri, apoi îndrăzni să întrebe: 

— Şi-acum, cu mine ce-o să fie? 

Şoferul îşi ridică privirile, dar imediat le plecă din nou. 
Panait lăsă să treacă un timp. Lucian deveni curios: ce 
hotărâre o să ia maiorul? 

— Păi, ce să fie, tovarăşe Bădărău, vorbi Panait, mai întâi 
o să-ţi revezi declaraţia... o să stabileşti dacă mai ai sau nu 
ceva de adăugat. Dacă da, atunci o să ne anunţi. O s-o 
semnezi, după asta o să te duci acasă la dumneata şi o să- 
ţi reiei lucrul normal, ca şi cum nimic nu s-ar fi întâmplat. 

Şoferul înălţă brusc capul. Se uită neîncrezător când la 
Panait, când la Lucian. Murmură: 

— Cum aţi spus? 

— Noi avem nevoie nu de dumneata, ci de ajutorul 
dumitale. Ne-ai ajutat. E drept, ai vrut să dispari. Motivul l- 
am înţeles. N-ai izbutit să fugi. Totuşi pe noi ne-ai ajutat... 

— Şi?... Şoferul uluit arătă cu mâna valiza şi lucrurile de 
pe birou. 

— Sunt ale dumitale... munca dumitale... ia-le... sper că 
n-o să mai intenţionezi să te dai la fund... Nici nu te-aş 
sfătui. Ai înţeles, tovarăşe Bădărău? 

Şoferul dădu din cap şi se ridică de pe scaun. 


* 


Când rămaseră singuri, Lucian îşi arătă nu numai 
nedumerirea, ci şi nemulţumirea. 

— A încercat să dispară, tovarăşe maior. Dacă ne scăpa? 

— Dar nu ne-a scăpat... 

— Nu uitaţi că-i şofer... 

— Nu înţeleg ce vrei să spui...? Am o mulţime de prieteni 
şoferi! 

— O să mai facă o tentativă. 

— Nu cred. Omul ăsta n-o să mai fugă. Ba, dimpotrivă, o 
să ne devină prieten. El a văzut şi a trăit multe. Poartă în 


suflet povara unor fapte săvârşite de alţii. Este de datoria 
noastră să-i verificăm atent trecutul. Să vedem dacă tot ce 
a declarat corespunde... 

— Deci, nici dumneavoastră nu sunteţi convins! exclamă 
Lucian satisfăcut. 

— Nu. Una este să crezi şi alta este să capeţi o 
confirmare în plus... în nici un caz nu vom renunţa de a-l 
ţine un timp sub observaţie. lată unde ne duc urmele celor 
trei crime. Mai întâi - în anii războiului; apoi la Serviciul 
secret condus de căpitanul Strachină, iar de acolo la 
Serviciul german de spionaj din România. Judecând după 
declaraţiile lui Petre Bârna, confirmate în parte şi de Traian 
Bădărău, cei trei „şahişti”, asasinați la doisprezece ani de la 
terminarea războiului nu sunt decât trei spioni hitlerişti. Toţi 
trei au avut legătură cu Strachină... 

— Oare Strachină să fi fugit în străinătate? 

— Vom controla. E posibil să fi fugit şi să fi revenit... 

— Atunci l-ar fi căutat pe Bădărău... 

— Poate că n-a trecut graniţa... Ori, că, reîntorcându-se, 
l-a căutat pe Bădărău şi nu l-a găsit... Poate!!?... Poate!! 
Avem nevoie şi de certitudini... Să recapitulăm puţin faptele 
şi să vedem ce avem de făcut, propuse Panait. aprinzându- 
şi o ţigară. Aşadar, cei trei „cetăţeni” împuşcaţi în trei 
parcuri diferite ale Capitalei sunt trei agenţi ai fostului 
Serviciu german de spionaj din România. Ultimul, Leonard 
Olariu, după spusele lui Bădărău, a fost un ofiţer de seamă. 
Locuia pe strada l., nr. 15. Toţi trei au trecut pe la 
Strachină, mai exact, Strachină i-a cunoscut pe toţi trei... 

— Poate că Strachină este şi cel care i-a ucis... 

— Poate? larăşi acest „poate”... 

— E o presupunere, tovarăşe maior. 

— Bine, acceptă Panait, să zicem că e o presupunere. 
Totuşi rămâne o certitudine faptul că noi suntem obligaţi să 
găsim răspunsul la următoarele întrebări: „Cu ce scop au 
fost lăsaţi în ţară cei trei ofiţeri hitlerişti? Şi-au îndeplinit 
sau nu în răstimpul ăsta misiunea încredinţată? De ce după 
doisprezece ani au fost ucişi? De ce „Leonard Olariu” şi-a 
omorât camarazii? Cine l-a lichidat pe Leonard Olariu şi de 


ce? Care a fost şi este rolul căpitanului Strachină în cazul 
pregătirii şi asasinării celor trei agenţi hitlerişti? Deci, 
tovarăşe Lucian - Panait se uită la ajutorul său şi-i zâmbi - 
putem „presupune” că acţiunea noastră abia acum începe. 

La surâsul prietenesc al maiorului, care parcă spunea: 
„Multe mai avem de făcut?”, Lucian răspunse cu o glumă: 

— Vedeţi, tovarăşe maior, şi mama mea care-mi cere să 
mă însor... 


7. DIN NOU LA PIREU 


După ce-şi ridică biletul de voie, Petre Morăreţ cobori în 
port şi porni cu pas nehotărât pe străzile Pireului. După un 
timp se opri în faţa unei dughene cu mărunţişuri. 
Negustorul crezu că marinarul vrea să cumpere ceva şi 
începu să tragă de dânsul. Morăreţ îi răspunse răstit şi porni 
mai departe. Era prost dispus şi-l bântuia o presimţire 
neagră. Se dojenea că n-a luat în serios cele petrecute în 
odaia întunecoasă şi strimtă a Marei. Ce l-ar fi costat dacă 
ar fi plecat la Focşani? Un fleac, mai ales că primise în acest 
scop o mie de lei. La Focşani ar fi văzut dacă imobilul se 
găseşte sau nu la locul său şi... gata povestea. Se opri din 
drum. Il străfulgera un gând. Ce-ar fi să se întoarcă pe vas? 
S-o dea uitării pe Mara, pe domnii care-l arvuniseră? Să se 
retragă în cabina lui şi acolo să bea de unul singur? Işi 
aminti însă de o scrisoare, de nişte fotografii, de o bandă de 
magnetofon şi pricepu că n-avea cum să iasă din 
încurcătură. Şi apoi, de ce să se mintă? li era dor de Mara şi 
voia s-o vadă. „Mă duc! De ce şi de cine să-mi fie teamă? O 
să le spun c-am fost la Focşani şi că imobilul e la locul lui. 
De unde să ştie ăia dacă am fost sau nu? Ehei, dacă ar fi 
avut cum, nu mă mai trimiteau ei pe mine.” Argumentul i 
se păru firesc şi convingător. Totuşi, ceva nedesluşit încă îl 
ţine locului. Intră furios într-un bar, bău la repezeală un 


lichior tare şi dintr-o dată se simţi mai înviorat. Ceru încă un 
păhărel. O damă de local se apropie şi se lipi neruşinată de 
dânsul. N-o luă în seamă. Această atingere îi aminti însă şi 
mai dureros de Mara, de căldura trupului ei şi oftă adânc. 
Plăti şi părăsi localul în grabă. În stradă luă o hotărâre: se 
va duce la „Porto Rico”, va pune mâna pe dolari şi va 
petrece în voie cu Mara. 

La „Porto Rico” era plin de marinari de toate neamurile. 
Se chefuia, se dansa. Orchestra cânta „Calipso”, iar un 
marinar american beat învârtea în mijlocul localului o 
femeie beată şi ea. Prin fumul gros de ţigară, Morăreţ o zări 
pe Mara. Şi ea îl văzu; alergă spre dânsul, nu veselă ca 
rândul trecut, ci tristă şi vinovată. Nu-i sări în braţe, se 
ghemui doar sfios la pieptul lui puternic; în timp ce o îm- 
brăţişa el îi auzi şoaptele: 

— Petros, te aşteaptă... sunt sus la mine. 

Hotărârea de a-i trage pe sfoară pe cei doi i se spulberă 
aşa cum se risipeşte păpădia în vânt. Îmbrăţişarea lui slăbi, 
iar Mara spuse aproape plângând: 

— Petros, să ştii că eu n-am nici o vină. Patronul, Petros... 
eu n-am vrut... 

Înregistră mecanic vorbele femeii. O înlătură blând şi se 
îndrepta spre uşa atât de cunoscută din fundul localului 
care ducea la etaj în camera Marei. Femeia îl însoţi 
îngânânad: 

— Petros, iartă-mă! 

Ar fi vrut să-i spună că n-are de ce s-o ierte, că doar n-o 
socoteşte vinovată cu nimic, c-o să se descurce el şi o să 
coboare imediat, nu de alta, dar îi era tare dor de dânsa. 

Dar uşa de la camera Marei se deschise şi în pragul ei se 
ivi Toma. 

— A, domnu’ Morăreţ! Bine ai venit!... Hai, dom'le că te 
aşteptăm. 

Ca şi rândul trecut, domnul Toma era de o eleganţă 
izbitoare. Îi merge bine” îşi spuse Morăreţ. Când ajunse sus, 
Toma îi strânse mâna şi-i spuse: „Hai, vino!” Intrară, iar 
Toma încuie uşa. În aceeaşi clipă Morăreţ îl descoperi pe 
„boxer”. Se ridicase din patul Marei şi-l salută cu voioşie: 


— Te aşteptam; dom'le Morăreţ... Bei ceva? Şezi. 

— Beau. 

Pe masă se găseau câteva păhărele şi o sticlă de gin. 
Umplându-le, domnul Toma constată: 

— Nu pari prea vesel... Ai cumva vreun necaz? 

— Nu, nu, se apără Morăreţ, dar cred că am un început 
de ulcer. 

Ideea cu ulcerul îi picase din cer. Să izbucnească în râs, 
nu alta. Avea un stomac de fier, putea să mănânce şi să 
bea orice şi n-avea nici pe dracu'! 

— Ulcer?!... O nimica toată, îl încurajă domnul Toma... Ți-l 
vindecăm noi... avem nişte medicamente dumnezeieşti. 

Morăreţ ar fi vrut să termine mai repede, să arunce în joc 
minciuna, să pună mâna pe dolari, şi să coboare la Mara; 
deschise gura, dar domnul Toma i-o luă înainte: 

— Să bem mai întâi. 

Se aşezară tustrei în jurul mesei. 

— Noroc! îi ură domnul Toma. 

— Să dea Dumnezeu! se pomeni spunând marinarul. Şi 
ideea că numai un dumnezeu căruia nu i se închinase 
niciodată i-ar mai putea sări în ajutor i se păru năstruşnică. 
Băură ginul bărbăteşte, în tăcere. Apoi, „boxerul” se ridică 
de pe scaun şi, ca şi rândul trecut, se postă lângă uşă. 

— Crezi în Dumnezeu, dom'le Morăreţ? 

— Cred. De ce să nu cred? minţi el. Bunicul lui tată-meu a 
fost popă. De fapt vorbea prostii, bătea câmpii şi nu 
înţelegea de ce domnul Toma nu se grăbea să-l întrebe: „Ei, 
ce-ai făcut la Focşani?” Avea răspunsul gata pregătit: „Am 
fost, dar, mai întâi, dolarii!” Nu cumva, între timp, se 
răzgândiseră? Nu cumva vor să-l tragă de limbă, el să 
spună ce-a văzut la Focşani, iar după asta dumnealor să nu- 
i mai dea dolarii? 

— Şi eu cred în Dumnezeu... Sunt fiu de preot... şi-mi 
plac credincioşii... Să bem! 

Băură, iar întrebarea pe care Morăreţ o aştepta cu atâta 
nerăbdare căzu abia după al patrulea rând: 

— Ei, şi-acum dă-ne raportul! Domnul Toma strânse 
paharele şi sticla de parcă ar fi vrut să spună: „gata, până 


acum băurăm, acum începe treaba...” 

Morăreţ ameţise, iar îndemnul „dă-ne raportul” îl cam 
nemulţumi. „Ce, unde ne aflăm, gândi el la armată, să dau 
raportul...” Răspunse: 

— Am fost! 

— Unde? 

Întrebarea asta, după părerea lui Morăreţ fără rost, îl 
trezi din ameţeală şi-l făcu din nou să încerce acele 
nedesluşite şi ciudate presimţiri. 

— Cum unde? se arătă Morăreţ supărat. Unde m-aţi 
trimis voi, la Focşani. 

— Şi? stărui domnul Toma. 

Morăreţ se uită lung la el, apoi la celălalt de lângă uşă: 
amândoi păreau să fie mult mai voinici decât dânsul. lar lui 
nu-i plăcea să se bată, îi era chiar frică de bătaie şi prin 
tavernele portuare  ocolea cu  dibăcie  încăierările 
marinăreşti. „Acum mă vor trage de limbă, îşi zicea, şi vor 
alia de la mine ce-am văzut la Focşani... Şi aleluia dolarii. 
Ăştia-s în stare.” 

— ŞI? 

— Nu spun! declară Morăreţ hotărât. 

— Nu înţeleg... 

— Mai întâi banii... Banii pe masă. 

— Aha! la te uită dom'le! se miră domnul Toma izbucnind 
în râs. Dumnealui n-are încredere în noi! În schimb, noi 
trebuie să avem încredere în dumnealui. 

Lui Morăreţ i se păru că domnul Toma face aluzie la 
minciuna ce-o ticluise. Se pomeni ţinând-o pe a lui: 

— Banii pe masă... „Jan conte”. 

Toma făcu atunci un semn celuilalt, şi acesta, supus, 
scoase din buzunarul hainei un teanc de bancnote. 

— Cu cei primiţi data trecută sunt trei sute de dolari, 
spuse el, punând hârtiile noi-nouţe pe masă, după care se 
retrase la locul său lângă uşă. 

— Îmi pare rău, dom'le Morăreţ, noi suntem o firmă 
serioasă. Ne respectăm cuvântul. Plătim, ba chiar plătim 
foarte bine, adăugă Toma. 

Văzând atâta bănet, Morăreţ îşi reproşă încă o dată, că n- 


a plecat la Focşani: cine ştie, poate ar mai fi adus de acolo 
şi alte „chestiuni” şi ar mai fi putut primi câţiva dolari în 
plus sau câteva drahme... Nu mai putea însă să dea înapoi, 
intrase în horă. Cuvintele: „am fost la Focşani” fuseseră 
aruncate. Zise: 

— Am fost la Focşani, aşa cum mi-aţi cerut voi... 

— N-ai uitat adresa? 

— Nu... 

— Repet-o! îi ceru domnul Toma, 

— Strada C..., numărul 3. 

— Vezi, se adresă domnul Toma „boxerului”, are 
memorie bună marinarul... n-a uitat adresa, 

— Am fost la Focşani... Am găsit strada, numărul. Pot să 
vă spun... Morăreţ ezită... 

— Ce poţi să ne spui? 

— Pot să vă spun... că imobilul acela din fotografie... 

Domnul Toma scoase fulgerător fotografia din buzunar şi 
i-o întinse: 

— Imobilul ăsta? 

— Da, da... ăsta! Pot să vă spun că există... că n-a fost 
dărâmat... şi nici n-o să fie dărâmat. 

Nu termină vorba. Îl întrerupse hohotul de râs al 
domnului Toma. Râdea şi „boxerul” ceva mai potolit. 

Morăreţ încremeni. Îşi aminti de presimţirile sale rele şi 
cu greu izbuti să murmure: 

— Nu înţeleg de ce râdeţi!?! Ş 

Domnul Toma încetă deodată să mai râdă. li aruncă lui 
Morăreţ nişte priviri sălbatice şi, bătând cu pumnul în masă, 
ţipă: 

— Minti! Se ridică în picioare şi făcu un pas spre marinar. 
Cine eşti? De ce minţi, mă? Cine eşti tu să ne minţi? Duse 
mâna la buzunar şi Morăreţ, înspăimântat de întorsătura 
discuţiei, încercă să se apere. 

— Nu mint... cum o să mint! 

Toma îl apucă de bluză şi-l ridică de pe scaun 
scuturându-l. 

— Ne-ai trădat, bestie! 

— Eu?... eu?... Se făcuse palid şi tremura ca varga. 


— Tu! Ai crezut că poţi să ne duci, că poţi să ne minţi... 

— Nu... eu... n-am... 

— Taci! îi porunci domnul Toma... şi scoase arma din 
buzunar. Uite, mă, vezi revolverul ăsta? Cu ăsta te 
împuşc... ca pe un câine... Cu cine crezi tu c-ai de-a face, 
mă, cu nişte proşti, cu nişte idioţi care aruncă banii-n vânt? 
Zici c-ai fost la Focşani? 

— Am fost! răspunse marinarul. 

— Zici că pe strada C. ai văzut clădirea asta? Domnul 
Toma îi băgă sub nas fotografia. Asta? Uită-te bine la ea! 

— Asta! 

— Şi nu-i demolat? 

— Nu. 

— Puiule, ia scoate tu „Scânteia” aia. 

Cel de lângă uşă îi întinse un ziar împăturit. Toma îl 
desfăcu şi-l băgă sub nasul lui Morăreţ: 

— la te uită aici în ziar, marinarule, şi spune ce vezi? 

Morăreţ se uită, recunoscu ziarul „Scânteia”, apoi 
descoperi în josul paginii întâi fotografia imobilului din 
„Focşani”. 

— Citeşte cu glas tare ce scrie acolo, sub fotografie, îi 
ordonă domnul Toma. 

Morăreţ citi cu glas stins: 

— una... din... clă-diri-le ce-le mai... vechi... din... Morăreţ 
simţi cum se învârteşte totul cu dânsul. 


— Citeşte! 

— ... din... laşi.... Edi-lii... au declarat-o... monument... 
istoric. 

Morăreţ se lăsă fără vlagă pe scaun. Căzuse în propria-i 
capcană. 


— Ce-ai crezut, mă, că suntem nişte idioţi? Te-am pus 
mai întâi la încercare, băiete. Am vrut să vedem câtă 
încredere putem să avem în tine. Ştiam că imobilul ăsta 
este la laşi, dar noi te-am trimis la Focşani anume. Şi tu ce- 
ai făcut? Ne-ai înşelat. Nici n-ai fost măcar la Focşani... Sau 
poate ne-ai trădat? Ridică-te! 

Morăreţ întâlni ochii răi ai lui Toma, apoi strălucirea 
armei şi simţi că-l îneacă greaţa. 


— Ridică-te, mă, când îţi spun! 

Pentru că Morăreţ nu izbutea să se scoale, Toma îl apucă 
din nou de bluză şi-l ridică. 

— Mişcă, mă! 

— Unde? 

— Ai să vezi tu unde. 

Morăreţ, vlăguit, privea deznădăjduit când la unul, când 
la celălalt şi, negăsind nici un sprijin, bolborosi: 

-— De ce? De ce? 

Nu izbuti să se împotrivească. Simţi cum mâna puternică 
a lui Puiu îl apucă de bluză şi-l trage după dânsul. Işi dădu 
seama că a fost scos din cameră şi că-l târăsc în jos pe 
nişte scări întunecoase. Auzi zgomotele surde ale barului şi- 
şi aminti vag de Mara. După un timp se pomeni într-o 
pivniţă întunecoasă, umedă. Răcoarea îl cutremură. 
Senzaţia că fusese coborât într-o groapă de unde nu va mai 
ieşi puse stăpânire pe dânsul. Fără să vrea, începu să 
plângă. 

Domnul Toma aprinse un bec palid, iar Puiu îl împinse pe 
Morăreţ spre perete. 

— Cum să-l aşez? auzi Morăreţ întrebarea lui Puiu, cu faţa 
la zid? 

— Ce mai întrebi, ştii doar cum îmi place mie... Să 
nimeresc de la zece metri în frunte. 

Morăreţ îl văzu pe Toma cum se joacă vesel cu revolverul 
şi căzu în genunchi. 

— Nu mă împuşcaţi, începu el să se roage. Nu mă 
împuşcaţi, domnule Toma. li apucă picioarele şi i le înlănţui 
cu disperare, dar Toma se elibera din strânsoare şi-l lovi cu 
piciorul în piept. Nu mă împuşcaţi! 

— Ridică-te, îi porunci Toma, nu pot să trag aşa! Ridică- 
te! 

— Nu mă împuşcaţi! Am greşit. Recunosc, am vrut să vă 
înşel... 

— Ai trădat, mă? 

— Jur că n-am trădat... 

— Te-ai dus la Securitate şi ne-ai vândut? 

— Jur că n-am fost... Jur că nu v-am trădat... Nu mă 


împuşcaţi. De ce să mă împuşcaţi?! 

Se târî în genunchi până la picioarele lui Toma, dar 
acesta se feri: 

— Nu-mi atinge picioarele, trădătorule! 

— Nu sunt trădător! Jur... Jur! c-o să fac tot ceea ce-mi 
cereţi. Numai nu mă împuşcaţi... 

— Bineee! încuviinţă domnul Toma. Binee. O să te mai 
punem la încercare o singură dată... Auzi, mă, o singură 
dată. 

— Fac orice... 

— Hai, ridică-te! 

— Fac orice, bolborosea el... Fac orice! 

— Ridică-te odată! 

Morăreţ se sculă cu greu: îl dureau genunchii, capul, 
ochii, iar pieptul i se zbătea spasmodic. 

— Vino! 

Şi se pomeni iar în camera Marei, la masă, în faţa sticlei 
cu gin. 

— Bea, linişteşte-te. 

Ascultător, Morăreţ duse paharul la gură şi-l goli dintr-o 
sorbitură. Apoi se şterse cu dosul palmei şi se uită pieziş şi 
rugător la Toma: „M-aţi iertat, nu-i aşa?” 

— Să ştii, îi vorbi acesta, înţelegându-i parcă privirile, că 
şi discuţia asta a noastră a fost imprimată pe bandă de 
magnetofon. Vrei cumva s-o auzi? 

— Nu, nu... fac orice... Fac orice... bolborosea el mecanic. 

Şi Toma începu să-i explice în ce constă noua lui misiune. 


8. DE LA PORTO RICO LA BUCUREŞTI 


La Bucureşti, Morăreţ trase la un botei din vecinătatea 
Gării de Nord. Luă o cameră cu baie şi, după ce se instală, 
îşi făcu un duş rece; toropeala căldurii îl părăsi. Privi un 
timp, de la fereastră, Calea Griviței până sus, departe. Apoi, 


mulţumit parcă de călătorie, de cameră, de sine, se apucă 
să se îmbrace, cântând încet. Întâmplarea de la Pireu o 
dăduse de mult uitării. După ce Toma îi explicase pe 
îndelete ce urma să facă la Bucureşti, după ce mai primise 
câteva sute de drahme şi lei, înţelesese că dracul nu-i chiar 
atât de negru. Oamenii de afaceri sunt oameni de afaceri. 
Plătesc, dar vor să aibă şi ei, acolo, un câştig. lar el, 
Morăreţ, tocmai câştigul ăsta încercase să-l sustragă. Dar ei 
s-au arătat mai vicleni, mai deştepţi, l-au pus la încercare. 
lar el s-a purtat prosteşte. Dacă ar fi plecat la Focşani, 
atunci n-ar mai fi apucat să cadă în capcană. Ar fi pus mâna 
pe dolari, şi p-aci ţi-i drumul, băiete! Aşa! Totuşi nu s-ar 
putea spune că n-a ieşit cu bine din încurcătură. A luat 
după aia drahmele şi a coborât la bar. Mara îl aşteptase 
ghemuită într-un colţ al localului. Avea ochii trişti şi plânşi. 
l-a mărturisit încă o dată că n-avea nici un amestec în 
necazurile lui şi că patronul... El nici n-a vrut s-o asculte 
până la capăt. A îmbrăţişat-o ca pe o bucurie fără seamăn. 
Apoi au petrecut împreună, iar el ameţindu-se, i-a jurat 
credinţă. „Mă întorc şi rămân cu tine... Ştiu eu o insulă în 
Pacific”. Câte nu i-a spus! Din toată întâmplarea care la 
Pireu era cât p-aci să-l coste viaţa, n-a rămas decât cu ima- 
ginea de neuitat a Marei. 

Într-un târziu luă plicul ce i-l încredinţase domnul Toma şi 
ieşi în oraş. 

Nu mai fusese la Bucureşti din anii războiului, şi găsea 
Capitala tare schimbată, de nerecunoscut. Porni agale, 
privind cu interes în jurul său. Se simţea de parcă ar fi 
ancorat într-un port pe care nu-l mai văzuse de multă 
vreme. Era cald, dar Morăreţ suporta zăpuşeala. Ştia unde 
vine strada L. aşa că nu se grăbea. Cei din Pireu îl 
sfătuiseră să fie „acolo” în jurul orei „şaptesprezece şi 
treizeci de minute”. Hoinări cât hoinări. Îşi făuri şi un plan: 
va fi „acolo” la ora indicată, va înmâna plicul şi va lua 
răspunsul. Până la plecare mai avea timp, aşa că va intra 
într-o grădină de vară, se va aşeza la o masă şi se va 
bucura de o seară petrecută în Capitală. Micul său plan îi 
aminti încă de Mara, de ochii ei frumoşi, dar atât de trişti. 


Tot gândindu-se, nici nu-şi dădu seama când ajunse în 
strada L... Căută numărul 5. Descoperi o curte cu o grădină 
neîngrijită, iar în fundul ei o clădire veche, cu ferestre mari 
şi o marchiză cu vitralii multicolore. Intră în curte şi se 
îndreptă cu paşi siguri spre casa din fund. O femeie îl zărise 
şi, deschizând o fereastră a marchizei, îl întrebă: 

— Pe cine căutaţi? 

Morăreţ se opri sub fereastră: 

— Pe tovarăşul Leonard Olariu. 

Femeia îl privi mirată, iar Morăreţ îşi stăpâni cu greu un 
zâmbet. Fardul strident de pe obrajii ei îi amintea de un 
clovn. 

— Regret, răspunse femeia, dar chiriaşul meu încă n-a 
venit de la serviciu. 

— Şi când aş putea să-l găsesc acasă? se interesă 
Morăreţ nemulţumit că lucrurile nu mergeau chiar aşa cum 
îşi închipuise. 

— Mi-a telefonat c-o să întârzie prin oraş şi să-l aştept cu 
masa în jurul orei şapte... Cine să spun că l-a căutat? 

— Un vechi prieten de-al lui... Dar lăsaţi, revin eu peste o 
oră... 

— Bine, domnule. 

Morăreţ salută respectuos şi numai după ce ieşi din 
grădină îşi permise să râdă. „O fi având vreo sută de ani, 
dar se fardează!... O sperietoare de ciori! Aşa-i omul când 
îmbătrâneşte, dă în mintea copiilor... Parcă tu, Petros, n-ai 
dat în mintea copiilor... Te-ai îndrăgostit! La patruzeci şi 
cinci de ani... Şi de cine? De-o puştancă...?” | se făcu 
deodată tare cald şi se hotări să intre într-o bodegă şi să 
bea un şpriţ. Localul era gol. Se aşeză la o masă şi i se 
aduse o baterie la gheaţă. Lăsă vinul să se răcească, apoi 
începu să bea repede şi cu nesat. Dar, după ce-şi potoli 
setea, găsi că vinul e acru şi prost. Nu se ridică însă. Se 
gândea la planurile sale de viitor. Se gândea la Mara. Să în- 
cerce să rămână la Pireu? Să găsească acolo vreun rost? 
Ce-ar putea face cu dolarii pe care urma să-i primească? li 
trecură prin cap tot felul de combinaţii. „Da' dacă-mi trag 
clapa?” Îşi aminti de plic şi se uită la ceas. Timpul trecuse 


repede. Cu siguranţă că-l va găsi pe domnul Leonard Olariu 
acasă. Chemă ospătarul şi plăti. 

În stradă se pomeni întrebându-se pentru întâia oară cine 
o fi acest Leonard Olariu şi cum o fi arătând? La Pireu i se 
spusese: „Îi dai plicul şi aştepţi să vezi ce o să-ţi răspundă!” 
Atât şi nimic mai mult. Nici o clipă nu se întrebase cine 
este, ce înfăţişare are. 

De data asta fu mai norocos. Aceeaşi femeie în vârstă, 
fardată strident, îl întâmpină: 

— A venit şi vă aşteaptă... Pe aici, vă rog. 

Morăreţ intră în marchiză, iar de acolo într-o cameră 
mare - holul - şi se opri în faţa unei uşi. 

— Domnule Olariu, strigă femeia, a venit tovarăşu' care 
v-a mai căutat. 

— Imediat! se auzi de dincolo o voce care marinarului i 
se păru plăcută. După nici un minut, un bărbat de o statură 
potrivită, brunet, trecut de treizeci de ani îi deschise uşa. 

— Tovarăşul Leonard Olariu? 

— Eu în persoană... Vă rog, poftiţi înăuntru... Cu cine am 
plăcerea? 

Politeţea gazdei îi plăcu lui Morăreţ şi intră stăpânit de un 
sentiment de mulţumire: în trei-patru minute îşi va termina 
misiunea şi se va putea ţine de planul său. 

— Morăreţ, se recomandă el, străduindu-se să fie cât mai 
politicos. 

— Am auzit că aţi mai fost pe aici şi că m-aţi căutat... 
Despre ce este vorba? 

— Ştiţi... eu... vă aduc o veste de la nişte cunoştinţe mai 
vechi de-ale dumneavoastră... cu care mai demult aţi jucat 
şah... 

— Cunoştinţe mai vechi?! exclamă Olariu. Cu care am 
mai jucat şah?... Dar ştiţi că m-aţi făcut curios? Vă rog, luaţi 
loc. 

Olariu îi oferi un scaun şi Morăreţ se aşeză. 

— V-am adus şi o scrisoare... 

— M-aţi făcut curios de-a binelea. Cu cine nu mi-a fost 
dat să joc şah?! 

Morăreţ îi întinse plicul pe care Olariu îl luă prevăzător. 


Înainte de a-l deschide, îl cercetă, apoi se retrase câţiva 
paşi lângă fereastră unde-l desfăcu. Scoase cu mişcări 
încete scrisoarea şi înainte de a o citi îl scrută bănuitor pe 
aducătorul ei: acesta cerceta încăperea sau se prefăcea c-o 
cercetează. Citi, în cele din urmă. scrisoarea: 


„Dragă Leonard, 

S-ar putea ca această scrisoare să te mire. E drept, nu ti- 
am mai scris de multă vreme. Dar acesta nu-i un motiv 
pentru ca să nu-ți mai aminteşti de noi. Poate că ne-ai uitat. 
Doar un proverb românesc spune: „Ochii care nu se văd se 
uită”. Noi însă nu te-am uitat. Mai joci şah? Ni-e dor de 
câteva partide interesante. Cu sănătatea cum o mai duci? 
Cândva te plângeai de ficat. Poate ai nevoie de ceva 
medicamente, îţi putem trimite, în orice caz, dacă ficatul te 
mai supără, foloseşte-te de comprese calde. Am vrea să ne 
răspunzi. Eu şi prietenii mei te îmbrăţigăm. 

DUŢU” 


Olariu mai citi o dată scrisoarea, apoi se uită bucuros şi 
fericit la Morăreţ: 

— Şi prietenii mei cum o mai duc pe acolo? 

Morăreţ îşi aminti deodată de cele petrecute în camera 
Marei şi spuse fără plăcere: 

— Nu s-ar putea spune c-o duc râu... Ei, aveţi să-mi daţi 
vreun răspuns? şi se ridică în picioare, arătând astfel că 
este grăbit. 

— Un răspuns?! Olariu căzu o clipă pe gânduri Nu, n-am 
nici un răspuns... 

— Atunci, îmi daţi voie să plec... 

— Nu, domnule Morăreţ, nu-ţi dau voie să pleci... 

Olariu îl privi cu o căutătură ironică şi Morăreţ se supără. 

— Nu vă supăraţi... nu-mi arde de glume... 

— Nici mie, continuă Olariu pe acelaşi ton. Am spus doar: 
nu-ţi dau voie să pleci... 

Morăreţ simţi cum tot sângele îi năvăleşte în obraji. Nu 
mai înţelegea nimic: nu cunoştea textul scrisorii şi acum se 
îngrozea la gândul că acolo ar fi putut să scrie: „Nu-i da 


voie să plece... opreşte-l la tine”. Nu, chestia asta n-avea 
de ce să-i placă. Îşi revizui brusc tot planul: va pleca la 
Constanţa. Încă în noaptea asta. Zise: 

— Eu vă las cu bine, mă duc... 

— Unde? glumi celălalt. Şi-apoi, n-ai cum să pleci. 

— Şi, de ce mă rog, n-am cum să plec? se înfurie 
Morăreţ. 

— Foarte simplu: pentru că eşti arestat! 

Morăreţ tresări speriat. În aceeaşi clipă, în mâna lui 
„Olariu” apăru un revolver. Şi marinarul înţelese că lui 
Olariu într-adevăr nu-i ardea de glumă. 


9. INTEROGATORIUL 


Panait ceru laboratorului să aplice scrisorii câteva 
„comprese calde”. După această operaţie, rândurile scrise 
cu cerneală simpatică ieşiră frumos la iveală, alcătuind un 
text mult mai interesant decât cel convenţional. 

„Cheia variantei „A.0.3” a fost pierdută. Vă căutăm de 
mai bine de cinci ani. Numai mulțumită unei întâmplări am 
izbutit să vă identificăm. Ne-am bucura mult să aflăm că 
sunteți sănătos. Am vrea ca acelaşi lucru să-l aflăm şi din 
partea camarazilor dumneavoastră. Dacă conditiile vă 
permit să vă reluați activitatea, atunci vă rugăm să ne răs- 
pundeţi printr-un singur cuvânt: „Da!” Nu înmânați 
curierului nici un text scris. Apoi, tot prin acest agent vă 
vom trimite instrucţiunile noastre. Astăzi, mai mult ca 
oricând, avem nevoie de serviciile dumneavoastră. 
Crucificatul. ” 

Maiorul zăbovi mult asupra scrisorii. Textul i se părea de- 
a dreptul senzaţional. Cântări frază cu frază. „Cheia 
variantei A.0.3” a fost pierdută. Vă căutăm de mai bine de 
cinci ani”. Aşadar, se amintea de un plan, de o operaţie, de 
o variantă a operaţiei „A.0.3”. Ce-or fi însemnând aceste 


două iniţiale? se întrebă maiorul. Dar acel 3 pus în coadă? 
Nu se îndoia că Leonard Olariu făcuse parte din această 
variantă. Care ar fi putut să fie însă obiectivul variantei? 
Cum şi în ce împrejurări cheia amintită de scrisoare a fost 
pierdută? S-ar părea că pierderea cheii a dus la sacrificarea 
variantei. Mai bine de cinci ani de zile Leonard Olariu a tot 
fost căutat. Deci, în acest răstimp nu şi-a trădat prezenţa. 
De ce? l-a fost teamă? N-au ştiut de unde să-l ia? În fond, 
cine-i Leonard Olariu, care-i adevărata lui identitate? Ce rol 
ar fi putut să joace în cadrul variantei „A.0.3”? Panait citi: 
„Ne-am bucura mult să aflăm că sunteţi sănătos. Am vrea 
ca acelaşi lucru să-l aflăm şi din partea camarazilor 
dumneavoastră.” Tonul scrisorii era foarte respectuos. 
Leonard Olariu trebuie să fi fost „cineva”. Poate baza 
variantei, conducătorul ei? Faptul că Höffel şi Proll au murit 
împuşcaţi de mâna lui, faptul că acum tot el este cel 
întrebat ce-i fac camarazii nu indică oare rolul său de 
conducător? În orice caz, Pröll şi Höffel se aflau în 
subordinea sa. Maiorul Panait se lovi iar de întrebări 
nedezlegate: „De ce i-a împuşcat? De ce, la rândul său, a 
fost şi el împuşcat? Cine l-a împuşcat? Varianta „A.0.3” se 
opreşte la „Olariu” sau mai cunoaşte „un grad”? Pe deo 
parte e căutat, iar pe de altă parte, „lichidat”. Întrebări 
peste întrebări. Panait era familiarizat cu ele. Îşi cunoştea 
munca. Ştia din proprie experienţă că o anchetă odată 
deschisă declanşează atacul a zeci de întrebări; mai ştia că 
marea artă a anchetatorului este să ştie să facă faţă 
acestor atacuri, să nu se lase derutat sau copleşit de ele. 
Intrebările se cer selecţionate cu calm, rânduite conform 
logicii, căci ele îl pot ajuta pe anchetator să ajungă la 
răspunsul hotărâtor. 

„Dacă condiţiile vă permit - citi Panait - să vă reluaţi 
activitatea, atunci vă rugăm să ne răspundeţi printr-un 
singur cuvânt: „Da”. Deci, lui „Olariu” i se propune „dacă 
condiţiile-i permit” să-şi reia activitatea. Prin condiţii, 
pesemne ca autorii scrisorii au în vedere mai mulţi factori - 
existenţa variantei, a agenţilor, a deplinei conspirativităţi. 
Cine sunt cei care-i propun lui „Olariu” să-şi reia 


activitatea? Foştii lui camarazi? Se pare că da... Aşa se 
explică faptul că amintesc de varianta „A.0.3”. Atunci cine 
sunt cei care au ordonat lichidarea lui Olariu? Căci după 
toate posibilităţile şi aceştia cunoşteau varianta «A.0.3>...” 
conchise Panait. Privirile maiorului se opriră pe ultimele 
rânduri ale scrisorii: „Astăzi, mai mult ca oricând avem 
nevoie de serviciile dumneavoastră. Crucificatul.” Mai mult 
ca oricând? Nu cumva se găsesc în ajunul unor acţiuni 
serioase? Cine anume? Cei din afară, „Crucificatul”, sau cei 
din interiorul ţării? Cine sunt cei din afară şi cine sunt cei 
din interior? Panait se gândi o clipă la arestat. Va voi 
marinarul Petre Morăreţ, curierul Pireu-Bucureşti, să-l ajute 
în găsirea unui răspuns? Poate că da, poate că nu! Până 
atunci el era obligat să presupună, ca pe o tablă de şah, 
toate mişcările posibile ale adversarilor săi necunoscuţi. De 
ce, de pildă, n-ar presupune că ucigaşii lui Leonard Olariu 
încearcă să abată în cu totul altă parte atenţia Securităţii, 
să atragă anchetatorii pe o „linie moartă”? Poate că 
scrisoarea către Olariu tocmai cu scopul acesta a fost 
lansată. „Bine, bine, se contrazise Panait imediat, dar ce 
rost ar fi avut s-o trimită tocmai de la Pireu şi, mai cu 
seamă, cu un curier? Dar tocmai asemenea elemente fac o 
diversiune să fie veridică, convingătoare. Bine, dar ce rost 
au să sacrifice un agent, un curier? Oare în partidele de şah 
nu se întâmplă să sacrifici un pion sau doi pentru a-ţi 
asigura victoria? Se întâmplă! Deci, mai întâi - continuă să- 
şi vorbească Panait - eşti obligat să stabileşti cu exactitate 
„rolul  pionului sacrificat”. Desigur că interogarea 
arestatului Petre Morăreţ poate să aducă date noi sau, cine 
ştie, poate să aducă o dezlegare a problemei. Panait îşi 
aminti că o partidă de şah este câştigată de acel jucător 
care dă dovadă de o gândire mai complexă, de mai multă 
perspicacitate, de calm, de rezistenţă fizică, şi care nu se 
lasă amăgit de mişcările înşelătoare ale adversarului. 

Panait deschise dictafonul şi întrebă: 

— Locotenentul major Lucian a sosit? 

O voce bărbătească răspunse: 

— Da, tovarăşe maior. 


— Să vină la raport, ordonă maiorul. 

Lucian intră bine dispus, dar Panait citi pe faţa lui cât era 
de obosit. | se adresă în gând: „Nu-i nimic, băiete, 
dezlegăm noi şi problema asta şi plecăm amândoi undeva... 
poate la munte, poate la mare, poate la pescuit...” Cu glas 
tare îl întrebă însă: 

— Ce ţi-a telefonat Constanţa?... Şezi... O ţigară? 

Lucian se aşeză. Nu mai avu răbdare să-şi aprindă ţigara 
şi, cercetând carneţelul, începu să raporteze: 

— lată ce mi s-a comunicat: Morăreţ Petre s-a născut în 
1911, la Constanţa, într-o familie de hamali. Tatăl lui, 
Gheorghe Morăreţ, a murit în 1921, într-un accident de 
muncă. Petre Morăreţ a început să muncească de la 12 ani, 
adică imediat după moartea tatălui. A fost, cum am spune, 
de toate... Şi cerşetor, şi ajutor de bucătar, şi ajutor de 
fochist. A lucrat mai ales pe vapoarele de mărfuri: „Cri- 
zantema”, „Sfânta Maria”, „Bachus”, „Athena”. A colindat 
toată lumea. 

În cele din urmă a rămas la o meserie - aceea de 
maşinist-mecanic. E socotit un meseriaş bun. Are o fire 


uşuratică. Îi plac chefurile, se îmbată uşor... Nu se 
încaieră... Afemeiat... A fost căsătorit de două ori... Cu 
ultima lui nevastă a avut şi un copil - un băieţel. Nu-i 


vizitează, dar pensia alimentară o trimite cu regularitate... 
Uneori, când se întoarce din vreo călătorie, alături de bani 
pune şi câte un pachet cu lucruri... în trecut n-a făcut parte 
din nici un partid politic... lar acum nu-i decât membru al 
sindicatului. Întâmplări deosebite în ultima vreme - s-ar 
părea că la Pireu s-a îndrăgostit de o prostituată. 

— Ce înseamnă „s-ar părea”? 

— Păi... nimeni n-a putut să declare ceva foarte limpede 
şi precis... Totuşi... 

— O aventură recentă? 

— Chiar foarte recentă... închizându-şi carnetul, Lucian 
încheie: Datele acestea mi se par interesante. 

— Şi mie... pot alcătui uşor profilul moral al unui om. Cum 
se comportă arestatul? 

— N-a dormit..., nu s-a atins de mâncare..., zace 


resemnat. 

Panait deschise dictafonul: 

— Să fie adus arestatul Petre Morăreţ. 

Apoi se adresă lui Lucian: 

— Aşadar, a avut o copilărie grea. Da, şi eu la 
doisprezece ani am intrat la stăpâni... E dureros să treci 
prin viaţă fără să fi trăit bucuria copilăriei. Mai zilele trecute 
am asistat la o adunare pionierească... Atunci când 
puştiului meu i s-a prins de gât cravata roşie... fără să 
vreau, mi-au dat lacrimile... Mi-ar fi plăcut şi mie să fi trăit 
în copilărie o asemenea clipă... 

Lui Lucian îi păru rău că mărturisirea maiorului fu 
întreruptă de intrarea lui Petre Morăreţ. Ar fi dorit să-l mai 
asculte. 

— Apropie-te, îi ceru Panait arestatului care se oprise în 
mijlocul încăperii. Şezi. 

Morăreţ se aşeză pe scaun, obosit şi indiferent, ca şi când 
ar fi vrut să spună: „Faceţi cu mine ce veţi crede de 
cuviinţă... Nu mai sunt al meu!” Prima întrebare a maiorului 
nu-l făcu să tresară. Îşi ridică doar privirile şi se uită în ochii 
acestuia, ca şi cum ar fi vrut să constate cu cine avea de-a 
face. Vocea i se păru a fi a unui om bun şi ochii, la fel, 
păreau ai unui om bun. Sau poate că se înşela, poate că 
anchetatorul încerca în felul acesta să pară blajin, ca apoi 
să-l înfunde. Răspunse abia auzit: 

— Da, lucrez de la doisprezece ani. 

— Ai putea să ne spui câţi patroni ai schimbat din 1929 şi 
până-n 1947? 

— Mulţi... foarte mulţi, răspunse Morăreţ, neştiind ce 
trebuie să creadă despre întrebările astea lăturalnice ale 
maiorului. Se aşteptase la întrebări dure şi acum... Cred că 
vreo douăzeci de patroni... dacă nu mai mulţi... 

— Dar din 1947 şi până în prezent câte servicii ai 
schimbat? 

— Nici unul... Din 1947 lucrez pe  cargobotul 
„Pescăruşul”. 

— Şi cum îţi explici situaţia asta? 

Morăreţ îşi lăsă capul în piept fără să răspundă. Acum îi 


devenise clar unde voise maiorul să ajungă. Încerca să-i 
zgândărească sensibilitatea, să-l înmoaie, ca apoi să-l 
înfunde. In acelaşi timp însă îşi dădea seama că era 
complet lipsit de apărare. Fusese arestat la faţa locului de 
acel ofiţer tânăr care acum stătea liniştit într-un colţ al 
cabinetului şi asculta interogatoriul. Adusese din Pireu o 
scrisoare şi i-o înmânase chiar lui. Ce ghinion?! Cine se 
gândise la aşa ceva?... Nu, nu vedea nici o ieşire... 

Panait îşi studia adversarul cu luare-aminte: nu părea un 
„pion” interesant, un agent de meserie, un „curier” 
experimentat. Prea i se citeau pe chip stările sufleteşti prin 
care trecea: deznădejdea, neputinţa, frica, nedumerirea... 
N-avea stăpânirea de sine proprie agentului experimentat. 

— Deci, din 1947 bucata de pâine ţi-a fost asigurată. N-ai 
mai fost nevoit să schimbi zeci de patroni... Nu cumva 
faptul ăsta îl pui pe seama lui dumnezeu? 

— Nu, tovarăşe maior. 

Panait îl repezi: 

— Nu sunt tovarăş cu dumneata... 

Morăreţ vru instinctiv să întrebe „de ce?”, dar n-avu 
puterea s-o facă. Întrebarea următoare însă îl înfricoşă: 

— De când dumneata, muncitor, fiul unui muncitor ucis 
de capitalişti, te îndeletniceşti cu spionajul împotriva 
statului nostru muncitoresc? 

— Eu... se bâlbâi Morăreţ... eu... nu... spionaj... nici... To... 
dom'le maior... 

Panait ridică plicul de pe birou şi-l flutură de câteva ori în 
aer: 

— Îl recunoşti? 

— Da. 

— Cine l-a adus în ţară, eu sau dumneata? 

— Eu. 

— Trebuia să-l predai lui Leonard Olariu? 

— Da. 

— Citeşte scrisoarea. 

Degetele crispate ale lui Morăreţ apucară scrisoarea şi nu 
ştiură ce să facă cu ea. 

— Citeşte-o! 


Morăreţ se strădui s-o citească. Înlemni. Printre rândurile 
albastre ale scrisorii convenţionale descoperi un alt text, 
scris cu altă cerneală, de altă culoare, cafenie. Se încurcă. 
Apoi izbuti să descifreze ambele scrisori şi propria sa 
situaţie îi apăru dintr-o dată în culori foarte sumbre. 

— Ai citit-o? 

— Da, răspunse Morăreţ, înapoind scrisoarea. 

— Cine a adus-o în ţară? 

— Eu. 

— Cine urma să ducă răspunsul? 

— Eu... 

— Acum spune-mi şi mie cum se numeşte îndeletnicirea 
asta? 

Glasul maiorului devenise neîndurător. 

Morăreţ vru să răspundă „spionaj”, dar îşi dădu seama la 
timp că ar fi recunoscut o acuzaţie foarte gravă. Se sperie 
şi mai tare. Izbucni, bătându-se cu pumnul în piept: 

— Nu ştiu nimic... Zău, dom'le maior... n-am nici o vină... 
N-am ştiut ce fac... Eu sunt muncitor... N-am făcut... Nu 
sunt vinovat... M-am nenorocit... N-am făcut nimic... Vă 
jur... să n-am parte de copilul meu, dacă... 

— Taci! se mânie Panait şi, ridicându-se de la locul său, 
începu să se învârte în jurul arestatului. Nu ţi-e ruşine... Te- 
ai băgat în mocirlă şi acum vrei să tragi şi copilul după tine! 
Tu nu eşti decât o lepădătură... n-ai nimic din demnitatea 
marinarului, a muncitorului. Decât să te vaiţi ca o babă, mai 
bine ne-ai povesti cum te-au momit, cum ai devenit spion? 

Panait revenise la locul său. Îl enervase plânsul ca de 
beţiv al marinarului, faptul că încercase să se agaţe de 
copil pentru ca să-şi demonstreze nevinovăția. 

Morăreţ înţelese primejdia ce plutea deasupra capului 
său şi, instinctiv, înţelese că trebuie să se apere. Se pomeni 
debitând o istorioară: 

— Nu, n-am făcut spionaj... n-am ştiut ce conţine plicul. 
Într-o zi. dacă nu mă înşel, la 11 mai, am ancorat la Pireu. 
Aşa cum e obiceiul marinăresc, am coborât în port, am 
umblat prin oraş. am intrat într-un local. Spre seară. 
Întorcându-mă pe vas, în apropierea radei, m-a oprit un 


domn elegant şi mi-a vorbit româneşte. S-a recomandat - 
Dimos loanidis. M-a întrebat dacă sunt de pe „Pescăruşul”. 
l-am răspuns că da, sunt de pe „Pescăruşul”. 

A început atunci să-mi explice că până în 1946 a locuit în 
România. la Brăila, unde a avut o cafenea. Repatriindu-se, 
mama i-a rămas la Bucureşti. A corespondat cu ea multă 
vreme, apoi n-a mai primit nici o veste. De mai bine de un 
an de zile nu mai ştie nimic de dânsa. A trimis multe 
scrisori la vechea adresă, dar n-a primit nici un răspuns. ŞI 
m-a rugat pe mine, în schimbul unei sume de o mie de 
drahme să-i fac un serviciu, să-i duc la Bucureşti o scrisoare 
unei vechi cunoştinţe şi care, dacă l-aş fi găsit, mi-ar fi dat 
un răspuns. M-a înduioşat povestea lui cu mama... 

— Uită-te la dumnealui, este şi o fire simţitoare! izbucni 
Panait batjocoritor. Îi aruncă şi lui Lucian o privire luându-l 
părtaş la izbucnirea sa voit ironică. Pesemne că şi drahmele 
te-au impresionat. Câte drahme ţi s-au oferit? 

— O mie de drahme la început şi altă mie la aducerea 
răspunsului, minţi Morăreţ, convins fiind că va fi crezut. 

Panait socoti în gând valoarea în lei româneşti a celor 
două mii de drahme... 

— Nu ţi se pare că suma e mult prea mare pentru un 
serviciu atât de mic? 

— Nu, nu m-am gândit la asta. Aveam să fac şi un drum 
la Bucureşti şi asta ar fi costat. Am acceptat propunerea, 
căci tot voiam eu să văd Bucureştiul... Acum îmi dau seama 
că am greşit... N-am ştiut ce fac, ce conţine scrisoarea... 
Morăreţ se pregăti să se bată cu pumnul în piept, însă râsul 
batjocoritor al maiorului îl dezarmă: 

— Ştii că ai haz, marinarule, dai de minţit să ştii că nu te 
pricepi să minţi. Ne-ai povestit un basm pentru copii... cu 
un „bărbat elegant” care-şi caută o mamă... cu un marinar 
care se lasă înduioşat. Nu-ţi dai seama că te pui într-o 
situaţie de-a dreptul caraghioasă? 

Spunând toate acestea, Panait nu excludea posibilitatea 
unei asemenea întâmplări în viaţa lui Morăreţ. Declaraţia lui 
putea să fie veridică până la un punct. Dar, în acelaşi timp, 
el ar fi putut la fel de bine să şi născocească toată 


întâmplarea cu „domnul care şi-a pierdut mama”, ştiind că 
organele de securitate erau lipsite de posibilitatea de a 
controla cele petrecute la Pireu. Oricum, dacă povestirea ar 
fi fost adevărată, omul ar scăpa de acuzaţia de spionai şi ar 
intra într-o altă infracţiune mai puţin gravă. Datoria lui 
Panait însă era să afle totul şi. mai cu seamă, să nu scape 
firul din mână. Ironia şi felul său batjocoritor de a-şi formula 
gândurile urmăreau să zdruncine încrederea marinarului în 
propria sa istorioară, bineînţeles, dacă istorioara era 
născocită. De aceea, el se prefăcea a fi amuzat de 
declaraţia lui Morăreţ. Râdea şi se părea că vorbeşte 
deopotrivă şi marinarului şi lui Lucian: 

— Încearcă să ne înşele, să ne prostească... îşi închipuie 
că dacă n-am fost acolo de faţă. poate să ne joace... E prea 
cusută cu aţă albă minciuna ta. Morăreţ! Te-a văzut cineva 
când te-a oprit domnul loanidis? Ai vreun martor? Ai 
povestit măcar cuiva păţania cu grecul şi cu drahmele? Ai 
povestit cuiva cât de uşor ţi-au picat drahmele? 

Morăreţ se simţea epuizat ca după o furtună puternică. 
Tâmplele îi vâjâiau, inima i se zbătea dureros de tare şi 
cămaşa i se lipise de piele. Nu ştia ce trebuie să mai 
întreprindă. Ceea ce-l înspăimânta acum era faptul că nu 
fusese crezut... că se băgase într-o minciună care avea să-l 
coste. 

— Te-am întrebat ceva... 

— Nu, nu m-a văzut nimeni, bolborosi Morăreţ... N-am 
povestit la nimeni... 

— De ce? 

— Mi-a fost teamă ca nu cumva să mă reclame. 

— Da' fricos mai eşti! Ce zici de dumnealui, tovarăşe 
locotenent major? Panait însă consideră răspunsul logic: 
omul. săvârşind în mod conştient o infracţiune, n-avea nici 
un interes să se dea pe mâna celor care l-ar fi judecat. 
Lucian, înțelegând „jocul” maiorului, interveni: 

— Da, tovarăşe maior, mă uit şi eu la el... Are fire 
cărunte... şi umblă cu nişte copilării... 

— Nu-i aşa, se apără Morăreţ. 

— Cum, nu-i aşa? interveni Panait. Atunci ia să ne spui 


nouă povestea cu prostituata din Pireu... 

Morăreţ nu se aştepta la lovitura asta. Nu-şi închipuise că 
Securitatea ar fi putut să afle atât de repede anumite date 
personale. Lovitura îl făcu să-şi piardă pe deplin încrederea 
în capacitatea sa de a se apăra. Dacă ştiu de existenţa 
Marei, devenise clar că nu puteau lua în serios tot ce 
născocise el. Se topi pe scaun ca o fiinţă care nu mai 
aşteaptă nimic de la viaţă. Panait sesiză „căderea” aresta- 
tului şi i se adresă cu un aer foarte firesc: 

— Bine, poate nu vrei să ne răspunzi acum... nu ne 
supărăm... să lăsăm pe altă dată. Trebuie însă să ştii că noi 
n-am crezut o iotă din cele declarate de tine... Ba, ceva tot 
am crezut: chestia cu drahmele. lţi dăm răgazul să te mai 
gândeşti... N-am vrea să ne laşi pe noi să-ţi amintim şi să-ţi 
demonstrăm cum s-au petrecut faptele în realitate... Vi- 
novăţia ar fi atunci şi mai gravă. Gândeşte-te, s-ar putea ca 
mărturiile să ne fie folositoare, adică să facă ţării un 
serviciu şi atunci vinovăția dumitale ar căpăta circumstanţe 
atenuante... mai chibzuieşte. 

Morăreţ tăcea ghemuit pe scaunul său, ca o fiinţă umilă 
şi neajutorată. Sudoarea îi şiroia de pe frunte pe obraji. Nu 
se mai ştergea nici cu palma, nici cu mâneca hainei. Simţea 
că nu mai poate să facă o mişcare. Il auzi doar pe maior, 
rostind într-o cutiuţă: 

— Luaţi arestatul de aici! 


Morăreţ dormi un somn adânc, fără vise. Se trezi pe 
aceeaşi parte pe care se culcase. O clipă uită unde se află, 
dar gratiile şi lumina ce pătrundea în încăpere îi amintiră. 
Se răsuci, întinzându-se pe spate şi dezmorţindu-şi oasele. 
Apoi rămase aşa, nemişcat, cu mâinile sub ceafă, privind 
ţintă tavanul. Gândurile se treziră şi începură să-i şi umble 
prin cap ca nişte şoricei puşi pe ronţăit. Inaintea ochilor îi 
apărea mereu anchetatorul cu privirile sale ironice care 
parcă spuneau la nesfârşit: „Pe degeaba, tot nu te cred... 


tot nu te cred...” Da, n-a izbutit să-l convingă. Străduinţele 
lui dăduseră greş. Ce o să mai urmeze? Fără îndoială, va 
trebui în cele din urmă să-şi mărturisească vinovăția. ŞI 
atunci? Se uită deznădăjduit în jur, ca şi când în clipa aceea 
ar fi descoperit zidurile temniţei. Îşi aminti de cuvintele 
maiorului: „lar tu nu eşti decât o lepădătură, n-ai nimic din 
demnitatea marinarului, a muncitorului. Te-ai băgat în 
mocirlă...” A avut dreptate... multă dreptate: s-a băgat în 
mocirlă, şi-a pierdut demnitatea. Cum? Când? Şi, chinuit de 
întrebări, se revăzu copil... N-avea decât nouă ani... umbla 
într-o pereche de pantaloni scurţi, rupţi în fund... cu o 
cămăşuţă peticită şi murdară. Se zbenguia desculţ pe 
nisipul plajei din Constanţa. Aduna scoici, construia diguri, 
arunca cu pietre în larg, ţintind valurile. li plăcea să se 
joace şi să zburde în apropierea mării. Biciuirea vântului 
puternic şi sărat nu-l izgonea de pe plajă, iar norii negri, 
care ca nişte balauri uriaşi înghiţeau cerul senin nu-l în- 
fricoşau. Tipa de plăcere de câte ori vedea dezlănţuindu-se 
duelul fulgerelor. Multe îi mai plăceau pe atunci. Până şi 
şcoala, şi litera cărţii. Un singur lucru îi era nesuferit - să 
meargă acasă. Locuia împreună cu părinţii lângă port. In 
odăiţa igrasioasă a unui subsol. Indrăgise mult prea mult 
vuietul mării, nemărginirea orizontului, soarele, în drumul 
lor prin cele patru anotimpuri ale anului, ca să se împace cu 
întunecimea şi umezeala subsolului.  Şi-apoi, acasă 
izbucneau mereu scandaluri între părinţi. Pe nea Niţă, 
hamalul, îl cunoştea tot portul. Fusese vestit nu numai 
pentru forţa sa fizică, ci mai ales pentru răutatea sufletului 
său. Acasă, de cele mai multe ori, venea beat, maică-sa la 
fel. Puştiul îi auzea cum îşi vorbesc. Limba li se împleticea: 

— Eu o să te omor, femeie! declara tatăl. 

— Omoară-mă! consimţea ea. 

— Nu, mai bine te las dracului să te chinuieşti.. 

— Eşti beat... şi mai eşti şi bestie... 

— De ce mă faci, fă, bestie? se înfuria el, lovind-o cu 
dosul palmei peste gură. 

— De ce dai, mă, bestie! 

— Uite, c-aşa-mi place! 


Începea să-i care la pumni. Înspăimântat, copilul căuta 
adăpost sub pătură. Mamă-sa ţipa, dar nu se ferea de 
pumnii bărbatului. A doua zi îi găsea pe amândoi dormind 
îmbrăţişaţi. El se dădea jos din pat, se apropia de tatăl său 
care dormea îmbrăcat, îl buzunărea şi, dacă avea noroc, 
găsea câte un franc-doi... Cu gologanii găsiţi alerga la 
brutărie şi cumpăra o pâine neagră. Se întorcea acasă şi, 
după ce-şi rupea un coltuc mare, lăsa plinea pe masă, iar el 
o lua la picior. Muşca din pâine şi alerga. În port se uita la 
vapoarele străine, urmărea extaziat mişcarea aeriană a 
elevatoarelor. Şi, când se sătura de atâta privit, o lua fuga 
spre plajă. Ai lui îl lăsau să hoinărească şi Morăreţ nu-şi 
aminteşte să fi fost vreodată întrebat pe unde a fost, dacă a 
mâncat sau nu. Aveau ce să-i dea demâncare, găsea câte 
ceva pe masă: n-aveau, îl lăsau să se culce flămând. Puştiul 
nu cerea. Ba ceruse o dată. Atunci i-a fost dat să simtă cât 
de greu cântărea pumnul tatălui. Se obişnuise cu beţia 
părinţilor, cu bătăile şi cu certurile lor: toate cele i se 
păreau fireşti, ca făcând parte din viaţa de familie. 

Intr-o zi, aflându-se în port, văzu coborând de pe punte 
un domn de o eleganţă nemaiîntâlnită. Purta un costum alb, 
parcă de mătase. La cravata albastră sclipea o piatră roşie, 
scumpă. lar pantofii albi aveau un şpiţ negru, de lac, care 
strălucea de-ţi lua ochii. Coborând, bărbatul acesta înalt şi 
drept îi saluta pe hamali înălţând deasupra capului, cu un 
gest elegant, o pălărie albă de paie, uşoară ca un fulg. 
Puştiul încremeni cu gura căscată. Domnul acela nu era 
nimeni altul decât vestitul Hristo Avramidis - stăpânul 
multor vapoare din port. Câte legende nu auzise despre 
el... Hamalii povesteau cu plăcere că Avramidis ar fi fost şi 
dânsul hamal, dar unul cu mai mult noroc decât dânşii. 
Ajunsese vătaf, iar pe urmă cunoscuse pe văduva unui 
mare armator, şi, în ciuda vârstei femeii, o luase de ne- 
vastă. Marinarii erau de altă părere: povesteau că domnul 
Avramidis ar fi fost cândva marinar pe un vas de pirați şi 
uite aşa ajunsese să se îmbogăţească, să stăpânească zeci 
de vapoare, să posede o avere a cărei socoteală nici el n-o 
mai ştia, să ducă o viaţă de huzur. 


Imaginea lui Avramidis coborând de pe punte îl copleşise 
pe puşti. Şi ori de câte ori îşi amintea de dânsul, începea 
să-şi povestească tot ce auzise despre îmbogățirea 
acestuia. In cele din urmă, jură să-i urmeze exemplul - să 
se îmbogăţească. 

Incepu să adune scoici, să facă mărgele şi brățări pentru 
vilegiaturişti. In felul ăsta câştigase câteva monede, dar, 
într-una din zile, tatăl său, auzind clinchetul lor, îl opri şi-i 
luă banii. Băiatul nu disperă - continuă să-şi desfacă 
negoţul: adună în jurul lui câţiva copii şi-i puse să lucreze 
pentru dânsul. Banii pe care-i câştiga îi număra seara în 
mare taină, cu plăcere. Interesându-se de preţul unui şlep 
sau al unui cargobot, înţelese un lucru groaznic: pentru a-şi 
cumpăra un vas, fie el chiar de un tonaj scăzut, va trebui să 
adune toate scoicile din Marea Neagră, ceea ce ar fi fost, 
tot după părerea sa, nu cu neputinţă, ci foarte obositor. 
Renunţă la afacerile sale într-un fel destul de ciudat: îşi 
chemă „colaboratorii” şi cu o „generozitate” care-l făcu să 
crească în propriii săi ochi „trânti un chef” cu bragă, rahat 
şi bomboane. 

Curând îi muri tatăl. Alunecase de la o mare înălţime, iar 
un sac de peste o sută de kilograme se prăvălise peste el, 
strivindu-i pieptul. La locul accidentului se adunaseră foarte 
mulţi oameni. Veniseră şi autorităţile. Petrică se duse şi el 
şi ceea ce văzu nu-l mişcă prea mult. La înmormântare nu 
boci, iar când un hamal îl întrebase: „Mă, tu de ce nu 
plângi, nu l-ai iubit pe tac-tu?”, el răspunsese destul de 
categoric: „Nu.” „Nici pe mă-ta n-o iubeşti?” „Nici”. Dar 
dacă acelaşi hamal l-ar fi întrebat: „Mă, da' tu pe cine 
iubeşti ar fi răspuns cu mândrie: „Pe domnu’ Avramidis!” 
Armatorul cel elegant continua să reprezinte pentru el 
totul: frumuseţe, bogăţie, putere. 

La câteva zile după îngroparea tatălui, mamă-sa îl părăsi. 
Unde plecase nici până astăzi nu izbutise să afle. E drept că 
nici el nu se prea interesase. Dispăruse şi-l lăsase de unul 
singur, în plata domnului. Câteva zile mai târziu 
proprietarul îl izgoni din casă. Era vară şi Petrică nu se 
sinchisi de asta. Avu şi noroc - fu angajat să spele vasele la 


un mare restaurant din Constanţa. Acolo avea ce să 
mănânce şi chiar se îngrăşă, puse puţină carne pe el. 
Numai că munca asta îl cam plictisea şi nu mai avea timp 
de hoinărit. Stătea de dimineaţă, toată ziua, cu mâinile într- 
o apă leşietică şi puturoasă şi spăla într-una fără odihnă. 
Într-o zi lăsă totul baltă şi începu să bată drumurile. Îşi 
pierdea vremea când pe plaja de la Mamaia, când pe cea 
de la Eforie. Ochea câte ceva de furat şi nu se lăsa până ce 
nu-şi atingea țelul: şterpelea ba o bluză, ba un prosop, ba o 
pereche de pantofi. Constată că îndeletnicirea asta îi făcea 
traiul mai uşor. O ducea binişor; lucrurile furate le vindea 
unui turc - negustor de haine vechi - şi-i ieşea un bănuţ. 
Avu însă şi ghinion: într-o seară încercă să fure de la gară o 
valiză. Cineva îl zări şi strigă: „Puneţi mâna pe el!” El 
aruncă valiza şi o rupse la fugă, urmărit de câţiva trecători. 
Nu scăpă. Simţi cum o mână puternică îl apucă de gulerul 
cămăşii, apoi urmă o lovitură zdravănă în umăr. Căzu. Nu-l 
duseră la poliţie, ci îi traseră o bătaie pe care avea s-o ţină 
minte toată viaţa. Pricepu atunci cât de mare era ura 
oamenilor împotriva hoţilor. Se ridică din drum cu cămaşa 
ruptă şi plin de sânge. ÎI durea fiecare os şi plângea de 
durere şi ruşine. Din ziua aceea se lăsă de furat. Devenise 
trist, indiferent, aşteptând parcă ceva. Ajunse la concluzia 
că toate legendele puse pe seama domnului Avramidis nu 
erau decât nişte scorneli. Nu, îşi zise, domnul Avramidis n-a 
fost niciodată sărac, n-a fost niciodată hamal. Pesemne că 
se născuse bogat şi va muri bogat. 

ÎI întâlni un marinar - un prieten de-al tatălui - căruia i se 
făcu milă de el. Îi spuse să treacă a doua zi pe la dânsul, că 
s-ar putea să-i găsească de lucru, însă îi ceru să vină 
spălat. 

— Mă ăla, tu nu te bucuri? 

— Ba da, minţi el. 

Nu-i părea nici bine, nici rău. Totuşi, se duse a doua zi să 
vadă despre ce-i vorba. Marinarul se ţinu de cuvânt. li făcu 
rost de un angajament pe un vas de pasageri, ca ajutor la 
bucătărie. Primele două luni va avea „casă şi masă”, apoi 
un salariu de două-trei sute de lei pe lună. Nu-l atrase nici 


casa, nici masa, ci faptul că urma să umble prin lume. Se- 
nvoi. Avea pe atunci treisprezece ani. Chiar în aceeaşi 
seară, spăla pe jos în bucătărie, urmărit de privirile de 
gheaţă ale unui bucătar slăbăânog şi bolnav de ulcer. Acesta 
îl sfătuia într-una cum să înmoaie cârpa, cum să frece 
podeaua ca să capete lustru. Petrică freca şi tăcea. In zori, 
vaporul ridică ancora şi porni într-una din cursele sale spre 
Vama şi Istanbul. Marea îl cuceri şi avea chef să stea pe 
bord şi s-o admire; dar n-avea când - muncea din zori şi 
până-n noapte. Adormea în picioare şi chelnerii nu o dată îl 
trezeau cu câte un ghiont în coaste. Se plictisi însă foarte 
repede şi de slujba asta. N-avea cum să se bucure de 
universul pe care i-l dezvăluia călătoria. Aşa că nu mai 
apucă să ia primul salariu. 

Trecură anii. Schimbând stăpân după stăpân, ajunsese la 
cincisprezece ani să fie ajutor de fochist pe unul din 
cargoboturile lui Avramidis. li plăcea să călătorească şi, 
laolaltă cu tovarăşii de un „leat” cu dânsul, afla din port în 
port plăcerea băuturii. Cu cât umbla mai mult prin lume. 
poposind prin porturile tuturor continentelor, cu atât 
descoperea, Pretutindeni, aceeaşi mizerie, ca-n oraşul 
copilăriei sale. Se convinse că totul în viaţă este statornicit 
de la sine şi nimic nu poate schimba cursul. Filozofia sa şi-o 
exprima printr-o zicală arhicunoscută „Ban la ban trage, şi 
păduche la păduche”. Se mulțumea cu ce-i aducea 
meseria, cu chefurile şi cu femeile ce-i ieşeau în cale. 
Domnul Avramidis îl concediase în câteva rânduri. Prima 
oară se revoltase, apoi se obişnuise. Nu căuta să-şi facă 
dreptate: lua lichidarea şi pornea să-şi caute de lucru. 

In anii războiului avu existenţa asigurată. Lucră tot pe un 
vas al lui Avramidis, care transporta pe Dunăre armament 
german. Războiul îl lăsase la fel de indiferent. Acolo unde 
putea, trăgea câte un chef şi-şi făurea lumea lui de bucurii. 
Unii îi spuneau: „Bă, Petrică, tu când bei, parcă ai fi altul... 
Vesel, mă! Bă, în tine sunt doi oameni - unul trist şi altu' 
vesel!” Nu se gândise niciodată la chestia cu „doi oameni”. 
Ştia că la băutură se simţea bine! De aceea n-avea 
niciodată un ban în plus, dar nici nevoia lor n-o prea simţea. 


Trecu şi războiul. Veniră alte vremuri. Petre Morăreţ 
continua să-şi ducă nestingherit viaţa sa de „marinar 
vesel”. E drept, domnul Avramidis dispăruse şi, odată cu 
dânsul, şi societăţile anonime de export şi import, dar pe el 
prea puţin îl interesa acum destinul „visului” său din 
copilărie. Un singur lucru îl pricepea cu claritate: nu-şi 
putea face de cap ca altădată. Cei din jur parcă se 
schimbaseră: deveniseră mai serioşi, mai rezervaţi, nu se 
mai înghesuiau prin baruri şi taverne. Atmosfera asta îl 
neliniştea. De aceea, ori de câte ori trăgea câte un chef se 
considera un om curajos. De ce? N-ar fi putut să spună, aşa 
cum n-ar fi putut să răspundă la multe alte întrebări. Într-o 
vreme, luase hotărârea subită de a deveni un om la casa 
lui. Cunoscu o croitoreasă din Constanţa şi-şi băgă în cap c- 
o iubeşte. O luă de nevastă. După cinci-şase luni o părăsi, 
lăsând-o însărcinată. Află mult mai târziu că născuse un 
băieţel al cărui tată era el. Nu se duse să-l vadă, deşi se 
simţea împins s-o facă. Pensia alimentară şi-o plătea însă 
cu regularitate. Băieţelul crescuse, dar el tot nu cuteza să-l 
cunoască; 

În primăvara anului trecut, la Pireu, o întâlnise pe Mara şi 
se îndrăgostise de ea. El nu mai era la prima tinereţe; Mara 
îl tulburase profund. O iubea cu nebunia bărbatului aflat în 
pragul bătrâneţii. Ar fi putut s-o smulgă din promiscuitatea 
barului „Porto Rico”, dar nu se gândise niciodată la treaba 
asta. Nu credea în asemenea acte temerare, fiind convins 
că nimic nu poate schimba destinul oamenilor. 

Acum însă, când se pomenise arestat şi aruncat între 
zidurile unei celule, el, omul obişnuit să fie liber, să se lase 
purtat de valurile mării, se gândea la propria lui soartă. 
Cine-i schimbase mersul? Nişte oameni necunoscuţi. Din 
marinar devenise spion. Făcuse spionaj sau devenise 
complice. N-o să mai tragă în piept briza largului, nu se va 
mai bucura de orizontul nesfârşit al mării. Spionaj! Deci şi 
destinele pot fi schimbate! 

Înaintea ochilor îi răsări figura calmă a anchetatorului, 
privirile sale pătrunzătoare. De un asemenea om nu te poţi 
ascunde. lar el a încercat. A minţit. De ce oare? De cea 


avut nevoie de toate minciunile astea? Se împotmolise în 
ele. Se simţi singur şi neputincios. Cine să-l ajute? Cine să-l 
apere? Cine o să-l creadă că n-avea de unde să ştie ce 
conţinea plicul? Şi, fără să vrea, îl cuprinse o ură fără 
margini împotriva celor care-l tăvăliseră în noroi. Până la 
domnul Toma, se mânarise că nu făcuse nici un fel de 
politică. Şi deodată spionaj! De ciudă şi amărăciune începu 
să plângă. 


La interogatoriul următor, Petre Morăreţ mărturisi tot. 
Vorbi de propriile-i minciuni, după care relată tot ce se 
petrecuse la Porto Rico. Nu lăsă deoparte nimic din ceea ce 
ar fi putut să fie de folos anchetatorilor. Şi era bucuros că 
cei doi ofiţeri de securitate îl ascultau cu mai multă în- 
credere decât întâia oară. 

— Ţigară? 

Morăreţ n-o refuză. După primul fum, repetă: 

— Recunosc, sunt vinovat. Însă jur că n-am ştiut nimic 
din ce era scris acolo. Mă credeţi? 

— Te credem! 

— Şi acum... eu ce-o să fac? 

Răspunsul nu-l primi imediat. Îl văzu pe maior ridicându- 
se de la birou şi măsurând încăperea în lung şi-n lat. 

— De când nu ţi-ai mai văzut copilul? îl întrebă maiorul 
pe neaşteptate. 

Morăreţ simţi din nou cum sângele îi năvăleşte în obraji. 
Nu-i plăcea să i se amintească de copil. 

— Niciodată... 

— Nu vreau să-ţi fac morală. Dumneata ai săvârşit fapte 
grave îndreptate împotriva statului, împotriva copilului 
dumitale. Uită-te la fotografia aceasta!... Uită-te bine. 
băieţelul ăsta e al dumitale! 

Un copil îl privea din fotografie cu nişte ochi mari, curioşi. 
Era îmbrăcat într-un costum de marinar şi parcă se bucura 
de ceva ştiut şi văzut numai de el. 


— Da, da, e Nicu, băiatul dumitale.. Drăguţ puştiul, nu-i 
aşa? 

Morăreţ dădu din cap fără vlagă. 

— Se poate să nu-ţi vezi copilul?! îl dojeni maiorul. 

— Îmi cunosc păcatele... N-am vrut ca el să mă ştie... şi... 
vă rog... să nu suflaţi un cuvânt de mine... 

— Deci, nu ţi-ar place ca Nicu să afle că a avut un tată în 
slujba unor duşmani ai ţării lui? 

— Nu! nu... 

— Dar ti-ar place să afle că tatăl lui deşi a greşit faţă de 
ţara lui, a mai găsit în el putere să se schimbe, să fie de 
folos statului nostru muncitoresc. 

— Da! murmură Morăreţ. 

— Atunci, ascultă, îţi dăm posibilitatea să te reabilitezi, 
să-ţi răscumperi greşelile, atât faţă de copilul tău, cât şi 
faţă de ţară. În acest scop însă trebuie să mă asculţi cu 
atenţie... 


10. OPERAŢIA „A.0.3” ŞI CÂTEVA DIN 
TAINELE SPIONAJULUI HITLERIST 


Când lui Fritz Gedlen i se raportă că mister John Hardy 
sosise în Europa într-o vizită prietenească, rămase 
indiferent. Cunoştea scopul vizitei şi era mai mult decât 
convins că primul popas Hardy îl va face în Germania 
federală. Ce mai, îl va primi sau se vor întâlni după cum o 
vor dicta împrejurările. În nici un caz n-avea de gând să-i 
expedieze protocolarul mesaj de bun sosit în Europa. Deşi 
în sinea sa recunoştea că această hotărâre echivala cu un 
act conştient de necuviinţă. De fapt, nici nu dorea altceva. 
Demult simţea nevoia să se poarte grosolan cu John Hardy, 
cu acest înfumurat, şi să-i bage bine în cap ideea că acum 
Fritz Gedlen nu mai vrea să facă plecăciunile pe care le 


făcuse în primăvara lui '45. Pe atunci înfrângerea 
Germaniei îl îndemnase la tot felul de temeneli în faţa unor 
inşi de peste ocean, inşi pe cât de stupizi, pe atât de 
nepricepuţi în ale spionajului şi contraspionajului. Indurase 
multe umilinţe din partea unor yankei şi numai încrederea 
oarbă în refacerea potenţialului industrial şi militar al 
Germaniei l-a oprit să nu-şi tragă un glonte în tâmplă. In 
cele din urmă, răbdarea şi încrederea au fost încununate de 
succes. Trecutul reînviase. Acum nu mai depindea de 
cercurile de peste ocean decât atunci când el dorea să lase 
să se înţeleagă acest lucru; nu mai depindea nici măcar de 
ai lui. În ultimii ani, desfăşurase o muncă supraomenească 
şi-şi făurise propriul său regat, armată proprie a cărei forţă 
nici cei de peste ocean nu cutezau s-o pună la încercare. Ba 
mai mult, apelau la armata lui de agenţi, iar el oricând 
putea fie să-i ajute, fie să-i încurce. Oare cu ce scop sosise 
John Hardy în Europa? Să-i ceară o mână de ajutor. l-o va 
da numai că nu dorea să se ştie de la bun început. Nu nu-i 
va trimite nici un mesaj de „bun sosit!” Hardy n-are decât 
să-l considere drept un ofiţer nemanierat. Oricum, tot la uşa 
sa o să bată. Într-adevăr oaspetele ateriză pe aerodromul 
de la Bonn la 9 dimineaţa. Două ceasuri mai târziu apelă la 
un cablu direct şi secret care lega vila specială de birourile 
lui Fritz Gedlen. Ridicând receptorul, acesta recunoscu de 
îndată glasul gutural al americanului. Se arătă surprins, dar 
şi încântat. John Hardy se interesă în limba germană de 
sănătatea lui Gedlen, a familiei, trecu apoi la nişte întrebări 
de politeţe ca, în cele din urmă, să încheie prin a-l invita la 
„un dejun în doi”. 

Gedlen acceptă... invitaţia lui Hardy îi sunase în urechi ca 
o rugăminte şi nu putu să nu încerce un sentiment de 
satisfacţie. Îşi aminti cum până nu demult acelaşi John 
Hardy se purtase cu el de parcă ar fi fost un agent de rând. 

La telefon, printre altele, Hardy îi mărturisi c-ar vrea să 
aibă cu dânsul un schimb de vederi; în ce chestiune nu 
amintise şi Gedlen nu întrebase. Totuşi, bănuia ceva. Ceru 
să i se aducă raportul primit de la Pireu în urmă cu câteva 
zile. Îi cunoştea conţinutul, dar voia ca înainte de a se 


întâlni cu Hardy să-l mai cerceteze o dată. 

Un ofiţer tânăr, subţire, cu o faţă albă ca de adolescent, 
intră în cabinet şi, fără să scoată o vorbă, puse pe birou un 
dosar. Şeful nu-l întrebă nimic, iar ofiţerul se retrase cu paşi 
de pisică. Degetele lui Gedlen atinseră dosarul. Acolo, intre 
coperte se afla închisă o întreagă regiune europeană - Pe- 
ninsula Balcanică. Ţările din această regiune geografică îi 
dădeau multă bătaie de cap. De pildă, România. Puținele 
incursiuni ale agenţilor săi de a depista vechea reţea 
hitleristă dăduseră greş. Abia acum, după atâţia ani, i se 
raporta că un oarecare Leonard Olariu ar fi unul şi acelaşi 
cu „Siegfried” Semnalmentele corespundeau. Cei din Pireu, 
arăta raportul, au izbutit să atragă de partea lor un marinar 
cu ajutorul căruia vor încerca o primă tatonare a 
presupusului. Gedlen reciti raportul şi deveni bănuitor. 
Totuşi, după un timp de gândire, dădu dreptate agenţilor 
din Pireu. Să se încerce, dar cu prudenţă. Dacă Olariu se va 
dovedi a fi unul şi acelaşi cu „Siegfried 1” atunci va trebui 
elaborat un întreg plan de acţiune. Răsfoi dosarul. Nu-i fu 
greu să înţeleagă că în faţa lui Hardy va apărea destul de 
dezarmat. 


După ce luară dejunul, John Hardy îşi pofti colegul 
german în biblioteca mică, dar elegantă, a vilei, şi înţesată 
cu volume îmbrăcate în piele. Totul avea aici o linie 
modernă, puţin cubistă. Luară loc în jurul unei măsuţe; John 
Hardy îi întinse o cutie de havane, dar oaspetele refuză. 

— Nu mai fumez. 

— Nu pot decât să vă admir, zise Hardy aprinzându-şi 
havana. 

„S-a îngrăşat, constată Gedlen, dar se ţine bine. Acum, 
feciorul o să aducă cafele, coniac, iar el o să intre în 
subiect... Naiv mai e... Crede că nu ştiu de ce a sosit în 
Europa. Am fost informat nu cu mult înainte de a fi 
decolat... Ar înnebuni dacă ar afla până unde au pătruns 


băieţii mei!” 

— Domnule Gedlen, nu vă ascund scopul vizitei mele în 
Europa... („Incearcă să-mi ascunzi, mister Hardy, i se 
adresă Gedlen în gând... Cunosc fiecare pas al dumitale... 
Eşti al meu de mult...”) Pregătim, în Balcani, şi te rog să 
reţii acest lucru, o acţiune pe plan mare. 

Lovitura o vrem fulgerătoare, continuă Hardy, în timp ce 
Gedlen monologa în gând. „Şi asta ştiu... Dumneata, Hardy, 
nu eşti un om prost, dar circulaţia mondială a dolarului te-a 
cam ameţit... Ti-am strecurat, fără să ai cunoştinţă de acest 
lucru, nu numai informaţii, ci şi câteva idei în legătură cu 
aceste planuri... Acum, sunt planurile, ideile dumitale... Te 
interesează... Eşti arogant, mister Hardy!” 

Hardy nu vorbi de locul pe care aparatul lui Gedlen ar 
urma să-l ocupe în cadrul planului său, dar se arătă a fi 
interesat în aflarea altor date. 

— In legătură cu planul nostru ne interesează o 
chestiune... 

Gedlen îşi întrerupse monologul şi deveni atent. 

— În timpul războiului, aţi avut în România o reţea 
puternică... se spune că era chiar mai puternică decât a 
englezilor... Unde e această reţea? Unde a dispărut Kurth 
von Krämer, şeful serviciului vostru de spionaj în România? 
Şi, în general, ce informaţii aveţi în legătură cu această 
ţară? Noi deţinem foarte puţine date. Incercările noastre de 
a obţine ceva mai mult s-au soldat cu un insucces... 

Gedlen înţelegea şi aproba neliniştea interlocutorului. 
Prin agenţii săi de peste ocean aflase la timp de planul lui 
Hardy şi-l găsise important. Se cereau calculate din timp şi 
cu exactitate toate datele problemei. Dar aparatul de 
securitate al acestor ţări era, în realitate, mult mai puternic 
decât presupunea Hardy, iar informaţiile pe care reuşea să 
le obţină nu conţineau nimic interesant pentru dânsul şi 
oricând puteau fi aflate din presă. Neliniştea lui Hardy era şi 
a sa. Oaspetele n-avea de unde să ştie cât de mari îi erau 
speranţele în legătură cu înfăptuirea planului lui Hardy. Aşa 
că găsi cu cale să răspundă cu toată sinceritatea. 

— Domnule Hardy, n-aş vrea să vă dezamăgesc. De ani 


de zile încerc să dau de reţeaua organizată de von Krămer, 
dar, nu pot să nu recunosc, fără succes... Şi nu pentru că 
m-am lovit de perspicacitatea organelor româneşti de 
securitate, ci... 

— A, exclamă Hardy, nu trebuie să-i subapreciem. 

— România, domnule Hardy, şi tonul lui Gedlen deveni 
categoric, n-a excelat niciodată în problemele de spionaj şi 
contraspionaj. Ne-am lovit nu de perspicacitatea agenţilor 
lor, ci de perspicacitatea lui von Krämer... L-am cunoscut... 
Mi-a fost coleg. Un ofiţer de informaţie înnăscut... cu o mare 
fantezie. Ştiu că încă din anul 1943, pornind de la 
considerentul că România, pe atunci aliata noastră, ar 
putea să iasă din război, el a trecut la reorganizarea pe 
principii noi, necunoscute nouă, a reţelei pe care o 
conducea. lar tot ce am aflat până-n prezent este că acest 
plan de reorganizare avea şi o denumire - „A.0.3” 

— Adică? se interesă Hardy. 

— Operația „Any Ondra”. Semnificaţia cifrei „3” n-o 
cunosc. 

— Any Ondra?! se miră Hardy scuturându-şi havana în 
scrumieră. Dacă nu mă înşel a fost o artistă de cinema... 

— Exact, domnule Hardy, von Krămer a fost îndrăgostit 
de ea... o diviniza... Mai ştiu că von Krämer a murit. 

— „la 24 august 1944, în ziua când aviația germană 
bombarda capitala României, îl completă Hardy cu o 
satisfacţie prost stăpânită. 

Gedlen se făcu că nu o observă. 

— Exact! Se afla în clădirea hotelului „Splendid” 
împreună cu Grety, secretara lui. Despre ea se ştie că s-a 
împuşcat. A fost nu numai o femeie frumoasă, ci şi o bună 
spioană. Se spune că, după ce a aflat de moartea lui, s-a 
refugiat în clădirea ambasadei, unde s-a împuşcat... 

— Dar arhiva? 

Întrebarea lui Hardy nu-l surprinse. Totuşi căută să 
câştige timp, ducând ceşcuţa de cafea la gură. „Caseta şi 
arhiva lui von Krämer... Arhiva reţelei din România... Cheia 
operaţiei Any Ondra. Dacă am da de ea 

— O căutăm şi noi, răspunse Gedlen în cele din urmă. 


— În ultima vreme aţi mai întreprins ceva? 

— Da. 

— ŞI? 

Gedlen se gândi la ultimul raport primit de la agenţii săi 
din Pireu, dar se hotărî să treacă sub tăcere tatonările sale. 

— Deocamdată nimic. Nu izbutesc să găsesc cheia 
operaţiei „Any Ondra”. Vedeţi dumneavoastră, stilul lui von 
Krämer nu-mi este străin. Işi construia operaţia ca pe o 
partidă de şah, şi fiecare operaţie avea câte o cheie, sau, 
ca la şah, o deschidere. Doi oameni cunoşteau această 
cheie. Din păcate, amândoi sunt dispăruţi... Gedlen făcu o 
pauză, apoi întrebă: dumneavoastră aţi întreprins ceva? 

Hardy se întunecă la faţă. Nu-i plăcuse degajarea cu care 
Gedlen îi pusese întrebarea. Era un mod vizibil de a se pune 
pe picior de egalitate cu dânsul. Pe Gedlen însă iritarea 
oaspetelui îl amuza; ştia dinainte că Hardy n-avea cum să 
ocolească răspunsul. Nu de alta, dar ştia că în Europa 
singurul în măsură să-l ajute cu folos era el, Gedlen. 

— Trebuie să dăm de cheia lui Krämer. lată problema cea 
mare. Hardy ridică în aer havana fumegândă, subliniind în 
felul acesta importanţa problemei. Avem la îndemână un 
timp relativ scurt. Şi pentru succesul întreprinderii dumitale 
eu propun o coordonare a acţiunilor... adică noi. apoi 
Comitetul Naţional Român de la Paris. 

Modul cum Hardy pronunţase cuvântul „eu” îl cam înfurie 
pe Gedlen; îl pronunţase cu aroganță, cu o superioritate 
care nu lăsa nici un echivoc în ceea ce priveşte rolul său 
conducător. Il mai enerva şi importanţa acordată 
Comitetului Naţional Român acelor epave politice de la care 
numai la lucruri bune nu te puteai aştepta. De refuzat n- 
avea însă cum să refuze cererea lui Hardy, dar nici să-şi 
sacrifice agenţii punându-i în legătură cu refugiații români 
de la Paris nu voia. Nu, acceptând propunerea lui Hardy, el 
îşi va continua separat cercetările. 

— Da, răspunse Gedlen, ideea nu-i rea. Îmi face chiar 
plăcere să colaborez şi cu cei din Comitetul Naţional 
Român. 

— E firesc, aprecie Hardy, şi se pare că au în România 


d) 


elementele lor... 

Gedlen îşi stăpâni cu greu un surâs batjocoritor. Hardy îşi 
închipuia că ştie totul. „Elementele lor!” Un basm pentru 
copii! 

— Peste câteva zile o să vă prezint un plan de 
coordonare... 

— Bine, încuviinţă Gedlen, arătându-se dornic să încheie 
discuţia. Aştept... Se ridică. Hardy îl urmă şi-l conduse 
vorbindu-i despre ultimul film văzut la New York. La 
despărţire zise într-o doară: 

— Ah, era să uit. În ajunul plecării mele din ţară, l-am 
întâlnit pe generalul Thompsohn. M-a rugat să vă transmit 
urările sale de bine... g 

Gedlen păli, strângându-şi răutăcios buzele subţiri. li era 
clar că Hardy nu ţinuse atât de mult să-i transmită 
salutările lui Thompsohn, cât să-i amintească un capitol 
ruşinos din cariera sa de ofițer al Marii Germanii. Printr-un 
efort izbuti, totuşi, să-i arunce lui Hardy un zâmbet crispat. 

— O, domnule Hardy, sunt de-a dreptul încântat... Vă rog 
să transmiteţi maiorului Thompsohn... 

— Generalului, îl corectă Hardy înveselit de încurcătura 
lui Gedlen. 

— „generalului Thompsohn şi onorabilei sale familii 
urările mele de bine. 

Se înclină aşa cum stă bine unui fost ofiţer german şi se 
îndreptă spre limuzina trasă la scara vilei. Urcă nervos, 
trântind ostentativ portiera. 


x x 


În mai 1945, pe când trupele sovietice luau cu asalt 
Berlinul şi pe când întreaga lume aştepta de la o zi la alta 
capitularea necondiționată a Germaniei hitleriste, generalul 
Gedlen, unul dintre colaboratorii cei mai talentaţi şi mai 
ambiţioşi ai lui Cannaris, dispăru fără urmă. Odată cu el, 
dispăru şi o casetă. Se aflau închise în ea nu cine ştie ce 
bijuterii, ci însuşi viitorul lui Gedlen. Spionul căută adăpost 


la o mânăstire catolică şi trăi acolo ascuns până-n ziua în 
care situaţia începu să se mai limpezească. Germania, 
conform înţelegerii trupelor aliate, fu împărţită în zone. 
Gedlen avu noroc: mânăstirea căzu în zona americană. Dru- 
mul îi era deschis. Intr-o zi lepădă sutana şi masca de 
slujitor credincios al domnului, rămânând în uniforma 
armatei hitleriste. Călugării franciscani îi admirară curajul; 
Gedlen însă, fiinţă lucidă, ştia că îndrăzneala sa îşi are 
originea nu în uniformă, ci în conţinutul casetei. 

Părăsi mânăstirea şi se îndreptă către Miksbach, unde se 
prezentă la garnizoana oraşului. 

— Sunt generalul Gedlen, se recomandă el unui grup de 
ofiţeri americani. Bătu din călcâie, înclină scurt din cap şi 
încremeni, privind arogant un punct nedefinit. 

Atunci, spre marea sa uluire, un maior - comandantul 
garnizoanei - se apropie de el şi-l măsură batjocoritor: 

— Aţi fost general... Acum sunteţi prizonier... Raportează, 
adăugă el la fel de batjocoritor, maior Thompsohn. 

Gedlen îşi strânse înciudat buzele, iar ochii i se făcură 
mici şi sfredelitori; îşi dădu seama că nimerise peste un 
ofiţer american care făcuse tot războiul. Pieptul îi era 
încărcat de baretele distincţiilor, iar câteva semne indicau 
că fusese rănit pe front. 

— Deţin informaţii foarte preţioase pentru guvernul 
dumneavoastră. 

— In zilele astea numai poveşti de soiul ăsta mi-a fost dat 
să aud. Pentru mine nu sunteţi decât un fost general 
german, deci prizonier. Atât şi nimic mai mult. Voi ordona 
imediat internarea dumneavoastră. 

Maiorul Thompsohn se ţinu de cuvânt. Făcu semn unui 
soldat negru. Acesta îşi cunoştea obligaţiile: cu un aer 
absent şi plictisit, începu să-i scoată lui Gedlen epoleţii, 
centura, cureaua de la pantaloni. Gedlen încercă să 
protesteze, dar maiorul Thompsohn o ţinea într-a lui: 

— Sunteţi un fost ofiţer german şi deci prizonier! 

În clipa aceea Gedlen prinsese o ură de moarte împotriva 
maiorului american. Barem să fi ordonat unui ofiţer alb să-l 
degradeze, dar să încredinţeze misiunea unui soldat şi încă 


unui negru! Dar acest act n-a fost decât începutul umi- 
linţelor. Spre lagăr, fu condus printre baionete. Străbătu 
umil străzile oraşului Miksbach, cu privirile în pământ, 
ţinându-şi stingher pantalonii să nu-i cadă. Păşea şi se 
gândea că va suna cândva ceasul răzbunării. 

O săptămână mai târziu, maiorul Thompsohn primi un 
ordin: Gedlen să fie eliberat, să i se înmâneze un paşaport 
pentru Statele Unite şi să i se asigure securitatea deplină a 
călătoriei în America. Întinzându-i paşaportul, maiorul 
Thompsohn zise: 

— Domnule Gedlen... 

— Generalul Gedlen, îl corectă fostul prizonier, zâmbindu- 
i cu un aer superior şi ironic. 

— Nu, răspunse Thompsohn cu mândrie, n-am câştigat 
războiul împotriva Germaniei naziste ca să vă spun 
dumneavoastră „domnule general”. 

Gedlen tăcu, gândindu-se că va veni o zi când ofiţerii 
americani i se vor adresa supuşi, cu acele cuvinte atât de 
îndrăgite de el: „domnule general!” 

In ziua aceea, un avion special îl transportă împreună cu 
caseta sa la Washington. De acolo avea să se întoarcă 
victorios pe pământul Germaniei înfrânte, iar ofiţerii 
americani, care aveau să intre în contact cu el, aveau săi 
se adreseze nu ca unui prizonier, ci ca unui general al unei 
armate nevăzute. 


11. ÎN „CAMERA DE MINCIUNI” 


Ziua era mohorâtă. Sufla un vânt rece şi umed când 
„Pescăruşul” aruncă ancora în portul Pireu. Norii se 
învolburau, se rostogoleau aidoma unor valuri aeriene. 
Morăreţ termină repede treaba; se spălă, îşi îmbrăcă 
hainele de oraş şi, privindu-se în oglindă, se întristă. ÎI 
încerca un sentiment confuz şi contradictoriu: pe de o parte 


dorea s-o vadă pe Mara, deşi maiorul Panait îi atrăsese 
atenţia că şi ea ar fi putut să facă parte din banda „ne- 
gustorului de cereale Toma”, iar, pe de altă parte, numai 
gândul că va trebui să dea ochii cu cei doi, îi reteza orice 
dorinţă. Pentru prima oară în viaţa lui de marinar ar fi vrut 
să rămână pe vas, retras în cabină şi să moţăie. Nu mai 
putea însă să dea înapoi. Trebuia să-şi ducă la îndeplinire 
misiunea. 

Cobori de pe punte tăcut şi posomorit, cu sufletul 
împovărat de tot felul de presimţiri. Portul i se păru străin, 
rece,  duşmănos. Negustorii din preajma portului, 
recunoscându-l, îl salutară bucuroşi, dar el răspundea abia 
auzit, ca un om bolnav. 

— Ce, Petros, ţi s-au înecat corăbiile? îi strigă un 
negustor. 

Pricepu că tristeţea care-l stăpânea nu-i a bună şi că ar fi 
putut să dea celor doi de bănuit. Se scutură ca şi când în 
felul acesta ar fi putut să scape de propria-i nelinişte. Işi 
vâri mâinile în buzunarele pantalonului larg, marinăresc, şi 
începu să fluiere. După câţiva paşi se ciocni de nişte ma- 
rinari norvegieni care băuseră prea mult. Norvegienii îl 
înjurară, el le răspunse. Şi schimbul de cuvinte îl mai 
înveseli. Străbătea acum strada portului, plină de taverne şi 
bordeluri... Firme cunoscute „John Bull-Bar”, „Singapore- 
Bar”, „Melody-Bar”.. La capătul străzii o va lua la stânga, iar 
înaintea ochilor îi va răsări firma barului „Porto Rico”. 

N-apucă să cotească strada. Se auzi strigat şi recunoscu 
vocea lui Toma. Se opri şi, în aceeaşi clipă, cei doi prieteni 
nedespărţiţi îl apucară fiecare de câte un braţ. 

— Noroc, marinarule! 

Morăreţ înghiţi un nod: fusese luat prin surprindere. 

— Noroc! 

— Vii cu veşti bune? 

— Bune! zise Morăreţ, izbutind cu greu să zâmbească. 

— Haidem, propuse Toma. 

— Unde? 

O limuzină elegantă, neagră, opri lângă ei şi Toma îi 
arătă portiera: 


— Urcă! 

— Unde mergem? întrebă Morăreţ neliniştit. 

— O să vezi... 

Toma îl împinse spre portiera limuzinei şi Morăreţ urcă în 
spatele şoferului. Cei doi îl încadrară. de parcă s-ar fi temut 
ca marinarul să nu fugă. „Incepe!” îşi zise Morăreţ cu 
tristeţe. Îşi aminti că maiorul Panait îi atrăsese atenţia că 
nu-i exclus ca bandiții să-l mai supună şi la alte încercări şi 
că numai de rezistenţa sa depinde totul. 

— Ce-i cu tine, marinarule, eşti prost dispus, iarăşi 
ulcerul? Toma îl privi drept în ochi, dar nu bănuitor, ci 
încrezător şi bine dispus. 

— Cred c-am răcit, minţi Petros, încercând să-şi 
stăpânească nervii. 

— Cunoşti oraşul? 

Morăreţ nu pricepu rostul întrebării şi răspunse fără ocol: 

— Da. 

— Atunci, nu te supăra, vorbi Toma, lasă capul în jos şi să 
nu-l ridici decât atunci când am să-ţi spun eu. 

Morăreţ se supuse. Işi lăsă capul în jos, aproape de 
genunchi. Maşina porni în viteză pe străzile oraşului. 
„Incepe!” îşi zise Morăreţ, încercând să ghicească încotro 
se îndreptau, dar nu izbuti. Limuzina se învârtea parcă în 
cerc. 

— Te-am aşteptat, îi vorbea Toma, am aflat că vasul 
soseşte astăzi şi te-am aşteptat... Mă bucură c-ai venit... 
mai ales dacă spui c-ai adus şi veşti bune... 

Morăreţ nu-l asculta. Il cuprinse o scârbă împotriva 
propriei sale persoane. Cum de-şi complicase viaţa în halul 
ăsta? De ce se lăsase amăgit şi atras în capcana acestor 
spioni? Unde-l duc oare? Ce-o să urmeze? O s-o mai vadă 
pe Mara? Uită pentru un moment ce i se ordonase şi vru să- 
şi ridice capul însă mâna lui Toma îl opri. 

— Ce-i, marinarule, ai obosit? Ei, da, ştiu, nu-i chiar atât 
de comod să stai în poziţia asta. Nu mai avem mult. Ce-i 
nou prin ţară T 

— Ce să fie? răspunse el plictisit, nimic nou... Şi, fără să 
vrea, Morăreţ îşi aminti de înfăţişarea de nerecunoscut a 


Bucureştiului, de noile construcţii din Constanţa. Trecuse 
prin multe porturi din lume, dar cel care în ultimii ani se 
schimbase cel mai mult tot Constanţa era. Şi ar fi vrut să 
spună acest adevăr, dar în învălmăşeala gândurilor îşi dădu 
seama că cei care-l păzeau îi erau cu desăvârşire străini. Ce 
ştia despre ei? Nimic! în schimb, ei ştiau multe despre 
dânsul: că iubeşte o fată de la barul „Porto Rico”, că 
semnase un angajament, că într-o pivniţă fusese pus la zid 
şi se târâse în genunchi cerând iertare. Retrăind clipele 
acelea, simţi cum îl năpădeşte un nou val de ruşine şi ură. 
Cum de a putut să cadă în genunchi la picioarele lor? Cum 
de ceruse îndurare? Doar avea un pumn destul de puternic! 

— Petros, n-o să te superi dacă o să te legăm la ochi... 

„Fii supus, calm, şi caută să afli cât mai multe!” - îl 
sfătuise maiorul Panait. 

Răspunse şmechereşte: 

— Imi face chiar plăcere... Şi-apoi, sunt al vostru. 

Toma râse şi Morăreţ îl auzi pentru întâia oară şi pe Puiu 
vorbind. 

— Bravo, marinarule, ai început să fii bărbat, 

Morăreţ înţelese că „boxerul” făcea aluzie la cele 
petrecute în pivniţă şi-l înjură în gând. Toma îl legă la ochi 
cu o batistă neagră şi marinarului i se păru că-l pregăteau 
ca să-l zvârle în mers din maşină. Dar, spre mirarea sa, 
limuzina nu încetini, iar după vreo douăzeci de metri opri. 
Auzi cum se deschid nişte porţi de fier. Morăreţ deveni 
atent. Limuzina înaintă încet, pe un drum aşternut cu un 
pietriş mărunt. Pietrişul scrâşnea sub roţi. 

— Am ajuns, îl încunoştinţă Toma. Nu te supăra, dar încă 
n-o să te dezlegăm la ochi. N-am încotro. Eu o să te conduc. 
Vrea şeful ăl mare să te cunoască... Hai, coboară. 

Toma îl luă de braţ ca pe un orb, îl ajută să coboare, apoi 
îi călăuzi paşii. Urcară nişte trepte; pătrunseră pe o uşă 
deschisă. Morăreţ auzi şi alţi paşi în jurul său şi din nou un 
sentiment de teamă puse stăpânire pe dânsul. 

— Am ajuns! îi şopti Toma, după ce-l condusese prin tot 
felul de încăperi. li smulse legătura de la ochi. Lumina 
neaşteptată şi puternică îl zăpăci, Se apucă să-şi frece 


nervos ochii. Când îi trecu buimăceala, îşi dădu seama că 
se găseşte într-o cameră neobişnuit de mare şi înaltă, cum 
nu văzuse niciodată. Camera avea pereţii îmbrăcaţi într-un 
tapet verde, înflorat, mătăsos. Un policandru mare, de 
cristal, lumina nefiresc de puternic încăperea. „De ce?” se 
întrebă ameţit. „Afară-i încă ziuă!” Rotindu-şi privirile, 
descoperi cele trei ferestre mari, acoperite cu draperii 
grele. Rămase uluit locului. Unde nimerise? Unde fusese 
adus? În casa cărui boier? Nu cumva în cea a lui Avramidis? 
Gândul îl făcu să râdă. 

— De ce râzi?... Uite, şezi aici. 

Toma îi împinse un scaun cu spetează înaltă în dreptul 
unui birou masiv. Indreptându-se spre scaun, Morăreţ simţi 
sub picioare covorul adânc şi moale. 

— Şezi! Şi nu te mai hlizi ca prostul! 

Morăreţ se uită la el. Constată cu surprindere că Puiu 
dispăruse. „Unde mă aflu?” Tăcerea apăsătoare îl 
descumpăni şi-i accentuă sentimentul de teamă. 

Deodată, o bibliotecă plină de cărţi se deschise încet, 
descoperind o uşă secretă. Morăreţ îşi aminti că aşa ceva 
văzuse numai în filme şi nu-şi închipuise că ar putea să 
existe şi în realitate. Uşa se deschise şi-n pragul ei se ivi un 
bărbat mai tânăr decât Morăreţ, dacă avea patruzeci de 
ani, dar înalt, zvelt, cu faţa albă şi părul blond, pieptănat 
lins, peste cap. Zărindu-l, primul gând al lui Morăreţ fu: „Un 
neamţ!”. Nu se înşela. Văzuse mulţi la viaţa lui şi înainte de 
război şi după. 

„Şeful” nu-l salută nici pe Toma, nici pe Morăreţ. Se 
aşeză tăcut la birou şi-şi împreună mâinile: avea nişte 
degete albe, osoase, pline de inele, care, după părerea lui 
Morăreţ, alcătuiau un pumnal original. Marinarul simţi 
aţintite privirile şefului asupra sa şi nu se feri de ele. Le 
înfruntă şi observă că acesta avea ochii verzi şi strălucitori 
ca de pisică. Se studiară în tăcere, în prezenţa lui Toma, 
care încremeni ca o santinelă în spatele lui Morăreţ. 

— Fumezi? deschise „şeful” vorba. 

„Şi ăsta ştie româneşte! constată marinarul. Da' mulţi 
mai ştiu p-aici româneşte... Sau nu e neamţ!?” Răspunse: 


— Da. 

| se întinse un pachet cu ţigări „Papastratos”. Morăreţ luă 
o ţigară şi o aprinse la flacăra brichetei lui Toma. 

— Ai fost? îl întrebă „şeful” de-a dreptul. 

— Am fost. 

„Ce are omul ăsta? se întreba Morăreţ. Stă ţeapăn de 
parcă ar fi înghiţit un băț. Nu zâmbeşte, nu se încruntă!” 

— L-ai văzut, deci? 

— Cu ochii mei! Deşi răspunse cu îndrăzneală, Morăreţ 
simţi fiori pe şira spinării. Nu cumva i se întinde o altă 
capcană? 

— A citit scrisoarea? 

— Da. 

— De faţă cu dumneata? 

— Da... însă răspunsul nu mi l-a dat pe loc. Mi-a spus să 
trec pe la dânsul ceva mai târziu. De ce? Nu l-am întrebat. 
Lui Morăreţ îi plăcu felul cum relata întâlnirea sa cu 
„Leonard Olariu”. Prinsese încredere şi se bucură că poate 
să-i ducă de nas pe cei care-l înfundaseră într-o treabă mur- 
dară. A doua oară când am trecut pe la dânsul, mi-a spus 
să vă transmit doar un „da”. Când am auzit, m-am înfuriat. 
Pentru un simplu „da” să trec de două ori pe la dânsul... 
Deci eu... asta am avut să vă spun... „Da”! Nimic mai mult. 

Morăreţ se uită la ceas, apoi la Toma... Acum... vă rog... 
făgăduiala... 

— lar te grăbeşti? se înfurie Toma. 

Morăreţ deveni bănuitor: cum trebuia să înţeleagă 
intervenţia brutală a lui Toma? 

— Povesteşte-mi cum arată Leonard Olariu? interveni 
„Şeful”. 

— Păi asta nu mi s-a cerut! răspunse Morăreţ, aruncându- 
i peste umăr o căutătură lui Toma. Poate s-o spună şi 
dumnealui. 

— Totuşi, încearcă să ne dai... câteva amănunte... 

Întrebările individului ăsta ţeapăn îi amintiră de Panait şi 
Lucian, de grija cu care-l pregătiseră, li arătaseră fotografia 
lui „Leonard Olariu”, îl sfătuiseră să-i reţină semnalmentele. 

— Păi... cum să zic, începu Morăreţ să povestească cu o 


siguranţă care-l încânta şi-l uimea în acelaşi timp. Îi plăcea 
să ştie că-l „duce” pe înțeleptul ăsta de „şef”. L-am găsit 
stând la o măsuţă şi jucând de unul singur şah. 

— Şah! exclamă „şeful”. 

— Da, dom'le, juca şah de unul singur. N-am mai văzut 
aşa ceva. Şi Morăreţ zâmbi ca şi când ar fi văzut cu ochii săi 
scena asta bizară. „Ştii să joci?” m-a întrebat. „Nu, i-am 
răspuns, n-am de unde să ştiu.” După ce a citit scrisoarea, 
s-a uitat la mine de parcă ar fi picat din cer... Avea ochi 
albaştri... şi părul blond ca al dumneavoastră... Pe urmă a 
tăcut... şi se tot uita la mine... 

— Era emoţionat... 

— Aşa-mi pare... 

— Da' cum arăta? 

— Păi, n-am zis? Ochi albaştri... părul blond. 

— ŞI... altceva? 

— Păi, nu m-am uitat prea bine la el... că nu mi s-a 
spus... Nu-i aşa, domnu' Toma? Ochi albaştri... înalt ca 
dumneavoastră... 

Brusc, „şeful” lovi cu pumnul în masă şi urlă: 

— Minti! 

Morăreţ încremeni speriat. Gândurile îi vuiau ca o 
cascadă. Nu mai pricepea nimic. Să fi greşit iar cu ceva? 
Sau poate au greşit cei doi ofițeri de securitate? Sau i se 
întinde o nouă capcană? Cuvântul „capcană” avu darul să-l 
mânie. „Ce sunt eu... un copil?!” Trânti o înjurătură şi strigă 
şi el: 

— Ajunge! Se ridică în picioare şi strivi ţigara într-o 
scrumieră. Ajunge! Ce tot ţipaţi la mine? Ce, m-aţi câştigat 
la belciuge? 

— Minti! urlă „şeful” din nou. 

— Nu mint, se apără Morăreţ. A, da, întâia oară am 
încercat..., dar m-am lecuit... Nu mint... Am fost, am văzut, 
am adus răspunsul... Mie să-mi daţi ce-i al meu... Dolarii, 
dom'le Toma? 

Se uită la Toma, dar acesta se prefăcu că nu-l mai 
cunoaşte. 

— Eşti un trădător ordinar, îi şuieră „şeful”. Eşti omul 


Securităţii! Nu ştii să te ascunzi! 

Morăreţ avu un moment de ezitare, dar şi-l înfrânse. 

„Bagă de seamă, te vor mai pune la multe încercări!” îi 
trecură prin minte cuvintele lui Panait. 

— la ascultă, dom'le. se răsti marinarul. În definitiv, 
dumneata cine eşti de ţipi la mine? Nu te cunosc, dom'le, n- 
am tratat cu dumneata. Eu cu dumnealui am tratat. Când 
am minţit, am recunoscut... Domnu' Toma, dă-mi banii! 

Nu-i răspunse Toma, ci „şeful”, care ordonă: 

— La camera de minciuni cu dumnealui, porunci el. să 
înveţe minte. 

Morăreţ păli. Îl văzu pe Toma scoţându-şi revolverul: 

— Să mergem! 


O uşă laterală se deschise fără zgomot, şi Toma îl 
împinse într-o cameră scăldată în lumină. Se lovi de un om 
îmbrăcat în halat alb şi, instinctiv. Morăreţ făcu un pas 
înapoi, gata să se apere. Însă omul acela, de statură înaltă, 
cu o faţă uscată şi măslinie, părea să fie un medic oarecare. 
li zâmbi liniştitor şi i se adresă în româneşte, sfătuindu-l să 
nu se piardă cu firea, căci ceea ce o să urmeze n-o să fie 
decât spre binele său. 

— Dumneata ai trecut de partea noastră... noi suntem 
obligaţi să te controlăm, să vedem cu ce fel de om avem 
de-a face... prieten, ori duşman? 

Morăreţ vru să se explice, îl căută pe Toma, dar acesta 
dispăruse. Inţelegându-l parcă, „medicul” i-o luă înainte, 
făcându-i un semn misterios să tacă, apoi îi ceru să-şi 
scoată haina şi să-şi suflece mânecile cămăşii. Înfrânt, 
Morăreţ se supuse. „Ce mai vor de la mine?” Un tânăr, 
îmbrăcat şi el într-un halat alb, veni în ajutorul „medicului”. 
Morăreţ fu aşezat într-un fotoliu. „Asistentul” îi strânse 
braţul drept mai sus de cot, într-un aparat special, ca şi 
când ar fi vrut să-i măsoare tensiunea. Apoi îi şterse palma 
cu o soluţie şi-i dădu să strângă în mână o placă mică de 


A 


metal. În acelaşi timp „medicul” îi petrecu în jurul 
grumazului un şnur gros de gumă. 

Morăreţ auzise şi citise cândva despre nişte scaune 
electrice, de văzut însă nu le văzuse niciodată. Acum avea 
senzaţia ciudată că fusese instalat pe uri asemenea scaun 
electric şi se îngrozi. „Ce vor de la mine? Cum vor să 
descopere dacă mint sau nu?” N-avea de unde să ştie că 
acest aparat intercepta accelerarea bătăilor inimii, 
determinate, în mod firesc, de întrebările neaşteptate ale 
anchetatorului. Mai înregistra acest aparat şi reacţia 
respirației, _transpiraţiei, precum şi graficul tensiunii 
arteriale, 

— Începem, vorbi „medicul”. La întrebările noastre eşti 
obligat să răspunzi imediat printr-un „da” sau „nu”. Ai 
înţeles? 

Morăreţ mişcă anevoie din cap. 

— Da. 

— Te cheamă Morăreţ Petre? întrebă anchetatorul. 

— Da, răspunse el cu o voce stinsă şi simţi cum de 
emoție faţa i se goleşte de sânge. 

Aparatul se puse în mişcare. Becuri de toate culorile se 
aprindeau rând pe rând. Morăreţ îl văzu pe „medic” 
aplecându-se peste aparat. Apoi auzi întrebările acestuia şi 
răspunse mecanic: 

— Porţi cravată? 

— Nu. 

— Mergi la spectacole de teatru? 

— Da. 

— Ai făcut parte din Uniunea Tineretului Comunist? 

— Nu. 

— Eşti trimis de Securitatea română? 

— Nu! 

Morăreţ începu să înţeleagă rostul întrebărilor şi-şi dădea 
seama că n-avea de ce să se teamă, că toată instalaţia din 
jur nu era decât „minciună”, că n-avea cum să-i afle 
gândurile. „Medicul” ridică mâna şi făcu un semn scurt 
asistentului. Acesta apăsă un buton instalat de fotoliu. In 
cameră izbucni şuieratul înfricoşător al unei sirene. Morăreţ 


se cutremură de groază. De undeva, din tavan, se 
desprinse o fâşie de lumină puternică, orbindu-l. 

In aceeaşi clipă „medicul” îşi reluă ancheta: 

— Răspunde: eşti agent comunist? 

— Nu. 

— Ai fost la Moscova? 

— Nu. 

— Eşti agent comunist? 

— Nu. 

Deodată fotoliul prinse să zboare când la stânga, când la 
dreapta. Lui Morăreţ i se părea că se prăbuşeşte în adâncul 
unei prăpăstii. În răstimpuri se auzea întrebarea: „Eşti 
agent comunist?”. „Eşti agent comunist?”. „Te-a trimis 
Securitatea?”. „Ai trădat?”. „Ai trădat?”. „Minţi”. 

După nici un sfert de oră, Morăreţ se obişnui cu toate 
„Surprizele” „camerei de detectat minciuni” şi la toate 
întrebările „medicului” răspundea după placul inimii. „Da!”. 
„Da!”. „Nu!”. Interogatoriul însă ţinu mai bine de o oră. 
Când se termină, Morăreţ îi văzu pe cei doi „medici” 
clătinându-se de oboseală şi surise amar. „Medicul” veni la 
el şi-l strânse de mână: 

— Te felicit. Ai trecut examenul. Ai spus adevărul, numai 
adevărul... Ştiinţa noastră este exactă... 

Dacă nu i-ar fi vâjâit atât de tare capul, Morăreţ s-ar fi 
exprimat el într-un fel cu privire la ştiinţa asta. Se mulţumi 
însă să întrebe cu o voce abia auzită: 

— Şi acum? 

„Medicul” îl luă de braţ şi-l conduse către o uşă; acolo 
apăsă pe un buton. În jurul lor se făcu întuneric. 


* 


Se pomeni din nou în faţa „şefului” care-l privea 
surâzător, ca pe un vechi prieten. Abia acum începea 
Morăreţ să se resimtă de pe urma „anchetei”. l-ar fi 


răspuns şi el „şefului” într-un fel, dar, dintr-o dată, puterile-l 
părăsiră. 


— Te-au necăjit cam mult... înţelege-ne. Să bem ceva. 
Veni la el, îl luă prieteneşte de braţ şi-l conduse la un bar 
pe care Toma îl scoase la iveală din interiorul bibliotecii. 

— Să bem! Ce preferi: whisky, gin ori mastică? 

— Un gin. 

— De acord... Băutură bărbătească. 

În timp ce umplea paharele, „şeful” îl întrebă pe Toma 
dacă a pregătit dolarii. El răspunse printr-un semn afirmativ 
al capului. 

— Câţi dolari ţi s-au promis? 

— Trei sute, răspunse Morăreţ. 

— Vei primi cinci sute... lată, aşa apreciem noi serviciul 
pe care ni l-ai făcut. 

În clipa asta Morăreţ înţelese că ieşise victorios din toate 
încercările şi zâmbi mulţumit. Nu mai aşteptă invitaţia 
„Şşefului”, apucă păhărelul de gin. spuse „noroc” cu 
jumătate de gură şi-l goli... 

Toma îi întinse teancul de bancnote. Morăreţ însă nu se 
pierdu cu firea: cu un aer nepăsător se apucă să numere 
dolarii băbeşte... câte zece... câte zece... Când termină îi 
adună pe toţi la un loc şi zise: 

— Sunt!... Vă mulţumesc... Să mai bem un păhărel? să 
mai bem!... Mă grăbesc însă... Vreau să mai apuc Porto 
Rico... 

Băură un rând. Apoi încă unul. 

— Nu trebuie să te grăbeşti, i se adresă „şeful”. Mai întâi 
să stăm de vorbă despre serviciul următor. 

Morăreţ se revoltă. 

— Nu se poate. Era vorba doar de un singur serviciu... 
Chiar vreau să vă rog să-mi daţi scrisoarea înapoi... 
Celelalte nu le mai cer... N-o să le foloseşti, dom'le Toma, 
nu-i aşa? 

Toma râse şi-şi susţinu „şeful”: 

— Ne mai faci un serviciu şi gata. 

— Nu! Ca şi data viitoare să ţipaţi la mine şi să mă băgaţi 
la maşinăria aia de „minciuni”? Nu, gata!... 

Puse păhărelul jos, arătându-şi intenţia de a pleca. 

— Stai, domnule Morăreţ, nu o să ţi se mai întâmple 


nimic. Acum avem în dumneata o încredere deplină. Ne-am 
convins că eşti un om pe care ne putem bizui. Te rugăm să 
ne mai faci un serviciu... atât... unul singur... Pe cuvântul 
meu de onoare! 

„Şeful” îşi duse mâna la inimă ca şi când ar fi vrut să mai 
spună: „se poate să nu crezi în cuvântul meu?” 

Morăreţ se uită pieziş când la „şef”, când la Toma, de 
parcă ar fi vrut să cântărească propunerea. Toma îi făcu cu 
ochiul: „Acceptă, că n-ai nimic de pierdut”. 

Morăreţ primi şi „şeful” umplând păhărelele începu să-i 
explice. 

— O să te duci din nou la Bucureşti şi o să iei legătura cu 
domnul Leonard Olariu... O să-i transmiţi din partea 
noastră... 


12. EMISIUNEA DE LA MIEZUL NOPŢII 


— Tovarăşe maior, mă credeţi sau nu? 

Era pentru a treia oară când Morăreţ punea această 
întrebare. Şi de fiecare dată atât maiorul Panait, cât şi 
Lucian căutaseră să-l liniştească. 

— Vă rog să mă credeţi... mi-e teamă că n-o să mă 
credeţi... Aşa s-au petrecut lucrurile. 

— la să vedem acum ce conţine plicul, propuse maiorul 
uitându-se încurajator în ochii deznădăjduiţi ai marinarului. 
Făcu un semn lui Lucian şi acesta înţelese că maiorul îi 
cerea ca plicul să fie deschis chiar în faţa lui Morăreţ ca un 
gest de încredere. Desfăcu plicul. Ca şi întâia oară, scrisoa- 
rea era alcătuită din două texte - unul convenţional şi 
celălalt scris cu substanţe chimice. 

— Are nevoie de „comprese calde”? 

Întrebarea maiorului îl surprinse pe marinar. 

— Exact, tovarăşe maior. 

— Atunci, ce mai stai? Aplică-le! 


Lucian ieşi din cabinet şi Morăreţ, curios, îl urmări cu 
privirea, iar puţin mai târziu îndrăzni să întrebe: 

— Pachetul nu-l desfaceţi? 

— Încă nu. Nu ţi s-a cerut să înmânezi mai întâi plicul şi 
apoi, dacă ţi se va cere, pachetul? 

— Da, mormăi Morăreţ. 

— Ne conformăm şi noi indicaţiei. Mai întâi o să citim 
scrisoarea şi dacă o să fie cazul, o să desfacem şi pachetul. 

— Credeţi că... 

— Nu cred încă nimic, i-o luă înainte Panait. Ştii, tovarăşe 
Morăreţ, am fost de câteva ori la Constanţa şi cu acest 
prilej am făcut o vizită fostei dumitale soţii. Ti-am cunoscut 
şi băiatul. 

— Pe Nichi? 

— Nu, pe Nicuşor, îl corectă Panait... Mi-a plăcut puştiul... 
frumuşel, deştept... 

Morăreţ lăsă capul în piept. Maiorul continua să-i 
vorbească de copil, şi marinarul îl asculta cu plăcere, dar, în 
acelaşi timp, simţea cum un sentiment de stinghereală îşi 
croia drum în sufletul său. Ultimele săptămâni îl 
îmbătrâniseră. 

— l-am vorbit de dumneata. 

Morăreţ îşi ridică ochii speriat. 

— De mine? Nu trebuia, tovarăşe maior. 

— Fosta dumitale nevastă e o femeie foarte cumsecade. 
Ar fi fost îndreptăţită să-şi crească băiatul într-un dispreţ 
total faţă de tatăl său, dar n-a făcut-o. Nu s-a remăritat. 
Nicuşor ştie că tatăl său a fost un marinar curajos, dispărut 
fără urmă într-un naufragiu. la ascultă, omule, nu te încear- 
că din când în când dorinţa de a reveni în mijlocul familiei? 

— Nu, tovarăşe maior... Şi apoi... Morăreţ tăcu, aşteptând 
parcă îndemnul lui Panait. 

— Şi-apoi? 

— Nu, n-aş putea să mă uit în ochii lui, să pun mâna pe 
el... E mai bine să creadă că a avut un tată curajos decât să 
mă vadă aşa cum sunt... Şi-apoi... eu o iubesc pe femeia 
aceea din Pireu... 

Pe Panait sinceritatea dură a marinarului îl impresionă. 


— Bine, dar nu-ţi dai seama că ea ar putea să fie o 
agentă... 

— Ştiu... s-ar putea, nu sunt încă convins de lucrul ăsta... 
Ştiu... e o nebunie... Nu vreau să mint, tovarăşe maior. Mă 
credeţi? 

— Te cred. 

Discuţia se opri aici. Tăcură până când în birou îşi făcu 
din nou apariţia Lucian. 

„Compresele calde”, îşi începu el raportul, au fost 
aplicate cu succes... De astă dată textul a fost scris în 
germană... Am adus şi traducerea. 

Panait luă. scrisoarea şi, după ce o cercetă câteva clipe, 
se apucă s-o citească cu glas tare de faţă cu Morăreţ: 


„Siegfried, 

Am primit cu bucurie răspunsul d-voastră afirmativ. Am 
vrea acum să stabilim câteva modalităţi de legătură şi 
colaborare. În acest scop, vă trimitem prin curierul nostru 
un aparat modern de radioemisie. Dacă sunteţi de acord, 
veți cere curierului pachetul care vă este destinat, ferindu- 
vă însă de a pronunța cuvântul „aparat”, Sistemul de 
funcționare vă este cunoscut. Insă pentru a stabili o 
legătură directă, vă rugăm să ascultați în zilele de 7-14-21 
ale lunii curente emisiunea de la miezul nopții a postului de 
radio M... intitulată „Scrisori pentru prietenii şi rudele de 
peste hotare”. Cheia emisiunii, precum ştim, vă este cunos- 
cută încă din trecut. Ascultati prima emisiune pe data de 7 
mai. Veţi continua să figurati. sub aceeaşi poreclă 
„Siegfried”. 

Vă dorim succes, 
Crucificatul”. 


După ce termină de citit scrisoarea, Panait zise: 

— Ei, acum putem să-l desfacem. Scrisoarea spune: 
„Dacă sunteţi de acord”. N-avem încotro. Suntem! 

Din pachet ieşi la iveală un aparat de radioemisie mic, 
strălucitor, ingenios, uşor cât un aparat de radio cu 
tranzistori. 


— Producţie americană, zise Lucian. Uitaţi-vă aici... scrie: 
„Made in U.S.A.”, tovarăşe maior. 

Morăreţ se aplecă şi citi şi el cuvintele scrise cu litere 
minuscule pe o latură interioară a aparatului, apoi înghiţi un 
nod: „Doamne, în ce treburi am mai fost băgat!” Descoperi 
însă pe chipurile celor doi ofiţeri de securitate o mare 
satisfacţie şi ceva parcă din amărăciunea celor petrecute la 
Pireu prinse să se topească. 

— Şezi, îl pofti Panait, apoi făcu câţiva paşi prin cabinet, 
se opri un moment la fereastră, cercată azurul cerului, apoi 
reveni la locul său. 

— Ne aşteaptă o muncă grea. „Darurile” astea, tovarăşe 
Morăreţ, sunt foarte preţioase. Apreciem acest lucru. Nu-ţi 
ascund faptul că mai avem nevoie de serviciile dumitale, 
dacă însă nu mai vrei să pleci, spune-ne, noi te vom 
înţelege şi nu vom mai stărui. Îţi vom mulţumi şi pentru 
atât... 

— Nu, nu vreau să mă opresc aici, răspunse Morăreţ cu 
hotărâre. 

— Repetă ce ţi s-a mai cerut! 

— Dacă domnul Olariu nu vrea să ia pachetul, atunci sunt 
obligat să-l duc înapoi la Pireu, explică marinarul... Apoi mi 
s-a mai cerut să cercetez atent litoralul Mării Negre între 
punctul X şi Y. Să controlez zonele de control ale 
grănicerilor... circulaţia vaselor grănicereşti... orele la care 
grănicerii se schimbă-n post... Atât. 

— E destul de mult, aprecie Panait. 

— Deci vrei să mai dai ochii cu cei din Pireu... 

— Numai dacă-mi cereţi acest lucru... Nu uit că am greşit 
faţă de ţara mea şi vreau cu orice preţ să-mi răscumpăr 
greşeala. Voi duce la îndeplinire orice-mi cereţi. Mă credeţi? 

Morăreţ se uită la Panait şi zâmbi. 

— Te credem, încuviinţă maiorul. Deocamdată, până la 
plecarea „Pescăruşului”, eşti liber. Dacă vrei, rămâi la 
Bucureşti, te putem ajuta sau dacă vrei să te duci la 
Constanţa, poţi să pleci. Noi, cu câteva zile înainte de 
îmbarcare, o să te chemăm sau venim noi la dumneata. 
Cum vor fi împrejurările. Ce zici? 


— Mă întorc la Constanţa, tovarăşe maior. 

— Ei, atunci, drum bun! 

Panait se ridică în picioare. Morăreţ făcu la fel. Îşi 
strânseră mâinile în tăcere, încercând parcă o părere de 
rău. 

După plecarea marinarului, Panait se apropia de aparat şi 
începu din nou să-l cerceteze. Lucian veni lângă el. 

— Ce zici, tovarăşe locotenent major? 

— Leonard Olariu a fost o pasăre rară... Cine s-ar fi 
gândit?! 

— A fost, zici? îi replică maiorul. Nu sunt de acord cu 
dumneata. Leonard Olariu - „Siegfried” - trăieşte. Ba, mai 
mult, şi-a regăsit stăpânii. A intrat în corespondenţă cu ei... 
i se cere ca pe data de 7 mai să asculte emisiunea „Scrisori 
pentru rudele şi prietenii de peste hotare” a postului de 
radio M... 

Panait se uită pieziş la colaboratorul său, dorind să 
descopere efectul cuvintelor sale. 

— Nu trebuie să uităm un lucru... siguranţa noastră în 
marinar este cam relativă... Dacă Morăreţ face un joc 
dublu?... Dacă ni se întinde o capcană? 

— Fără îndoială că varianta asta a problemei nu va trebui 
s-o părăsim nici o clipă, îi dădu Panait dreptate... Totuşi, n- 
avem nici un motiv să refuzăm jocul dacă la mijloc nu-i 
vorba decât de un joc. N-avem de ce să bănuim pe Morăreţ 
de duplicitate. 

— Dar nici cetăţean devotat patriei nu-l putem considera 
încă. 

— E drept că undeva în însemnările sale Orest Pinto 
susţine că atât timp cât nu eşti convins până la capăt de 
devotamentul presupusului agent dublu, să nu apelezi la 
serviciile lui, ci mai curând să-l ţii închis, chiar dacă n-ai 
toate temeiurile de a-l judeca şi condamna. Dar n-am încă 
nici un indiciu că marinarul s-ar preta la un joc dublu în 
înţelesul cel mai exact al cuvântului... 

— Trecutul său... 

— Fără îndoială că un om cu un asemenea trecut se 
poate preta la un joc dublu... numai pentru bani. 


— De fapt, nu ştim ce se petrece cu el în clipa când 
ajunge dincolo. 

— Ai dreptate... Noi însă, fără a-l pierde din ochi, trebuie 
să-i arătăm toată încrederea noastră... Am certitudinea că 
ceva s-a prăbuşit în sufletul său, că se căieşte... 

— Ca agent al duşmanului s-ar putea să fie un foarte bun 
actor, continuă Lucian să-şi susţină punctul său de vedere. 

— Să presupunem că faptele sunt aşa cum spui 
dumneata. Să căutăm şi să descoperim logica unei 
asemenea comportări. Petre Morăreţ şi-a dat seama de la 
prima noastră întâlnire că Leonard Olariu nu mai există şi, 
deci, cei din Pireu nu au cu cine coresponda. În cazul 
acesta, misiunea sa ar fi fost îndeplinită. Ar fi raportat 
stăpânilor situaţia reală şi ar fi putut să rămână la Pireu. 
Acţiunea lui s-ar fi oprit aici şi el ar fi fost un agent salvat. 

Lui Lucian îi plăcea să-şi contrazică şeful şi o făcea cu 
aprindere. Ştia că şi maiorul aprecia această discuţie în 
contradictoriu, aşa că nu se sfii să-şi dezvolte punctul de 
vedere. 

— Să presupunem că într-adevăr serviciul de spionaj al 
unei puteri străine se află în căutarea vestitului agent 
„Siegfried”. Se află câte ceva despre existenţa sa. 
Marinarul, un agent de-al lor, este trimis să-l depisteze. 
Acest agent cade în mâinile securităţii... Caută să se 
salveze intrând într-un joc dublu... Are toate atuurile s-o 
facă. Îşi „convinge” anchetatorii. Se înapoiază la Pireu şi 
mărturiseşte stăpânilor cele petrecute la Bucureşti. Se 
creează pentru ei o situaţie nouă. 

— Dar tot atât de bine putem presupune că marinarul n-a 
creat nici o situaţie nouă Nu uita că în prima scrisoare către 
Olariu autorul scria că acordă marinarului - ca agent - un 
rol foarte limitat, semn poate al unei neîncrederi... 

— Dar poate că şi asta face parte din recuzita sa de 
agent dublu... un „detaliu” pentru ca anchetatorii să-l 
trateze cu indulgență. Bine, dar dacă totuşi marinarul a 
creat o situaţie nouă, atunci stăpânii lui s-ar situa pe două 
poziţii posibile: a) să înceteze acţiunea; b) dacă marinarul 
tot a intrat în legătură cu Securitatea română de ce nu s-ar 


folosi această situaţie nouă? 

— Cu ce scop? întrebă Panait. 

— Vor strecura astfel Securităţii informaţii false... îi vor 
abate atenţia, iar în vremea asta ei vor deschide într-alt loc 
un al doilea front. 

Panait îşi asculta ajutorul cu interes şi părea mulţumit de 
raţionamentul acestuia. Totuşi, atât raţionamentul său, cât 
şi al lui Lucian sufereau de una şi aceeaşi boală - absenţa 
unor dovezi concrete. In felul acesta şi unul şi celălalt ar fi 
putut să construiască la infinit tot felul de presupuneri. O 
concluzie însă se desprindea cu o deosebită claritate - să 
se ţină seama de cele două variante posibile. 

— Da, conchise Panait, trebuie să înaintăm atent pe 
ambele piste... cu răbdare, vom stabili unde duc ele. In 
viitoarea sa călătorie Morăreţ n-o să mai fie singur. 

— Apariţia neaşteptată pe vas a unui marinar străin nu-i 
va da de gândit lui Morăreţ? 

— Cine a zis că trebuie să fie neapărat un „marinar” 
străin?... S-ar putea să fie chiar radistul echipajului. Totuşi, 
continuă Panait, trăgând din ţigară, nu trebuie să ne 
depărtăm de la întrebările noastre esenţiale: „De ce au fost 
asasinați? Cine şi de ce l-au ucis pe „Siegfried”? Cine şi cu 
ce scop încearcă reluarea legăturii cu „Siegfried”? Şi, în 
sfârşit, cine sunt cei din Pireu? Oricare ar fi pista pe care o 
vom urma, întrebările noastre n-au voie să rămână fără 
răspuns... 

— Bine, dar lui Morăreţ i s-a cerut să culeagă informaţia 
cu privire la paza litoralului. In ce scop? 

— Judecând după varianta dumitale, „misiunea” ar face 
parte din „recuzita” agentului - dublu. „Misiunea” pe care 
agentul o poate mărturisi Securităţii. Conform variantei 
mele, duşmanul este interesat să strecoare un agent pe 
teritoriul ţării noastre şi caută un culoar liber. Ambele 
variante cer o singură măsură: întărirea vigilenţei pe uscat, 
pe mare şi în aer. 


Se apropia miezul nopţii. Cei doi ofiţeri stăteau în faţa 
aparatului de radio şi ascultau emisiunile postului M... 
Fumau şi ascultau în tăcere o melodie intimă, cântată de o 
orchestră de muzică uşoară. Părea că n-avea altă treabă 
decât să asculte muzică venită de la depărtări. 

În cele din urmă, Panait, cufundat în fotoliul său, deschise 
vorba: 

— Din Constanţa mi se raportează că Morăreţ ar fi căzut 
într-o stare suspectă de apatie. Nu bea, nu frecventează 
localurile. Dă de departe târcoale copilului. Nu îndrăzneşte 
însă să se apropie de el... Ce părere ai? 

— S-ar putea să se petreacă nişte schimbări structurale 
în viaţa acestui om. M-ar bucura să fie aşa. Orice om pe 
care-l recuperăm nu poate decât să mă bucure. Totuşi, 
dacă suntem în faţa unui agent foarte bun, care-şi joacă 
rolul perfect? 

— Îţi place muzica de jaz? schimbă maiorul vorba. 

— Îmi place. Ce noapte frumoasă! constată Lucian. 

— Şi pe mine mă atrag nopţile călduroase de la sfârşitul 
primăverii. Când eram mic, dormeam afară sub cerul liber. 
Taică-meu lua câteva scaune, nişte scânduri şi-mi aşternea 
pe ele de dormit. Mă întindeam pe spate şi mă uitam la 
stele. Adormeam parcă ameţit de strălucirea lor. 

— Tovarăşe maior, sunteţi o fire sentimentală, 

— Şi ce vezi rău în asta? surâse Panait obosit. Brusc, 
convorbirea lor fu întreruptă de glasul unui crainic care 
vorbea în limba germană. Panait se uită la ceas: miezul 
nopţii. Conectară magnetofonul la aparatul de radio. Un 
timp, crainicul făcu reclamă câtorva produse cosmetice, 
dădu ora exactă, anunţă emisiunea: „Scrisori pentru rudele 
şi prietenii de peste hotare.” Cei doi ofiţeri, cunoscând 
limba germană, deveniră atenţi. O bunică din Hamburg 
transmitea unui nepot aflat pe Insula Capri câteva urări de 
sănătate. Scrisoarea fu urmată de un cântec de leagăn. Un 
părinte nefericit din localitatea Nurnberg îşi ruga fierbinte 
fiul aflat în Congo să se reîntoarcă în sânul familia, căci 
bătrâna-i mamă suferea profund. Şi scrisoarea asta fu 


urmată de un cântec duios. Se citiră multe alte scrisori, 
când, deodată, crainicul anunţă: „Rânauri pentru Siegfried 
din partea unui camarad de campanie!” Un alt crainic rosti 
cu o voce caldă. 


Dragă Siegfried, 

Mă bucur că te-am regăsit. Au trecut ani. Pesemne că şi 
tu, ca şi mine, ai încăruntit. Ce repede trece vremea! Mai 
ieri ne aflam în fata Smolensk-ului. Îți aduci aminte? Nu pot 
să uit faima de care se bucura bateria comandată de tine. 
Ji se spunea „Siegfried 1” - „Marele artilerist”. Preţuiam 
nespus camaraderia noastră. Te apreciam şi te socoteam, 
deşi eram mai mare în grad, un artilerist mult mai bun 
decât mine. iţi aduci aminte de partida de şah începută 
înaintea atacului de la Orşa? Păcat că a rămas neterminată. 
Aflând că te mai pasionează problemele de şah, m-am 
bucurat. Te sfătuiesc să asculti chiar vinerea asta, la orele 
17,30, o emisiune foarte interesantă pentru şahişti. Se vor 
da câteva partide care, sunt sigur, te vor interesa. Vei 
întâlni şi câteva compoziții de-ale mele. Ai primit darul? 
Scrie-mi şi tu. Povesteşte-mi amănunte în legătură cu 
bătălia de la Kursk. Aici noi ne-am organizat într-o Asociaţie 
a foştilor artilerişti din Est. Ne adunăm într-o berărie şi 
cântăm marşurile de odinioară. Numai tu lipseşti. Te las, iar 
în amintirea camaraderiei noastre, am cerut să ţi se pună 
discul cu Marşul Junkerilor din Königsberg. Al tău camarad, 

FRANTZ VON STIBEL 


Când emisiunea se termină, Panait rosti în şoaptă: 

— Ce zici, frumos text, nu-i aşa? Oarecum romantic? 

— Da, se găsesc în el toate elementele pe care noi, de 
fapt, le cunoaştem: ştim cine-i destinatarul „Siegfried”... Se 
pomeneşte de un dar care nu va fi folosit decât atunci când 
se va da semnalul... Se mai aminteşte de pasiunea lui 
„Siegfried” pentru şah... Deci nu văd nici un element nou 
care ar putea să ne intereseze... 

— Ba eu văd unul, îl completă Panait. 

— La ce vă referiţi? 


— La emisiunea pentru şahişti a aceluiaşi post de radio... 
Ce mai, suntem sau nu şahişti? Suntem! Să ascultăm şi 
emisiunea asta. 


13. PROBLEMA DE ŞAH NR. 803 


„Vineri, la orele 17,30”, cei doi ofiţeri de securitate se 
găseau din nou în faţa aparatului de radio. Aşteptau 
nerăbdători emisiunea pe care Frantz von Stibel o 
recomandase cu atâta căldură. Exact la ora fixată, o voce 
veselă de femeie anunţă ascultătorilor: „Transmitem 
Emisiunea de şah pentru străinătate”. Se auzi după asta 
glasul unui crainic: „Domnilor şi doamnelor! La dorința unor 
ascultători din Franța, România, precum şi a unor turişti 
germani aflaţi departe de patria lor, vom transmite astăzi 
una dintre cele mai pasionante probleme de şah ce s-a ivit 
în cadrul întâlnirii dintre italianul Meravani şi compatriotul 
nostru Kingsberger. Turneul a avut loc la Basel, în 
primăvara anului 1942. În palmaresul celor doi maeştri 
internaționali, problema mai este cunoscută şi sub 
clasificarea 803. Domnilor şi doamnelor! Transmitem, mai 
întâi, pentru ascultătorii din Franţa, faimoasa problemă de 
şah «803».” X 

Panait se uită pentru o clipă la Lucian. Il văzu şezând 
încordat; nu-şi mai lua ochii de la aparat. Se vedea că 
noutatea situaţiei îl pasiona. 

Începu transmisia. Timp de cinci minute crainicul explică 
într-o franceză perfectă particularităţile problemei, Tot 
atâtea minute ţinu şi transmisia pentru „turiştii germani 
aflaţi departe de patria lor”. După care, o crainică, având 
un uşor accent străin, se apucă să prezinte „problema” în 
limba română. lat-o: 


„Problema nr. 803” 


Jucată la turneul din Basel, mai, 1942. 
MERAVANI - KINGSBERGER 
Italia Germania 


1. -...N 1a (Ar fi a 3, şi Pa şi fugit; şih 4 se ține N. Fuge 
cu tura...). 

2. - ..P4b (A mers tot el la a şi acum vine cu T5 şi 
dama. care nu fuge a 8. Plan Uxel. Corect: Alehin). 

6. - ...R g 7 a (Ce simplu! Un a N pus din nou drept vecin, 
în mod ciudat!). 

11. - ...N a 5” (Un amar a 5! Nici d 5 nu repara! Jocul e 
după o Rg şi numai ea este tacită. Ce joc, ce derută la 2 f, 
pionul scos. Aşa se lasă italiana, după C a 4, ar fi arătat 
Uxel). 


Emisiunea se încheiase de mult, dar cei doi ofițeri 
continuau să stea îngânduraţi lângă aparat. Într-un târziu, 
maiorul Panait îşi aprinse o ţigară şi, după ce trase din ea, 
sparse tăcerea: 

— Deci nu o singură problemă, ci trei! 

— Da, şi încă în trei limbi, îşi spuse şi Lucian părerea. 
Ceea ce va îngreuna enorm de mult descifrarea mesajului. 

— Sau o va uşura, zise maiorul fără nici un gând precis. 
Se ridică de la locul lui şi, la fel de îngândurat, făcu câţiva 
paşi prin birou. Apoi se opri în dreptul ferestrei. 

— Oare în care din cele trei emisiuni se află ascuns 
mesajul adresat lui „Siegfried”? se întrebă Panait cu glas 
tare. Sau poate se ascunde fărâmiţat în toate cele trei 
emisiuni? 

— Da, nu-i invidiez deloc pe cei de la „Descifrare”, zise 
Lucian nu fără o uşoară notă de tristeţe în glas. 

Dar problema numai în aparenţă părea complicată şi de 
nedezlegat. Acest adevăr le fu demonstrat în ziua 
următoare de către căpitanul Măgureanu de la „Descifrare” 
- un bărbat înalt, subţire, cu o faţă plăcută, luminată 
întotdeauna de un surâs inteligent. Prezentând dezlegarea 
celor trei emisiuni, el spuse: 

— La început, judecând după înfăţişarea gravă a 


tovarăşului locotenent major Viziru, mi-am închipuit că, într- 
adevăr, ne-aţi dat să dezlegăm o problemă foarte 
complicată. Dar, spre surprinderea noastră, cheia mesajului 
e mult mai simplă... 

— O întrebare, interveni Lucian curios, cele trei emisiuni 
sunt identice? 

— Identice, răspunse căpitanul, deşi n-au nici o legătură 
între ele... 

— Adică? 

— Mesajul care ne interesează pe noi se afla „închis” în 
textul românesc. 

— Atunci cum trebuie înţeles rostul celorlalte două 
emisiuni, întrebă şi maiorul Panait. 

— Veţi vedea imediat. Spuneam înainte că dezlegarea 
este simplă, dar nu numai simplă, ci şi veche, folosită mult 
de spionajul hitlerist şi-n anii războiului. Pesemne că autorii 
emisiunii, ţinând seama de simplitatea cheii, au încercat s-o 
mascheze, s-o încadreze cu motive derutante. Sau poate au 
intenţionat să dea emisiunii un caracter cât mai firesc, mai 
veridic... lată acum şi dezlegarea textului. Din capul locului 
se observă că problema de şah poartă un număr - 803. 
Controlând culegerea de partide jucate de Meravani, am 
dat peste o problemă 803. Numai că, pentru noi, descoperi- 
rea asta n-a avut nici un fel de importanţă. Existenţa cu 
adevărat a unei asemenea probleme de şah acordă doar o 
puternică notă de autenticitate emisiunii în cauză. Noi am 
desprins din 803 ultima cifră, pe 3, care, de fapt, arată şi 
cheia problemei. Astfel, autorii emisiunii indică intercalarea 
mesajului din trei în trei litere. Să vedem cum arată 
„problema 803” dezlegată. Vă rog, tovarăşe maior, să citiţi 
literele subliniate de noi... 

Căpitanul puse pe birou o coală de hârtie pe care maiorul 
Panait, după ce un moment o studie, se apucă s-o citească, 
spre satisfacția lui Lucian, cu glas tare: 


„1 - N la (Ar fi a 3, şi Pa şi fugit; şi h 4 se ține N. Fuge cu 
tura...)”. 


Panait se uită  înveselit la căpitan,  concretizând 
propoziţiunea citită: „N-a; să fii singur”. Apoi continuă 
atent: 


„3 -...F 4b (A mers tot el la a şi acu vine la T 5 şi dama, 
care nu fuge a 8. Plan Uxel. (Corect: Alehin)”. 


De astă dată Panait îl privi nedumerit pe căpitanul 
Măgureanu; arăta în felul acesta că nu înţelegea ceva, 
propoziţiunea parcă n-ar fi terminată. 

— V-aţi împiedicat de ceva, tovarăşe maior, şi pe bună 
dreptate, interveni căpitanul Măgureanu. Cuvântul care 
urmează după corect se cere, după uzul transcrierii 
telegramelor, citit în întregime... 

— Aha, exclamă Panait şi reciti propoziţiunea. 

„Parola: Aveţi un manual de Alehin?” ingenios! Să vedem 
ce se spune mai departe: 


„6 - ...Rg Za (Ce simplu! Un a N pus din nou drept vecin, 
în mod ciudat!)”. 


Uite, dom'le, şi răspunsul la parolă. „Răspuns: Nu, e 
vândut!” Şi continuă: 


„11 -...Na 5! (Un amar a 5! Nici d 5 nu repară! Jocul e 
după a Rg şi numai ea este tacită. Ca joc, e derută la 2 F, 
pionul scos. Aşa se lasă italiana; după C a 4, ar fi arătat 
Uxel). 


„Numai după ce primeşti codul foloseşti aparatul” 
conchise maiorul mulţumit. Întâlni privirile surâzătoare ale 
căpitanului Măgureanu. Simplu} simplu, dar ia te uită câte 
indicaţii se pot da printr-un mesaj atât de simplu. 

— Mi-ar place şi mie să mă ocup cu dezlegarea unor 
asemenea probleme simple, spuse Lucian. 

Panait desluşi în ochii ajutorului său sclipiri copilăreşti. 

— Aveţi o muncă grea, dar pasionantă. 

— Da, la fel de grea şi de pasionantă ca şi a 


dumneavoastră. 

— Tovarăşe căpitan, vă mulţumim foarte mult. Mesajul 
descifrat se încadrează pe deplin în problema care ne 
preocupă. Panait se ridică de la birou, se duse la căpitan şi-i 
strânse mâna, mulţumindu-i încă o dată... 

— Vreau să-ţi ascult părerea, tovarăşe Lucian - deschise 
maiorul discuţia după plecarea căpitanului. 

Lucian, înainte de a răspunde, luă textul şi-l reciti: 

„N-ai să fii singur. Parola: Aveţi manualul lui Alehin? 
Răspuns: Nu, e vândut!? Numai după ce primeşti codul 
foloseşti aparatul”. 

— Da, s-ar putea afirma că totul se petrece ca între nişte 
şahişti incorijibili. răspunse Lucian. Textul ne avertizează: 
„Siegfried” nu va fi singur. | se vor trimite întăriri. 
„Musafirul” se va prezenta şi va rosti o parolă, iar la parolă, 
„Siegfried” îi va răspunde: „Nu, e vândut”... Şi apoi, textul 
mai cuprinde o lămurire... E vorba de „darul” adus de 
Morăreţ - aparatul... | se cere lui „Siegfried” ca deocamdată 
să nu-l folosească. Putem deduce de-aici, că odată cu 
sosirea musafirului, va sosi şi codul. 

— Exact. Îi dădu Panait dreptate... Trebuie să ne 
pregătim în vederea întâmpinării musafirului nostru... Deşi 
mesajul nu indică nici ziua, nici ora sosirii... 


14. CALM ENGLEZESC 


Deşi suporta greu întâlnirile cu englezii: Gedlen se văzu 
nevoit să accepte invitaţia. Aroganţa, umorul lor sec îl 
scoteau din sărite. Şi mai era ceva, poate lucrul esenţial: 
întâlnirile cu englezii le considera periculoase; aveau mai 
întotdeauna un scop, iar scopul, bine ascuns, se cerea 
dibuit la timp şi ocolit cu grijă. Altfel... Invitaţia de a lua 
parte la un coctail intim venea însă din partea lui sir David 
Hyman, reprezentantul pentru Europa al unei 


binecunoscute societăţi britanice de import şi export, iar 
Gedlen nutrea pentru acest nobil englez o stimă deosebită 
şi nu putea să-l refuze. Îl considera un as, o figură 
deosebită în istoria spionajului mondial. Şi oricât i-ar fi venit 
de greu, Gedlen era dispus să dea cezarului ce era al 
cezarului: recunoştea superioritatea categorică a englezului 
în arta organizării marilor diversiuni. Atât şi nimic mai mult. 
Şi nu o dată, agenţii cei mai iscusiţi ai celui de-al treilea 
Reich căzuseră în capcanele ingenioase ale lui sir David 
Hyman. Nu cumva avea de gând să-i întindă şi lui o 
capcană? Şi călătoria lui de nuntă prin Europa trebuia luată 
ca atare şi nu altfel? Aceste întrebări nu-l părăsiră nici o 
clipă pe Gedlen. Stăruiră chiar şi atunci când „Packard”-ul 
său opri în faţa vilei lui sir David, iar un lacheu îi deschise 
portiera. Gazdele îl aşteptau şi-l întâmpinară cu un deosebit 
respect şi o prietenie care părea să nu lase nici o îndoială 
asupra sincerităţii ei. 

— Doamna, herr Gedlen, unde aţi lăsat-o, se interesă cu 
îngrijorare tânăra soţie a lui sir David. 

Aplecându-se să-i sărute mâna, Gedlen o cântări dintr-o 
străfulgerare. Ştia că sărută mâna „faimoasei Dorothy”. 
Auzise de ea. Intr-adevăr, era de o frumuseţe tulburătoare 
şi înţelese dintr-o dată valoarea acestei temei. Frumuseţe, 
inteligenţă, farmec, tact, auz fin şi, fără îndoială, o memorie 
unică. 

— O, soţia mea, răspunse Gedlen cu o uşoară tristeţe în 
glas, vă roagă s-o iertaţi, o migrenă o reţine la pat. 

— Aş vrea să cred că nu e nimic grav, se arătă sir David 
îngrijorat. 

— Nu, nu, e ceva trecător. 

Gedlen admiră din nou frumuseţea femeii. „Câtă graţie! 
Cât farmec!” gândi el, nu fără o undă de invidie. Sir David 
surâdea, ca şi când i-ar fi surprins sineturile... era un surâs 
de stăpân puternic al unei comori. 

II poftiră şi-l conduseră ca pe un oaspete de seamă în 
salonul principal al vilei - o sufragerie primitoare, cu mobilă 
veche, încărcată de covoare, în smokingul său impecabil, 
asemenea unui mundir ofițeresc, Gedlen călca drept, 


superior,  dispreţuitor. Coctailul era într-adevăr intim. 
Recunoscu printre invitaţi câţiva oameni de afaceri 
germani, un ziarist englez şi câţiva ofiţeri superiori ar 
Bundeswehrului. O clipă, Gedlen şi-o închipui pe faimoasa 
Dorothy în mijlocul lor, cucerindu-i prin farmecul ei, şi 
deveni fără nici un motiv temeinic, îngrijorat. 

Se aşezară într-un colţ retras al sufrageriei, în jurul unei 
măsuţe scunde. Soţia lui sir David îşi ceru scuze şi se 
retrase cu un mers elegant către un alt grup de invitaţi. 
Gedlen ar fi vrut să-i urmărească mersul grațios, dar 
prezenţa radioasa a lui sir David îl împiedică. 

Un fecior puse pe măsuţă două coctailuri. 

— Domnule Gedlen, coctailul dumitale preferat.. 

— Portocale, lapte, Bacardi? exclamă bucuros Gedlen. 

— Exact!... 

— O, mulţumesc... mulţumesc că n-aţi uitat. 

Era plăcut impresionat că sir David nu uitase una din 
preferinţele sale. Şi, fără să vrea, Gedlen îl compară cu 
mister Hardy. Sir David se deosebea de american ca de la 
cer la pământ. Englezul avea în ţinuta sa o distincţie 
apropiată aristocrației prusace şi se baza în toate acţiunile 
întreprinse pe inteligenţă, subtilitate, fantezie. Pe câtă 
vreme mister Hardy simboliza grosolănia căutătorilor de 
aur de pe timpuri. Lipsit de tact, îşi baza acţiunile pe o forţă 
ce şi-o închipuia invincibilă, mai exact pe tăria miraculoasă 
a dolarului. 

Ridicară paharele. Gedlen îi ură gazdei o călătorie cât 
mai plăcută prin Europa. Sir David îi mulţumi. Băură. Apoi 
sir David începu să povestească despre itinerarul călătoriei 
sale de nuntă. La Madrid voia să asiste la o coridă care de 
pe acum se anunţa dramatică. Nu prea era amator de 
coride, dar înfruntarea asta între doi vestiți toreadori nu 
voia să-d scape. Tot la Madrid, vor vizita muzeul Prada Nu 
era dorinţa sa, ci a soţiei, a lui Dorothy, mare amatoare de 
picturi celebre. Din Spania va trece în Italia, unde... 

Gedlen îl asculta cu atenţie. Sir David vorbea o germană 
corectă, frumoasă, bogată, care incinta auzul. Neamţul 
admira pasiunea cu care înfăţişa itinerarul călătoriei. 


Vorbea cu dezinvoltură, ca un om scăpat de grijile 
cotidiene. Şi deşi se arăta cucerit de volubilitatea gazdei, 
Gedlen era cu ochii-n patru. Aştepta şi căuta în torentul de 
vorbe al englezului ţinta... scopul coctailului, al invitaţiei. 

— Nici Balcanul nu l-am neglijat din planurile mele... 
înţelegeţi. Dorothy n-a văzut Istanbulul, Atena... lar eu n-o 
să vă ascund că aş avea chef să revăd România... Am 
cunoscut-o în timpul manevrelor regale din '34, la care a 
participat Mac Arthur... Ciudată ţară!... A, da, v-aş sfătui să 
nu mai căutaţi pe „Siegfried”, nu mai trăieşte... Aţi vizitat 
coasta Dalmației? 

— Nu, n-am fost pe acolo, răspunse Gedlen, ca şi când n- 
ar fi auzit nici o aluzie la una din problemele care în ultima 
vreme îi ocupa atât timp. 

— Eu, da; de altfel avem de gând, eu şi Dorothy... 

Gedlen asculta cu paharul de coctail în mână, proiectele 
de călătorie ale englezului, dar, în acelaşi timp, mintea-i 
lucra cu febrilitate. Acesta nu-i comunicase oficial: „suntem 
în posesia unei informaţii”, ci îi strecurase un „sfat”, 
aruncase o vorbă. „Vrei, ţii seama; nu vrei, n-ai decât!” Să 
ceară amănunte, ar însemna să dea pe faţă încercările sale 
desperate de a intra în legătură cu fosta reţea de spionaj a 
lui von Krämer şi să-i servească lui sir David pe tavă 
informaţii preţioase. lar dacă l-ar fi întrebat, chiar cu un aer 
nevinovat, ce a vrut să înţeleagă prin acel „nu-l mai căutaţi 
pe „Siegfried”, ar fi însemnat să joace un teatru de proastă 
calitate. Nu, e limpede că cea mai bună politică era cea a 
tăcerii. N-a auzit nimic, n-a înţeles nimic. Totuşi, calmul 
englezului începea să-l irite. Se simţea de parcă un şarpe i- 
ar fi pătruns în inimă. lar sir David continua să-i 
povestească prin ce trecuse în Africa la o vânătoare de lei. 
„Găseşte când să se plimbe, gândea Gedlen, eu însă de 
când n-am mai ieşit din bârlog? Ce-o fi ştiind el despre 
„Siegfried”? Acum nu-l mai frământa atât adevărul 
„informaţiei” pe care gazda i-o servise, ci faptul că sir David 
ştia că el, Gedlen, pornise în căutarea lui „Siegfried”; Ce 
ştia şi ce nu ştia sir David în legătură cu acţiunile sale? De 
ce-i aruncase informaţia în treacăt? Ce urmărea sir David, 


acest as al diversiunii? Poate că nu urmărea nimic deosebit. 
Sau poate că n-a vrut să-i demonstreze altceva decât 
superioritatea serviciului său de spionaj faţă de organizaţia 
lui a vestitului Gedlen? Nu, în privinţa asta, nimeni şi nimic 
nu i-ar fi putut zdruncina propriile păreri. Serviciul de 
spionaj al lui sir David, în raport cu cel condus de dânsul, nu 
poate fi asemănat decât cu un lord ramolit, îmbrăcat într-o 
redingotă elegantă şi aşezat alături de un atlet. Serviciul 
englezilor mai strălucea doar prin câteva personalităţi. Una 
din ele se afla în faţa sa. 

De la povestirile vânătoreşti, sir David trecu la câteva 
amintiri din anii celui de-al doilea război mondial. Gedlen îl 
asculta cu buzele strânse, dar cu privirile aprinse de o falsă 
curiozitate. Tot ceea ce relata sir David avea un aer de 
convorbire intimă, neoficială, şi s-ar fi putut spune că-i face 
plăcere să-i povestească lui Gedlen modestele sale amintiri 


şi aventuri. Îi arăta astfel neamţului că-l considera un 
prieten bun, chiar dacă în timpul războiului au fost 
duşmani. 


— „Şi l-am cunoscut şi pe von Krämer. 

Gedlen nu-şi putu stăpâni o exclamaţie: 

— Pe von Krâmer?!? 

— O, da, mai demult! exclamă sir David, arătându-se 
bucuros de întrebarea invitatului său. A fost un ofiţer de 
mare clasă... un adevărat nobil... a înţeles din vreme că 
nazismul nu va aduce nimic bun Germaniei... De altfel, el 
ne-a ajutat în multe probleme... Păcat că n-a supravieţuit, 
că n-a apucat aceste zile... A, dar ştiţi care este acum moda 
în Balcani? La Istanbul, de pildă, se poartă... 

Gedlen începu să regrete că acceptase invitaţia 
englezului. Sir David „se juca”... Tot ceea ce povestea el „în 
treacăt” şi cu cinismu-i caracteristic, i se părea de-a dreptul 
insultător. Se juca necugetat cu un material inflamabil care 
dintr-o clipă într-alta ar fi putut să izbucnească într-un foc 
greu de oprit. Şi-apoi, calmul ăsta! Se prefăcea că nu-l 
interesează nimic, că n-avea chef decât să povestească. 
Trăgea cu uşurinţă nişte semne de egalitate între aventurile 
sale vânătoreşti din India şi faptul că von Krämer a furnizat 


cândva englezilor informaţii militare, între „Siegfried” şi 
moda actuală din Turcia. În fond, de ce-l invitase? Ce 
urmărea? Să-l provoace la o discuţie? Să-l avertizeze că ştie 
fiecare pas pe care Gedlen îl face în Balcani? Să-l forţeze la 
o „supuşenie”. Să-l recruteze? Să afle ce părere are în 
legătură cu planurile lui mister Hardy în sud-estul Europei. 
Atunci, de ce nu atacă deschis, cu cărţile pe faţă? Dar sir 
David nu arătă prin nimic că ar dori să dezbată oficial 
vreuna din aceste probleme. La indiferența englezului, 
Gedlen răspunse cu aceeaşi monedă. Dacă îl chinuiau tot 
felul de gânduri negre, el şedea liniştit în fotoliu, ascultând 
tot ce perora sir David, dând din cap şi surâzând ori de câte 
ori împrejurările povestirilor o cereau. Îl întrerupse doar o 
singură dată, interesându-se dacă ultimul tip de armă de 
vânătoare a firmei „Wickers” are un recul ceva mai bun. Sir 
David îl lămuri, dezvoltând o întreagă teorie a armelor de 
vânătoare. 

„Cât pare de indiferent, gândea Gedlen. Şi, totuşi, nu-l 
interesează nimic altceva decât unele amănunte în legătură 
cu planurile lui Hardy. Jocul clasic al englezilor: vor să 
culeagă cât mai multe roade cu preţul unor sacrificii cât 
mai mici,” 

— Dragii mei, nu-mi place deloc izolarea domniilor 
voastre... 

Dorothy îl învălui pe Gedlen cu un surâs galeş, tulburător. 
El se ridică brusc în picioare, arătându-se la vârsta sa încă 
destul de sprinten. O pofti să ia loc şi Dorothy se arătă 
încântată de invitaţie. Se aşeză şi i se adresă sfioasă lui 
Gedlen: 

— Am auzit vorbindu-se mult despre dumneavoastră şi n- 
am nici un motiv să vă ascund faptul că vă admir. Îmi plac 
bărbaţii a căror forţă pune în mişcare ţări, continente, care 
reuşesc, într-un cuvânt, să dea istoriei direcţia pe care o 
doresc... 

Gedlen, mai mult intimidat de frumuseţea femeii decât 
de cuvintele rostite, izbuti, totuşi, să-i mulţumească printr- 
un surâs modest. 

Apoi, convorbirea alunecă pe teme lipsite de importanţă, 


iar dacă Gedlen nu se plictisea, aceasta se datora în primul 
rând. frumoasei Dorothy. În tot acest răstimp, sir David nu 
mai făcu nici un fel de aluzii. 

Într-un târziu, Gedlen. se scuză că. trebuie să plece, 
mulţumi gazdelor pentru clipele petrecute atât de agreabil 
şi le ură călătorie plăcută. Se aştepta ca, la despărţire, sir 
David să. mai scape vreun cuvânt, dar englezul îi strânse 
mâna puternic, în tăcere. Părăsi vila îngândurat. Acasă, se 
refugie în cabinet. Nu aprinse lumina. Îi plăcea întunericul şi 
liniştea biroului. Îşi aprinse o ţigară şi se cufundă într-unul 
din fotoliile încăperii. Îl hărţuiau aceleaşi întrebări. Fără 
îndoială că sir David pregătea ceva. Unde şi când? În ce 
direcţie? De ce ţinuse morţiş să-l deruteze? Von Krämer a 
fost sau nu agent al englezilor? A răspunde afirmativ, 
înseamnă a răsturna datele problemei, înseamnă de fapt că 
von Krämer a furnizat englezilor toate informaţiile cu privire 
la reţeaua pe care o iniţiase. Deci arhiva şi cheia operaţiei 
„Any Ondra” se află de mai mulţi ani în mâna lui sir David. 
Atunci, toată bătălia pe care el, Gedlen, o conducea din 
umbră, nu era decât o furtună într-un pahar cu avă. Ce 
anume îl poate obliga însă să creadă că Krâmer a fost 
agent al englezilor? Cuvintele lui sir David aruncate la 
întâmplare? Se poate oare bizui pe ele? De ce „asul” a 
evitat să-l informeze oficial? De ce a ales o cale lăturalnică? 
Poate cu scopul de a-l deruta, de a-i întârzia acţiunile sale 
şi, în felul acesta să câştige el cât mai mult timp. Nu, von 
Krämer n-a putut să trădeze. Refuza să accepte o aseme- 
nea presupunere. Totuşi, de unde a avut sir David 
posibilitatea să afle de existenţa lui „Siegfried”? Nu cumva 
oamenii săi din Pireu fac un joc dublu? Nu cumva englezii îi 
cunosc toate mişcările în privinţa Balcanilor? S-ar putea! 
recunoscu Gedlen. Însă în cazul acesta, se ridică o altă 
problemă. După cercetări  îndelungi şi răbdătoare, 
„Siegfried” a fost depistat, s-a intrat în legătură cu el. Sir 
David ar fi trebuit să ştie acest lucru. Ori el a rostit: „Nu-l 
mai căutaţi pe „Siegfried”, nu mai trăieşte!” Deci cu totul 
altceva. Gedlen nu putu să nu observe două fapte 
contradictorii: primo - sir David cunoaşte un agent cu 


porecla „Siegfried”; secundo - „Siegfried” trăieşte, dar sir 
David afirmă că nu mai e în viaţă. Cine ştie adevărul în 
legătură cu „Siegfried”? Sir David sau el. Gedlen, care a in- 
trat în legătură cu fostul agent al lui von Krämer? Sir David 
şi-a propus să-l deruteze. Clişeele „asului” britanic 
deveneau evidente lui Gedlen. | se păru că-i dejucase 
planul, dar în acelaşi timp se gândi că n-ar fi rău să verifice 
încă o dată dacă „Siegfried” trăieşte sau nu... „Da, sir 
David... ai îmbătrânit şi tu... apelezi mereu la aceleaşi 
scheme de luptă... De astă dată schemele te-au trădat... Nu 
vei câştiga timp... Ţi-o voi lua-o înainte...” 

O revăzu apoi în gând pe faimoasa Dorothy şi, fără să 
vrea, avu o tresărire. Frumoasă femeie! Adorabilă! Şi, deşi 
considera că o femeie nu poate să devină o spioană de 
mare anvergură, se văzu gata să recunoască în această 
fiinţă calităţi rare care o pot ridica pe o asemenea treaptă 
de activitate. Recunoştea că sir David stăpânea o comoară 
şi, cu siguranţă că într-o zi, eleva îşi va lăsa în turnă 
maestrul. Îşi aminti de ochii ei mari, profunzi, de replica ei 
inteligentă, şi simţi cum sufletul i se umple de o căldură 
plăcută, ameţitoare. Şi pe măsură ce şi-o închipuia în intimi- 
tate, înţelegea tot mai mult cât de pustie îi era existenţa. 
Principiile spionajului al cărui sclav devenise îi 
împiedicaseră să se apropie de femeile pe care le râvnise. 
Pas cu pas, îşi înfrânsese cu cruzime toate dorinţele. 
Femeia oricând îţi poate pătrunde tainele, ţi le poate trăda, 
te poate împinge pe drumul pierzaniei. Toţi aşii spionajului 
mondial s-au prăbuşit din pricina unor femei. Totuşi, 
Dorothy... Brusc se înfurie... Ce căuta Dorothy în gândurile 
şi frământările sale? Deveni bănuitor. Nu cumva vorbele 
aruncate de sir David n-au nici o valoare? Nu cumva 
Dorothy reprezintă adevărata diversiune a englezului? Cum 
de nu şi-a dat seama? Sir David va încerca să i-o stre- 
coare... 

Ceva mai târziu îşi dădu seama cât de absurde îi erau 
gândurile. Se simţi deodată obosit. Se duse să se culce, iar 
înainte de a adormi se gândi iar la Dorothy. „De ce să nu 
recunosc, Îşi zise, că o femeie ca Dorothy merită din partea 


unui bărbat toate sacrificiile posibile?... 


15. UN ULTIM STRIGĂT 


La orizont se ivi portul. Morăreţ se opri un moment din 
lucru şi scrută depărtările. Avu senzaţia neobişnuită că 
cargobotul încremenise şi că portul plutea uşor, ieşindu-le 
în întâmpinare. Altădată, ivirea în depărtare a elevatoarelor 
şi a clădirilor portuare îl bucura, îl făcea să aştepte cu 
nerăbdare clipa când va debarca. Acum însă, panorama 
portului atât de cunoscută stârni în el cu totul alte 
sentimente. Deveni posac, şi, dacă i-ar fi stat în puteri, ar fi 
ordonat celui de la cârmă să schimbe direcţia vasului. 
Reluă lucrul nervos şi crispat. Nu dorea să dea ochii cu cei 
care-i pricinuiseră atâtea necazuri. Şi, în timp ce lucra, îşi 
aminti că maiorul Panait îl pusese în faţa unei alternative 
dare; „Noi te înţelegem... nu te obligăm să mai pleci. Dacă 
vrei, dacă ţi-e teama poţi să rămâi la Constanţa. Noi iţi vom 
găsi de lucru.” Sentimentul însă că greşise, şi încă foarte 
grav, faţă de ţara sa îl determinase să plece, să aleagă 
calea luptei. La plecare, cei doi ofiţeri de securitate îl 
îmbărbătaseră şi avuseseră grijă să-l avertizeze că s-ar 
putea să fie supus unor noi încercări, mult mai complicate. 
Revăzu în gând, fără. să vrea, instalaţiile „Camerei de 
detectat minciuni” şi simţi fiori de gheaţă alunecându-i pe 
şira spinării. | se făcu deodată scârbă de propria lui 
persoană. Nimeni mi-l obligase să plece. Luase singur 
această hotărâre. Şi acum frica. | s-a părut ca a înţeles, fără 
ca cineva să-i explice, că rămânerea în ţară răsturna 
planurile maiorului Panait. Cei din Pireu i-ar fi consemnat 
absenţa şi ar fi trecut să se pună în gardă. Deci, nesilit de 
nimeni, hotărâse să continue lupta, chiar dacă-i va fi dat să 
treacă prin încercări şi mai grele decât cele prin care 
trecuse. lar acum... teama. Toma îl va lua la întrebări, îi va 


cere informaţii cu privire la paza litoralului. Apoi îl va căra 
cine ştie pe unde, până când îi va încredința o nouă 
misiune. 

„Pescăruşul” intră în radă. De la o ferăstruică rotundă a 
calei, Morăreţ văzu faleza, apoi stradela ce ducea la „Porto 
Rico” - cauza tuturor nenorocirilor sale - şi-şi aminti cu 
duioşie de Mare. Oricât s-ar fi străduit n-ar fi putut s-o dea 
uitării. Acum ştia că sentimentul său era curată nebunie.» o 
nebunie de marinar ajuns în pragul bătrâneţii, dar era o 
nebunie dulce, ademenitoare. O iubea şi nu o dată îşi 
spunea împăciuitor: „Ce să fac? E ultimul port al vieţii 
mele!” La plecare, maiorul Panait îl întrebase: ;Vrei să treci 
şi pe la dânsa?” Răspunse fără ocol: „Da, trebuie», vă rog 
să mă înţelegeţi!”. „Atunci, bagă de seamă, îl avertizase 
maiorul. Tu crezi că ea n-are nici un amestec, dar tot atât 
de bine ar putea să aibă... Nu-ţi pierde capul... Făgăduieşte- 
mi că trecând pe la Bar vei fi cu ochii-n patru...”. „Vă 
făgăduiesc, tovarăşe maior!” 

Un bubuit puternic şi foarte cunoscut îi întrerupse firul 
gândurilor: fusese aruncată ancora. Morăreţ mai aruncă o 
privire prin hublou: portul i se păru trist şi mohorât cum nu-l 
văzuse niciodată. 


După plecarea lui Morăreţ, radistul Rotaru cobori imediat 
în cabină, unde se aflau instalaţiile de transmisiune. Pe vas 
încetase orice activitate. Rotaru se încuie pe dinăuntru. 
Scoase la iveală un magnetofon şi-l conectă cu un alt 
aparat. Dacă cineva i-ar fi urmărit mişcările ar fi putut să 
creadă că radiatului i s-a făcut chef nu numai să asculte 
muzică, ci, în acelaşi timp, s-o şi înregistreze. Se aşeză 
liniştit în faţa aparatelor şi începu să răsucească nişte 
butoane. Constată că aparatura funcţiona perfect, numai că 
în cabină nu răsună nici un fel de muzică, ci cu totul 
altceva. Antenele aparatului captaseră larma unui oraş în 
plină mişcare şi tocmai larma asta îl pasiona pe radist: se 


auzeau distinct paşii trecătorilor, zgomotele vehiculelor ce 
treceau, claxoanele lor disperate, strigătele vânzătorilor de 
ziare. Ascultându-le, aveai senzaţia stranie că o arteră 
principală a unui oraş invizibil trecea şi prin cabina 
radistului. 

Se auzi şi următorul schimb de cuvinte: 

— Hei, marinăraşule, cu ce să te servesc? Am ciorapi de 
naylon. Made in S.U.A. 

— N-am nevoie de ciorapii tăi, răspunse cel întrebat într- 
o grecească stricată. 

Radistul recunoscu glasul lui Morăreţ şi se bucură. 
Aparatele funcționau perfect. Acum avea nu numai 
senzaţia, ci şi certitudinea că păşeşte alături de Morăreţ pe 
străzile Pireului. Auzea până şi respiraţia marinarului. 
Deveni atent şi căută să nu se lase furat de tot ceea ce-i 
furniza această neobişnuită emisiune. 

— Marinarule, fac schimb de dolari, dau 35 de drahme pe 
un dolar! interceptă aparatul propunerea cuiva. 

— N-am dolari, răspunse Morăreţ. Nu mă interesează. 

— Dau patruzeci de drahme. 

— Du-te dracului! 

Mai urmă o înjurătură rostită în româneşte. Apoi radistul 
îl auzi pe Morăreţ vorbind de unul singur: „Cum se mai 
agaţă, ca boala de om sănătos... Afacerişti, peste tot numai 
afacerişti.” Mai trase o înjurătură. Dacă Morăreţ ar fi ştiut 
că are asupra lui un microfon minuscul, cât un nasture, dar 
puternic, cu siguranţă că s-ar fi controlat, dar aşa... 

— Singurel, marinarule? răsună în încăpere întrebarea 
provocatoare a unei femei... Taci, urâciosule? 

— Lasă-mă, răspunse Morăreţ blând. 

— Hai, vino cu mine. 

— Lasă-mă! 

— Te pomeneşti că eşti şi tu unul de ăla, un bărbat. 

Femeia râse şi râsul ei se depărtă. „Nenorocita! Vai de 
viaţa ta nenorocită, mai înregistră aparatul. Parcă a mea-i 
mai bună!” 

În cabina radistului năvăli din nou puternic larma străzii. 
Vânzătorii îşi strigau mărfurile. Strigătele lor se apropiau şi 


se depărtau într-un murmur nedesluşit şi fără contenire. 
Când şi când Morăreţ ofta. 

După un timp, radistul îşi încordă brusc atenţia. Morăreţ 
intrase într-un local. Auzi, rând pe rând, muzica unui jaz, 
strigătul de bucurie al unui bărbat: „A venit Petros!”, 
exclamaţiile unor femei, câteva bătăi din palme. 

Călăuzindu-se după toate sunetele astea, Rotaru încercă 
să-şi imagineze interiorul barului Porto Rico, dar nu reuşi. 
Înregistră însă şi-l uimi tăcerea lui Morăreţ. Tresări de 
îndată ce auzi un glas emoţionat de femeie: 

— Petros, tu?! 

— Mara! 

Cei doi vorbeau româneşte şi, deşi muzica fiu încetase 
nici măcar o clipă, convorbirea lor se înregistra distinct: 

— Petros, să ştii că mă bucur că te văd!... Ai lipsit mult, 
Petros. 

— Da, am lipsit mult, Mara. 

— Eşti schimbat... Ce-i cu tine? Să ne aşezăm... Uite aici, 
la masa noastră... De ce te uiţi aşa la mine... Mă bănuieşti, 
mă crezi vinovată, nu-i aşa? Crezi că eu... 

— Mara! 

Glasul marinarului i se păru radistului schimbat, de 
nerecunoscut. Era cald şi tandru ca al unui îndrăgostit. 
Părea parcă înduioşat de întâlnire. 

— Bei un gin, Petros? 

— Beau. 

Undeva în bar, cineva striga ceva în englezeşte, iar o 
femeie beată, râdea în hohote. 

— Te-ai schimbat, Petros... Să ştii că eu nu sunt 
vinovată... N-am nici un amestec... Eu n-am ştiut nimic... 
Numai patronul a pus la cale... N-am vrut să ţi se întâmple 
nimic rău... 

— Nu plânge, Mara... 

— Eşti un om bun şi te-ai purtat cu mine altfel decât toţi 
ceilalţi... Bea, Petros! 

— Nu plânge, te rog. 

— De ce să-ţi fac necazuri? Spune şi tu! N-am nici un 
motiv. Tu mi-ai făgăduit c-o să mă scoţi de aici şi eu asta 


aştept... la-mă de aici. Petros! 

— Nu plânge. Mara. O să te scot... O să te scot! 

Glasul lui Morăreţ tremura parcă şi radistul simţi că 
emoția marinarului i se transmite şi lui. 

— Bea, Mara, n-am mai băut de mult împreună... 

— Când, Petros, când o să mă scoţi de aici? 

— Repede, foarte repede! 

— Eşti un om bun, Petros. 

Tăcură. Se dansa „Cha-cha” şi chefilii băteau din palme în 
ritmul muzicii. 

— Şi cum o să fie atunci? 

— Când, Mara? 

— Când o să mă scoţi de aici. 

— A, atunci? O să fie bine... frumos... 

— Tu o să ai bani mulţi, nu-i aşa, Petros, o să fii un om 
bogat? Vocea femeii părea acum de-a dreptul copilărească, 
naivă. 

— Da, Mara, o să fiu un om bogat, iar tu o să fii femeia 
cea mai drăguță din lume... Mara! 

— Ce-i, Petros? 

— Acum trebuie... să vină... 

— Cine? 

— Ştii tu cine! 

— Îi urăsc pe oamenii ăia... Ţi-au făcut mult rău, nu-i aşa? 

Morăreţ nu răspunse. Din nou între ei se aşternu tăcerea. 
Larma în local nu mai contenea. După un timp, radistul îşi 
băgă urechea în aparat ca şi când ar fi vrut să audă mai 
bine. 

— Bine-ai venit, dom'le Morăreţ, interveni în româneşte 
vocea unui străin. Ce mai faci?... Fetiţo, ia lasă-ne singuri... 

— Eu... 

— Tu, hai, şterge-o! o izgoni glasul străinului. Ei, dom'le 
Morăreţ, ce veşti ne aduci? 

— Bune, dom'le Toma, răspunse Morăreţ. Aşa cum mi-aţi 
cerut, am predat scrisoarea, apoi mi-a cerut pachetul. M-a 
rugat să vă transmit mulţumirile lui. 

Radistul constată că glasul lui Morăreţ se schimbase 
devenise ursuz şi morocănos. Se vedea de departe că, în 


ciuda sfaturilor de a fi firesc în relaţiile cu cei din Pireu, el 
nu izbutea. 

— Banii! ceru Morăreţ. Daţi-mi banii! 

— Ţi-i dăm, omule... Ce te grăbeşti aşa? Ţi-i dăm. Mi-ai 
adus ceea ce ţi-am cerut? 

— Litoralul? 

— Da. 

— Am adus. Am făcut aşa cum m-aţi învăţat... am 
desenat aproape o hartă... 

— Dă-mi-o! 

— Mai întâi dolarii! ceru energic Morăreţ. 

— Lacom ai mai devenit... 

— Nu-i vorba de lăcomie, ci de o înţelegere; 

— Bine... uite şi banii... na... sunt trei sute... nu mai 
trebuie să-i numeri. 

— Asta nu, dom'le Toma. Banii se numără la casă... Nu te 
supăra... Zece... douăzeci.., treizeci... 

— l-ai numărat? întrebă străinul după un timp; Sunt trei 
sute? 

— Sunt... bătuţi pe muchie... uite şi plicul cu litoralul. 

— O să plecăm de aici... 

— lar? Unde? 

— O să vezi... hai! 

— Stai o clipă... Mara, vino aici, la mine... 

— Ce vrei să faci? întrebă celălalt bănuitor. 

— Să-i dau fetii banii ăştia. 

— Ai înnebunit? 

— Poate... 

— Petros! 

— Uite. Mara, ia dolarii ăştia... sunt ai tăi... ai tăi, auzi? 

— Petros! De ce? 

— Taci! Nu întreba... Şi acum să plecăm, se adresă 
Morăreţ celuilalt. 

— Bravo, fă. te-ai învârtit... Să mergem! 

— Petros, stai! 

Radistul înţelese că pe femeie o îneca plânsul. Pesemne 
că se lipise de pieptul marinarului: acum se deosebeau 
distinct respiraţiile lor apropiate. 


— De ce, Petros? 

— la-i, Mara şi fugi... fugi cât mai departe de aici... 

— Şi tu? 

— O să te găsesc eu... Fugi, Mara... 

— Hai, dom'le, ce ţi s-a făcut de dragoste? 

— La revedere, Mara! 

— La revedere, Petros! 

Şi iar cabina se umplu de larma localului: muzică, ţipete, 
scaune răsturnate. Apoi, zgomotele străzii. 

— Uite, aia-i maşina care ne aşteaptă în colţ, 

— la ascultă, dom'le Toma, unde mergem? Nu mai am 
chef să trec prin drăcia aia de aparatură. 

— Nici o grijă, marinarule, acum mergi în alt loc, cu totul 
şi cu totul liniştit. 

Portiera maşinii se deschise, apoi se închise. Motorul 
maşinii fu ambalat. Radistul încerca să-şi imagineze 
limuzina şi drumul ei pe străzile portului. 

— Unde mergem? se interesă Morăreţ din nou. 

— Îmi pare rău de tine, ocoli celălalt răspunsul. Ai fi putut 
să devii un agent bun. 

— Ce vrei să zici? 

— Nu trebuia să dai fetei dolarii... Acum te ştiu toţi... 

— Nu-i treaba dumitale... Sunt banii mei, nu-i aşa?... Fac 
cu ei ce vreau... Este? Unde mergem? 

— Ştii, îmi pare rău, dar am primit ordin să te execut, 
vorbi domnul Toma ca şi când ar fi primit ordin nu să ucidă, 
ci să se joace. 

— larăşi? O luăm de la început cu verificările... 

— Nu, de astă dată nu e ce crezi tu... de data asta am 
primit ordin să te împuşc. 

Radistul se ridică brusc în picioare şi privi disperat în jurul 
său, căutând un sprijin. Păli, iar braţele începură să-i 
tremure. Înţelegea cu o luciditate înspăimântătoare tot ce 
se petrecea în limuzină. Morăreţ continua să-şi închipuie că 
„domnul Toma” glumeşte, că e pornit să-l supună unor ve- 
rificări, dar acesta vorbea serios. 

Şi radistul ar fi vrut să strige: „Tovarăşi, vor să-l împuşte 
pe Morăreţ... să-l salvăm, tovarăşi!”. Broboane de sudoare 


îi năpădiră fruntea. Răsufla greoi, temător. Auzi: 

— Vezi revolverul ăsta? 

— Cum să nu... îl cunosc... cu el ai vrut să mă împuşti la 
Porto Rico, îi răspunse Morăreţ pe un ton glumeţ. 

— E cu amortizor... adică fără zgomot. Trag şi nu se 
aude. Ce zici de asta? Nu ţi-e frică? 

— De ce să-mi fie frică? 

— Îmi pare bine că nu ţi-e frică,:; N-o să fie deloc dureros. 
Ştii, de obicei ţintesc în cap, însă acum o să încerc în inimă. 

— Foarte bine. Acolo mă şi doare cel mai tare... Inima... 
Hai, hai, lasă gluma... Cât timp o să mă mai verificaţi? 

— Unde spuneai că te doare? Acolo? 

Se auzi un zgomot scurt şi sec, apoi un strigăt, surd, dar 
plin de durere... un ultim strigăt. După un timp, 
magnetofonul mai înregistra: 

— Am terminat şi cu ăsta... la-o la dreapta. 

Radistul rămase cu ochii pironiţi pe aparat. Gâfâia. Ştia 
că nu poate să facă nimic. Doar buzele-i murmurau: 
„Tovarăşi, a fost ucis un om!” 


16. „FANTOMA” APARE ŞI DISPARE 


Un timp banda de magnetofon continuă să se 
învârtească în gol. Apoi, maiorul Panait apăsă pe o clapă şi 
aparatul amuţi. În încăpere se lăsă o tăcere apăsătoare. 
Lucian stătea lângă birou împietrit şi se uita cu ochi 
îndureraţi la magnetofon. Buzele-i tremurau. | se părea că 
pe cristalul biroului se găseşte nu un aparat, ci însăşi inima 
marinarului, străpunsă de un glonte vrăjmaş. 

Îi mai răsuna în urechi ultimul strigăt de viaţă al lui 
Morăreţi... Îşi amintea cum îl arestase, zbuciumul şi evoluţia 
sa... 
Panait se ridică şi se îndreptă tăcut spre fereastră. O 
vreme privi în gol, copleşit de moartea marinarului Petre 


Morăreţ. 

— Aşadar, l-au „lichidat” frânse Panait tăcerea. 

— Cu un pistol fără zgomot! adăugă Lucian cu un anumit 
înţeles, fără însă să se clintească de lângă birou. 

— Marinarul Petre Morăreţ şi-a făcut datoria faţă de ţară; 
şi-a răscumpărat greşeala cu preţul vieţii. Trebuie să 
recunoşti că puţini oameni sunt în stare de o asemenea 
îndrăzneală. Panait tăcu, urmări zborul scurt al unei 
rândunele, apoi continuă: Moartea lui Morăreţ ne confirmă 
că prima noastră variantă este şi cea justă. Îi aruncă 
ajutorului său o privire... Nu, nu, tovarăşe Lucian, nu 
trebuie să roşeşti... Nu trebuie să te simţi cu nimic 
vinovat... Nu trebuie să te conving că intră în obligaţia 
dumitale de ofiţer de securitate să presupui pe marginea 
unei anchete toate manevrele posibile ale duşmanului. N-ai 
fi făcut-o dumneata. aş fi făcut-o eu. Ştim acum - maiorul 
se desprinse de lângă fereastră şi se îndreptă cu paşi înceţi 
spre birou -, şi acesta este un lucru foarte important, că 
marinarul n-a fost un agent dublu. Cei care l-au atras în 
capcană l-au sacrificat în cele din urmă, potrivit unui vechi 
obicei al spionajului imperialist, ca pe un pion lipsit de 
însemnătate. Acum ştim precis că cei care l-au ucis pe 
Morăreţ vor încerca să creeze o altă legătură cu 
„Siegfried”... 

— „Aveţi de vânzare o culegere de partide de şah jucate 
de Alehin?” rosti Lucian parola viitorului agent al 
duşmanului. 

— Când şi pe ce cale o să se ivească noua legătură? Sunt 
convins că ea se va prezenta foarte repede, iar noi trebuie 
să luăm toate măsurile. 

— Ce ordonati, tovarăşe maior? 

— Să se întărească paza litoralului... şi anume în acele 
zone indicate în informaţiile furnizate de Morăreţ celor din 
Pireu. Şi mai e ceva... Glasul maiorului se schimbă brusc, 
devenind blând, pătruns de emoție. Trebuie s-o înştiinţăm 
pe fosta soţie a lui Morăreţ de moartea curajoasă, eroică, a 
marinarului şi că vom întocmi formele pentru ca fiului lui să 
i se acorde o pensie... 


Telefonul ţârâi parcă mai prelung ca niciodată. Panait se 
încruntă şi-l privi înciudat: ar fi vrut ca nimeni şi nimic să nu 
le tulbure discuţia. Ridică receptorul şi răspunse mecanic: 

— Da, eu. Bună ziua. Vă ascult. 

Şi, pe măsură ce asculta, faţa i se lumina, ca şi când ar fi 
aflat nişte lucruri senzaţionale care aveau dintr-o dată să 
scoată ancheta din impas. Îi vorbi din priviri lui Lucian, şi-i 
făcu cu mâna un semn care însemna: „Fapte noi, băiete!” 
Puse receptorul la loc. 

— Locotenentul Dima, însărcinat cu supravegherea casei 
doamnei Petrescu, raportează că un puşti de pe stradă ar fi 
adus un plic pentru Leonard Olariu şi l-ar fi băgat pe sub 
uşă. Dima l-a întrebat de unde are scrisoarea. „De la un 
domn înalt, a răspuns puştiul. Mi-a dat cinci lei şi m-a rugat 
să-i fac serviciul ăsta”. Alte semnalmente puştiul nu 
izbutise să reţină. „Un domn înalt!”. 

Telefonul sună din nou. De astă dată, de la celălalt capăt 
vorbea doamna Petrescu. Maiorul o ascultă un timp, apoi îi 
spuse: 

— Da, da, o să vin la dumneavoastră împreună cu 
tovarăşul Viziru... Exact! Ofiţerul acela tânăr şi simpatic... 
Vă mulţumesc foarte mult... La revedere... 

Îl măsură pe Lucian cu un aer misterios. 

— Ascultă, tovarăşe Lucian, gazda lui „Olariu”, doamna 
Petrescu, ne confirmă că „Olariu” a primit o scrisoare... Nu 
prin poştă, ci strecurată sub uşă, pe când ea se afla la 
bucătărie. 

— Să fi sosit noua legătură? exclamă Lucian. Nu-mi vine 
să cred... Prea repede, tovarăşe maior, prea repede. N-au 
trecut decât trei zile de la descifrarea mesajului... Prea 
repede... 

— De ce? Astăzi căile aeriene, maritime scurtează 
distanţele. Şi-apoi legătura se putea foarte bine s-o facă un 
agent strecurat mai demult pe teritoriul ţării noastre... Eu 
propun să te schimbi, să-ţi pui hainele civile şi să facem o 
plimbare până la doamna Petrescu. De acord? 

— De acord, tovarăşe maior! se învioră Lucian dintr-o 
dată. 


Era o zi caldă, plăcură. „Pobeda”, la dorinţa maiorului, 
străbătea străzile animate ale oraşului cu o viteză potolită. 
Puteau astfel să vadă feţele trecătorilor. Deşi lui Lucian i-ar 
fi plăcut ca automobilul să gonească... să aibă aspectul 
unei maşini pornite să îndeplinească o misiune de luptă. 
Dar şi aşa se simţea în „alarmă” şi gândea: „lată oamenii la 
ceasul acesta de amiază se plimbă sau intră în magazine 
după cumpărături sau se duc la vreun spectacol... Puţini 
bănuiesc că în „Pobeda” asta de culoarea frunzei ce trece 
încet pe lângă ei se găsesc doi ofiţeri de securitate aflaţi 
într-o luptă încleştată cu agenţii duşmanilor de peste 
hotare”. 

leşiră din centru şi „Pobeda” o luă pe nişte străzi 
întortocheate. Trecură pe lângă un maidan unde copiii 
băteau o minge de fotbal. Panait îi făcu ajutorului său un 
semn: 

— Uite, pe un maidan ca ăsta am jucat şi eu fotbal în 
copilărie, mărturisi el emoţionat. 

Lucian descoperi în ochii maiorului un licăr trist, 
nostalgic, şi-şi aminti că nu o dată îi povestise crâmpeie din 
anii copilăriei fără copilărie, că intrase la stăpâni de la 
unsprezece ani... îl auzi spunând la fel de emoţionat: 

— Aş vrea să fiu din nou copil şi să-mi pot trăi copilăria 
cu cravata roşie de pionier la gât... 

li spuse cum se angajase ucenic la un atelier de 
tâmplărie. Patronul, un bucureştean şmecher, se obligase 
în faţa părinţilor să-l înveţe meserie într-un timp scurt şi să 
scoată din el o calfă de mâna întâi... 

— După două sau trei luni, ce-i drept, tot învăţasem 
ceva... să curăţ cartofi, să spăl vasele, într-o zi, ce-mi zic? 
Hai să amintesc patronului de angajament... Atât mi-a 
trebuit. Mi-a tras o bătaie soră cu moartea... Nici eu nu m- 
am lăsat... Am fugit de la el; iar într-o noapte am pus mâna 
pe nişte pietre şi i-am spart geamurile de la atelier. 

Lucian  râse încet. Povestirile maiorului aveau 
întotdeauna ceva odihnitor. Ele te scoteau dintr-o anumită 
încordare şi aveau darul să-ţi calmeze nervii, pregătindu-i 
parcă în vederea viitoarelor încercări. Şi astăzi, lucrurile se 


petrecură la fel. Moartea neaşteptată a lui Morăreţ îl 
impresionase profund, cu atât mai profund cu cât îl bănuise 
tot timpul drept un agent periculos al duşmanului. Moartea 
lui eroică clarificase o problemă, dar în acelaşi timp 
înăsprise şi mai mult bătălia în jurul lui „Siegfried”. Ştirea 
că „Olariu” primise o scrisoare îl crispase. Pornise la drum 
cu nervii încordaţi, dar micile povestiri ale maiorului îl 
destinseseră... Şi-i fu recunoscător. 

„Pobeda” opri apoi nu departe de locuinţa doamnei 
Petrescu, apoi făcu cale întoarsă. Cei doi merseră vreo 
cincizeci de metri pe jos, apoi intrară în grădina neîngrijită 
care împrejmuia imobilul. Doamna Petrescu îi aştepta şi-i 
întâmpină cu o politeţe exagerată. Se vedea că în cinstea 
oaspeţilor se pregătise din vreme. Purta o rochie prea 
cochetă pentru vârsta ei înaintată trecuse cu vreo trei sau 
patru ani peste şaizeci. Bătrâneţea o supăra şi încerca s-o 
ascundă, îmbrăcându-se elegant şi fardându-se strident. 
Incolo era o femeie simpatică şi puţin speriată de ultimele 
evenimente petrecute sub acoperişul casei ei onorabile. 

— Poftiţi vă rog... Vă aşteptam. 

Intrară în camera lui „Siegfried”. 

— Aşa cum ne-aţi cerut dumneavoastră, domnule maior, 
camera a rămas la fel ca pe vremea domnului Olariu... 
Toate obiectele se găsesc la locul lor... explică doamna 
Petrescu, uitându-se şăgalnic la Lucian. Dar vă rog, luaţi 
loc, o să vă fac nişte cafeluţe... ŞI-I privi din nou pe Lucian, 
îndreptându-şi cu un gest cochet coafura. 

— Nu vă deranjaţi, doamnă Petrescu. Vă mulţumim, n- 
avem prea mult timp la îndemână. 

Se aşezară toţi trei în jurul mesei. Gazda îi întinse lui 
Panait un plic galben, comercial, pe care o mână 
caligrafiase energic: „D-lui Leonard Olariu. Personal”. 
Maiorul cercetă plicul fără să-l deschidă. Fără să mai 
aştepte vreun îndemn, doamna Petrescu începu să 
povestească cu un glas ascuţit: 

— Eram în bucătărie... preparam nişte conopidă. Îmi 
place foarte mult conopida... mai cu seamă soţului meu îi 
plăcea conopida - dumnezeu să-l ierte - c-a fost un om bun 


şi un bărbat devotat. Tocmai turnam nişte untdelemn, când 
aud că sună soneria de la intrare. N-am putut să mă duc 
imediat... s-ar fi ars conopida... Când am ieşit să văd cine 
sună, la uşă nu mai era nimeni. În schimb am găsit plicul 
asta. Nu ştiu cine l-a pus. N-am uitat ce m-aţi sfătuit şi v-am 
dat imediat telefon... Imi place să ştiu că sunt de folos cu 
ceva... Hai, zău, lăsaţi-mă să vă fac o cafeluţă. 

— Dar să nu fie prea dulce, încuviinţă Panait surâzător.. 

— Şi dumneavoastră, domnule locotenent major, cum 
preferaţi? îl întrebă ea pe Lucian. 

— La fel, doamnă, răspunse Lucian, stăpânindu-se să nu 
pufnească în râs. 

— Ce mai, îi placi, îţi face curte, glumi maiorul, după ce 
doamna Petrescu trecu în bucătărie lăsându-i singuri. Bagă 
de seamă! Uită-te bine la dânsa, iată unde duce 
singurătatea... 

Aluzia maiorului îl necăji pe Lucian şi ar fi vrut să-i 
răspundă, dar îl văzu deschizând plicul şi scoțând la iveală 
o scrisoare din care căzu un bilet de cinema. Maiorul 
cercetă o clipă biletul, apoi citi în şoaptă: 


„Domnule Olariu, 

Nu vă cunosc. Nici dumneavoastră nu mă cunoaşteţi. Am 
aflat însă de la cunoştinţele dumneavoastră de activitatea 
pe care ati depus-o cândva pe tărâmul şahului. Din păcate, 
nu pot lua un prim contact direct cu dumneavoastră. Aş 
vrea, totuşi, să ne întâlnim. Vă rog, deci, să-mi acceptați 
invitația. Vă aştept mâine la orele 18 în sala 
cinematografului „Republica“. Locul meu va fi lângă al 
dumneavoastră. Vă aştept. La revedere. Un vechi amator 
de şah.” 


Ca şi când ar fi citit un fleac de hârtiuţă, Panait băgă 
scrisoarea înapoi în plic. Cercetă biletul şi constată că era 
valabil pentru ziua următoare; la orele 18. La fel de 
indiferent, introduse biletul în plic, apoi se uită scrutător la 
Lucian. 

— Ei, ce zici de noutatea asta? 


— Dacă ar fi fost legătura anunţată de „Crucificatul”, s-ar 
fi apelat la parolă. 

— De acord. Atunci, cine ar putea să fie semnatarul 
scrisorii... „Un vechi amator de şah!” 

— Prea mulţi amatori de şah în lumea asta! glumi Lucian. 

— Înseamnă, îşi continuă Panait gândul, că-n afară de 
primii şahişti se mai interesează de soarta lui „Olariu” şi 
alţii. Cine sunt ăştia? Şi de ce se interesează de soarta lui 
„Olariu”? 

— Răspunsul, tovarăşe maior, o să-l aflăm mâine, la orele 
18, în sala cinematografului „Republica”. 

— Să sperăm! oftă Panait. Până mâine la orele 18 mai 
sunt aproape 24 de ore. Putem oare în acest răstimp să-l 
pregătim pe „Leonard Olariu”? Evident, nu. 

— Nici nu e nevoie de un „Olariu”, tovarăşe maior. 
Autorul scrisorii spune clar: „Nu vă cunosc, nici 
dumneavoastră nu mă cunoaşteţi”. Mă duc eu mâine la 
întâlnire. 

Doamna Petrescu intră cu c tavă de argint şi trei ceşcuţe 
turceşti. Se arăta vorbăreaţă, bucuroasă de oaspeţi. Veselia 
bătrânei îl cam enervă pe Lucian: „Dom'le, îşi zise, dacă s- 
ar spăla de toate vopselurile alea, s-ar mai putea uita omul 
la dânsa, aşa cu respect ca la un om în vârstă!” 

— Vă rog, serviţi... cafeaua am învăţat s-o fac la Ada- 
Kaleh la un turc, cafegiu. 

— Doamnă, i se adresă Panait, ne-aţi ajutat foarte mult şi 
ţinem să vă mulţumim. În acelaşi timp însă, ca şi în cazurile 
anterioare, vă rugăm să păstraţi o discreţie totală. 

— Vai, se poate? Vă rog să contaţi pe mine. Sunt fericită 
că pot să vă ajut... Şi soţul meu, dacă ar fi trăit - dumnezeu 
să-l ierte -, v-ar fi ajutat. 

— Cafeaua este foarte gustoasă, aprecie Panait, sorbind 
din ceşcuţă. A! aş vrea să mai spun ceva. Colegul meu, 
începând de astăzi, o să rămână  „gazdă” la 
dumneavoastră. Lucian înţelese că maiorul îi acceptase 
propunerea. „Mâine o să mă duc la întâlnire, gândi el. 
Există oare vreun risc? Există!” 

— S-ar putea să rămână aici o zi, două, după 


împrejurări... adăugă Panait, lămurindu-l în acelaşi timp şi 
pe Lucian. Nădăjduim că ne veţi ajuta în continuare. 

Doamna Petrescu clătină din cap mulţumită de hotărârea 
maiorului. 

Băură cafelele şi vorbiră despre unele mici întâmplări din 
cartier. Când  terminară, doamna Petrescu strânse 
ceşcuţele, luă tava şi ieşi, nu însă fără a-i arunca lui Lucian 
un zâmbet. Prefăcându-se că nu observă nimic din 
frământările ajutorului său - între timp Lucian îşi desfăcuse 
nodul de la cravată - Panait scoase biletul din plic: 

— Uite, îi zise, ia biletul... Vom acţiona, pornind... 


* 


Înainte cu două-trei minute de începerea filmului, Lucian 
intră în sală şi-şi ocupă locul indicat pe bilet. In dreapta şi-n 
stânga sa locurile erau încă libere şi această constatare îl 
miră. Privi cu indiferenţă sala, spectatorii, pe urmă 
despături „Informaţia” şi se apucă s-o citească pe săritei 
Totuşi, atenţia îi era concentrată la tot ceea ce se petrece 
în juru-i. Sala se umplea. Numai cele două locuri din 
vecinătatea sa continuau să rămână neocupate. „Intârzie, 
blestematul! îşi zise Lucian. Te pomeneşti că nu mai vine.” 
Se uită la ceas şi în aceeaşi clipă lumina din sală se stinse 
înceţi Când se făcu întuneric de-a binelea şi începu 
„Jurnalul”, văzu cum doi bărbaţi se strecurau printre 
spectatori să-şi ocupe locurile. Amândoi se aşezară lângă 
Lucian. „A întârziat, gândi el neliniştit, a rămas fără loc”. 
Cel din dreapta îl întrebă în şoaptă: 

— A început de mult? 

— Nu, chiar acum, răspunse Lucian, cu o undă de 
speranţă în suflet. 

— Aţi găsit uşor bilete? se interesă acelaşi spectator. 

Intrebarea îl derută pentru un moment: „Acesta o fi sau 
nu?” 

Răspunse: 

— Da, uşor. Dar dumneavoastră? 


— Psst, linişte! se supărară câţiva spectatori din faţă. 

Cât rulă „Jurnalul”, nu se petrecu nimic deosebit. Incepu 
şi filmul. Acţiunea lui se desfăşura într-un oraş din sudul 
Italiei, cu nişte eroi gălăgioşi, bătăioşi, dar simpatici. 
Lucian, din pricina încordării, urmărea cu greu desfăşurarea 
filmului; Aştepta, întrebându-se nerăbdător: „Care din ei o 
fi? Cel din stânga, cel din dreapta sau nici unul?” Amândoi 
se arătau deopotrivă de  cuceriţi de desfăşurarea 
melodramatică a conflictului de pe ecran. Într-un târziu însă 
simţi cotul spectatorului din stânga atingându-l uşor. 
Ofiţerul nu tresări, ci îl iscodi cu coada ochiului; desluşi prin 
întuneric profilul energic al unui bărbat trecut de patruzeci 
de ani. Simţindu-se iscodit, acesta întoarse spre Lucian o 
faţă mare şi veselă, după care îşi reluă vizionarea. „Nu 
cumva lucrează în doi? gândi Lucian. Nu cumva şi-a propus 
să mă zăpăcească? Sau poate că expeditorul scrisorii ă 
întârziat şi nu şi-a putut ocupa locul, iar cei doi n-au nici în 
clin, nici în mânecă cu cazul «Olariu»?” îi mai trecu prin 
minte şi gândul sumbru că acţiunea dăduse greş. După un 
timp însă simţi din nou cotul celui din stânga. 

— Ce zici, fu întrebat Lucian în şoaptă, frumoasă femeie, 
nu-i aşa? 

— Nostimă, încuviinţă ofiţerul. 

— Îşi ţine în şah amantul... 

— Într-o partidă, şopti Lucian tatonând terenul, ăsta-i 
rolul damei... să-l ţină-n şah pe rege... 

Vă pricepeţi? 

— Sunt un vechi şahist. 

— Şi eu. 

Lucian îşi stăpâni cu greu o exclamaţie de uşurare. «Deci 
ăsta era cel care ar fi putut să aducă lumină în cazul 
„Siegfried”! Cum ar mai fi pus mâna pe el şi i-ar mai fi spus: 
„Te-am prins, nenicule!” Până la terminarea filmului se mai 
petrecu un fapt. Îşi auzi vecinul şoptindu-i: „Te aştept în 
faţa librăriei 17”. Şi, brusc, ca şi când n-ar fi fost de acord 
cu deznodământul tragic al filmului, se ridică şi se îndreptă 
spre una din ieşirile din fundul sălii. Lucian nu-l putea 
urmări: fixa în continuare ecranul, fără să vadă nimic. Dacă 


l-ar fi urmărit cu privirile, ar fi putut să vadă cum necu- 
noscutul, înainte de a părăsi sala, se oprise pentru un 
moment în spatele draperiei de catifea ce acoperea ieşirea 
şi, de acolo, cercetase sala. Apoi dispăru în grabă. Cele 
câteva minute până la terminarea filmului i se părură lui 
Lucian lungi şi istovitoare. După ce se reaprinse lumina se 
ridică şi începu să-şi croiască drum printre spectatori. Când 
se văzu în stradă, respiră adânc. Aerul proaspăt îl învioră. 
Se înserase şi bulevardul Magheru era, ca întotdeauna, 
înţesat de oameni. Se îndreptă spre librăria din apropierea 
cinematografului, crezând că-l va zări pe omul de care avea 
nevoie. Nu era acolo. Intră în magazin, îl căută şi înăuntru şi 
tot fără rezultat. Se postă atunci cuminte în faţa unei 
vitrine. Era convins că-şi va îndeplini cu bine misiunea. 
Trecu însă un sfert de oră fără ca necunoscutul să se arate. 
Îngrijorat, Lucian cercetă cu atenţie feţele trecătorilor, ale 
celor care se opreau în faţa librăriei poate-poate îl va 
descoperi pe misteriosul spectator. Necunoscutul însă nu se 
mai ivea şi Lucian începu să-şi piardă răbdarea. Alte treizeci 
de minute trecură într-o aşteptare chinuitoare. 

Deodată, un trecător se apropie de el şi-i ceru un foc. 
Lucian recunoscu în acesta pe unul dintre ofiţerii grupului 
operativ. Aprinzându-şi ţigara, el îi spuse: 

— Nu-l mai aştepta... a dispărut... Ofiţerul se depărtă 
apoi, mulţumindu-i pentru foc. Lucian înmărmuri. li venea 
greu să creadă că acţiunea se terminase printr-un eşec. 
Doar şezuse lângă el; cot la cot, cu duşmanul, cu cel care-l 
invitase la cinema, iar apoi îi fixase întâlnirea din faţa li- 
brăriei... 

Se mai învârti multă vreme prin dreptul magazinului, 
nădăjduind să-l mai întâlnească pe „vecinul din stânga”. In 
cele din urmă, înfrânt parcă, porni agale spre gazda 
vremelnică - doamna Petrescu. 


* 


— Vă aşteaptă cineva în cameră, îl întâmpină doamna 


Petrescu. 

— Cine? 

— Un bărbat... Nu l-am mai văzut pe aici... Aşa cum mi- 
aţi spus... oricine vă caută şi vrea să stea, să-l las în 
cameră... să vă aştepte... 

„El e!” fu primul gând al lui Lucian. Nerăbdător, o rugă pe 
doamna Petrescu să-i telefoneze maiorului Panait, să-i 
comunice prezenţa străinului şi să-i trimită urgent nişte 
ajutoare. Apoi intră. Nu se înşelă. El era, necunoscutul din 
„stânga”. Se lăsă cuprins de o bucurie lăuntrică. | se adresă 
calm: 

— Bună seara. Mă miră atitudinea dumneavoastră. M-aţi 
lăsat să aştept în faţa librăriei degeaba. 

— Bună seara, domnule Olariu... Vă rog să mă iertaţi... 

Omul se ridică în picioare şi-i întinse mâna. Lucian i-o 
strânse: mâna duşmanului era mare şi puternică. Pe 
neaşteptate, figura lui i se păru cunoscută parcă o mai 
văzuse cândva. 

— Vă rog, luaţi loc! îl pofti Lucian. 

Necunoscutul se aşeză lângă masă. Lucian îşi făcu puţin 
de lucru prin cameră, apoi se aşeză şi el, de partea cealaltă 
a mesei, în faţa vizitatorului nocturn. „Da, îl cunosc de 
undeva! De unde? Când l-am mai văzut?” Era un bărbat 
înalt, voinic, de aproape patruzeci de ani. Avea o faţă 
expresivă şi inteligentă, doi ochi care trădau o mare 
stăpânire de sine. 

— Nu înţeleg, începu Lucian, de ce m-aţi lăsat să aştept? 
Şi apoi, cine sunteţi dumneavoastră şi cu ce vă pot fi de 
folos? 

Necunoscutul se uită pieziş la el. În colţul gurii i se ivi un 
surâs ironic, dezarmant. Instinctiv, Lucian înţelese că 
trebuie să fie prudent. 

— Am plăcerea de a sta de vorbă cu domnul Olariu, nu-i 
aşa? întrebă el cu un glas metalic şi autoritar. 

— Cu el în persoană. 

Lucian nu-şi feri privirile. „Te pomeneşti că-l ştie pe 
Olariu. Bine, dar în scrisoare menţiona: «Nu vă cunosc. Nici 
dumneavoastră nu mă cunoaşteţi!» Să-mi fi întins o 


capcană?!”. Continua să-şi studieze adversarul: purta un 
costum elegant, croit după ultima modă, din stofă de bună 
calitate. Cămaşa lui albă era din mătase naturală. Îi zări şi 
mâinile: mari, bărbăteşti, de sportiv. 

— Aşa, deci, mă studiezi... îmi reţii semnalmentele... Poţi 
să mi le iei... Nu-ţi vor folosi la nimic... 

Necunoscutul îşi cercetă ceasul de la mână, gândind: 
„Exact peste trei minute, Securitatea voastră va număra un 
ofiţer mai puţin”. 

Lucian nici nu clipi. Nu se arăta tulburat, deşi încă nu-şi 
dădea seama cum avea să scape din capcană. Afişă şi el un 
surâs batjocoritor, dar, în acelaşi timp, mintea-i lucra cu 
iuţeală, căutând o scăpare. 

— Imi place, eşti calm... Faci bine că eşti calm... Ar fi de 
prisos să încerci ceva. Ştiam că Olariu nu mai există... Am 
fost curios să ştiu cine se dă drept Olariu... Invitându-te la 
„Republica”, mi-am dat seama că am riscat... De altfel, 
părăsind sala, am văzut trei indivizi ridicându-se de la 
locurile lor şi mi-am dat seama că sunt urmărit. În felul 
ăsta, am primit mulţumită Securităţii, o confirmare în plus 
că nu eşti decât un ofiţer al ei... Mai ai un minut... cu 
pistolul ăsta... 

Necunoscutul îi arătă un pistol. Lucian recunoscu în arma 
ce fusese îndreptată spre pieptul său un pistol cu amortizor. 

— Cu arma asta... 

Deodată cineva ciocâăni la uşă. Doamna Petrescu intră 
fără să mai aştepte vreun răspuns. Lucian nu lăsă să-i 
scape momentul şi se sculă în picioare. Se ridică şi 
„musafirul”, trăgându-şi pistolul lângă şold, aşa încât 
femeia să nu-l poată vedea. 

— Să vă fac nişte cafeluţe? întrebă ea foarte politicoasă, 
fără a sesiza nimic din încordarea duşmănoasă a celor doi 
bărbaţi. 

— Da, doamnă Petrescu, vă rog chiar... 

Gazda ieşi. Fulgerător, Lucian se repezi cu putere înainte, 
împinse masa în duşman lovindu-l, apoi, cu o mişcare 
bruscă, o răsturnă. Necunoscutul scoase un geamăt de 
durere. Lucian făcu apoi un salt peste masa răsturnată şi 


încercă să-l imobilizeze cu o lovitură sub bărbie. Nu izbuti. 
Celălalt se feri, se împiedică de un scaun şi răsturnându-l 
căzu. Lucian veni peste dânsul, căutându-i braţul drept. Nici 
mişcarea asta nu-i rebut. 

Atrasă de zgomot, doamna Petrescu năvăli speriată în 
cameră şi văzându-i pe cei doi încăierându-se, scoase un 
țipăt. Necunoscutul îndreptă pistolul spre ea şi trase, dar o 
lovitură a lui Lucian schimbă direcţia pistolului. Glontele lovi 
becul şi lumina se stinse. Doamna Petrescu fugi îngrozită 
din cameră ţipând cât o ţinea gura... 

Între timp, lupta pe întuneric luă o întorsătură bruscă. Un 
pumn îl trimise pe Lucian în perete. Necunoscutul îl ghici şi 
trase. Işi dădu seama că nimerise. Auzi cum se prăvăleşte 
trupul ofițerului de securitate. Mai trase două sau trei 
gloanţe în aceeaşi direcţie. Apoi se repezi la fereastră, o 
deschise, sări în grădină, urmărit de ţipetele doamnei 
Petrescu... 

Năvăli în cameră şi locotenentul Dima care, su- 
praveghind casa, se afla prin apropiere. Odaia devastată 
era cufundată în întuneric. Năvăliră şi câţiva trecători. 
Cineva aprinse un chibrit şi, la pâlpâirea lui, descoperiră 
trupul lui Lucian. 

— L-au omorât, răcni doamna Petrescu, l-au omorât! 

Doi bărbaţi îl traseră pe Lucian în sufragerie. La lumină, îi 
văzură cămaşa năclăită de sânge. 

— L-au omorât! 

— E cald, încă... mai trăieşte. Repede, o maşină. 
„Salvarea”... 

Un doctor din vecini încercă să-i oprească sângele. Mai 
târziu sosi „Salvarea” însoţită de o maşină a Securităţii. Din 
ea cobori şi maiorul Panait. 


17. BINE, DACĂ TREBUIE SĂ MOR, VOI 
MURI... 


Din fericire, starea lui Lucian se dovedi a nu fi prea 
gravă: două gloanţe nimeriseră în umăr. Unul îi perforase 
muşchiul, celălalt îi rămăsese înfipt în carne. Căzând însă, 
se lovise puternic în ceafă şi-şi oier duse cunoştinţa. Se 
trezi vlăguit la un ceas după operaţie şi se uită nedumerit în 
juru-i. În cameră dăinuia lumina slabă a unui bec de ser- 
viciu şi, pentru un moment, avu impresia că set afla în 
cuşeta unui vagon de dormit. Vru să se ridice în capul 
oaselor. Îl opri un glas blând de femeie: 

— Nu te mişca... şezi..., şezi liniştit! 

Abia acum observă la căpătâiul sau o fată într-un halat 
alb. Încercă iar să se ridice; o durere ascuţită în umărul 
drept îi smulse un geamăt de durere. 

— Vezi dacă nu eşti cuminte? îl dojeni fata la fel de 
blând. 

Lucian încercă să-şi amintească ce se petrecuse cu 
dânsul. Izbuti cu greu, căci îl durea capul şi-l necăjea o 
greață inexplicabilă. Îşi aminti de întâlnire, de încăierare, de 
tipetele doamnei Petrescu şi neliniştit întrebă: 

— Unde mă aflu? 

— La spitalul numărul 3 al M.A.I.-ului. 

Lucian răsuflă uşurat. După o clipă deveni din nou 
neliniştit. Cum s-au petrecut lucrurile? Get s-a întâmplat cu 
necunoscutul”? Dar cu el? 

— Ce a fost cu mine? se interesă el stins. 

— Un fleac! Fata zâmbi şi ofițerului îi plăcu surâsul ei. Te- 
a nimerit... Două gloanţe ţi-au intrat în umăr. 

— Două?! 

— Unul a ieşit, celălalt n-a mai vrui să iasă... L-a scos 
profesorul Avramescu. 

— Am fost operat? 

Fata încuviinţă, dând din cap. 

„În umăr!” îşi spuse el şi încercă sa-şi mişte umărul. 


Gemu de durere. 

— Hai, fii cuminte! 

Sora îi puse mâna pe frunte şi Lucian tresări: palma 
catifelată şi rece a fetei îl înfioră. Întrebă: 

— Cine eşti? 

— O soră. 

— Cum te cheamă? 

— Lia. 

— E gravă situaţia mea, Lia? 

— interogatoriu? 

— Nu, nelinişte. 

— Ei, ai scăpat uşor. 

— Nu mă minţi? 

Lia îi răspunse printr-o clătinare a capului. Lucian ar fi 
vrut s-o mai întrebe dacă ştie ceva de soarta individului 
care a tras în el, dacă a fost prins sau nu. 

— Lia, ştii... eu trebuie să telefonez cuiva. 

— Cui, maiorului Panait? 

— Îl cunoşti? 

— A fost tot timpul aici... Trebuie să se reîntoarcă. 

— Lie-ciocârlie, se înveseli el aflând că maiorul fusese tot 
timpul lângă dânsul cât e ceasul? 

— Trei şi jumătate... Hai, dormi, odihneşte-te! 

O ascultă şi închise ochii. De adormit însă nu adormi. ÎI 
durea rana, îl supăra o greață inexplicabilă, vedea în gând 
întâmplări fără nici o legătură. Îşi aminti că cel care 
încercase să-l omoare nu-i era întru totul necunoscut, că-l 
mai văzuse undeva... Unde? Işi aduna anevoie gândurile. Işi 
zise că ar fi trebuit să se scoale din pat, să se îmbrace, să 
alerge la Minister şi să-i raporteze maiorului Panait că nu şi- 
a îndeplinit misiunea. 

Deschise ochii şi descoperi că sora continua să-l 
vegheze. 

— De ce te uiţi la mine? întrebă Lucian intimidat parcă. 

— Încerc să-ţi ghicesc firea... pari să fii un om neliniştit... 
fără astâmpăr. Nici nu mă miră că te-ai încăierat... Ar trebui 
să dormi... 

— Lia, e grav? 


— Nu. 

— Lia, ştii nu trebuie să fie grav... Nu te superi că-ţi spun 
pe nume? 

— Nu, toţi bolnavii îmi spun pe nume. 

— Toţi?! întrebă Lucian. 

— Hai, dormi, că de nu, să ştii că mă supăr. 

Mâna fetei i se aşeză din nou pe frunte şi el închise 
ochii... „Ce mână plăcută!” Adormi. 


Când se trezi o căută pe Lia, dar în locul ei îl descoperi pe 
maiorul Panait. 

— Tovarăşe maior... murmură el. 

— Stai, stai, ce vrei să faci? Stai liniştit... 

— Tovarăşe maior... 

— Mi s-a spus c-ai dormit bine. Cum te simţi? 

— Tovarăşe maior, l-aţi prins? întrebă Lucian înfrigurat. 

— Nu, răspunse Panait, fără a-şi ascunde tristeţea, nu l- 
am prins... Da' n-o să ne scape dumnealui... Mai bine 
spune-mi cum te simţi? 

— Mi-a trecut durerea de cap... greaţa... 

— Te simţi în putere să-mi relatezi cum s-au petrecut 
lucrurile? 

— Cum să nu, tovarăşe maior. 

Lucian povesti pe îndelete tot ce se întâmplase: eşecul 
întâlnirii de la cinematograful „Republica”, discuţia cu 
necunoscutul, încăierarea. Şi, pe măsură ce povestea, îşi 
aminti de unde-l cunoştea pe cel care îl atrăsese în capcană 
ca să-l ucidă: 

— „„„când a scos revolverul cu amortizor, când mi-a spus 
că Olariu nu există, am înţeles că-n faţa mea se afla 
asasinul lui Olariu, al lui „Siegfried”. Îmi era foarte 
cunoscut... şi nu ştiam de unde să-l iau. Acum ştiu, mi-am 
amintit, tovarăşe maior, dar ce folos... Ţineţi minte că, după 
asasinarea lui „Olariu”; urmele i-au călăuzit pe lucrătorii 
miliției la un hotel de lângă Gara de Nord... Inginerul de la 
Braşov! Portarul a dat următoarele semnalmente: „Înalt... 
voinic... statură atletică... faţa mare... expresivă, blond... 
foarte elegant... trecut de patruzeci de ani”. Asta e, 


tovarăşe maior, vă daţi seama ce ne-a scăpat? Ah, şi numai 
printr-o întâmplare mi-a scăpat 

— Şi dumneata, tovarăşe locotenent major, tot printr-o 
întâmplare ai scăpat. Panait scoase din buzunar o batistă şi 
o despături. Lucian văzu pe suprafaţa ei albă un glonte cât 
un bob de mazăre. Ştii, continuă maiorul, ţi-a fost scos 
plumbul ăsta... Criminalul ţi-a căutat inima. Ai avut noroc... 
Uită-te bine la el, este identic cu cel extras din inima lui 
„Olariu”. Ai dreptate: ne-a scăpat un „as"... Am lucrat 
superficial... Ne-au derutat pe amândoi rândurile acelea 
cuprinse în scrisoarea adresată lui „Olariu”: „nu vă 
cunosc... Nici dumneavoastră nu mă cunoaşteţi”... În urma 
acestei întâmplări am ajuns la concluzia că ne găsim în faţa 
a mai multor acţiuni... separate. 

— Separate? se miră Lucian. 

— Da. 

— Cum asta? 

— Când a fost ucis „Olariu”? Acum două luni şi jumătate. 
Ucis de mâna acestui individ. Deci el şi puterea străină pe 
care o reprezenta cunoşteau sfârşitul lui „Siegfried”. În 
consecinţă nu mai aveau nici un interes să se ocupe de 
soarta lui. lată însă că prin marinarul Morăreţ am aflat că o 
altă putere străină se interesează de soarta aceluiaşi 
„Siegfried” şi este mulţumită că a dat de dânsul. Nu uita 
aparatul de radio, problemele de şah... 

— Aveţi dreptate, tovarăşe maior... Ah, ce pasăre rară 
ne-a scăpat! 

— Hai, linişteşte-te. Am greşit, nu trebuia să te lăsăm 
singur. Acţiunea însă continuă... o să-l prindem... Dar 
trebuie ca de acum înainte să cumpănim bine fiecare pas al 
nostru. Uite ce-o să facem: dumneata, tovarăşe Lucian, 
trebuie să mori... 

Lucian făcu ochii mari, dar, văzând faţa maiorului 
luminată de un zâmbet şiret, înţelese că acesta avea în 
vedere un alt plan de acţiune. 

— Adică? 

— Glontele te-a nimerit în inimă şi deci ai murit, îi explică 
maiorul. Ai înţeles? 


— Bine, tovarăşe maior, dacă trebuie să mor, voi muri... 

— Duşmanul trebuie să fie convins că te-a „lichidat”. 
Numai aşa va mai îndrăzni să iasă la suprafaţă. lar noi îi 
vom întinde o capcană. El ştie că dumneata ai reţinut 
semnalmentele şi că, pe baza acestora, el poate fi 
identificat. Dacă află că eşti în viaţă, se va da la fund. 

— Deci, se interesă Lucian, ce am de făcut, cum îmi 
ordonaţi să mor? 

— Am vorbit cu profesorul Avramescu. M-a asigurat că 
rana nu este deloc gravă. Mai îngrijorat era de lovitura de la 
ceafă. Vei muri în zori şi vei fi scos de aici pe o targă, 
acoperit cu un cearşaf şi vei fi transportat la o vilă de la 
marginea Bucureştiului... Trei oameni vor cunoaşte taina 
„morţii” dumitale: profesorul, Lia şi cu mine... 

— Lia? 

Panait îi aruncă o privire ştrengărească. 

— Ce, te pomeneşti că nu eşti de acord?! 

Evitând răspunsul, Lucian spuse: 

— Dar mama? 

— Avem noi grijă de dânsa. Acum te-aş ruga să-mi spui 
exact semnalmentele „individului”. Ce zici, te simţi în 
putere s-o faci? 

— Cum să nu, tovarăşe maior? 

Panait îl văzu cum îşi închide ochii, încercând astfel să-şi 
adune gândurile. Privindu-l, îl cuprinse deodată un 
sentiment de duioşie, ca pentru un frate mai mic de care-l 
leagă o mulţime de amintiri şi întâmplări comune. Îşi stima 
colaboratorul şi-l preţuia pentru îndrăzneala, devotamentul 
şi logica gândirii sale. Şi-l aminti în primele luni ale 
colaborării lor, când îşi închipuia că „tot ce zboară se 
mănâncă”! 

— Înalt... 180-185 cm înălţime, începu Lucian să 
vorbească cu ochii închişi. Bine proporţional. Statură 
atletică. Numai nataţia - sport complet - dezvoltă o 
asemenea statură. Elegant... Costum maro, în dungi subţiri, 
la două rânduri... stofă românească. Faţa mare, pătrată, 
energică... Expresie inteligentă, de intelectual... Ochii 
cenuşii. Obişnuieşte fie să citească cu ochelari, fie să 


poarte ochelari de soare. La rădăcina nasului - un nas 
drept, cu nări prelungi - am observat o dungă vânătă, 
lăsată de rama ochelarilor. Barba deasă şi aspră. Pielea 
albă Părul blond, des, pieptănat lins, peste cap. Buzele nici 
prea subţiri, nici prea groase. Deasupra sprâncenei stângi 
am observat o cicatrice cât un fir de aţă. Mâinile mari şi 
osoase... fără inele, unghiile bine îngrijite. La manşeta că- 
măşii poartă nişte butoni de aur rotunzi, pe care e gravat 
câte un vultur negru. 

Lucian tăcu. Deschise ochii. Îl văzu pe maior privindu-l şi 
se bucură. 

— Acum, dacă-i avem semnalmentele, s-ar putea să nu 
ne mai scape. Te las... trebuie să te pregăteşti de „moarte”. 
O să ne vedem „dincolo”, pe lumea cealaltă, în noua 
dumitale locuinţă. La revedere. 

li strânse mâna şi plecă. 

A doua zi de dimineaţă o veste tristă se răspândi în tot 
spitalul: un tânăr ofiţer de securitate nu rezistase operaţiei 
şi-şi dăduse sfârşitul fără să mai apuce să rostească vreun 
cuvânt. Către ora prânzului vestea o află şi doamna 
Petrescu. Izbucni în plâns. Apoi, când se mai linişti, îşi puse 
o rochie neagră şi se duse la biserica din apropierea casei. 


* 


Lucian se pomeni într-o cameră nu prea mare, foarte 
luminoasă, mobilată simplu. De pe patul său de suferință 
vedea printr-o fereastră înaltă nişte tufe de liliac, câțiva 
pomi, care, pesemne, alcătuiau o livadă în jurul vilei. Mai 
zărea o fărâmă de cer albastru, punctată în răstimpuri de 
zborul unor păsări. Privea şi se gândea că nu prea era 
obişnuit să zacă, ci să muncească, să alerge, să acționeze, 
străduindu-se să facă față tuturor încercărilor. Se învățase 
cu munca de mic. La Bucureşti venise desculț şi zdrențuit 
dintr-un sat de pe Argeş. Un frate de-al tatălui său - om bun 
şi inimos - l-a ajutat să intre ucenic la cazangeria uzinelor 
„Vulcan”. Din prima zi intrase în clocotul atelierului. Muncea 


mult, iar trupul ostenit şi-l odihnea tot acolo, năpădit de 
păduchi. Dormea pe paie, laolaltă cu ceilalţi ucenici. Indura 
multă mizerie, strângând din dinţi. Războiul era în toi pe 
toate fronturile, iar el înţelesese destul de repede că 
mizeria era starea celor mai mulţi oameni din uzină. Totuşi 
nu dăduse bir cu fugiţii. Rezistase pentru că dorea din toată 
inima să înveţe o meserie, iar cazangeria îl atrăsese dintr- 
un început. 

În zilele insurecției, la îndemnul unchiului, ieşise 
împreună cu alţi ucenici să apere Capitala. Apoi intrase în 
rândurile  uteciştilor, avântându-se cu îndrăzneală în 
viitoarea vieţii politice din uzină. Îi plăcea munca, dar şi 
mitingurile şi demonstrațiile de stradă. Roadele acestei 
lupte se arătară destul de curând. In urma unei acţiuni poli- 
tice, la care participaseră mai toţi muncitorii întreprinderii, 
administraţia se văzuse nevoită să îmbunătăţească 
condiţiile de viaţă ale ucenicilor. Căminul fusese mutat într- 
o altă clădire unde se amenajaseră trei dormitoare cu 
paturi, cearşafuri şi pături noi. 

Aşa trecură anii. Devenise membru al P.C.R. şi unul 
dintre cei mai buni cazangii din uzină, deşi era încă foarte 
tânăr. Organizaţia îl sfătuise să se înscrie la cursurile 
serale. Aşa că seară de seară, după terminarea lucrului, se 
ducea la şcoală. Profesorii îl apreciau, spunând că are o 
minte ageră şi memorie excepţională. 

Venise şi vremea armatei. Fusese încorporat în rândurile 
trupelor M.A.I. şi trimis undeva în apropierea hotarelor de 
apus ale ţării. În zilele acelea înţelesese şi mai bine cât de 
înverşunată era ura duşmanilor împotriva cuceririlor 
revoluţionare ale clasei muncitoare. Se afla în Munţii 
Semenicului când duşmanii îl asasinaseră pe comunistul 
Lazăr Cernescu de la Rusca. li văzuse trupul răpus... Ţăranii 
din Rusca îşi conduseseră tovarăşul pe ultimul său drum. 
Înţelesese că visul pentru care Cernescu îşi dăruise viaţa 
era propriul său vis. Unitatea lui pornise pe urmele 
asasinilor. În primele rânduri se afla şi el, fruntaşul Lucian 
Viziru. 

Tot în armată se făcuse remarcat prin agerime, spirit de 


observaţie, memorie şi fusese trecut în rândurile 
cercetaşilor. Apoi i se propuse să urmeze cursurile unei 
şcoli de ofiţeri. Refuzase, spunând că nu vede cum un 
cazangiu ar putea să devină ofiţer. „Recunoaşte, îi spusese 
locţiitorul politic al comandamentului, că aşa cum un 
muncitor poate să devină un foarte bun inginer, tot aşa 
poate să devină şi un foarte bun ofiţer. Gândeşte-te şi tu, 
inginer da şi ofiţer nu?” În cele din urmă acceptase 
propunerea. La şcoala de ofiţeri se făcuse remarcat prin 
aceleaşi calităţi şi îşi uimi profesorii prin aptitudinile sale 
pentru limbi străine, învățase repede, datorită memoriei 
sale, franceza şi germana. 

Privea tufele de liliac, fărâma de cer albastru şi se 
gândea cu recunoştinţă la acel locţiitor politic al 
comandamentului care-i hotărâse viitorul. Numai după ce 
intrase în viitoarea războiului din umbră cu duşmanii ţării 
înţelesese cât de necesar era ca în funcţiile vitale ale 
revoluţiei să se afle acei oameni care au trăit pe propria lor 
piele exploatarea capitalistă, mizeria căminelor de ucenici, 
obida boierilor. Numai asemenea oameni ar fi putut să 
reziste până la capăt încordării şi primejdiilor iscate de 
lupta complexă cu agenţii puterilor imperialiste. 

„„.Nu auzi când uşa se deschise, într-atât era de cufundat 
în gândurile sale. Tresări însă când un glas îi spuse: „Bună 
ziua, fiule!”. 

— Mamă! exclamă el. 

Scundă, cu o broboadă neagră pe cap, cu ochii umezi, 
bătrâna se apropie de pat. 

— Săru' mâna, mamă. 

— Tovarăşu' maior mi-a povestit totu’, vorbi ea, abia 
ţinându-se să nu plângă. Ştiu... ştiu... A trimis maşina după 
mine... 

— Mamă... 

Ea îl sărută, se aşeză cuminte pe un scaun lângă pat şi-l 
privi tot ştergându-şi câte o lacrimă furişată fără voie. Când 
se mai linişti, îşi dădu broboada pe spate, descoperindu-şi 
părul cărunt, pieptănat simplu şi adunat la spate într-un coc 
bătrânesc. 


— Cum îţi e?... Te doare? 

— Cum să fie, mamă? Ce a fost, a trecut... De durut nu 
mă mai doare. Uite mâna şi braţul... Vezi? Nu-i deloc grav. 
Ea începu să-i povestească întâmplări cotidiene, ce gătise, 
cum îl aşteptase cu masa şi el nu venise, care mai sunt 
preţurile din piaţă. Lucian îi strângea mâna şi închidea ochii 
ascultând-o cu încântare. 

— Ti-am făcut nişte plăcinte cu brânză, de-alea care-ţi 
plac ţie. Îţi dau de mâncare p-aici? Ai? Azi ce ţi-au dat? Ai 
poftă de mâncare? Tu spune, băiatule, că-ţi fac şi ţi-aduc. 

— Am de toate, mama... Nu duc lipsă de nimic. 

Continua să-i strângă mâna şi s-o asculte. Prin câte nu 
trecuse şi dânsa... Cât se mai zbuciumase până când s-a 
văzut la Bucureşti, alături de singurul ei copil şi sprijin. O 
mai ascultă multă vreme apoi cuvintele ei începură să-l 
legene ca o melodie potolită şi odihnitoare. Simţi cum îl 
cuprinde somnul şi adormi cu un surâs copilăresc în colţul 
gurii. 


18. „FANTOMA” RAPORTEAZĂ ŞI 
DISPARE 


Maiorul Panait ridică receptorul. De la celălalt capăt al 
firului i se raportă: 

— Tovarăşe maior, postul de goniometraj numărul 3 
înregistrează în momentul de faţă emisiunea unui post 
clandestin. 

— Vin imediat la voi... Calculaţi în acelaşi timp 
coordonatele. De voi depinde acum totul. 

— Am înţeles, tovarăşe maior, să se calculeze în acelaşi 
timp coordonatele. 

Panait se uită la ceas: acele arătau orele douăzeci şi unu 
şi treizeci de minute. Nici că se putea o oră mai potrivită 


pentru o emisiune clandestină. Deschise dictafonul: 

— Tovarăşul locotenent major Frunză? 

— Ordonaţi, tovarăşe maior, răsună glasul energic al lui 
Frunză, ordonaţi! 

— Pregăteşte maşina... Plecăm imediat. 

— Am înţeles, să trăiţi. 

Zece minute mai târziu, maşina maiorului gonea pe 
străzile Capitalei. În spatele şoferului, lângă Panait, se afla 
unul dintre cei mai buni ofiţeri calculatori ai postului de 
goniometraj şi-i explică în timpul drumului particularităţile 
postului clandestin: 

— Emisiunea a fost scurtă. Nici patru minute. De altfel, 
acest lucru se vede şi după textul trimis la descifrat. 
infractorul sau infractorii s-au folosit de un aparat de 
radioemisie foarte puternic. Calculul nostru a fost făcut în 
mare viteză. Ofiţerul cercetă harta pe care o ţinea pe 
genunchi, luminată de o lanternă. Emisiunea a fost făcută 
din acest punct... de la întretăierea străzilor Epureanu, Ca- 
lea Văcăreşti, Negru Vodă... Jigniţei. Un unghi, după părerea 
noastră, bine ales... 

Maşina se apropie de ţel. Trecu de Piaţa 1848, străbătu în 
viteză strada Bărăţiei şi intră în Calea Văcăreşti. 

— Ne apropiem, zise ofiţerul de la goniometraj. 

Maiorul îi făcu semn lui Frunză să încetinească viteza, 
apoi îi ceru să oprească în faţa unei săli de cinematograf. 
Coborâră toţi trei. 

— Cât timp a trecut de la emisiune? se interesă Panait. 

— Opt minute, raportă ofiţerul de la goniometraj. 

Ajunseră la punctul indicat de calculatori şi mare le fu 
mirarea când se pomeniră în faţa unei cooperative de 
reparat aparate de radio. Unitatea se afla exact la 
întretăierea străzilor indicate. Se apropiară şi constatară că 
atelierul era închis, dar nu şi cufundat în întuneric. Un bec 
răsfrângea o lumină palidă. Văzură la uşă programul de 
lucru al atelierului. Conform acestui program, cooperativa 
se închidea la orele 19,30. Emisiunea însă fusese făcută la 
21,30. Cercetară în tăcere împrejurimile. Trecătorii erau din 
ce în ce mai rari. „Căutăm un ac într-un car cu fin! îşi zise 


Panait. cuprins de un sentiment de amărăciune. Ar putea 
oare să existe vreo legătură între cooperativa asta şi 
emisiunea interceptată? Da şi nu, îşi răspunse Panait. Poate 
că emisiunea a fost lansată chiar din atelier, dar tot atât de 
bine ar fi putut fi făcută dintr-o locuinţă oarecare. 
Duşmanul, recunoscu Panait, şi-a ales bine această 
întretăiere de străzi.” 

Peste drum de cooperativă, Panait văzu un centru de 
răcoritoare. Făcu semn celorlalţi să se retragă, iar el trecu 
strada îndreptându-se către chioşc. Ceru un pahar de sifon. 
II servi un bărbat scund şi gras, cu o faţă bolnăvicioasă şi 
obosită. După ce înghiţi câteva sorbituri, Panait întrebă: 

— N-aveţi idee, cooperativa a închis de mult? 

— De mult, răspunse în silă vânzătorul, în timp ce se 
ocupa cu spălatul unor pahare. 

— Ba nu de mult. îl contrazise glasul unei femei. Din 
spatele unor stive de lăzi se arătă un cap prelung: să fie 
vreo zece minute de când l-am văzut pe tovarăşul 
responsabil plecând. L-am văzut când închidea atelieru... 

— Da, da, încuviinţă şi bărbatul, la fel de plictisit, 
uitasem, nevastă-mea are dreptate... 

— Păcat... L-am pierdut. M-o fi aşteptat... A plecat singur? 

— Singur, răspunse femeia. 

Maiorul plăti. Trecu din nou strada, de astă dată urmărit 
de privirile curioase ale negustorului, se opri în dreptul 
atelierului şi citi la uşă un alt anunţ: „In caz de incendiu, 
telefonaţi la 61... Responsabilul unităţii: Traian Decuseară, 
str. T... nr. 81.” Panait memoră numărul de telefon, adresa 
şi se depărtă în susul Căii Văcăreşti, urmat la distanţă de 
ceilalţi doi. Când se văzură ieşiţi din raza vizuală a 
vânzătorului de răcoritoare, maiorul îi făcu semn lui Frunză 
să se apropie şi-i ordonă să-i telefoneze responsabilului 
unităţii: 

— Vezi dacă este acasă. Dacă este acasă, cheamă-l 
urgent la unitate... 

Frunză intră într-o tutungerie şi telefonă. După câteva 
minute raportă: 

— Mi-a răspuns soţia lui... Traian Decuseară nu-i acasă. 


— Să mergem... Nu mai avem ce căuta pe aici la ora 
asta... 

Urcară în maşină şi-i ceru lui Frunză să gonească spre 
minister. Maiorul părea abătut, descurajat. Pe drum 
mulţumi ofițerului pentru operativitate şi exactitate. Apoi 
până la minister nu mai scoase o vorbă. La despărţire îi 
încredinţă lui Frunză o altă misiune: 

— Traian Decuseară să fie pus sub supraveghere... Află 
pe unde a întârziat. A 

Urcă în cabinetul lui de lucru şi se aşeză la birou. Inchise 
ochii şi rămase aşa câteva minute, gânditor. Puţin mai 
târziu îi deschise şi văzu pe birou un dosar. Il deschise şi 
găsi în el textul descifrat al emisiunii-fulger. Citi: „Sunt 
prezent. Acţionez cu succes. Sunt şanse serioase. Voi 
reveni. Fantoma”. 

„lată deci şi o «fantomă», gândi Panait clătinând din cap. 
Asta ne mai lipsea... o fantomă! Câtă slăbiciune mai au 
oamenii ăştia pentru denumiri stranii! «Spionii fantomă!» 
«Superspionii!» Să am oare de-a face cu unul din categoria 
asta? «Acţionează cu succes». In ce direcţie? Să existe oare 
o legătură între acţiunea lui şi a celor din Pireu?” Işi aprinse 
o ţigară şi rămase împovărat de gânduri, privind într-acolo 
unde de obicei ştia că-l găseşte pe Lucian. li resimțea lipsa. 
Mai ales acum, când apariţia unei „Fantome” complica şi 
mai mult lucrurile. „Acţionez cu succes”... „Deci 
„dumneaei” n-a părăsit Capitala. Unde să-l caut? Hotelurile 
au fost puse sub supraveghere. Semnalmentele transmise 
în toată ţara. Unde naiba şi-o fi găsit «Fantoma» asta 
adăpost?” 

Sună telefonul. Panait recunoscu glasul răguşit al 
generalului care se interesa de-evoluţia cercetărilor. 

— Tovarăşe general, se văzu maiorul nevoit să raporteze, 
deocamdată, nimic nou... Da, da, am înţeles, să trăiţi!... 
Noapte bună. 

Işi mai aprinse o ţigară. Trecu la fereastră şi văzu pe cer 
o lună care parcă îl îmbia, şoptindu-i: „Măi omuleţ mai ieşi 
şi tu niţeluş la plimbare!” Şi pleca de la minister călăuzit 
parcă de această şoaptă siderală. 


x x 


În ziua următoare, Panait îl vizită pe Lucian. Nu-i spuse 
nimic de cele petrecute în ajun. Se bucură găsindu-l acolo şi 
pe profesorul Avramescu, asistat de sora Lia. Profesorul 
numai ce-şi terminase consultul şi, parcă mulţumit de 
constatările sale, se adresă maiorului: 

— Băiatul are un organism de invidiat... Peste două-trei 
zile ar putea să-şi reia activitatea... Bineînţeles, fără a-şi 
forţa braţul. Trebuie să evite încăierările. 

Lui Lucian i se lumină faţa. IIl bucura că aprecierea 
profesorului fusese făcută nu numai faţă de Panait, ci şi 
faţă de Lia care se tot prefăcea că nu-l observă. 

— O să urmeze apoi un tratament, adăugă profesorul. De 
altfel, sora Lia va veghea în continuare ca pacientul să 
respecte prescripţiile medicale. 

— Tovarăşă Lia, vă rog să aveţi grijă de acest flăcău... 
După câte ştiu, dumnealui a jurat în faţa istoriei să rămână 
celibatar, glumi maiorul. 

— Tovarăşe maior! interveni Lucian oarecum stânjenit. 

Lia însă, având în ţinuta sa ceva din aerul grav şi 
academic al profesorului, nu zâmbi, ci răspunse ca şi când 
ar fi fixat un diagnostic: 

— Şi cred că va rămâne, tovarăşe maior... 

— Deci un caz incurabil, continuă Panait să glumească. 

— Da, răspunse Lia, ferindu-se de privirile lui Lucian. 

— Greşeşti, draga mea, interveni profesorul, 
îndreptându-şi ochelarii pe nas, de moarte şi de însurătoare 
omul nu prea scapă. 

— lată, dragii mei, cum trebuie înţeleasă problema. 
Panait se uită ştrengăreşte când la Lia, când la Lucian, apoi 
îl luă de braţ pe profesor: să mergem, tovarăşe Avramescu, 
vă conduc... 

Şi ieşiră, lăsându-i pe cei doi să descopere singuri dacă 
profesorul avea sau nu dreptate. 


La birou îl aştepta locotenentul major Frunză. 

— Ai executat ordinul? întrebă Panait, aşezându-se în 
fotoliu şi poftindu-şi colaboratorul să se aşeze. 

— Executat, tovarăşe maior. 

— Raportează. 

— Traian Decuseară este de patru ani responsabilul 
unităţii. Este o unitate fruntaşă. Are 38 de ani. Născut în 
Bucureşti... Căsătorit. Soţia lui este casnică. Are doi copii. 
Nu este membru de partid. Nici în trecut n-a făcut politică. 
Inainte de a fi devenit membru cooperator, a avut un atelier 
micuţ pe Apolodor. A fost printre cei dinţii meseriaşi din 
breasla sa care au intrat în cooperaţie. Aseară a întârziat la 
un pahar de vin la restaurantul „Unirea” de pe Calea 
Văcăreşti. Era, cică, abătut... 

— Cum stă cu gestiunea unităţii? 

— Bine. Este apreciat ca un om cinstit. De altfel, l-am 
văzut. Toată înfăţişarea lui este a unui om cinstit, 
cumsecade. Uitaţi-vă cum arată, tovarăşe maior. Frunză îi 
întinse maiorului o fotografie. Panait o cercetă şi împărtăşi 
părerea colaboratorului său. Chipul lui Decuseară avea 
ceva blajin, îngăduitor. Mai cu seamă buzele pline, senzuale 
îi dădeau această înfăţişare. 

— Ce-mi ordonaţi, tovarăşe maior? 

— Continuaţi supravegherea lui Decuseară şi a unităţii 
respective. 

— Am înţeles, să trăiţi! 


În seara aceleiaşi zile se petrecu un alt eveniment. Exact 
la orele 21,30, un alt post de goniometraj îi raportă lui 
Panait interceptarea unei noi emisiuni radio. Caracteristicile 
emisiunii erau identice cu cele de ieri, numai că textul se 
arăta a fi mult mai complicat, iar coordonatele calculatorilor 


indicau un alt cartier al Capitalei. Şi tot ca şi în ajun, Panait 
însoţit de Frunză şi un ofiţer de la goniometraj zburară în 
direcţia coordonatelor stabilite. Mare le fu mirarea când se 
pomeniră în dreptul unei alte unităţi aparţinând aceleiaşi 
cooperative de reparat aparate de radio. Atelierul, spre 
satisfacția maiorului, era încă deschis. Panait nu ezită să se 
apropie şi să se uite în atelierul plin cu aparate vechi de 
radio. Văzu prin vitrină un băiat de vreo şaptesprezece ani, 
chinuindu-se lângă unul din ele. Răsucea încordat nişte 
butoane, lipindu-şi mereu urechea de difuzor. Panait mai 
zări pe masa lui de lucru o coală de hârtie şi un creion. Se 
hotări să intre, dar uşa era încuiată. Tânărul sări speriat şi 
strigă de la locul său: 

— E închis! 

— Deschide, strigă maiorul, vreau să te întreb ceva. 

Se vedea că băiatul şovăie. La stăruinţele maiorului, se 
ridică şi veni la uşă, nu înainte de a ascunde în sertar hârtia 
şi creionul. 

— Ce doriţi? întrebă el. 

— O să vezi... Deschide! 

„E tulburat băiatul, constată Panait. De ce oare?” Intră în 
atelier. 

— E închis la ora asta... Nu mai primim comenzi... îl 
întâmpină băiatul. Ce doriţi? 

Panait se hotărî să treacă la un atac frontal şi se prezentă 
anume ca să-l impresioneze pe băiat. 

— Sunt ofiţer de securitate. 

Tânărul luă cu mâinile cuprinse de un tremur uşor 
legitimaţia întinsă de Panait, o citi şi, înapoind-o, zise: 

— Mă şi aşteptam într-un fel... 

— La ce te aşteptai? întrebă Panait cu aceeaşi gravitate 
în glas. 

— Tovarăşe maior, ştiţi, se fâstăci el... Mai întâi să încui 
uşa... Imi daţi voie? 

Panait încuviinţă printr-un semn din cap. 

— Tovarăşe maior, continuă băiatul după ce răsuci cheia 
în broască, vă aşteptam... Ba nu, mint... Am presupus c-o 
să se întâmple ceva... 


— Te cam bâlbâi. Cum te cheamă? 

— Popescu Mircea. 

— la spune, ce tot aşteptai?... Ce tot presupuneai? ŞI 
apoi ce cauţi la ora asta în atelier? După câte ştim, atelierul 
se închide la orele 19,30. Aşa e? Asta e programul? 

— Să vedeţi, tovarăşe maior, începu tânărul apropiindu- 
se de masa de lucru. Îmi place tare mult meseria asta. 
Responsabilul unităţii este un cumnat de-al meu. De la el 
am învăţat meseria. El mi-a dat voie să rămân astăzi mai 
târziu şi să repar „Phillips”-ul ăsta vechi. Insă să vedeţi ce 
mi s-a întâmplat. În timp ce lucram, mi s-a făcut foame. Îmi 
zic: mi-e foame, să mă duc să-mi iau ceva de mâncare, o 
chiflă, un covrig, ce-oi găsi. Inchid, dau o fugă până la 
simigeria din colţ, îmi cumpăr nişte covrigi (Panait zări pe 
masă un covrig muşcat) şi mă întorc. La înapoiere, văd o 
maşină... Un „Wartburg” se oprise ceva mai încolo, în întu- 
neric... La volan, doi bărbaţi... nu le-am văzut bine feţele. 
Nu le-am dat nici o atenţie. Am intrat în atelier şi mi-ara. 
reluat lucrul. Uitaţi-vă, aici... 

Tânărul se aşeză pe un scaun în dreptul aparatului. L-am 
deschis să-l ascult, să-i controlez sunetul. Când, deodată, 
mi-a fost dat să prind un post puternic. „Ei drăcie!” mi-am 
spus. Semnalele nu erau întâmplătoare. Cunosc alfabetul 
„Morse”. De mai bine de doi ani sunt membru al A.V.S.A.P.- 
ului. Am luat repede un creion şi am început să notez. 
Punct - linioară - punct - linioară... Aproape cinci minute a 
durat treaba asta. Eram atât de emoţionat de descoperirea 
mea, incit am simţit nevoia să ies în stradă, să văd vreo 
cunoştinţă, să-i spun ce auzisem. Uitasem de „Wartburg”. 
Când am ieşit, am văzut din nou maşina. O pornea cu 
viteză. Am stat în stradă puţin şi am revenit. Am încercat 
eu să descifrez, dar... 

Radiofonistul scoase din sertar hârtia pe care înainte o 
ascunsese. Panait aruncă o privire fugară peste semnele 
convenţionale ale mesajului, împături apoi hârtia şi o 
ascunse în buzunar. 

— Tovarăşe Popescu, nu cumva era o altă marcă? 

— Mă pricep la maşini, tovarăşe maior. Nu mă înşel 


niciodată. Când eram puşti câştigam toate concursurile pe 
tema asta. 

— Crezi că există vreo legătură între maşină şi emisiune? 

— Nu ştiu... 

— Ce culoare avea maşina? 

— Culoarea bej, tovarăşe maior. Au apărut multe de- 
astea în ultima vreme. 

— Numărul maşinii nu cumva l-ai observat? 

— Nu... Însă am observat altceva. Când a plecat, am 
văzut că aripa din dreapta, din spate, fusese lovită şi 
reparată... Urma reparaţiei se vedea bine. 

Panait se uită lung şi admirativ la băiat: era înalt, cu 
trăsături frumoase. 

— Te-ai speriat? 

— Da, mărturisi băiatul mai cu seamă în clipa când aţi 
apărut dumneavoastră. Nu ştiu de ce, da' m-a cuprins 
teama. 

Panait îi puse prieteneşte mâna pe umăr. Tânărul se 
ridică respectuos în picioare, iar la sfatul maiorului însemnă 
numărul său de telefon. 

— Mă chemi mâine la orele unsprezece. Şi te rog să nu 
mai povesteşti nimănui istoria cu mesajul pe care l-ai 
recepționat, cu maşina... Panait îi făcu ştrengăreşte cu 
ochiul: „priceput-ai?”. 

— Nici cumnatului? întrebă băiatul şi, după intonaţia 
glasului, se putea ghici că-şi iubeşte ruda. 

— Nici!... Rămâne secretul nostru... secret de stat. mă 
înţelegi? Şi Panait îi făcu din nou un semn cu ochiul. Aştept 
să-mi telefonezi. 

leşiră amândoi. Strada era pustie şi slab luminată. 

— Uitaţi-vă, acolo a staționat maşina, lângă stâlp. 

Se apropiară de stâlp. Era prea întuneric ca să poată 
descoperi vreo urmă. „Nu cumva băiatul se înşeală?” La 
vreo douăzeci de metri, se profila în întunecimea străzii 
maşina Securităţii. 

— Vezi. maşina aia de acolo? Poţi să-mi spui ce marcă 
este? 

Radiofonistul se uită într-acolo. 


— Cum să nu, tovarăşe maior. E un „Renault” de tip 
vechi, '45-'46. Are un motor puternic, dar şi un consum 
mare de benzină. A 

— Exact! exclamă maiorul mulţumit. In seara asta nu mai 
luaseră  „Pobeda”, ci un „Renault”. li strânse mâna 
bărbăteşte. Îmi placi, te pricepi. Telefonează-mi mâine... să 
nu mă laşi să aştept. 

— Se poate, tovarăşe maior? 

Panait se depărtă în direcţia maşinii, urmărit de privirile 
înflăcărate ale lui Mircea Popescu. 

— Aţi stat cam mult, tovarăşe maior, îndrăzni Frunză să 
constate. 

— Insă cu folos. 

— Ce ordonaţi? 

— Zburăm pe strada T. la numărul 3 

— La Traian Decuseară? întrebă Frunză. 

— Exact! 

Maiorul se aşeză în fundul maşinii, lângă ofiţerul de la 
goniometraj, care-şi trăda foarte rar prezenţa. După ce 
maşina porni în viteză, Panait i se adresă: 

— Mesajul duşmanului a fost interceptat şi de un tânăr 
de la Cooperativa „Progresul”. Uite textul, tovarăşe 
căpitan... la-l şi confruntă-l. Se pare că emisiunea a fost 
făcută nu departe de atelier, dintr-o maşină. 

Panait tăcu. Îi plăcea întorsătura pe care o luaseră 
cercetările în jurul cazului „Siegfried” şi se bucura că 
intrase oarecum într-o luptă directă cu „Fantoma”. Dăduse 
de o urmă concretă pe care, în nici un caz, nu trebuia s-o 
piardă. „Vedem noi, care pe care!” Şi din nou regretă 
absenţa lui Lucian. 

— Ne apropiem, anunţă şoferul. 

— Opreşte la un telefon public. Ai să cobori, tovarăşe 
Frunză şi ai să dai un telefon lui Decuseară. Explică-i că 
avem nevoie de el pentru nişte lămuriri... linişteşte-l, ca 
omul să nu se sperie de vizita noastră nocturnă. Ţii minte 
numărul? 

Maşina opri în dreptul unui bufet de cartier. Frunză cobori 
şi după câteva minute se înapoie. Totul era în ordine. 


Decuseară îi aştepta. 

— Vă însoțesc, tovarăşe maior? întrebă Frunză. 

— Da. 

Intr-adevăr Decuseară îi aştepta. Se vedea că omul 
apucase să se bage în pat şi că, după telefonul lui Frunză, 
se îmbrăcase în grabă: îşi încheiase strâmb nasturii de la 
cămaşă. Se arătă din cale-afară de politicos. Îi pofti într-o 
sufragerie nu prea mare, dar încărcată de mobilă. Se 
aşezară în jurul mesei, iar soţia lui Decuseară - o femeie 
scundă şi bondoacă, dar cu o faţă jovială - îi servi cu 
dulceaţă de trandafiri. 

— Ştiţi, zise Decuseară, ca o justificare, nevastă-mea e 
moldoveancă... dulceaţa-i datină moldovenească. 

Maiorul îşi ceru scuze că-i deranjează la o oră atât de 
târzie, dar chestiuni urgente solicitau ajutorul gazdei. Soţia 
lui Decuseară se retrase. 

— V-aş ruga, deschise Panait vorba, să ne ajutaţi să 
lămurim o problemă importantă. La ce oră aţi plecat aseară 
de la unitate? 

Gazda se uită în ochii maiorului, de parcă ar fi vrut să 
dea de rostul întrebării. 

— O să vă răspund, se învoi el. Aseară am întârziat în 
atelier ceva mai mult. Trebuia să pun la punct o situaţie 
contabilă... o situaţie care-mi dă de furcă. Mă pricep la 
radiofonie, dar nu şi la birocraţie..., iar birocraţia asta mă 
omoară... Am plecat după ora nouă şi m-am dus... 

— „la restaurantul „Unirea” şi v-aţi aşezat la masă cu 
doi prieteni, i-o luă Panait înainte. 

— Intocmai! exclamă Decuseară şi ochii i se dilatară de 
uimire 

— Nu asta ne interesează, îl linişti maiorul. În timp ce vă 
mai găseaţi încă în atelier, n-aţi observat în stradă nimic 
deosebit? 

— Adică?... Nu înţeleg... 

— Nu vă amintiţi, cam în jurul orei nouă şi un sfert n-a 
staționat vreo maşină în faţa unităţii? Un camion?... un 
taxi?... un turism? 

Decuseară căzu pe gânduri. Era un bărbat subţirel la 


trup, cu o faţă ascuţită şi smeadă. Părul negru şi cârlionţat 
îi dădea un aer adolescent, deşi trecuse de prima tinereţe. 

— Da, parcă am zărit ceva... Işi înălța privirea şi se uită 
pe rând la cei doi ofiţeri. Cunoaşteţi poziţia unităţii mele? O 
vitrină o am pe Epureanu, a doua pe Văcăreşti. Da, îmi 
amintesc... Da, da, în timp ce stăteam la o tejghea mai 
apropiată de vitrina din Epureanu, am zărit o maşină, iar 
apoi mi-am văzut mai departe de lucru. 

— Ce fel de maşină era? Camion, turism, taxi? 

— Dacă nu mă înşel, era un turism. 

— N-aţi reţinut, cumva culoarea maşinii? 

— Nu, tovarăşi, n-am reţinut, mărturisi Decuseară cu 
părere de rău. 

— Nici cât timp a staționat în faţa unităţii nu vă amintiţi? 

— Îmi pare rău. dar nu-mi amintesc. În orice caz, foarte 
puţin, căci atunci când am plecat, maşina nu mai era în faţa 
unităţii. 

Frunză se uită la maior şi-şi dădu seama că era mulţumit 
de ce aflase. Il văzu cum se ridică şi se sculă şi el. 

— Tovarăşe Decuseară, vă mulţumesc. lertaţi-mă că v- 
am deranjat la ora asta. Mulţumiţi-i din partea noastră 
soţiei pentru dulceaţă. Noapte bună... 

In uşă, Panait mai puse o întrebare: 

— Pe tovarăşul Mircea Popescu de la unitatea numărul 5 
îl cunoaşteţi? 

— Cum să nu? E cumnatul responsabilului. Un băiat 
foarte talentat. Dacă o să studieze, o să ajungă departe... 
Are cap... e un radiofonist înnăscut... 


* 


Trecuse de miezul nopţii, când Panait îl chemă pe 
locotenentul major Frunză în biroul său să-i încredinţeze o 
nouă misiune: 

— Te dud încă în noaptea asta la Direcţia Circulaţiei şi afli 
câte „Wartburg”-uri sunt în Capitală, cine sunt proprietarii 
lor. Ai misiunea să găseşti pe proprietarul unui „Wartburg” 


bej, cu aripa dreaptă din spate accidentată şi reparată. De 
pe această maşină au fost lansate două mesaje ale duş- 
manului. Ele au fost lansate special de lângă nişte ateliere 
de reparat radiouri pentru a induce în eroare goniometrajul 
şi pentru a ne încurca cercetările noastre. Ai înţeles? 

— Înţeles, tovarăşe maior. 

— Acţionează. 

Rămase singur. Se ridică şi începu să se plimbe încet, 
îngândurat prin cabinet, cu mâinile la spate, ca şi când s-ar 
fi plimbat undeva pe străzile Bucureştiului. Aştepta să i se 
aducă textul descifrat al ultimului mesaj. Ar fi putut să lase 
treaba asta pentru a doua zi, dar experienţa îl învățase că, 
în anumite împrejurări, orice clipă pierdută nu poate fi 
decât în folosul duşmanului. Instinctiv, înţelegea că trebuie 
să acţioneze cu viteza duşmanului şi chiar s-o întreacă. 
Asasinul lui „Olariu”, recapitula el în gând ultimele 
evenimente, s-a folosit de o identitate falsă. A dispărut fără 
urme. A ieşit iar la suprafaţă. A stabilit că securitatea se 
ocupă de „cazul Olariu”... Nu i-a fost teamă să-şi trădeze 
prezenţa... A acţionat subapreciindu-ne... după părerea 
mea, numai un „maestru” poate să rişte aşa cum a riscat 
el, „Fantoma”. Chestia cu biletul de cinematograf o 
demonstrează... Se simte tare, sigur pe capacitatea lui... A 
vrut să-l asasineze şi pe Lucian? De ce? Care-i logica 
acestor acţiuni? E totuşi un agent deştept, ingenios, 
periculos. Emisiunea de pe o maşină care circulă prin oraş 
nu este ceva nou... Dar lansată de lângă nişte ateliere de 
reparat radiouri, e o chestie... Dacă eşti un profan, te 
prinzi... începi să te ocupi de cei din atelier, în loc să iei 
adevărata urmă... leri a transmis un mesaj... astăzi altul... 
Nu-i cunosc conţinutul... O să-l aflu... Foloseşte un 
„Wartburg”. O fi al lui sau nu?” se întrebă Panait, oprindu- 
se brusc în mijlocul biroului. | se aduse textul descifrat 

— L-aţi confruntat cu textul înregistrat de Mircea 
Popescu? 

— Da, tovarăşe maior, răspunse ofiţerul descifrator, este 
identic cu al nostru. Imi daţi voie să mă retrag? A 

Panait încuviinţă. Trecu la birou şi citi cu interes: „In zorii 


zilei de 18 am aşteptat confirmarea primirii mesajului meu. 
Din păcate, nu v-am auzit. Ce se petrece? Dispar sau nu? 
Aştept răspunsul aşa cum ne-am înţeles. Fantoma”. 

Panait confruntă cele două mesaje. Se opri asupra 
cuvintelor: „Dispar sau nu?” şi înţelese că „Fantoma” nu 
era un agent de rând, ci un „as”, solicitat să intervină în 
anumite situaţii. Îl asasinase pe Olariu şi dispăruse. Unde? 
Apăruse din nou, încercase să-l ucidă pe Lucian şi era 
convins că-l „lichidase”. lar acum aştepta ordinul să 
dispară. Unde? Ordinul întârziase, nu-l primise. De ce oare? 

Zăbovi multă vreme asupra acestor întrebări, fără să 
găsească vreun răspuns. Apoi îşi zise: „Primul mesaj l-a 
lansat seara la orele 21,30 şi a aşteptat răspunsul în zori. Al 
doilea mesaj l-a lansat la aceeaşi oră şi deci „Fantoma” va 
aştepta răspunsul...” Panait îşi cercetă ceasul... „In zori... 
adică acum... Va trebui să atrag atenţia... celor de la 
„Interceptări”... Şi mai departe? De urmărit „Wartburg”-ul... 
Aşa voi face!” Ridică receptorul şi dădu câteva ordine. 

În jurul orei opt i se raportă: „În zorii zilei nu s-a semnalat 
nici o interceptare”. 


19. SUNT UN EVADAT 


Tot în primăvara anului 1956, un turist bucureştean - 
Vasile lacoş - plecă prin mijlocirea Oficiului Naţional de 
Turism în Republica Democrată Germană. ltinerarul 
cuprindea vizitarea oraşelor Leipzig, Dresda, Weimar. 
Ajunşi la Leipzig, turiştii fură instalaţi la un hotel din 
apropierea gării. Într-una din seri, conducătorul grupului 
constată absenţa lui Vasile lacoş, dar nu acordă nici o 
atenţie acestui fapt. Abia a doua zi înţelese că turistul 
fugise. _ 

Într-adevăr, Vasile lacoş fugise. Îşi economisise mărcile. 
Cumpărase un bilet pentru Berlin. Urcase în tren fără nici 


un fel de bagaj (lucrurile şi le lăsase la hotel). După o 
călătorie de câteva ceasuri; ajunsese cu bine în capitala 
R.D.G. De acolo, în aceeaşi zi, trecuse dincolo, în Berlinul 
occidental; unde se prezentase la prima secţie de poliţie. 
Acolo declarase într-o germană perfectă: 

— Sunt un evadat... am fugit din România. Am evadat de 
dincolo de cortina de fier. Sunt german... de fapt, numele 
meu este Hans Helmuth Wolff... m-am născut în Thuringia... 
Sunt un fost ofiţer al armatei germane. 

Toate acestea fură spuse aproape pe nerăsuflate şi, 
pesemne,  „evadatul” se aşteptase să fie îmbrăţişat 
frăţeşte, căci tare se mai întristase auzindu-l pe poliţist 
întrebându-l plictisit: 

— Şi acum ce vrei de la noi? 

Intrebarea îl derută şi se uită cu ochi tâmpi la poliţist. 

— Te-am întrebat: şi acum ce vrei de la noi? Bani? 
Popularizare? Willy, ia vino-ncoa', strigă ofiţerul după un alt 
poliţist ce se afla în camera de gardă. Condu-l pe 
dumnealui la „Asociaţia persoanelor strămutate”. Apoi se 
adresă iarăşi „evadatului”. Acolo o să se aranjeze totul... 
Dolari! Popularizare! Declaraţii! Dacă vrei, poţi să ajungi şi- 
n Legiunea străină. Dă-mi actele. 

Hans Helmuth Wolff se căută instinctiv prin buzunare, şi- 
şi aminti că n-are asupra lui nici un act, că sosise în R.D.G. 
ca simplu turist, pe baza unui paşaport colectiv, 

— N-am nici un act, mărturisi el cu o voce ştearsă. 

Ofiţerul de serviciu îşi înălţă bănuitor o sprinceană 
subţire şi blondă. „Evadatului” i se urcă tot sângele în cap. 
„Asta e în stare să mă trimită înapoi, după acte!” gândi el 
speriat. Dar polițistul nu obiectă nimic. 

— Willy, n-are acte... Du-l aşa! Ofiţerul căscă, bătându-se 
cu palma la gură. 

— N-ai acte? întrebă şi Willy. 

— N-am. 

— Să mergem, nu e prea departe de aici. Rostise 
cuvintele de parcă l-ar fi invitai pe Hans Helmuth la o 
plimbare prin oraş. Şi acesta îl privi cu recunoştinţă. 
Polițistul însă îi spulberă orice iluzie. Luă o pereche de 


cătuşe şi, răsucindu-i cu dibăcie braţele la spate, i le prinse 
ca într-o menghină. „Evadatul” îngălbeni şi încercă să se 
apere, dar fără vlagă: 

— Sunt şi eu german... sunt ofiţer. 

— Lasă muzica! îl repezi Willy. Cunoaştem noi cântecul 
ăsta al vostru. Dă-i drumul! Şi-l înghionti spre ieşire. 

Hans Helmuth Wolff ieşi în stradă, însoţit de poliţist, la un 
ceas când străzile cunoşteau o animaţie intensă. Trecătorii 
se uitau curioşi după dânsul, iar copiii, ceva mai curajoşi şi 
mai obraznici, se apropiau şi cercetau cătuşele, întrebând: 

— Unde l-ai prins, herr Willy? 

Polițistul mai mult grohăia decât vorbea. Îi izgonea pe 
copii cu nişte vorbe pe care nici Helmuth nu le înţelegea. 

— Uite, herr Willy, îi e ruşine de ce a făcut... 

Helmuth mergea umilit, cu capul în piept; nu îndrăznea 
să se uite nici în stânga, nici în dreapta, îşi închipuise altfel 
clipa întâlnirii cu patria sa, cu tinereţea şi visurile sale. lar 
acum era luat drept un borfaş de rând, el, Hans Helmuth 
Wolff, ofiţer german care a adus patriei atâtea servicii 

Merseră pe jos o bucată de drum, apoi intrară pe o 
stradelă laterală, îngustă, cu case triste şi cenușii. 
Pătrunseră într-una din ele. Urcară nişte trepte şi se opriră 
la primul etaj, în faţa unei uşi înalte, pe cere o tăbliță 
modestă indica sediul: „Asociaţia persoanelor strămutate”. 
Polițistul sună. Se auzi o voce: „Cine-i acolo?” Însoţitorul lui 
Helmuth se recomandă. Uşa se deschise automat şi 
pătrunseră într-un vestibul... întunecos şi pustiu... De acolo 
trecură într-o altă încăpere, unde la un birou trona un 
bărbat de vreo cincizeci de ani, mic, borţos, chel. La 
apariţia celor doi, el se ridică în picioare, ieşindu-le în 
întâmpinare. Dar când îl zări pe Helmuth cu cătuşele la 
spate se înfurie şi-şi arătă făţiş nemulţumirea: 

— Ce-i asta, bunul meu Willy? Ţi-am spus de atâtea ori î 
Dă-le încolo de cătuşe! Doar omul ăsta nici n-a atacat o 
bancă şi nici la drumul mare n-a jefuit... 

— Ce pot să fac, herr Gutmann, se apără polițistul, în 
timp ce scotea cătuşele, spuneţi şi dumneavoastră? 
Instrucţiunile sunt instrucţiuni! Disciplina-i disciplină. N-am 


voie s-o calc. 

Lui Helmuth îi plăcu dojana acestui necunoscut, căruia 
numele Gutmann părea să i se potrivească. În suflet îi 
încolţi un licăr de încredere. 

— Poţi să plec, herr Willy, şi să ştii c-o să mă plâng 
pentru chestia cu cătuşele. Apăsă pe unul din butoanele de 
pe birou şi uşile începură să se deschidă rând pe rând. 

Gutmann îşi reluă locul la birou, în faţa a trei telefoane 
de culori diferite: negru, alb, roşu. Helmuth privi în jur şi 
găsi încăperea mobilată mai mult decât sobru, chiar 
sărăcăcios. Se aştepta să fie poftit să se aşeze. 

— Cine eşti? întrebă Gutmann, de astă dată cu un glas 
autoritar, dar, fără să piardă nimic din ţinuta omului bun şi 
înţelegător. 

— Sunt un evadat, răspunse Helmuth... Şi repetă cuvânt 
cu cuvânt tot ce declarase la secţia de poliţie. Când 
termină, Gutmann impresionat parcă de cele auzite, îl pofti 
să ia loc. Helmuth se aşeză şi, amintindu-şi cum îl trataseră 
cei de la poliţie, îşi spuse că totul n-a fost decât un accident 
şi nu este cazul să se descurajeze. 

— Aşadar sunteţi căpitan? 

— Da, şi am fost camaradul lui Kurth von Krâmer, şeful 
Serviciului german de spionaj din România. 

Helmuth nu-şi ascunse mândria, mărturisind gradul şi 
funcţia avută în anii războiului. 

— Herr căpitan, sper că n-o să mă refuzaţi? Un schnaps... 

Izbucni într-un râs scurt şi vesel. Transpirase şi-şi 
tampona chelia cu o batistă mare şi multicoloră. După asta 
scoase din birou o sticlă şi două pahare. 

— E un schnaps foarte bun, aprecie el, în timp ce turna 
băutura în pahare. Deci l-aţi cunoscut pe von Krâmer. Să 
bem! 

Se ridicară în picioare şi ciocniră ca doi vechi camarazi de 
arme. 

— Bună băutură! De mult n-am mai luat un schnaps 
veritabil, mărturisi Helmuth încântat. 

Gutmann îi mai puse câteva întrebări, apoi îl încunoştinţă 
că va trebui să treacă într-o cameră alăturată, unde să dea 


o declaraţie amănunţită cu privire la persoana şi activitatea 
sa. 

— Înţeleg, se învoi Helmuth. N-am nimic contra... 

Gazda apăsă pe un buton şi raftul plin de cărţi începu să 
se mişte descoperind o uşă ce dădea într-o garsonieră 
foarte elegantă. 

— Te rog, herr căpitan, să te simţi ca la dumneata acasă. 
Poţi să-ţi faci şi o baie dacă vrei. 

Politeţea lui Gutmann îl impresionă într-atât pe Helmuth, 
încât ochii, fără voia sa, i se umeziră. Gazda se retrase 
discret; în urma sa biblioteca reveni la loc. O clipă, 
Gutmann se uită spre uşă, apoi ridică receptorul telefonului 
alb, formă un număr şi vorbi: 

— Raportează Gutmann. S-a prezentat un transfug din 
România. Se dă drept german... căpitan Hans Helmuth 
Wolff, din aparatul şefului Serviciului german de spionaj din 
România... Cum?! Da, am înţeles. Vă mulţumesc, o să am 
grijă. 

Lăsă receptorul jos şi începu să-şi frece nervos bărbia. 


* 


„DECLARAŢIE” 


„M-am născut în anul 1918, în Thuringia. Părinţii mei - 
Friederich şi Annye Helmuth Wolff - sunt originari din 
Thuringia. Mama - este o descendentă directă din familia 
baronului von Wehner. Tatăl meu a făcut parte dintr-o 
familie de intelectuali germani şi este doctor în drept. În 
timpul primului război mondial a luptat pe frontul de răsărit, 
apoi pe cel din România, având gradul de maior. A mai 
făcut parte din comisia care a pregătit Tratatul de pace de 
la Buftea. Pentru merite militare deosebite a fost decorat cu 
înalta decorație „Crucea de fier”. Tatăl meu, fiind un bun 
patriot, a cultivat în mine o dragoste profundă pentru tara 
mea, pentru marile idealuri ale Germaniei. Am fost unicul 
lor copiii aşa că părinții s-au străduit să-mi dea o educație 


cât mai aleasă. Am învăţat la liceul din Thuringia, apoi după 
absolvire, la intervenția părintească, am intrat la Şcoala de 
ofițeri din Tilsit. Tatăl meu a fost un membru marcant al 
Partidului Naţional Socialist. A condus mulți ani Secţia din 
Thuringia. Concepțiile sale patriotice au avut o mare 
influență asupra mea. Incă din anii adolescenței am năzuit 
să fac parte activă din marea armată care va şterge pentru 
totdeauna ruşinea de la Versailles şi va reda Germaniei 
gloria ei străveche. Am primit cu încredere schimbările 
aduse de instaurarea celui deal treilea Reich. Am luat parte 
activă, ca elev al Şcolii militare, la toate evenimentele care 
au pregătit anul 1933. În perioada asta l-am cunoscut şi m- 
am împrietenit cu Kurth von Krämer, fiul baronului Karl von 
Krämer din Prusia. Era în ani şi în grad mai mare decât 
mine. Totuşi ne-am împrietenit. Pot spune că l-am iubit pe 
acest fiu al Germaniei.. Pentru mine el. Întruchipa 
adevărata şi nemuritoarea noblețe a rasei noastre. Il 
însoțeam peste tot şi încercam o mândrie justificată, 
ştiindu-mă în anturajul său. 

In anul 1935 el mi-a propus să părăsesc specialitatea de 
artilerist şi să mă dedic - aşa cum de altfel a făcut şi el - 
spionajului militar. Mi-am dat asentimentul. Peste câteva 
zile după convorbirea noastră m-a prezentat amiralului 
Cannaris. După câtva timp, lui von Krämer i s-a încredințat 
o misiune grea: organizarea şi conducerea rețelei din 
România. Eu aveam să-l însoțesc pretutindeni. Am început 
să învăţ limba română. Von Krämer o ştia. Tatăl meu, 
aflând că voi pleca în România, s-a bucurat. El luptase acolo 
şi avea numai cuvinte de laudă pentru frumusețile naturale 
ale României. Mai spunea că dacă România nu şi-ar fi 
înnobilat sângele prin dinastia Hohenzollern n-ar fi devenit 
niciodată un stat modern. 

Am învățat destul de repede limba română. lar în 1937 
am plecat împreună cu von Krämer în România, ca 
reprezentanți ai firmei „Juliu Meini”. Am remarcat. În 
această călătorie aptitudinile remarcabile ale lui von 
Krämer. Era un ofițer de informații şi contrainformaţii 
înnăscut. Un mare talent. Călătoria noastră s-a soldat cu o 


„lărgire” a magazinelor  „luliu Meini”. Tot în această 
călătorie, von Krämer s-a întâlnit în chilia unei mânăstiri cu 
una din căpeteniile mişcării legionare române. Prin 
mijlocirea acestuia a cunoscut pe un ofițer român - 
Gheorghe Strachină - care mai târziu, avea să ajungă un 
pion important al rețelei noastre. În anul 1938 ne-am 
înapoiat în România, tot ca reprezentanți ai unei firme 
comerciale. Conform principiilor organizatorice ale lui von 
Krämer, eu n-aveam voie să mă ocup de altceva decât de 
cifrul de transmitere a informațiilor. Insă pe baza a ceea ce 
cifram şi transmiteam, mi-am dat seama că rețeaua 
condusă de von Krämer era alcătuită din agenți recrutați 
din medii sociale foarte diferite, de le vânzători ambulanți 
până la generali şi miniştri. În birourile firmei unde lucram, 
eu treceam drept un funcționar umil ce-şi însoţeşte şeful 
pretutindeni. 

În toamna anului 1940, când glorioasele noastre trupe au 
intrat în România, von Krämer a răsuflat uşurat. M-a 
chemat la dânsul: ocupa un apartament elegant în strada P. 
nr. 11 - cartierul elitei bucureştene. Era tare fericit. Am 
închinat pentru Marea Germanie. Ridicând cupa de 
şampanie, el a spus: „Hans, bunul meu camarad şi prieten, 
dacă astăzi soldatul german a putut să ocupe România fără 
să tragă un singur foc de armă, aceasta ni se datoreşte şi 
nouă!”. Apoi mi-a adus la cunoştinţă că începând chiar din 
Ziua următoare aveam permisiunea să apărem pe străzile 
oraşului în uniforma Armatei noastre. Ştirea ne-a emoționat 
pe amândoi până la lacrimi. 

Într-adevăr, din ziua următoare, nu mai eram 
„reprezentanți ai unei firme comerciale”, ci ofițeri ai 
Germaniei. Începea, în activitatea noastră, un alt capitol. 
Din nou mi-am dat seama de forța organizatorică a lui von 
Krämer. Ca la o comandă, a început să funcţioneze un 
întreg aparat oficial. Când şi cum îl organizase, n-am putut 
să înțeleg niciodată. Către sfârşitul lui 1940 a apărut în 
mijlocul nostru domnişoara Gretel Lindenberg, care i-a 
devenit secretară. Era o femeie frumoasă, rece, dar la bru- 
tul lui von Krämer devenea cuceritoare. Ea a înlocuit o 


parte din atribuțiile mele şi trebuie să declar că, în materne 
de cifru, era o fiinţă înzestrată cu o imaginaţie bogată. 

Sediul nostru îl amenajasem în clădirea hotelului 
„Splendid“, la un pas doar de Palatul Regal. Deşi lucram în 
apropierea lui von Krämer, ne întâlneam destul de rar şi 
atunci în apartamentul său, unde redeveneam aceiaşi vechi 
camarazi de arme. Aflasem că luase obiceiul să viziteze 
destul de des Castelul Peleş din Sinaia, construit de regele 
Carol | de Hohenzollern. Într-o zi, întrebându-l dacă este 
adevărat, mi-a răspuns afirmativ. „Imi place, mi-a 
mărturisit el, să-mi petrec timpul prin castel, el îmi evocă 
Germania, îmi cheamă în minte umbrele strămoşilor”. L-am 
înțeles. 

începuse războiul. Aparatul nostru lucra excepțional. 
Faptul că ne aflam pe teritoriul unui aliat, fără îndoială că 
uşura foarte mult misiunea noastră. Din ordinul lui von 
Krämer am plecat în vara anului 1942 pe front, ca ofițer 
român şi pentru a constata personal starea de spirit a 
armatei române. Înapoindu-mă, i-am raportat că moralul 
soldatului român este scăzut, că nu trebuie nici o clipă să 
ne încredem în acest aliat. M-a ascultat cu interes şi pentru 
întâia oară s-a uitat bănuitor la mine. Mi-a răspuns că mă 
înşel, considerând concluziile mele ca fiind eronate. Mi-a 
atras atenţia că trebuie să ştiu să deosebesc plebea de 
aristocrație şi că această castă socială reprezintă de fapt 
cheia care va asigura României o prietenie solidă cu 
Germania. Ar fi însă nedrept din partea mea să nu arăt, în 
acelaşi timp, că von Krâmer a fost unul dintre puținii 
germani care a sesizat soarta ultimului război. Bătălia de pe 
Volga nu l-a aruncat în brațele disperării. El vedea 
continuarea războiului anticomunist pe alte planuri. L-am 
văzut lucrând cu entuziasm la reorganizarea reţelei. Acum 
era convins că românii nu erau nişte aliați credincioşi şi că 
va interveni un ceas când armata română va întoarce 
armele împotriva noastră. O asemenea întorsătură a 
evenimentelor trebuia să găsească o rețea organizată pe 
alte principii. Operația de reorganizare el şi-a intitulat-o 
„A.0.3”, adică „Any Ondra 3”. Nu reprezintă pentru nimeni 


un secret faptul că marea artistă a ecranului german a fost 
amanta lui şi că a iubit-o cu toată sinceritatea. Nici pună 
astăzi nu ştiu ce reprezintă acel 3 al iniţialei „A.0O.” Legile 
nescrise ale spionajului m-au oprit să-l întreb pe von 
Krämer cum şi-a conceput organizarea. O dată l-am 
întrebat ceva, dar el mi-a răspuns laconic: „Viitoarea rețea 
va avea o altă structură organizatorică. Dacă românii vor 
îndrăzni să rupă alianța militară cu noi, ei nu se vor 
mulțumi să se oprească în pragul acestui act, ci vor merge 
mai deoparte, vor putea să treacă la înfăptuirea revoluției 
comuniste. lar poziția noastră faţă de România, şi nu numai 
a noastră, ci şi a altor puteri capitaliste, va ţi fundamental 
alta. Germania de mâine trebuie să găsească în România o 
rețea puternică, un izvor serios de informații”. Mărturisirea 
sa m-a convins sincer că von Krämer n-a capitulat şi că nici 
n-avea de gând să capituleze, ci să continue lupta. Am 
înțeles că eu nu fusesem inclus în operaţia „A.0.3”. Imi 
închipuiam însă că mi-a pregătit o altă misiune ce mi-o va 
încredința la timpul potrivit. Cu atii mai mult am crezut 
acest lucru, cu cât el mi-a cerut să-mi pregătesc o nouă 
„identitate”. L-am ascultat. Am devenit astfel un refugiat 
polonez care a optat pentru cetățenia română. N-a mai 
apucat să-mi  încredințeze noua mea misiune. 
Deznodământul României devenise clar. Von Krämer 
muncea ziua şi noaptea din răsputeri. Şi nu numai el, ci tot 
aparatul nostru. Dar evenimentele ne-au depăşit. 
Capitularea României ne-a luat prin surprindere. După 
întrevederea Hitler - Antonescu o aşteptam mult mai târziu, 
în toamnă. În ziua de 23 august 1944 mă aflam cu Gretel în 
birourile din clădirea hotelului „Splendid”. Ştirile erau din ce 
în ce mai proaste şi mai surprinzătoare. Insurecția izbucnise 
în Bucureşti deşi ofensiva ruşilor se desfăşura la laşi. Dintr- 
o clipă într-alta am fi putut fi încercuiți şi arestaţi. Von 
Krämer era calm. Nădăjduia că trupele noastre cantonate la 
Băneasa şi Otopeni vor pătrunde în Bucureşti şi-l vor ocupa, 
iar forțele comuniştilor vor fi înfrânte. Comandamentul 
german al aviaţiei din Bucureşti se afla în legătură cu 
unitățile sale şi von Krämer ştia acest lucru. Într-adevăr, 


aviația noastră a început bombardarea oraşului. Din ne- 
fericire, bombele care trebuiau să cadă pe clădirea 
Palatului Regal unde se găseau insurecţioniştii au căzut şi 
pe sediul nostru. Am fugit spre adăpost. Prea târziu. Totul 
se prăbuşea peste noi. Von Krămer a fost rănit şi încă foarte 
grav. Şi-a dat sufletul în braţele mele şi ale lui Gretel. Îna- 
inte de a muri, acest brav fiu al Germaniei a mai găsit 
putere să-mi vorbească. Mi-a spus cu buze tremurânde de 
muribund: „Tu, Hans, preiei comanda. Arhiva reorganizată 
«A.0.3» se află într-o casetă... ascunsă în apartamentul 
meu... Mai există una... falsă, pe care am făcut-o să ajungă 
în mâinile englezilor... Tu... La mine acasă... cu fotografia... 
Anei...”. Atât a mai apucat să-mi spună; A murit pe cină 
încercam încă să-l salvăm. N-aveam decât un singur gâna, 
să ajung la apartamentul lui van Krämer şi să intru în 
posesia casetei. Cheile apartamentului se şi găseau în bu- 
zunarul meu. Pe când ne strecuram printre ruinei cu von 
Krämer în braţe, am fost luaţi prizonierii Am fost nevoit să-i 
las cadavrul între ruinele hotelului. Gretel însă a scăpat ca 
prin minune. Nu voia să cadă în mâinile ruşilor. 

Mă văd acum nevoit să lămuresc un alt capitol al 
existenței mele. În anii cât am stat în Bucureşti, am 
cunoscut la o recepţie pe văduva unui colonel român. M-am 
îndrăgostit şi am întreținut cu ea legături sincere de 
dragoste. Locuiam împreună şi eram considerat soțul ei 
nelegitim. Mă iubea. Ştia cine sunt şi lucra pentru noi, deşi 
în casa ei nu-mi făceam niciodată apariţia în uniformă, iar 
prietenii ei ştiau că nu sunt decât un refugiat polonez. Im- 
brăcămintea mea civilă, în sfârşit, actele mele se aflau la 
ea. Eu însă căzusem prizonier. Împreună cu alti ofițeri am 
alcătuit un convoi trist şi batjocorit de cei care până-n ajun 
ne-au fost aliați. Nu trebuie să insist asupra sentimentelor 
pe care le-am încercat în clipele acelea. Oraşul ardea. 
Aviatorii noştri stârniseră panică. Am avut şi noroc, 
Bucureştiul, de fapt, în ziua aceea se afla căzut în 
încercuirea trupelor noastre. Pe noi, prizonierii, n-aveau 
unde să ne ducă sau cum să ne scoată din oraş. Noaptea 
am fost băgați în curtea unei şcoli. Dumnezeu a fost de 


partea noastră. Încă în noaptea aceea am izbutit să mă 
strecor până la locuința prietenei mele. Acolo m-am 
adăpostit multă vreme. Apoi, cină lucrurile s-au mai liniştit 
mi-am reluat pe deplin identitatea refugiatului polonez. 
Situaţia în România era tulbure. Mă gândeam să fug şi să 
trec linia frontului. Nu puteam însă să uit ultimele cuvinte 
ale lui von Krămer. Mă gândeam într-una la serviciile pe 
care le-aş mai fi putut aduce patriei mele salvând arhiva. 
Dădusem târcoale fostei locuințe a lui von Krämer. În ea 
însă se mutaseră nişte ofițeri sovietici, apoi familia unui cu- 
noscut intelectual. Mă hotărâsem să fug. Dar au intervenit 
alte evenimente: se zvonea că americanii şi englezii vor să 
pună mâna pe putere în România. În condiţiile astea, mi-am 
spus, trebuie să rămân, să încerc să organizez o rețea... 
Atunci, pentru întâia oară, mi-am dat seama cât de mult a 
greşit von Krämer. lucrând într-o conspirativitate atât de 
deplină şi, mai cu seamă, de unul singur. 

N-am mai putut să fug; Sfârşitul războiului, capitularea 
necondiționată a ţării mele m-au zdruncinat puternic. 
Voiam să plec, dar nu mai aveam undei Politica 
americanilor şi englezilor fată de noi n-am înțeles-o decât 
mult mai târziu. Procesul de la Nürnberg m-a determinat să 
rămân ascuns în România. Aveam un adăpost sigur şi bun. 
M-am căsătorit. Conform legislaţiei româneşti am putut lua 
numele soției mele. Devenisem un oarecare Vasile lacoş. 
Cunoştinţele ei m-au ajutat să-mi găsesc o slujbă: am 
devenit casier la întreprinderile Comunale Bucureşti. Aşa au 
trecut zilele, anii. Nici o clipă în acest răstimp n-am încetat 
să mă gândesc la patria mea. Urmăream îndeaproape 
desfăşurarea evenimentelor. Dar, în acelaşi timp, nu 
puteam să nu mă gândesc la caseta ascunsă în 
apartamentul lui von Krämer, cheia operației „A.0.3". 
Incursiunile mele în jurul apartamentului s-au soldat cu 
rezultate lipsite de importanţă. Visul meu cel mare acum nu 
era altul decât a reda Germaniei caseta lui von Krămer. 

Din păcate, nu a putut fi realizat. Pe măsură ce anii se 
scurgeau, viata mea pe meleagurile străine devenea tot 
mai grea. Mi-era dor de ţară, de poporul meu. Pândeam cu 


nerăbdare clipa cină voi izbuti să fug. Aşteptarea mi-a fost 
răsplătită. Ocazia s-a ivit prin mijlocirea unei organizații de 
turism, l-am mărturisit soţiei intenția mea de a-mi revedea 
patria. Tocmai se anuntase o excursie în partea de răsărit a 
Germaniei. Femeie de obârşie boierească, ea nu s-a 
împotrivit, ci m-a ajutat cu modestele ei economii. M-am 
înscris, şi, spre marea mea surprindere, plecarea mi-a fost 
aprobată. Mi-au fost de folos „actele poloneze”. Aşa am 
ajuns la Leipzig. Acolo m-am convins că pot să fug în Vest. 
N-am ezitat. Aşa se face că, după atâția anii am ajuns din 
nou în Germania, pe care am Slujit-o şi visez s-o mai slujesc 
cu acelaşi devotament. 

Nu ştiu nimic de soarta părinților mei. Nădăjduiesc că mă 
veți ajuta să-i regăsesc. 


HANS HELMUTH WOLFF 


Declaraţia lui Helmuth ajunse, fără nici un alt ocol, pe 
biroul lui Gedlen. Acesta o citi cu interes, apoi ordonă ca 
Helmuth să fie adus la dânsul. Nu-i plăceau asemenea 
cazuri. Le suspecta. Îi aminteau de şcoala diversionistă a 
spionajului englez, de mult cunoscuta afacere Lawrence. 
Chiar dacă mai manifesta o anumită înţelegere faţă de un 
transfug era şi ea plină de rezerve. N-avea cum să verifice 
toate antecedentele lui şi să-i stabilească cu exactitate 
profilul moral şi politic. Dacă ar lua, nu mai departe decât 
cazul lui Hans Helmuth Wolff: fără îndoială un caz foarte 
interesant. Auzise de el în anii războiului, dar nu-l 
cunoscuse personal niciodată. De mai bine de optsprezece 
ani Helmuth nu mai avea nici o legătură cu ţara şi cu 
camarazii săi. Pretinde că a trăit în România, ascuns. Cum 
ar putea Gedlen să verifice dacă minte sau nu? Au trecut 
doar atâţia ani şi în acest răstimp câte nu i se pot întâmpla 
unui om? Gedlen nu putea să nu-l suspecteze. De ce n-ar 
presupune că românii au pus mâna pe el, iar acum încearcă 


să-l plaseze? Totuşi, Gedlen găsise declaraţia lui Helmuth 
nu numai interesantă, ci şi foarte actuală. Dar tocmai 
aprecierea asta „foarte actuală” stârnea în sufletul lui Ged- 
len bănuieli. De ce Helmuth a picat acum şi nu altă dată? 
De ce tocmai în momentul când agenţii lui se găsesc în 
căutarea arhivei lui von Krämer? 

Hans Helmuth Wolff sosi în localitatea unde Gedlen îşi 
avea sediul, pe calea aerului, însoţit de un agent al lui 
Gutmann care, cât timp ţinuse zborul, se prefăcuse că 
doarme. Dar Helmuth stabili cu uşurinţă că „adormitul” îl 
supraveghea şi încă foarte atent. De la aeroport, o limuzină 
elegantă îi transportase la una din frumoasele vile de la 
marginea localităţii. Pe Helmuth confortul vilei îl impresionă 
plăcut, şi-şi spuse că, în sfârşit, se găsea pe drumul cel bun. 
Puțin mai târziu însă îşi dădu seama că vila şi confortul ei 
nu reprezentau decât un „domiciliu forţat!”. | se interzise să 
părăsească apartamentul sau să telefoneze. Nu-i era 
permis decât să se odihnească, să citească sau să se 
plimbe în gradină, bineînţeles însoţit de câte un agent. 
Situaţia asta nouă îl descumpăni, apoi se linişti, dând drep- 
tate, într-un fel, celor care erau chemaţi să-i judece cazul. 
Presupusese că în primele săptămâni va fi supus unor 
cercetări minuţioase. Totuşi anchetatorii ar fi trebuit să aibă 
în vedere că el, Hans Helmuth Wolff, nu-i un transfug de 
rând, ci e un fost ofiţer în armata celui de-al Ill-lea Reich, şi 
că se trage dintr-o familie de intelectuali germani 
cunoscută în toată Thuringia. Îi urmăreau fiecare pas şi nu 
se împăca deloc cu acest gând. Până şi somnul îi era 
supravegheat. Nu vedea pe nimeni în jurul său, simţea însă 
în permanenţă „ochiul” treaz al agentului. Se simţea jignit, 
dar n-avea încotro şi se resemnă. 

In cea de-a cincia zi de „domiciliu forţat”, doi agenţi 
foarte tineri se prezentară şi-l poftiră într-un „Mercedes- 
Benz” de ultimul tip. Helmuth nu-i întrebă unde-l duc: 
acceptă bucuros invitaţia. După un sfert de oră se pomeni 
introdus în biroul lui Gedlen. Instinctiv, bătu din călcâie şi, 
luând poziţia de drepţi, se prezentă milităreşte. Actul său 
spontan trecu neobservat. Drept răspuns, Gedlen îi arătă 


un scaun. Se aşeză supus, deşi primirea îl revoltase. „Mă 
tratează ca pe o otreapă şi nu ca pe un ofiţer!” 

Gedlen, încremenit parcă în fotoliu, nu-şi ascundea 
disprețul. Dacă nu i-ar fi zărit privirile pătrunzătoare, 
Helmuth ar fi fost convins că se aşezase în faţa unui 
cadavru. Faţa fostului general era pământie, ca de mort, 
numai ochii pierduţi în adâncul găvanelor sclipeau 
asemenea unor steluțe verzi. 

— Pe cine aveţi în Thuringia? răsună glasul autoritar al lui 
Gedlen şi Helmuth avu a tresărire: nu se aşteptase ca omul 
acela să aibă un glas atât de viu. 

— Părinţii... 

— Au murit, îl informă Gedlen indiferent. Altcineva? 


Hans Helmuth se cutremură şi se uită speriat la Gedlen: 
cine era omul ăsta cu capul pleşuv, cu gura subţire, 
despicată parcă de vârful unui bisturiu şi cu faţa 
cadaverică? Cum de l-a lăsat inima să-i comunice cu atâta 
indiferenţă moartea părinţilor săi? 

— Pe cine mai aveţi în Thuringia? 

— Pe nimeni, răspunse Helmuth, stăpânindu-se parcă să 
nu izbucnească în plâns. 

— Aveţi nervii slabi, herr Helmuth, constată Gedlen şi din 
clipa asta, ca şi când s-ar fi plictisit de transfug, nu se mai 
uită la el. Indicaţi-mi numele unui camarad de-al 
dumneavoastră care vă cunoaşte mai bine. 

— Leutenant Franz Weber din Hamburg. 

— A murit la Varşovia. 

— Hauptsturmführer S. S. Johann Schulz. 

— A murit pe Oder. 

— Maiorul Konrad Schöber din serviciul de contraspionaj 
Balcani, murmură Helmuth cu o voce abia auzită. 

— S-a sinucis la Berlin în noaptea de 8 spre 9 mai. 

Helmuth căută disperat un sprijin în privirile celui care-l 
interoga, dar Gedlen, ca şi când ar fi fost singur în încăpere, 
continua să se uite într-altă parte, fixând un Budha de pe 
birou. 

— Şi pe cine mai cunoşti? 


— Pe cine mai cunoşti? 

— Pe domnul general-locotenent August Hammer. 

— N-ai noroc, Herr Helmuth, generalul Hammer a ştiut să 
moară ca un erou, apărând Berlinul... Se lăsă o tăcere 
enervantă. Helmuth îşi auzea distinct bătăile inimii. Faţa-i 
deveni la fel de pământie ca a lui Gedlen. | se părea că 
dintr-o clipă într-alta se va prăbuşi de pe scaun. Tresări 
însă, auzindu-l din nou pe Gedlen: 

— Von Krämer mort! Gretel, această fiică demnă a 
Germaniei, s-a sinucis... Baronul Alfred von Killinger n-a 
ezitat să-şi zboare creierii. Brusc, vinele de la fruntea înaltă 
şi pleşuvă a lui Gedlen se umflară, transformându-se în 
nişte cabluri de culoare albastră. lată cum au ştiut să 
moară la datorie ofiţerii germani, izbucni Gedlen, lovind cu 
pumnul cristalul de pe birou. Numai dumneavoastră aţi 
rămas în viaţă, trăiţi, aţi scăpat... V-aţi aflat în clădirea 
hotelului „Splendid”. Von Krämer moaie, dar 
dumneavoastră  scăpaţi. Gretel se sinucide, dar 
dumneavoastră mai trăiţi. Pun mâna pe dumneavoastră, 
sunteţi luat prizonier, dar scăpaţi, fugiți. Nu ajungeţi însă în 
Germania, ci la văduva dumneavoastră. Alţii în aceeaşi 
situaţie au fost prinşi de către români după două-trei-patru 
zile... o lună. Dumneavoastră însă aţi stat ascuns timp de 
doisprezece ani şi n-aţi fost prins. Aţi vrut să fugiţi, dar n-aţi 
ştiut pe unde. Aţi vrut să vă reluaţi activitatea, dar n-aţi 
ştiut cum... Şi mai vreţi să vă credem, să vă luăm în serios 
declaraţiile... Care declaraţii? Astea nu sunt declaraţii, ci 
baliverne. Luă de pe birou colile de hârtie scrise de 
Helmuth şi le împinse scârbit într-o parte, de parcă ar fi fost 
urât mirositoare. 

Helmuth îl privea cu ochi timpi, neştiind cum trebuie să-i 
înţeleagă peroraţia. 

— Când şi cum aţi intrat în solda Securităţii române? 

Întrebarea asta îl trezi pe Helmuth; abia acum sesiză 
toată teoria lui Gedlen. Îl lua drept spion, trădător de patrie. 
Bănuiala lui întrecea orice măsură. Işi îndreptă spinarea, 
reluându-şi ţinuta sa demnă şi se uită revoltat la Gedlen: 


pentru întâia oară privirile lor se ciocniră şi ochii verzi, ca 
de pisică, ai anchetatorului îl revoltară pe Helmuth şi mai 
mult. 

— Răspunde i şuieră Gedlen printre dinţi. 

— Vă atrag atenţia, zise Helmuth, ridicându-şi bărbia, că 
sunt ofiţer al armatei germane... 

— Aţi fost... 

— Am depus jurământul pe altarul Germaniei şi nici o 
clipă nu mi-am trădat patria... 

— In declaraţia dumneavoastră afirmaţi că aţi fost 
prietenul cel mai apropiat al lui von Krämer. Bine, vă 
credem. Atunci cum vă explicaţi că von Krämer nu v-a 
vorbit nimic despre operaţia „Any Ondra”? De ce s-a ferit 
de dumneavoastră, colaborator apropiat al lui? 

— Nu ştiu, mărturisi Helmuth cu sinceritate. 

— Nu ştiţi? se înfurie Gedlen din nou. Atunci să vă spun 
eu. Pentru că von Krämer îşi pierduse orice încredere în 
dumneavoastră... Pentru că vă bănuia de duplicitate, 
pentru că a simţit în dumneavoastră un trădător în 
devenire... 

Helmuth simţi cum îl lasă puterile. Nu, nu se mai putea 
împotrivi. Nici gura n-o mai putea deschide. Ani de zile 
visase clipa când se va întoarce în patrie şi-şi va relua 
îndatoririle sale militare. lar acum, fostul general Gedlen, 
despre care presa occidentală avea atâtea cuvinte de 
laudă, învăluindu-i viaţa într-o tainică aureolă, îi spulbera 
nu un vis, ci o întreagă existenţă. 

— Când şi cum aţi devenit agent al comuniştilor români? 
Tăceţi? Tăcerea poate fi echivalată cu un răspuns 
afirmativ... 

— N-am trădat, se apără Helmuth fără vlagă. 

—  Explicaţi-ne atunci altceva, cum de v-a răbdat 
noblețea. dumneavoastră de ofiţer al armatei germane să 
ştiţi de existenţa unei arhive importante, cheia operaţiei, şi 
să tăinuiţi acest lucru timp de doisprezece ani? 

„Da, gândi Helmuth, chiar aşa, cum am putut să rabd 
acest lucru? Are dreptate!... Cum îmi pot motiva 
pasivitatea?” 


— Tăceţi? Povestiţi-mi atunci cum aţi devenit agent al 
românilor? 

Gedlen nu era convins că Helmuth trădase, în schimb 
avea multe motive să nu-i ia în serios declaraţiile. Timp de 
doisprezece ani se „conservase”, nu dăduse nici un semn 
de viaţă. Şi deodată a ieşit la suprafaţă, trecând la acţiune. 
De ce? Inactivitatea n-avea cum să şi-o motiveze. 

In acelaşi timp a trece cu vederea declaraţiile lui Helmuth 
ar fi fost o prostie. Ele ridicau o problemă importantă într- 
un moment hotărâtor - arhiva lui von Krämer. Pentru întâia 
oară, după ani şi ani, cineva relata, într-un mod foarte 
concret, activitatea depusă de von Krämer. Dacă izbuteau 
să dovedească că Helmuth nu trădase, atunci ar fi putut să 
se treacă la folosirea lui. Dar dacă a trădat? Gedlen se 
împiedica mereu de această întrebare. De ce ar exclude 
această posibilitate?  Căzând prizonier, românii l-au 
identificat şi l-au supus unei anchete severe. Helmuth 
pesemne că a dat din colţ în colţ, apoi n-a mai putut să 
reziste. A spus totul. l-a ajutat pe români să investigheze 
apartamentul lui von Krämer şi să-i descopere arhiva. Apoi, 
neavând nimic de pierdut, românii încearcă să ni-l 
„plaseze”. 

— De ce von Krämer elaborând operaţia „A.0.3” s-a ferit 
de dumneavoastră? îşi reluă Gedlen interogatoriul. 

— Nu ştiu. 

— Cum vă explicaţi că, în clipa morţii, el totuşi v-a 
mărturisit unde se află arhiva? Nu găsiţi că vă contraziceţi 
în declaraţia dumneavoastră? Pe de o parte, s-a ferit. Pe de 
altă parte, v-a vorbit. Unde-i adevărul? 

— Nu ştiu!... Nu ştiu!... Nu ştiu! se înfurie Helmuth, 
nemaiputând să-şi stăpânească nervii. 

— Nu ştiţi? Bineee! Tot ceea ce aţi înşirat în declaraţia 
dumneavoastră pesemne că aţi mărturisit şi românilor, însă 
cu doisprezece ani mai devreme, 

Gedlen apăsă pe un buton şi, imediat, în birou îşi făcu 
apariţia un bărbat îmbrăcat civil, dar care, în faţa lui 
Gedlen, luă o poziţie militărească. 

— Ocupă-te de acest „transfug”, îi ordonă el. Pretinde 


verzi şi uscate... 


Încăperea era mică, îngustă, cu ziduri negre. O lumină 
puternică îl orbi pe Helmuth pentru un moment. Ştia ce 
înseamnă asta, căci i-a fost dat să conducă de multe ori 
asemenea anchete. Pe atunci nu-şi închipuise că-i va fi dat 
şi lui să treacă prin aşa ceva. Nu-l vedea pe anchetator, îi 
auzea doar glasul, mereu acelaşi, mecanic. 

— Când ai devenit agent al comuniştilor? 

— Când ai trădat? 

— N-am trădat. Nu sunt trădător... răspunse Helmuth 
înverşunat. 

— Când ai trădat? 

— N-am trădat! 

Timpul se scurgea încet, greoi. Auzul transfugului era 
biciuit de una şi aceeaşi întrebare. Luminile îi pătrunseseră 
în ochi ca nişte săgeți ascuţite. Vârfurile acestor săgeți erau 
gata să se înfigă în creier. Şi nu mai aveau mult, Helmuth 
se apăra cu înverşunare. După patru ceasuri de chin leşină. 

Când se trezi, se pomeni în ochi cu aceeaşi lumină 
orbitoare. Acelaşi glas îi aruncă întrebarea: 

— Când ai trădat? 

— Sunteţi nişte imbecili! urlă Helmuth. 

— Măsoară-ţi cuvintele! îl avertiză anchetatorul. 

— N-am trădat! 

— De ce von Krămer n-a mai avut încredere în tine? 

— Nu ştiu. 

— Ba ştii. Când ai trădat? 

— N-am trădat! 

— De ce von Krămer n-a mai avut încredere în tine? 

Luminile îl orbeau. Întrebările îi biciuiau creierul, iar 
Helmuth se mira de rezistenţa sa. Ce-l făcea să reziste? Nu 
ştia, dar, pe măsură ce timpul trecea, devenea parcă mai 
rezistent. Sau nu era decât o simpla părere? Apoi i se făcu 


sete şi-l rugă pe anchetator să-i dea un pahar cu apă. Nu 
primi nimic. În schimb, cineva în spatele său, în întuneric, 
deschise un robinet şi Helmuth auzi clipocitul apei. 
Cunoştea „figura”. Pe vremuri i se părea firesc, acum o luă 
drept un act monstruos. Pe masa anchetatorului apăru o 
sticlă, un pahar... Văzu mâna celuilalt turnându-şi apă, 
bând şi plescăind mulţumit. 

— Când ai trădat? 

— N-am trădat... 

ÎI chinui în felul ăsta mai bine de şase ore. În cele din 
urmă, Helmuth izbucni: 

— Apă! Spun tot! Apă! Întuneric... Spun tot... 

Anchetatorul stinse lumina. Helmuth închise ochii. Suliţă 
albe îi înţepau pupilele. li dădură să bea. Işi reveni. Lumina 
caldă a unei zile însorite se furişa de astă dată în încăpere. 
Ochii nu-l mai dureau. Şi deodată îl zări pe anchetator: era 
acelaşi bărbat pe care Gedlen îl chemase printr-o simplă 
apăsare de buton. Şedea la birou, cu mâinile pe masă, 
încleştate, şi se uita victorios la el: 

— Mai vrei apă? 

— Nu. 

— Ţigară? 

— Da. 

l-o aprinse chiar anchetatorul. Trase un fum în piept şi 
simţi că renaşte. Prin fumul ţigării văzu şi mai clar chipul 
anchetatorului. Aştepta cu încredere mărturisirile sale. 

— Când şi cum ai trădat? 

— Când?! se întrebă Helmuth. O, mai de mult, începu el 
să mintă, la 23 august 1944, când am căzut prizonier. 
Ofițerii au fost izolaţi de ostaşi şi duşi apoi, pe rând, la 
cercetări. Interogatoriul ni-l lua un ofiţer român şi unul rus, 
amândoi tineri, aşa ca dumneata. De cum m-au văzut, rusul 
mi s-a adresat: „Guten Tag, Herr Helmuth!”. M-a recunos- 
cut, am fost fotografiat din toate părţile. Mi s-a propus să 
lucrez pentru ei. Am acceptat... 

Şi căpitanul Helmuth Wolff îndrugă în continuare o 
istorioară cu o şcoală de spionaj, instructori, acte false. In 
acelaşi timp se asculta cu uimire, întrebându-se cum de-i 


treceau prin cap toate scornelile astea trăsnite. Îndruga şi, 
ori de câte ori surprindea privirile anchetatorului, îi venea 
să pufnească de râs. „Vezi, glăsuiau sclipirile din ochii 
acestuia, ai încercat să te ascunzi, dar nu ţi-a mers!” 

— Cu ce scop te-au trimis comuniştii la noi? 

— Cu ce scop? reluă Helmuth întrebarea anchetatorului. 
Cu scopul de a pătrunde în sediul organizaţiei voastre, de a 
vă câştiga încrederea şi de a obţine informaţii, minţi el, 
aducându-şi aminte, ca printr-o minune, de Mata Hari. 

— Cum urma să trimiţi informaţiile? 

— Prin mijlocirea ziarului W... Şi Helmuth indică titlul unui 
cunoscut ziar de la Bonn. 

— Prin W...? sări în sus anchetatorul. 

— Da, minţi Helmuth cu satisfacţie, toţi redactorii de la 
W. sunt spioni reperişti. 

— Ai înnebunit? urlă anchetatorul. 

— Nu, n-am înnebunit, dar s-ar putea să am nevoie de 
puţină odihnă. 

— Bineee! 

Cu aceasta se încheia prima „mărturisire senzaţională” a 
transfugului. | se dădu posibilitatea să mănânce, să se 
odihnească. Helmuth se folosi de condiţiile create: mâncă şi 
dormi bine, iar a doua zi, când îi fu luat din nou 
interogatoriul, se simţea într-o dispoziţie excelentă. | se 
ceru să repete declaraţiile făcute în ajun. Helmuth nu se 
împotrivi, ci se apucă să născocească alte şi alte istorioare, 
care de care mai năstruşnice. 

— De fapt n-am devenit dintr-o dată spion rus. Mai întâi - 
şi asta s-a petrecut în primăvara anului 1944 - am trecut în 
serviciul englezilor. Şi Helmuth povesti cu uşurinţă cum 
făcuse cunoştinţă la Bucureşti, cu câteva luni înainte de 
capitularea României, cu un coleg englez, paraşutat anume 
pentru el, care i-a propus să treacă de partea „Intelligence 
Service”-ului. Englezul i-a înfăţişat situaţia războiului, l-a 
făcut să înţeleagă că Hitler pierduse totul şi l-a convins. În 
felul ăsta, începuse să lucreze pentru serviciul lor... 

— Ofițerii Reich-ului, îşi completă Helmuth minciuna, 
trebuiau să opteze pentru modul capitalist de viaţă. Am 


optat pentru Anglia, ajutând-o tot împotriva comuniştilor... 
Von Krămer a aflat... 

— Aha, exclamă anchetatorul, de aici neîncrederea lui! 

— Da, de aici! îl imită Helmuth pe anchetator. Da, dar n- 
avea ce să-mi facă. 

— De ce? 

— intrase şi el în reţeaua englezilor, iar eu îi devenisem 
Şef. 

Anchetatorul deveni nervos şi Helmuth simţi o bucurie 
sălbatică să-l chinuiască şi să-l zăpăcească scornind 
minciuni peste minciuni. 

— Şi? întrebă anchetatorul stăpânindu-se. 

— La 23 august, agentul englez Harry Piel... 

— Stai, cum ai zis? 

— Harry Piel... 

— Asta parcă a fost actor!? 

— Exact... Agentul britanic semăna foarte bine cu Harry 
Piei şi luase numele actorului. Harry Piel, la 23 august, m-a 
ascuns la el, apoi mi-a furnizat acte în regulă şi m-a sfătuit 
să intru în serviciul comuniştilor. L-am ascultat... 

— Dar caseta lui von Krämer? 

— Care casetă? întrebă Helmuth, ca şi când atunci ar fi 
aflat întâia oară de existenţa unei asemenea arhive. 

— Arhiva lui von Krämer, operaţia „Any Ondra”! îi aminti 
anchetatorul. 

Helmuth izbucni în râs. 

— A fost o minciună de-a mea, herr anchetator, a fost 
născocită de mine tocmai pentru a vă induce în eroare. De 
fapt, românii m-au trimis, însă informaţiile urma să le trimit 
englezilor... Acum se apucă să debiteze o istorioară cu nişte 
englezi care se interesau de organizarea aparatului lui 
Gedlen. 

Anchetatorul îl lăsă să bată câmpii, apoi suspendă 
interogatoriul. Helmuth se pomeni iar la el în cameră, 
bucurându-se de aceleaşi bune condiţii. Făcu un duş, 
mâncă bine, dormi şi mai bine. Aşa că atunci când îl 
chemară din nou la interogatoriu, se simţi întinerit şi gata 
să facă faţă unor noi întrebări. Spre mirarea sa, 


anchetatorul fusese schimbat. Noul anchetator se purtă cu 
el foarte manierat, îl rugă să nu se supere şi să 
povestească de la cap tot ce relatase în celelalte zile ale 
interogatoriului. 

— Cu plăcere, se învoi Helmuth. 

Uitase tot ce îndrugase primului anchetator. De altfel, 
nici nu era interesat să memoreze. N-avea nevoie de jocul 
ăsta, dar fusese împins spre el chiar de propriii săi 
camarazi. Se apucă să născocească alte „aventuri” care. 
bineînţeles, intrau în contradicţie flagrantă cu declaraţiile 
sale anterioare. Se aştepta să fie oprit, dar noul anchetator 
nu-l întrerupse măcar cu o întrebare. Şedea moale în 
fotoliul său, ascultându-l îngândurat. Când Helmuth tăcu, se 
mulţumi doar să-l întrebe: 

— Ai terminat? 

— Da... 

— Bine! 

Ancheta se termină la acest „bine”, care lui Helmuth îi 
sună în urechi ca o ameninţare. Rămase însă indiferent, 
deşi n-ar fi fost exclus să fie luat şi dus într-o anume sală, a 
cărei destinaţie Helmuth o ştia prea bine. Gândul că ar 
putea fi torturat nu-l înspăimântă. indiferența faţă de 
propria sa persoană îi intrase în sânge. Fu însă lăsat în 
pace. Mâncă şi dormi pe săturate. 

A doua zi de dimineaţă, îl treziră doi agenţi. Sa arătară 
politicoşi faţă de dânsul şi Helmuth deveni bănuitor: „Ei, 
acum mă vor duce să mă tortureze!” gândi el. Se îmbrăcă, 
încet, dar agenţii nu-l grăbiră. Il lăsară să se bărbierească, 
să-şi îndrepte nodul cravatei. Apoi, când rosti: „Sunt al 
dumneavoastră, domnii mei”, cei doi îl conduseră în afara 
clădirii, unde-i aştepta o limuzină. Ceva mai târziu se trezi 
în biroul lui Gedlen. Din pricina uimirii, rămase nemişcat 
lângă uşă. Fostul general îi privi binevoitor, poftindu-l să 
înainteze şi să ia loc. Helmuth se supuse. 

— Ce sunt declaraţiile astea copilăreşti? îl întrebă Gedlen 
şi Helmuth îşi dădu seama că în vocea fostului general 
intervenise o schimbare; nu mai era autoritară, drastică, 
amenințătoare, ci foarte omenească. 


— Nu sunt eu de vină. M-aţi forţat să intru în acest joc 
absurd... 

— Nu înţeleg ce vreţi să spuneţi. 

— Consider că uniforma mea de ofiţer german a fost 
pângărită şi încă într-un mod nedemn, chiar de ofiţeri ai 
armatei germane. În aceasta şi constă marea mea dramă. 

După o pauză, Gedlen se ridică în picioare: 

— Domnule căpitan Hans Helmuth Wolff... 

Lui Helmuth nu-i veni să creadă: i se pronunţase gradul. 

— Domnule căpitan, repetă Gedlen... 

Helmuth, ca împins de un resort, sări de pe scaun şi luă 
poziţia de drepţi, ca un vechi militar ce era. 

— „patria are nevoie de serviciile dumneavoastră. Vă 
mai anunţ că, pentru merite deosebite în păstrarea unor 
secrete militare, pentru devotament faţă de jurământul 
depus, vi s-a acordat o înaltă distincţie de stat. Gedlen îl 
iscodi cu ochii săi verzi şi neliniştiţi... Vă felicit, domnule 
căpitan. 

— La ordinele dumneavoastră, răspunse Helmuth cu 
inima plină de o mare bucurie. 


20. UNDE DUC URMELE? 


— Tovarăşe maior, îmi permiteţi să vă raportez... Sunt 
aproape vindecat, iar după spusele profesorului îmi pot 
relua activitatea. 

Deşi îmbrăcat civil, Lucian rămase în mijlocul biroului 
neclintit, milităreşte, privind ţintă în ochii lui Panait. Maiorul 
îi ieşi în întâmpinare şi-l îmbrăţişă: 

— Bravo, băiete, îmi place cum arăţi. Se vede treaba că 
ţi-a priit patul! Ce mai, ai venit la vreme. Avem mult de 
lucru. Panait îl luă de braţ şi-l conduse până la fotoliul unde 
de obicei şedea Lucian. la loc... Să tragem câte o ţigară... 
Aşa... 


Fumară rar, cu plăcere, iar maiorul îl puse la curent cu 
cele petrecute, împărtăşindu-i concluziile. Lucian îl ascultă 
cu luare-aminte, iar cuvintele „Ce bine c-ai venit, o să intri 
imediat în acţiune” îl emoţionară. Se aştepta ca maiorul să-i 
explice în ce consta viitoarea sa misiune, dar Panait 
schimbă vorba pe neaşteptate. 

— Ce mai face Lia? Cum a fost despărţirea? 

Lui Lucian i se făcu deodată cald; ar fi vrut ca maiorul să 
ocolească această temă. 

— Hm! Cum să fie, tovarăşe maior, m-a sfătuit să am 
grijă de mine, să mă feresc, să evit încăierările. Mi-a promis 
c-o să mă caute la telefon... Numărul ei de telefon n-a vrut 
să mi-l dea, nici adresa. 

— De ce? se încruntă Panait. 

„Eşti ofiţer de securitate, mi-a răspuns, dacă te 
interesează adresa mea, n-ai decât s-o cauţi şi s-o 
descoperi”. 

— Frumos răspuns, râse Panait. Ce contează pentru 
dumneata o problemă profesională în plus?! Tare aş mai 
avea chef să joc la nunta voastră... Sau te pomeneşti că ai 
avea ceva împotrivă? 

— Să vedeţi... eu... 

Lucian nu apucă să-şi termine fraza. Şeful de cabinet al 
maiorului intră şi anunţă că locotenentul major Frunză 
sosise la raport. 

— Să intre, ordonă Panait. 

Frunză dădu cu ochii de Lucian şi-i ceru voie superiorului 
să-şi îmbrăţişeze tovarăşul. 

— Ai înviat din morţi. Lucian, şi arăţi al dracului de bine, 
se bucură Frunză, ca un îndrăgostit arăţi. Adresându-se din 
nou maiorului, Frunză ceru permisiunea să-i raporteze. 
Panait îi arătă un scaun. Se aşezară tustrei în jurul unei 
măsuţe rotunde, joase. 

— Am stabilit că „Wartburg”-urile, îşi începu Frunză 
raportul, au fost puse în comerţ la sfârşitul anului trecut. 
Numai în Capitală au fost vândute o sută de bucăţi. Din 
numărul acesta, şaptezeci au fost cumpărate de tot atâţia 
medici. Cei mai mulţi dintre ei sunt stomatologi şi 


ginecologi. Celelalte treizeci de bucăţi au fost cumpărate de 
cetăţeni de alte profesiuni. Din o sută de maşini, patruzeci 
au fost de culoare bej, ceea ce, trebuie să recunosc, mi-a 
uşurat foarte mult misiunea. Pe baza documentelor de la 
Direcţia circulaţiei, am stabilit proprietarii celor 40 de 
maşini bej. Luându-i şi cercetându-i pe rând, am ajuns la 
proprietarul maşinii bej, cu aripa dreaptă din spate lovită. 
Maşina are numărul 6... şi aparţine dentistului Pavel 
Romanescu, domiciliat pe strada B., numărul 85. 

— Cine conduce maşina, el sau are un şofer? se interesă 
Panait. 

— Are un permis de circulaţie pe numele său. El conduce. 

— Care va să zică, constată Panait cu satisfacţie, urmele 
„fantomei” duc într-un cabinet dentar! Cine-i Pavel 
Romanescu şi ce date ai despre el? 

— Născut în 1902, continuă Frunză, după ce-şi scoase din 
buzunar un carneţel, la Bucureşti, într-o familie de 
negustori. A urmat liceul „Voievodul Mihai”... Studiile 
universitare le-a continuat în Anglia. În trecut n-a făcut nici 
un fel de politică. În 1934 se căsătoreşte cu fiica moşierului 
Penescu Gavrilă. Cu zestrea pe care o primeşte îşi cumpără 
un apartament pe strada B... la etajul întâi al blocului, 
unde-şi deschide şi cabinetul. Devine un medic foarte 
căutat al elitei bucureştene. În toamna anului 1940, soţia, 
Sevastiţa Penescu, moare în condiţii destul de suspecte. 
Obişnuia ca şi fosta artistă Tita Cristescu, să ronţăie 
migdale amare. Într-o dimineaţă camerista a găsit-o 
moartă. Ancheta a muşamalizat cazul. 

— După asta s-a recăsătorit? se interesă Lucian, captivat 
tot mai mult de raportul lui Frunză. 

— Nu. A dus şi duce o existenţă izolată. Are clientelă 
multă, câştigă bine. Are o amantă - Amelia, dansatoare la 
Estradă. Trăieşte o viaţă de desfrâu. O menajeră bătrână 
care locuieşte în acelaşi bloc are grijă de casă. Romanescu 
a fost pus sub observaţie. Din păcate, în acest răstimp n-a 
fost văzut decât singur... 

— „Fantoma” lipsind de la apel? 

— Lipsind, tovarăşe maior! îşi încheie Frunză raportul. 


— Ce propui? 

— Nu ne rămâne decât să continuăm supravegherea 
maşinii şi a locuinţei... 

Cei trei se priveau îngânduraţi. Lucian nu mai fuma. 
Multe se mai întâmplaseră în absenţa sa... Intrase-n scenă 
şi o „fantomă”. De fapt, „fantoma” asta îl atacase şi, nu la 
miezul nopţii, ci în faptul serii. O, dacă ar mai avea ocazia s- 
o întâlnească. Ce n-ar da să-i iasă în cale! 

— În concluzie, vorbi Panait privindu-şi colaboratorii, s-au 
ivit alte trei întrebări: A) Se ascunde oare „Fantoma” în 
casa lui Romanescu? B) Ştim că maşina aparţine 
dentistului; pe ce bază i-a permis Romanescu „Fantomei” s- 
o folosească? C) Ce legătură există între Romanescu şi 
acest „as” al unei puteri străine? Măsurile luate de dum- 
neata, tovarăşe Frunză, sunt bune şi sunt de acord cu ele: 
cei doi trebuie să fie prinşi împreună. In acest sens să 
acţionăm cu foarte multă grijă. Nu cumva să ne trădăm 
prezenţa, nu cumva să nes scape. „Fantoma” a lansat două 
mesaje. Este în aşteptarea unui răspuns. Se pare că 
tăcerea asta îl cam enervează. Cu atât mai bine. Dacă a 
apelat de două ori la maşina lui Romanescu, înseamnă că 
va apela şi a treia oară. Să-l aşteptăm. Totodată; nu trebuie 
să uităm că domiciliul „Fantomei” nu ne este cunoscut. 
Unde a dispărut între cele două emisiuni? Se ascunde în 
casa lui Romanescu sau în altă parte? Sunt mulţumit că 
tovarăşul Frunză n-a propus efectuarea unei percheziţii la 
domiciliul dentistului. E un indiciu că el a aprofundat cazul. 
Fără îndoială că atâta vreme cât nu avem certitudinea că 
„Fantoma” se ascunde la Romanescu orice percheziţie în 
casa dentistului ar fi însemnat îndepărtarea „Fantomei”. 
Suntem în posesia câtorva date preţioase. Cunoaştem 
semnalmentele „Fantomei”. Să supraveghem deci, cu ochii- 
n patru, cine intră şi cine iese din acest bloc. S-a înţeles, 
tovarăşe locotenent major Frunză? 

-— Am înţeles, tovarăşe maior. Îmi permiteţi să plec? 

Panait se ridică, urmat de cei doi ofiţeri. Frunză îşi luă 
rămas bun şi ieşi călcând energic. 

— La ce te gândeşti? îl întrebă Panait pe Lucian, după ce 


rămaseră singuri. 

Maiorul se oprise la fereastră şi privea-n stradă, fumând. 

— Mi-ar place să mai dau ochii cu cel care a tras în mine. 

— Cu „Fantoma”? 

— Da, să-l prind... eu să-l arestez... 

— „Două fantome” faţă-n faţă, e ceva, glumi Panait. El 
este convins că te-a lichidat. Şi, ce-i drept, n-a lipsit mult. 

— Într-adevăr, n-a lipsit mult, încuviinţă Lucian şi oftă 
amintindu-şi prin ce trecuse. Ştiţi, tovarăşe maior, m-am 
gândit mult la cele petrecute, la nereuşita noastră de 
atunci. Duşmanul ne atacă din umbră, nu-l vedem, dar el 
urmăreşte, o cotă, un obiectiv. Noi îl ştim în atac, însă nu-i 
cunoaştem obiectivul. 

Panait fuma şi-l asculta cu interes. 

— Cei din Pireu, continuă Lucian, l-au anunţat pe 
„Siegfried” că-i vor trimite o legătură. Legătura trebuie să 
sosească, o să bată la uşa lui Leonard Olariu. Cine o să-i 
deschidă, cine o să-i răspundă la întrebarea „Aveţi de 
vânzare o culegere de partide jucate de Alehin? Nu cumva 
o să-l întâmpine tot un brunet ca şi mine? Dacă cel care va 
sosi cunoaşte semnalmentele lui Olariu? Eu cred că trebuie 
să pregătim un „Leonard Olariu”, cât mai autentic... Vă văd 
zâmbind, de ce? 

— Imi place când discut cu dumneata în contradictoriu, 
răspunse Panait, dar mai mult îmi place când gândurile 
noastre se întâlnesc şi se identifică. 

— Nu pricep, replică Lucian, înălţându-şi sprâncenele în 
semn de nedumerire. 

— Ai să înţelegi imediat. Panait se duse la birou, deschise 
dictafonul şi ordonă: „Tovarăşe sergent major comunicaţi-i 
cetăţeanului „Leonard Olariu” să vină până la mine.” „Am 
înţeles, să trăiţi!” se auzi glasul gros al sergentului major. 

— E surpriza pe care ţi-am pregătit-o. 

Rămase în picioare, lângă birou, în aşteptarea 
„Surprizei”. Câteva minute mai târziu, în cabinet, se ivi un 
bărbat de statură potrivită, blond, îmbrăcat modest. 

— La ordinele dumneavoastră, tovarăşe maior, se 
prezentă „Leonard Olariu”, 


Lucian nu-şi ascunse încântarea. Asemănarea între cel 
ucis şi omul care se găsea în faţa lor era perfectă. Panait îi 
întinse fotografia lui „Olariu” şi Lucian se convinse şi mai 
mult că alegerea fusese făcută judicios. 

— Vorbiţi nemţeşte? îl întrebă Lucian. 

— O, desigur, răspunse „Olariu” într-o germană perfectă. 

— Vă pasionează şahul? 

— Foarte mult. Îmi plac mai cu seamă problemele de şah. 

— Aşteptarea, dragi tovarăşi, vorbi maiorul Panait, e o 
realitate care uneori pune nervii omului la o aspră 
încercare. Ştim că acest „musafir nepoftit”, dar „aşteptat” 
trebuie să sosească foarte curând. Nu ştim ziua, ora. Nu 
ştim pe ce cale va sosi. Sub ce mască îşi va face apariţia? 
Ce va întreprinde? Va voi să recunoască în locotenentul de 
securitate Pană pe „Leonard Olariu” alias „Siegfried”? Vom 
răspunde la toate întrebările acestea numai dacă vom da 
dovadă de răbdare, voinţă, nervi de fier... Deci, să 
aşteptăm, tovarăşi... 


Se întunecase şi Frunză se pitise lângă zidul unei clădiri 
cenuşii. Strada era pustie şi liniştită. Plouase, pesemne, la 
munte, căci vremea se răcise brusc... „Wartburg”-ul stătea 
în faţa casei lui Romanescu, iar Frunză, de la locul său, nu-l 
scăpa din ochi. După un timp îl văzu pe dentist ieşind din 
bloc. Purta un fulgarin negru, strâns pe corp. Era singur. Se 
îndreptă spre maşină şi se aşeză la volan. Frunză îl văzu 
trăgându-şi pe mâini nişte mănuşi de piele după care, 
porni. În aceeaşi clipă ofiţerul sări şi el în maşina care-l 
aştepta trasă mai la o parte. „După el!” îi ordonă şoferului. 
O luară pe urmele „Wartburg”-ului. Maşina lui Romanescu 
se afla înaintea lor la o distanţă de patruzeci de metri. 
Frunză o vedea bine, totuşi îl îmboldea pe şofer: „N-o 
scăpa!”. Romanescu ieşi în bulevardul „6 Martie”. „Încotro 
oare? se întrebă Frunză, memorând itinerarul. Romanescu 
lăsă în urmă Cişmigiul, trecu Schitul Măgureanu, iar la 
statuia lui Kogălniceanu, o coti din nou spre dreapta. Lui 
Frunză nu-i fu greu să prevadă faptul că Romanescu o să 
oprească în dreptul Institutului de stomatologie. Intr- 


adevăr, nu se înşelă. De la distanţă, fără să coboare, Frunză 
îl văzu pe Romanescu ieşind din maşină şi îndreptându-se 
către clădirea clinicii. Trecu pe lângă portar, îl salută în 
grabă şi dispăru. Frunză rămase la locul său. Doctorul avea 
ore şi la această clinică. Pesemne, trecuse să vadă un 
pacient, iar apoi să-şi continue drumul. Pândi poarta 
Institutului vreo zece minute. Deodată, tresări şi apucă 
nervos cotul şoferului. „Fii gata!” Romanescu ieşi din 
clădire. Însă nu singur, ci însoţit de un bărbat înalt, spătos, 
cu falca legată. de parcă ar fi avut o groaznică durere de 
dinţi. „Fantoma”! exclamă Frunză, cuprins de o nestăvilită 
emoție. Cei doi urcară grăbiţi în maşină. Romanescu la 
volan, iar „Fantoma” în spate. „Wartburg”-ul porni în viteză. 
Frunză se luă după el. lăsând între ei o distanţă legală, aşa 
încât cei din „faţă” să-l poată cu greu dibui. Romanescu ieşi 
din nou pe bulevardul „6 Martie” şi o luă spre podul 
Elefterie. „Încotro se duc oare?” Maşina „Fantomei” se 
îndrepta spre  Grozăveşti, pregătindu-se parcă să 
părăsească oraşul. Se iviră casele scunde de la marginea 
Capitalei, apoi şi ele rămaseră în urmă. Şoseaua pe care o 
străbăteau acum era cufundată în întunericul nopţii şi 
măturată în răstimpuri de farurile puternice ale maşinilor. 
Urmărirea devenea primejdioasă. Frunză îşi dădea seama 
că „Fantoma” va descoperi că este „filat” şi tocmai lucrul 
acesta ofiţerul îl dorea cel mai puţin. Nu trebuia să-şi 
trădeze prezenţa. Vedea în depărtare luminiţele roşii ale 
„Wartburg”-ului şi-l îndemna pe şofer să se ţină după ele, 
fără însă a se apropia prea mult. Şoferul îl asculta supus. 
Avură însă ghinion. Maşina lor fu depăşită de alte vehicule, 
iar în faţa lui Frunză începură să sclipească şi să se 
amestece între ele foarte multe luminiţe roşii. Farurile 
„Wartburg”-ului nu se mai deosebeau de celelalte. Frunză 
se frecă la ochi. „Viteză!” ordonă el. Parcă era un făcut! 
Ghinioanele se ţineau lanţ. O barieră oprise un grup de 
maşini. Numai „Wartburg”-ul apucase să treacă. Frunză 
cobori iute în drum şi văzu cum se pierde în noapte, de-a 
lungul şoselei, maşina lui Romanescu. Se înfurie, înjură, dar 
bariera era barieră şi nu putea fi trecută, mai cu seamă că 


trenul anunţat era foarte aproape. Pierdu astfel minute 
preţioase. Când, în sfârşit, bariera se ridică; bagă maşina în 
plină viteză. Depăşi alte vehicule. „Wartburg”-ul însă 
dispăruse de parcă l-ar fi înghiţit pământul. „L-am pierdut!” 
se recunoscu Frunză înfrânt. Apoi îi spuse şoferului cu 
tristeţe: „La minister”. 

În zori, maiorul Panait fu trezit din somn şi chemat urgent 
la minister. Se interceptase un mesaj de peste hotare. Nu 
fusese încă descifrat. La minister dădu peste locotenentul 
major Frunză care-i raportă în ce mod stupid pierduse urma 
„Wartburg”-ului. 

— Şezi, îl sfătui Panait, linişteşte-te! Bei o cafea? 

Frunză nu-şi găsea locul. Înjura şi blestema în gând 
bariera. Aştepta acum ca maiorul să-i tragă o săpuneală 
bună pentru insuccesul său. Întrebarea „bei o cafea?” îl mai 
linişti puţin. 

— Tovarăşe Frunză, hai s-o luăm metodic, propuse 
maiorul, după ce fuseseră aduse cafelele. La ce oră a plecat 
Romanescu de acasă? 

— La orele 21 şi 15. 

— Bine. La ce oră a ajuns la Institutul de stomatologie? 

— La 21 şi 25. A zăbovit acolo zece minute, de unde a 
ieşit cu „Fantoma”. 

— Eşti sigur? întrebă Panait, deşi avea o mare încredere 
în memoria lui Frunză şi în spiritul său de observaţie. 

— Nu mă înşel, tovarăşe maior. 

Panait sorbi din ceşcuţă şi gândi! „Descoperirea este 
foarte însemnată. lată, deci unde şi-a găsit «Fantoma» 
adăpost! într-o clinică. Ingenios! Spionul nu se foloseşte 
numai de maşina lui Romanescu, ci şi de autoritatea sa, ca 
medic!” 

— Asta este foarte important, tovarăşe Frunză, îşi 
mărturisi Panait cu glas tare gândurile. La ce oră au pornit 
mai departe? 

— La 21 şi 35, iar la 22 şi 5 am fost opriţi la barieră şi i- 
am pierdut urma... 

Frunză se posomori din nou. 

—  Linişteşte-te, îi ceru din nou Panait. Faptul că le-ai 


pierdut urma nu este chiar atât de grav. 

Frunză se uită întrebător la maior. 

— Alta este problema: se vor înapoia sau nu în Bucureşti? 
Au observat că sunt filati? „Fantoma” se va reîntoarce la 
clinică sau îşi va găsi un alt adăpost? La întrebările acestea, 
dumneata trebuie să răspunzi încă în dimineaţa asta. 

Frunză înţelese. Se ridică în picioare înviorat. 

— Îmi permiteţi să acţionez? 

— Da şi ţine-mă la curent... Rămân aici... 

După plecarea lui Frunză, maiorul ordonă ca „Wartburg”- 
ul nr. 6... din Bucureşti să fie pus sub urmărire pe tot 
teritoriul ţării. lar ceva mai târziu primi textul descifrat al 
mesajului. li interesa. Mesajul era adresat „Fantomei” şi 
fusese interceptat în jurul orei cinci. Aşadar. Romanescu şi 
„Fantoma” ieşiseră din oraş pentru a putea intercepta 
mesajul. Ajuns la această concluzie, Panait citi: 

„Către Fantoma 1”. Rămâi locului. Avem confirmare. 
Adresa este aceea pe care o ştii. Obiectul se găseşte în 
fosta locuință. Mai mult nu ştiu. Acţionează atent. Nu te 
folosi de aparat decât în situații extreme. BOBY” 


Pe faţa obosită a lui Panait se ivi un zâmbet. Părea 
mulţumit de ceva. De ce anume, nici el nu ştia. Poate unde 
„Fantomei” i se poruncise să rămână locului sau poate că 
pentru întâia oară se pomenea de un „obiect”? Dar 
zâmbetul acesta de vagă mulţumire nu stărui mult pe 
chipul maiorului. Primi curând un telefon din partea lui 
Frunză. Acesta îi raporta: „Nici «Fantoma», nici Romanescu 
nu s-au înapoiat în Bucureşti”. 


21. TOTUŞI DENTISTUL APARE 


Romanescu se ivi abia în cea de-a patra zi. Singur însă. 
„Fantoma” dispăruse. Dentistul, după ce lăsă „Wartburg”-ul 


în faţa casei urcă liniştit în apartamentul său. Nu primi pe 
nimeni. Pesemne, sosise obosit şi voia să se odihnească 
nestingherit. Ştirea că dentistul. În sfârşit, îşi făcuse apa- 
riţia. i se comunică de îndată maiorului Panait, iar acesta îşi 
convocă urgent colaboratorii. 

— Ei, ce facem, tovarăşi? se adresă maiorul celor doi 
ofiţeri. Îl arestăm sau nu? 

— Soarta „Fantomei”, îşi spuse Frunză părerea, este 
legată de a lu' Romanescu, iar el s-a înapoiat în Capitală 
fără amicul său. Dacă-l arestăm, alarmăm „Fantoma”... 

— În acelaşi timp, interveni Lucian, el e singurul care 
poate să ne spună unde se ascunde „Fantoma”. 

— Ce propui? îl întrebă maiorul, trăgând cu sete din 
ţigară. 

— Arestarea cât mai grabnică a lui Romanescu. 

În birou plutea un fum gros să-l tai cu cuțitul. Panait se 
ridică şi deschise o fereastră. În încăpere năvăli un val de 
aer proaspăt. 

— Nu trebuie să pierdem din vedere câteva elemente 
esenţiale, urmă Panait, după ce reveni la locul său. 
„Fantoma” abia acum se pregăteşte să acţioneze. l-o cere 
ultimul mesaj. Se vorbeşte acolo de o adresă, de un obiect, 
cu totul necunoscute nouă. Insă de o mare importanţă dacă 
o putere străină se interesează de ele Să judecăm atent cu 
ce s-ar putea solda arestarea grabnică a dentistului? 

Frunză, după un timp de gândire, spuse: 

— Să-l arestăm pe Romanescu, însă arestarea lui să nu 
trezească nici un fel de ecou. Aşa cum a urcat în maşina lui 
şi a dispărut fără urmă timp de patru zile, tot aşa să se 
efectueze şi arestarea. 

Lucian interveni 

— Am o idee... Care sunt orele de consultaţie ale 
dentistului? 

— Zilnic între 11 şi 13,30, iar după-amiaza, de la 17 la 
20... Sâmbătă el consultă numai dimineaţa... De la 8 la 11 e 
la Institut. 

— Foarte bine, zise Lucian, mâine-i sâmbătă. Dacă nu 
intervine nimic deosebit, înseamnă că mâine după-masă 


putem să stăm de vorbă cu dânsul. 

— Unde? se interesă Panait curios. 

— Tovarăşe maior, din raportul lui Frunză reiese că 
Romanescu are o amantă... 

— Da, pe Amelia Niculescu din corpul de balet al 
Teatrului de Estradă. 

— Tot din raport, reiese că această baletistă ar fi amanta 
cea mai constantă a lui Romanescu. 

— Da, se pare că are motive: e frumoasă şi mult mai 
tânără decât el. 

— Arestarea lui Romanescu să se efectueze în garsoniera 
Amaliei Niculescu... 

Lucian tăcu. aşteptând să vadă ecoul propunerii sale. 
Frunză îşi privea îngândurat vârful pantofilor, iar maiorul se 
juca alene cu un creion. 

— Oare această Amelie ştie de existenţa „Fantomei”, de 
legăturile de spionaj ale amantului ei cu un oarecare „as” 
de peste hotare? întrebă maiorul, ridicându-şi privirile. 

— E o întrebare la care încă nu pot să răspund, mărturisi 
Frunză cu sinceritate. 

— Atunci să ne lămurim, de ce să-l arestăm acolo şi nu în 
altă parte? Maiorul îşi fixă privirile pe chipul lui Lucian, 
îndemnându-l parcă: „Hai spune, băiete!” 

— Romanescu este în măsură să ne spună unde se 
găseşte în momentul de faţa „Fantoma”. A-I aresta acasă, 
la clinică, pe stradă, înseamnă, aşa cum s-a arătat şi 
înainte, a îndepărta „Fantoma”. N-am realiza nimic 
important. De fapt, ce urmărim noi? Să stăm de vorbă cu 
Romanescu, să-l dezarmăm, să vadă că ştim de legătura lui 
cu „Fantoma” şi să-i cerem să ne indice unde se ascunde. 
Atrăgându-l sâmbătă după-amiază la Amelia Niculescu vom 
sta acolo de vorbă cu dânsul. De sâmbătă până luni 
dimineaţă o să avem la îndemână vreo treizeci de ore... 
Dispariţia lui de acasă sâmbătă şi duminică o să fie privită 
ca un fapt firesc... 

— Ce zici, tovarăşe Frunză? întrebă maiorul după ce 
Lucian termină. 

— Ideea îmi place. lar în legătură cu Amelia Niculescu o 


să văd în ce măsură putem să avem încredere în ea. 
— Atunci, tovarăşe Frunză, preia conducerea acţiunii! 


* 


Romanescu urca încet şi liniştit scările. Liftul nu 
funcționa, iar Amelia Niculescu îşi avea garsoniera la etajul 
trei. Nu se întâlni pe scări cu nimeni şi chiar dacă s-ar fi 
întâlnit, aceasta n-ar fi fost pentru dânsul nici un motiv de 
nelinişte. Cei mai mulţi locatari ai blocului îl cunoşteau, 
ştiau de legătura lui cu Amelia. Se înţelegea foarte bine cu 
fetiţa asta, deşi în ultima vreme se cam certaseră. Amelia îi 
declarase fără ocol că legătura lor n-o mai interesează: „7ot 
spui că mă iubeşti, că tii la mine, atunci de ce nu mă iei de 
nevastă?” îl întrebase ea printre lacrimi. El însă îi 
răspunsese cu o glumă proastă, ceea ce pe Amelia o 
supărase şi mai mult. De o săptămână şi mai bine, ea nu-l 
mai căutase, iar la telefoanele sale insistente îi trântea 
receptorul. Şi iată, ieri Amelia îl chemase şi vorbise cu un 
glas mieros, încredinţându-l că-i pare rău de tot ce se 
petrecuse între ei. „Vino, mi-e dor de tine, te aştept!” 
Aşadar, ea făcuse primul pas pe drumul împăcării şi acest 
adevăr îl măgulea. Amelia era frumoasă şi încăpăţânată! 
Chemându-l, îi arătase astfel că-i vine greu să trăiască fără 
dânsul, fără „bătrânelul” ei, fără amantul cu „părul cărunt”. 

Ajunse la etajul trei. O clipă se odihni, apoi se apropie de 
uşa garsonierei. Înainte de a suna îşi îndreptă nodul 
cravatei, îşi trecu palma peste părul neted. Era încântat de 
ţinuta lui. 

Îi deschise Amelia şi el o întâmpină cu salutul din anii 
studenţiei atât de mult îndrăgit şi de tânăra lui amantă: 

— Hallo, Amy! 

— Hallo! îi răspunse ea cu o voce stinsă. i 

„E emoţionată puştanca” îşi zise Romanescu. In vestibul 
era întuneric, dar el îşi dădu seama că Amelia era 
îmbrăcată în chimonoul japonez pe care i-l dăruise în urmă 
cu două sau trei luni de zile. Intră vesel în micuțul ei 


apartament, ţinând-o de mână, însă încremeni lângă uşă. În 
primul moment, crezu că Amelia îşi pusese în gând să-şi 
bată joc de dânsul... Numai aşa ar mai fi putut să înţeleagă 
prezenţa celor doi bărbaţi. Pe urmă, presimţi ceva... ceva 
groaznic... ceva la care se aştepta. Genunchii i se înmuiară. 
Dădu drumul, fără să vrea, la mâna fetei... 

Unul din cei doi bărbaţi se apropie de uşă şi făcu semn 
dansatoarei să treacă în altă încăpere. 

— Vă rog, domnule Romanescu, acum dacă aţi intrat, 
binevoiţi să înaintați şi să luaţi loc. 

Pe neaşteptate, dentistul îşi regăsi calmul şi răspunse 
flegmatic: 

— Domnule, nu vă cunosc pentru a vă da ascultare... 
Amelia, îşi chemă el într-ajutor amanta, cine sunt 
dumnealor şi ce vor de la mine? 

În locul Ameliei, răspunse maiorul Panait, care şedea într- 
un fotoliu: 

— Aveţi dreptate, domnule Romanescu, nu ne 
cunoaştem... Să ne recomandăm... Se ridică din fotoliu şi, 
arătându-şi legitimaţia, urmă: Sunt maiorul de securitate 
Panait, iar dumnealui, locotenentul major Frunză. Frunză 
scoase şi el legitimaţia, 

— Şi ce doriţi de la mine? întrebă Romanescu, la fel de 
flegmatic. 

— Pe numele dumneavoastră, domnule Pavel Romanescu 
a fost emis un mandat de arestare. 

— De arestare?! se arătă el mirat. Mă rog, şi de ce? 
Vorbea răspicat şi arăta a nu-i fi teamă de nimic 

— Vă putem spune, se învoi Panait, aşezaţi-vă aici la 
măsuţa asta, pe scaun... Să stăm de vorbă ca între bărbaţi. 

Ultimele vorbe ale maiorului îl descumpăniră. Se întreba: 
„Nu cumva Amelia o fi făcut vreo prostie?” Işi dădu de 
îndată seama că atunci ar fi avut de-a face nu cu 
securitatea, ci cu miliția de moravuri... Nu avu încotro şi se 
aşeză pe scaunul arătat de maior. 

— Bine, încuviinţă dentistul, să stăm de vorbă ca între 
bărbaţi. 

Frunză închise uşa ce dădea în vestibul şi se aşeză ceva 


mai departe de ei, într-un colţ. Îl văzu pe maior aplecându- 
se peste măsuţă, uitându-se fix în ochii tulburi ai 
dentistului. 

— E vorba, domnule Romanescu, de maşina 
dumneavoastră. Panait rosti rar şi apăsat, de parcă ar fi 
rostit o sentinţă. O crispare lăuntrică întunecă chipul 
dentistului. Simpla pronunțare „maşina dumneavoastră” v- 
a cam speriat? 

— Nu, nu, se apără dentistul, nu ştiu la ce vă referiţi. 

— Unde aţi fost cu maşina în seara zilei de 8 iunie, mai 
exact între orele 21 şi 22... 

— A! exclamă Romanescu bucuros, acum ştiu la ce vă 
referiţi. Da, da, în seara aceea mi s-a întâmplat ceva, nu 
ştiu dacă ciudat sau amuzant. E drept, am tras şi eu o 
spaimă. După ce am terminat orele de consultaţii, m-am 
schimbat şi am coborât cu gândul să mă urc în maşina pe 
care o lăsasem în faţa casei şi să fac o plimbare. Dar ia 
maşina de unde nu-i! Dispăruse. Vă daţi seama că am avut 
un motiv serios să mă sperii. M-am interesat la portar; nici 
el nu observase nimic. Am tras concluzia că maşina mi-a 
fost furată. l-am spus portarului că mă duc rapid la miliţie, 
să reclam. Inainte însă de a ajunge la miliţie, îmi spun: ce- 
ar fi să mai telefonez o dată portarului? Şi bine am făcut... 
Inţelegeţi, maşina apăruse. Fusese lăsată la vreo cinci-zece 
metri de casă... Asta a fost... 

Dentistul tăcu. Nădugşise. Işi scoase batista şi se apucă 
să-şi tamponeze fruntea. Panait îi urmărea mişcările. „Ne-a 
oferit un răspuns ingenios, gândi maiorul. Totuşi, ne 
subapreciază. Nu-i nimic. Las’ să ne subaprecieze! 

— Spusele dumneavoastră mă satisfac, se arătă Panait 
mulţumit. Am vrea să ne răspundeţi acum la o altă 
întrebare: Unde a fost maşina a doua zi, la aceeaşi oră? 

— A doua zi, la aceeaşi oră? Dentistul îşi încreţi fruntea. 
A doua zi, la aceeaşi oră? Nu, nu-mi aduc aminte... 
Romanescu înălţă din umeri, arătându-se dezolat că nu-şi 
poate anunti. 

— Atunci poate că vă amintiţi unde aţi fost exact acum o 
săptămână. Intr-o sâmbătă seara? 


— Sâmbătă seara, oftă Romanescu, da, îmi amintesc şi o 
să vă spun. N-am nici un motiv să nu vă povestesc. Ştiţi, eu 
ocup şi un post la Institutul de stomatologie? 

— Ştim. 

— Acum vreo zece zile, un evreu, care locuia la etajul 
cinci al blocului unde stau, a primit un paşaport pentru 
Bolivia. Inainte de a pleca, a venit la mine cu un oarecare 
Nichifor Fuiorescu. Mi l-a prezentat ca pe un fost asociat al 
său. M-a rugat să-l consult. L-am consultat şi am văzut că 
aveam de-a face cu un caz care cere internare şi o serie de 
analize. Nichifor Fuiorescu a fost internat în clinică. l-am 
obţinut o rezervă. Recunosc, am greşit... Omul mi-a plătit şi 
încă foarte bine... 

— Şi l-aţi operat? întrebă Panait ca şi când ar fi fost 
curios să afle starea sănătăţii lui Nichifor Fuiorescu. 

— Nu, surâse Romanescu compătimitor, n-a mai fost 
nevoie. După ce i-am stabilit diagnosticul şi i-am 
recomandat tratamentul m-a rugat prieteneşte să-i fac un 
fleac de serviciu. Să trec pe la clinică sâmbătă seara şi să-l 
duc în comuna Tii... 

— De ce vă ceruse acest serviciu? 

— A aflat de la mine că sâmbătă seara mă pregăteam să 
evadez din Capitală în direcţia oraşului Târgovişte, unde am 
o prietenă. Omul îmi era simpatic şi i-am făcut şi serviciul 
ăsta. L-am dus şi l-am lăsat în comună, iar eu mi-am văzut 
mai departe de ale mele. Abia după patru zile m-am 
înapoiat în Bucureşti. Eram supărat din pricina Ameliei, nu 
voia să se mai împace cu mine, aşa c-am încercat o 
evadare... lată că vorbim ca între bărbaţi... Asta e tot! 

„Ți se pare că asta e tot, i se adresă Panait în gând. E 
drept, ţi-ai învăţat răspunsurile ca pe o lecţie...” Zise: 

— Ei, dacă asta-i totul, zâmbi maiorul, nouă nu ne 
rămâne decât să vă spunem mai mult sau mai puţin delicat 
că ne induceţi în eroare şi că sunteţi foarte sigur pe 
minciunile dumneavoastră. O să vă dovedim că minţiţi. Îmi 
pare rău, însă n-o să puteţi rămâne la amanta 
dumneavoastră. Veţi merge cu noi. unde veţi şi înnopta. O 
să vă dăm astfel posibilitatea să meditaţi ceva mai adânc la 


situaţia în care vă găsiţi. Cine ştie, poate c-o să ajungeţi la 
concluzia că ne puteţi ajuta într-o problemă... Mă rog, nu 
vreau să influenţez cu nimic poziţia dumneavoastră... Noi 
însă ne rezervăm dreptul de a vă dovedi până mâine că aţi 
minţit în mod conştient organele de stat... 

Panait făcu un semn lui Frunză. Acesta se ridică de la 
locul său şi se apropie de Romanescu, care se străduia din 
răsputeri să se ţină demn. Se ridică drept, şi-i aruncă 
maiorului o privire de om jignit: „Mă acuzaţi pe nedrept!”. 


* 


A doua zi, interogatoriul lui Romanescu continuă în biroul 
lui Panait, de astă dată nu numai în prezenţa lui Frunză, ci 
şi a lui Lucian. 

Romanescu se aşezase pe scaun calm şi sigur pe puterile 
sale. De fapt, era obosit. Nu dormise toată noaptea. Se 
zvârcolise chinuit de gândul că fusese arestat. Nu putea să 
creadă acest lucru. Numai atunci când în zvârcolirile sale 
atingea zidul umed al temniţei îşi spunea îndurerat: „Sunt 
arestat!”. Acum în aşteptarea întrebărilor, simţea în tot 
corpul răcoarea închisorii. 

— Arestat, îţi menţii declaraţia de ieri? îl întrebă maiorul. 

— Da! răspunse Romanescu crispat. 

— Te-ai gândit bine, arestat? 

— Da! 

— Deci nu vrei să ne ajuţi şi, în acelaşi timp, să te ajuţi? 
Bine, atunci o să încercăm noi să-ţi aducem aminte cum a 
fost. Panait făcu o pauză, în aşteptare, dentistul încremeni. 
La uşa dumitale a bătut un amic, hai să-i spunem 
deocamdată aşa cum dumneata l-ai botezat, Nichifor 
Fuiorescu. Ţi-a cerut sprijinul în virtutea unei vechi camara- 
derii. A apelat la un ajutor concret: maşina. Avea nevoie de 
maşină. Pentru un ţel bine determinat. Dumneata cunoşti 
țelul ăsta. Primejdia era mare. Pentru orice pas se cerea 
creat şi un alibi, în prima seară aţi simulat dispariţia 
maşinii. Numai că dumneata nu te-ai dus la miliţie, ci în altă 


parte. Acolo unde te aştepta Nichifor cu maşina. Ai plecat 
cu el. V-aţi oprit în strada Epureanu, colţ cu Calea 
Văcăreşti. Apoi v-aţi întors. Şi ai simulat găsirea maşinii... 

— Nu-i adevărat! izbucni Romanescu într-un țipăt. 

— Linişteşte-te şi ascultă continuarea. A doua zi n-aţi mai 
simulat nimic. Dumneata însă pretinzi că nu mai ţii minte 
unde aţi fost cu maşina. Să-ţi amintesc: ai fost tot împreună 
cu Nichifor al dumitale pe strada A... unde aţi oprit în faţa 
unei alte cooperative de reparat aparate de radio. 

— Născociri! Născociri! izbucni Romanescu. Faţa i se 
congestionase şi începuse să se sufoce. Vreţi să mă faceţi 
să recunosc nişte neadevăruri... 

Frunză îi întinse un pahar cu apă şi dentistul îl bău pe 
nerăsuflate. Apoi se uită la Panait cu o faţă răvăşită. 

— Suporţi greu adevărul, domnule Romanescu. nu uita că 
dumneata ne-ai obligat să-ţi dovedim că în mod conştient 
ne-ai minţit. Apoi, „Fuiorescu” avea nevoie de un adăpost, 
de o ascunzătoare. l-ai găsit un loc la clinica unde lucrezi... 

— Nu! Nuu! Nuuu! începu să nege urlând şi dând din 
cap... Abramovici. 

— Uite, am ajuns şi eu la Abramovici, râse Panait 
prefăcându-se a nu băga în seamă indispoziţia arestatului. 

— Abramovici mi l-a adus, susţinu dentistul. 

— Minţi! Lasă basmul ăsta de o parte. Te-ai folosit de 
numele lui Abramovici ştiind că el a plecat din ţară. Creând 
alibiul, ai uitat un lucru esenţial. Rudele lui Abramovici au 
rămas aici. Un frate de-al său a binevoit să ne ajute. Ne-a 
declarat că Abramovici n-a avut niciodată vreun asociat, cu 
atât mai mult, n-a avut un asociat cu numele Nichifor 
Fuiorescu... 

Dentistul îşi desfăcu brusc nodul de la cravată, 
smulgându-şi nasturii de la guler. Murmură: 

— Da, am minţit... Am greşit... Spun... O să vă spun... 

Tot Frunză îi întinse paharul. Îl goli dintr-o sorbitură, 
rămase înfrânt cu privirile pierdute în gol... 

— Unde s-a ascuns „Fuiorescu”? 

— Nu ştiu... Mâine e luni, nu-i aşa? 

— Da. 


— Mâine seară la orele nouă şi jumătate trebuie să mă 
duc să-l iau... Mă va aştepta la intrarea în comuna T... 


22. TAINA DENTISTULUI 


Înainte de a fi eliberat, dentistul Romanescu puse pe 
masa de lucru a maiorului Panait următoarea declaraţie: 

„M-am născut dintr-o familie de oameni bogați. Tatăl 
meu - Arthur Romanescu - a fost proprietarul unor păduri 
întinse din muntii Vrancea. Am mai avut o soră - Luminiţa -, 
a murit într-un accident de automobil. Liceul l-am urmat la 
«Voievodul Mihai». Am învățat bine. Eram considerat nu 
numai unul dintre liceenii buni, dar şi unul dintre cei mai 
«tari». Aveam bani şi-mi permiteam tot felul de petreceri. 
Pe lângă mine o duceau bine şi alţii. Aşa se explică de ce 
unii mă iubeau, iar alţii mă urau. După ce am luat baca- 
laureatul, părinții m-au trimit la o universitate din Anglia. 
Am urmat cursurile universității, animat de dorința de a 
deveni un om cult, un intelectual de vază. Studiam mult, 
dar şi petreceam mult. În timpul vacanțelor, nu mă 
înapoiam în țară, ci călătoream. Am umblat aproape în 
toată Europa, în anul 1931, asupra mea s-a abătut o mare 
nenorocire. Am primit de acasă o scrisoare disperată. Eram 
anunțat că, în urma unui crah financiar, societatea tatălui 
meu dăduse faliment. Peste noapte, părinții mei s-au 
pomenit săraci lipiti pământului. Vestea m-a doborât. 
Aveam o mulțime de datorii. Şi-apoi, ajunsesem în anul doi, 
cum nu se poate mai rău, la mijlocul drumului. Nu voiam 
să-mi întrerup studiile universitare, dar nici de urmat n- 
aveam cum să le urmez. Mi-am blestemat zilele şi într-o 
clipă de nebunie, am vrut să mă spânzur. In ziua aceea însă 
m-am pomenit chemat la decanat. Cineva dorea să stea de 
vorbă cu mine. Am fost condus în biblioteca decanului şi 
prezentat unui nobil englez - Lordului Timothy. Nu auzisem 


până atunci de acest nume. Nobleţea sa m-a cucerit. Mi-a 
explicat în cuvinte calde scopul întrevederii. Din capul 
locului s-a dovedit a fi față de mine un om foarte 
înțelegător. Imi cunoştea toate necazurile. Ştia cine sunt, 
de unde sunt, ce s-a întâmplat cu părinții mei. Şi într-un 
mod direct, surprinzător, mi-a oferit sprijinul său: Mă va 
ajuta să-mi termin studiile şi să nu duc lipsă de nimic. Însă 
cu o singură condiţie: să devin agent al «Intelligence 
Service»-ului. Între a mă sinucide şi a deveni agent am ales 
ultima cale. In felul acesta am putut să-mi continui studiile. 
In vacanța acelui an am dus la îndeplinire prima mea 
misiune de agent. Împreună cu mine avea să plece în 
România un oarecare Richard Brooke, student la Facultatea 
de litere, secția romanistică. Richard ştia româneşte. Eu 
aveam o obligație simplă, dar plictisitoare. Trebuia să-l 
călăuzesc oriunde-mi cerea. Şi l-am plimbat prin toate 
oraşele principale ale ţării (Cluj, Timişoara, laşi, Craiova, 
Ploieşti). 

Pe părinţi i-am găsit într-o mizerie de nedescris. S-au 
bucurat aflând că, totuşi, urmez universitatea. După criza 
economică din 1932-1933 n-au izbutit să se mai refacă. l- 
am ajutat şi eu cu cât am putut. De altfel, n-au mai trăit 
mult. Au murit amândoi în anul când eu îmi terminam 
studiile. N-am putut să asist la înmormântare. N-am vrut să 
mai revin în ţară însă înainte de a mă despărţi de 
universitate, am fost invitat la lordul Timothy, Mi-a explicat 
ce se aşteaptă de la mine, întorcându-mă în ţară. Mi-a 
arătat că voi primi fonduri ca să-mi deschid în Bucureşti un 
cabinet dentar ultramodern. Cabinetul ar fi trebuit să 
devină, după expresia domniei sale, o «căsuță poştală», 
precum şi un adăpost pentru unii agenţi englezi în trecere. 
Atât şi nimic mai mult. Pentru întreţinerea mea şi a 
cabinetului avea să se depună lunar, la o bancă din Elveția 
suma de 50 de lire. Era o propunere mult prea avantajoase 
ca s-o refuz. Mă consideram un om norocos. M-am 
conformat şi am deschis un cabinet pe strada Carol. Apoi 
mi s-a oferit o partidă foarte bună - s-o iau de nevastă pe 
fiica cea mare a generalului Eracle Costăchescu. Drept 


Zestre aveam să primesc un apartament, precum şi un 
cabinet ceva mai modern decât cel deschis cu ajutorul 
«Intelligence-Service»-ului. Fără să stau prea mult pe 
gânduri m-am căsătorit cu Luiza Costăchescu. Era o femeie 
drăguță, moale, fără viață. Eu însă impresionam prin 
«şcoala engleză» - ținută, prestanță, eleganță, cinism şi o 
anumită răceală derutantă în relaţiile cu ceilalți. Intrasem în 
înalta societate bucureşteană şi cu timpul m-am pomenit 
dentistul elitei. Am început să mă îmbogăţesc. Ar fi trebuit 
să mă consider drept un om fericit, dar nu eram. Nu-mi 
iubeam nevasta, o uram, o ocoleam. Indiferenta mea a 
împins-o spre suferință. S-a chinuit cât s-a chinuit lângă 
mine, apoi şi-a pus capăt zilelor. Moartea ei a declanşat un 
mare scandal. Presa a început să mă învinovățească. 
Articole insinuante lăsau să se înțeleagă că sinuciderea nu-i 
decât o crimă, iar criminalul aş fi eu. N-aş putea declara că 
moartea ei nu m-a îndurerat. O uram, dar nu-i doream 
moartea. În cele din urmă, ancheta judiciară m-a găsit ne- 
vinovat. După asta nu m-am mai însurat. 

În tot acest răstimp, am continuat să-mi îndeplinesc 
angajamentul meu faţă de lordul Timothy. «Căsuţa poştală» 
lucra perfect. Primeam corespondență din intreaga lume. 
După ea veneau la mine doi indivizi despre care nici astăzi 
nu ştiu cine sunt. Nu cunosc conținutul acestor scrisori. 

În 1938 am adăpostit în casa mea pe un agent - Hary 
Frank - sosit incognito în tară pentru tratative secrete cu 
Mareşalul Curţii regale. A stat la mine o săptămână. În 1940 
a mai găsit adăpost în casa mea ziaristul Robert Hill, 
urmărit de spionajul german. L-am ascuns la mine aproape 
18 zile. 

A izbucnit războiul. Eu am rămas pe loc. «Căsuța 
poştală» funcționa normal. Primeam scrisori din Spania. In 
felul acesta, am asigurat legătura unor agenți din România 
cu centrul lor din Barcelona. 

După 23 august, n-am mai îndeplinit misiunea de «căsuță 
poştală», ci numai de adăpost. Acum douăsprezece zile mă 
pomenesc ín cabinetul meu cu un necunoscut care se 
plângea de o durere groaznică de dinţi. Era târziu, mă 


simţeam obosit şi n-aveam chef să mai consult, l-am spus 
că nu pot să-l văd în ziua aceea. Atunci el mi-a replicat: 
«Chiar nu mă mai recunoşti?». M-am uitat mai bine la 
dânsul. Necunoscutul din fata mea nu era altul decât 
Richard Brooke, cel pe care în 1933 îl condusesem prin 
oraşele țării. Mi-a spus fără ocol că are nevoie de adăpost şi 
de ajutorul meu. L-am adăpostit. Am înțeles că are de dus 
la îndeplinire o misiune dificilă, dar ce fel de misiune nu mi- 
a spus. Într-una din seri, mi-a explicat, cerându-mi sprijinul, 
că trebuie să transmită un mesaj prin radio. M-am dus cu 
dânsul la gară, a scos de la «bagaje» o valiză în care avea 
ascuns un aparat de radioemisie. Maşina mea i-a ajutat 
foarte mult. Eu am condus <Wartburg»-ul la punctele 
indicate de eh Tot împreună am fixat alibiurile. La primul 
mesaj n-a primit nici un răspuns, aşa că s-a văzut nevoit să 
lanseze, în seara următoare, un al doilea mesaj? Dintr-un 
complice indirect, devenisem un complice direct. Richard 
Brooke este un om deosebit, de o mare stăpânire de sine, 
de un curaj rar întâlnit. Singur a ajuns la concluzia că nu 
mai poate să rămână la mine. Mi-a sugerat internarea lui la 
Clinică, pentru câteva zile. Ideea mi s-a părut bună şi l-am 
internat. Apoi, după patru zile, mi-a spus să vin seara cu 
maşina ca să-l duc în comuna T... L-am lăsat la marginea 
comunei la piatra kilometrică «133». Cred că locurile îi erau 
cunoscute. La despărțire, mi-a cerut să vin în seara zilei de 
25 iunie, la kilometrul «133» să-l aştept o jumătate de oră. 
lar dacă în acest răstimp nu se prezintă, să nu-l mai aştept. 
De acolo, am plecat mai departe în oraşul Târgovişte, unde 
am tras la hotelul «Unirea». 
Recunosc: m-am făcut vinovat de fapte grave. Vreau să 
le îndrept. Mă angajez să-mi răscumpăr greşelile” 
ROMANESCU 


După ce zăbovi câtva timp asupra declaraţiei lui Roman 
eseu, maiorul Panait telefona generalului, iar acesta îl poftă 
imediat la el. 

— Fii binevenit, tovarăşe Panait. Ca de obicei, generalul îl 
întâmpină ca pe un vechi prieten şi tovarăş de luptă. larăşi 


ţi s-au încurcat iţele? Ce bei, o cafea, un ceai? 

— Un ceai, tovarăşe general. Simt nevoia să-mi curăţ 
gâtul de nicotină. 

Generalul era puţin mal în vârstă decât Panait, dar 
datorită înotului - sport pe oare-l practica în toate 
anotimpurile anului - arăta mult mai tânăr şi mai viguros. 

Se aşezară în jurul unei măsuţe rotunde şi joase. 

— Nu-mi place cum arăţi astăzi, tovarăşe Panait. Nu 
cumva din pricina lui Romanescu? l-am citit declaraţia şi, 
mă întreb, cum ai de gând să acţionezi? 

Panait fu servit cu un ceai, iar generalului i se aduse o 
cafea. 

— Tovarăşe general, oftă Panait, se pare că ne-am 
apropiat de ţel. 

— „Se pare”, numai în măsura în care ne-am încrede pe 
deplin în declaraţia lui Romanescu, preciză generalul 
sorbindu-şi cafeaua. 

— Aici e buba. Maiorul făcu o pauză. Bău din paharul de 
ceai, apoi urmă: întrebarea asta mă chinuie şi pe mine; cât 
de mult ne putem încrede în destăinuirile lui Romanescu, 
de altfel, foarte interesante. Prea le-a spus toate dintr-o 
răsuflare: Nu cumva pe calea asta încearcă să ne câştige 
încrederea? Cum e ceaiul, e fierbinte? Nu! Atunci, de ce nu- 
| bei? Bea-l omule, vrei să se supere gazda? 

Panait duse paharul la gură: 

— Nu ştiu ce să fac, tovarăşe general, să-l luăm la locul 
întâlnirii sau nu? La întrebarea noastră dacă ar vrea să vină 
cu noi, el a răspuns: „Mi-e totuna?”. De ce îi este totuna? 
Simt că pe undeva ne duce şi nu-mi pot da seama cum. 

Panait tăcu şi sorbi din nou din paharul de ceai: 

— Frământarea dumitale este îndreptăţită. O înţeleg. 
Decimaţi a lui Romanescu ne-a pus în faţa unei dileme: 
acţionăm sau nu? Riscurile sunt deopotrivă. Aşa că eu înclin 
către o acţiune concretă. In acest sens, ce propuneri ai, 
tovarăşe maior? 

— Să ne ducem la locul întâlnirii. Să-l luăm şi pe 
Romanescu cu noi. Vreau ca totul să fie cât mai veridic. 
Lucrătorii noştri vor înconjura kilometrul 133 pe o rază cât 


mai mare. S-a şi făcut o primă recunoaştere a zonei. Dacă 
Romanescu nu ne-a înşelat, atunci Brooke nu mai scapă. 

— lar dacă ne-a înşelat, cu atât mai aspră îi va fi 
pedeapsa. Cine o să fie cu el în maşină? 

— Locotenentul major Frunză... 

— Foarte bine... e un ofiţer încercat, curajos. lar Lucian 
va fi cu dumneata la kilometrul 133? 

— Da, tovarăşe general. Îmi permiteţi să mă retrag şi să 
acţionez? 

— Da, însă nu înainte de a-ţi termina ceaiul. 


23. ÎN NOAPTE 


Se înstăpânise o noapte senină, cu cerul înstelat. Cornul 
lunii noi aluneca uşor printre ele, ca şi când s-ar fi aflat într- 
o continuă şi ciudată numărătoare a aştrilor. În alunecarea 
ei, răspândea peste pământ o palidă lumină argintie. 

„Wartburg”-ul lui Romanescu gonea pe şoseaua învăluită 
în această pulbere siderală. La volan se afla însuşi 
dentistul. Conducea atent, ştiindu-se supravegheat. Într- 
adevăr, de pe bancheta din spate, Frunză îi urmărea fiecare 
mişcare. Şoseaua la ora asta era pustie şi rareori întâlneau 
în calea lor câte un turism sau un camion. Reflectoarele 
„Wartburg”-ului sfredeleau întunericul, însufleţind umbrele 
fantastice ale copacilor ce străjuiau şoseaua. Lui Frunză îi 
plăcea jocul umbrelor ce izbucneau din însăşi fiinţa 
copacilor şi fâlfâiau înspăimântătoare deasupra şoselei, ca 
apoi, să piară în noapte. Se bucura de cerul senin şi aerul 
străveziu: strălucirea stelelor, cornul lunii  uşurau 
îndeplinirea operaţiei. In jurul pietrei de kilometraj de la 
marginea comunei capcana fusese întinsă cu grijă. 
„Fantoma” nu mai avea cum să scape. Trecură de bariera 
unde ultima oară pierduse urma „Wartburg”-ului. „Vezi, 
domnule Romanescu, bariera asta te-a salvat în noaptea 


aceea!” îi vorbi Frunză în gând. 

Romanescu conducea în tăcere, scârbit parcă de volanul 
pe care-l ţinea în mâini. Ar fi vrut să apese pe accelerator şi 
să ţâşnească în noapte, dar n-avea voie să depăşească o 
anumită viteză. Simţea în ceafă privirile ofițerului de 
securitate. Bănuia că nu erau lăsaţi singuri, că nu numai el 
era supravegheat, ci şi maşina. Aşa că se mulţumi să 
gonească egal, cu aceeaşi viteză. 

„Conduce bine, gândea Frunză, uitându-se la mâinile 
înmănuşate ale dentistului, are reflexe bune. Se vede că 
şofează de multă vreme”. 

De când urcaseră în maşină, nu scoseseră o vorbă. De 
altfel, nici n-aveau ce să-şi spună. Drumul îi era cunoscut 
lui Frunză. Făcuse de dimineaţă împreună cu Lucian o 
călătorie de „recunoaştere” a şoselei. Nu mai aveau mult: 
vreo cincisprezece minute. Instinctiv, îşi controlă arma - era 
la locul ei. Deodată, în bătaia reflectoarelor, apăru un con- 
voi de căruţe. Orbiţi de lumină, ţăranii îşi feriră ochii. 

— Stinge! ordonă Frunză supărat. 

Romanescu se supuse. După ce lăsară în urmă convoiul, 
reaprinse reflectoarele, pentru ca apoi să le stingă din nou. 

Ceva mai târziu, trase la marginea şoselei şi frână. 

— Am ajuns, răsuflă Romanescu uşurat. 

„Am mers bine, gândi Frunză, am ajuns la ţanc”. Se uită 
la ceas: mai aveau patru minute până la ora 11. 

— Acum poţi să cobori, ordonă ofiţerul. Dentistul cobori şi 
se opri lângă capota maşinii. Rămase acolo nemişcat. La 
anchetă explicase că aşa se înţelesese cu Richard Brooke: 
să-l aştepte, în picioare, lângă capotă. Numai aşa s-ar fi 
apropiat de turism. 

Frunză, pierdut în întunericul din interiorul maşinii, vedea 
bine silueta dentistului. Încremenise locului, căci ştia că n- 
are cum să fugă, fiind încercuit. În depărtare se zăreau 
luminile comunei, sclipind ca nişte tainice chemări. Pe cer 
luna dispăruse şi parcă în direcţia unde se topise, stelele 
deveniseră şi mai strălucitoare. Ţârâiau greierii. Frunză 
urmărea atent ceasul. „Fantoma” trebuia să „pice” dintr-o 
clipă într-alta, iar lui îi revenea partea cea mai dificilă a 


misiunii - imobilizarea spionului. Atunci, ca la un semnal, ar 
fi sărit din întuneric şi ceilalţi. Minutele însă treceau şi „Fan- 
toma” nu se mai ivea. Totuşi, nu-şi pierdu încrederea 
Romanescu nu dădea nici un semn de nerăbdare. Continua 
să stea nemişcat lângă capotă de parcă ar fi adormit în 
picioare 

Trecură astfel treizeci de minute de aşteptare. 
Romanescu îşi cercetă ceasul, se dezlipi de la locul său, 
veni mai aproape de portiera unde se găsea Frunză şi-i zise 
cu un glas copleşit de amărăciune: 

— Nu mai vine! 

— Cum asta, nu mai vine? se revoltă Frunză. 

— Nu mai vine... Aşa cum am scris şi-n declaraţie... Am 
convenit să-l aştept o jumătate de oră. Dacă în acest 
interval nu vine, să nu-l mai aştept şi nici să nu mă mai duc 
să-l iau. 

„Da, asta aşa e!” îi dădu Frunză în gând dreptate. 
Operația dăduse greş. 

— Ce fac? întrebă Romanescu supus şi trist. 

Frunză cobori din maşină. Scrută şoseaua pustie şi 
pierdută în noapte. Tot mai trăgea nădejdea că „Fantoma” 
se va ivi. O tăcere apăsătoare se întindea din hotar în 
hotar. Se întoarse spre Romanescu şi se uită cu ură la 
dânsul. Nu-şi putu stăpâni o întrebare: 

— Care-i adevărul? 

— Cel din declaraţie, răspunse Romanescu fără şovăire. 

— Urcă! 

— La volan? 

— Da! 

Romanescu trecu la volan, iar Frunză se aşeză încruntat 
lângă dânsul. 

— Întoarce! 

Dentistul ambreie motorul, făcu două-trei manevre şi 
întoarse maşina. 

— Încotro? se interesă Romanescu. 

— Dă-i drumul! 

Maşina porni în viteză. Romanescu stătea aplecat peste 
volan de parcă ar fi vrut să vadă mai bine şoseaua luminată 


de farurile maşinii. „E şi el nervos, îşi zise Frunză. Avea şi el 
o şansă şi a pierdut-o! Sau poate că n-a pierdut... Poate că 
n-a pus nimic în joc...” Se uită pieziş la Romanescu: acesta 
conducea crispat, dar cu aceeaşi siguranţă. „Ne-a scăpat! 
oftă Frunză. S-a dus dracului şi ultima urmă!” 

Văzu din depărtare luminile puternice ale unei maşini 
care venea cu viteză spre ei. Apoi luminile se stinseră. În 
bătaia farurilor „Wartburg”-ului, se ivi conturul unui camion 
de mare tonaj. Romanescu stinse şi el luminile. Numai 
pentru o clipă. 

— Stinge! strigă Frunză. 

De astă dată Romanescu nu-i dădu ascultare. Apăsă pe 
accelerator şi-şi îndreptă maşina în direcţia camionului. 
Totul se petrecu fulgerător. Frunză sesiză intenţia lui 
Romanescu. Cele două maşini orbindu-se reciproc se 
apropiau cu mare viteză. Frunză se aruncă peste dentist şi-i 
apucă volanul. Acum, patru mâini răsuceau volanul când la 
stânga, când la dreapta. Frunză îşi încorda puterile şi-l lovi 
scurt cu capul. Acesta gemu, slăbi volanul şi Frunză izbuti, 
în ultimul moment, să vireze „Wartburg”-ul. Maşina ocoli 
camionul, derapă, şi, datorită numai unei întâmplări nu se 
răsturnară. Partea din spate a „Wartburg”-ului se lovise 
puternic de o piatră de kilometraj, care-i frână brusc viteza. 
Frunză căzu pe spate şi se pomeni cu Romanescu peste el. 
Geamurile caroseriei se sparseră. Farurile însă rămaseră 
întregi şi aprinse. Camionul oprise la o distanţă de zece 
metri, iar şoferul şi ajutorul său veniră în goană spre ei. 
Frunză îi văzu şi-l împinse pe Romanescu într-o parte. 
Acesta gemea, ţinându-se de braţul drept. 

— Ce-i, tovarăşi, ce s-a întâmplat? Aveţi nevoie de 
ajutor? 

In lumina reflectoarelor, şoferul i se păru lui Frunză foarte 
palid. Se apropiase şi deschisese portiera. Din pricina 
efortului, ofiţerul cobori stăpânindu-şi cu greu un tremur 
nervos. 

— E cineva rănit? Cu ce pot să vă ajut? 

Frunză îi zâmbi recunoscător. Dar zâmbetul ăsta avu 
darul să-l enerveze pe şofer. Amintindu-şi dintr-o dată cine 


era vinovatul principal al accidentului, începu să înjure şi să 
tipe: 

— Vă arde de chefuri... Beţi ca nişte porci! Vă urcați la 
volan. Vreţi să nenorociţi oameni nevinovaţi... Paraziţilor!... 
Dacă mă loveai, mă...! _ 

Frunză îl lăsă pe şofer să-şi descarce tot năduful. Il 
asculta, fără să-l piardă din ochi pe Romanescu: stătea la 
volan, ţinându-se de frunte. Acolo îl lovise Frunză cu capul. 

— Bine că s-a terminat aşa cum s-a terminat, încercă 
Frunză să-l îmbuneze. 

— Nu, zău! Îţi închipui dumneata că eu o să te las aşa? 
Nu, dacă mă loveai? mă nenoroceai pe viaţă... 

Dialogul ar mai fi continuat multă vreme, dacă în dreptul 
lor n-ar fi oprit o „Pobedă”. Şoferul înţelese de îndată că nu 
mai era cazul să insiste. Din „Pobedă” coborâră doi ofiţeri 
de securitate. 

— Tovarăşe maior, i se adresă Frunză bucuros, dar 
imediat tăcu. 

Şoferul se mulţumi să mai spună: „Bine că nu s-a lăsat cu 
victime”, apoi se retrase şi-şi porni camionul... 

Lucian aprinse o lanternă şi-l lumină pe Romanescu. 
Dentistul se ghemuise, încremenind în faţa volanului. Cei 
trei îi văzură ochii mici şi aprinşi de ură. 

— E rănit? se interesă Panait. 

— Nu, tovarăşe maior. Eu l-am lovit, i-am ars un cap. N- 
am avut încotro... 

Cercetară maşina. Nu mai putea fi folosită. 

— Coboară, domnule Romanescu! i se adresă Panait. 
Sper că poţi să cobori şi fără ajutorul nostru. 

Romanescu ieşi şi o clipă se uită cu tristeţe la maşină. 
Lucian îl împinse spre „Pobeda”. 

— Mişcă! 

Şchiopătând, Romanescu se îndreptă spre portiera 
deschisă a „Pobedei”. Se aşeză la mijloc, încadrat de Lucian 
şi Frunză. Panait trecu la volan, iar şoferului îi ordonă să 
rămână de pază lângă „Wartburg” până la sosirea miliției. 


* 


Romanescu şedea pe scaun fără vlagă, cu gulerul 
cămăşii răsfrânt. Faţa îi era răvăşită, iar ochii îi jucau 
speriaţi în fundul capului. De nervos ce era, începuse să-şi 
mănânce unghiile. Părul, altădată îngrijit şi netezit mereu 
de palma sa grijulie; acum atârna în laţe. Nu voise nici să se 
spele, nici să se pieptene. Aşa cum se sculase, cu hainele 
boţite şi părul răvăşit se şi prezentă la interogatoriu, 

— Ne-ai înşelat, domnule Romanescu? _ 

Întrebarea maiorului îl făcu să-şi înalțe privirile. Într-o 
parte îl zări pe Lucian, într-altă parte, în stânga sa, pe 
Frunză. Răspunse sarcastic: 

— Da, v-am înşelat! Am vrut să vă înşel. Şi, mutându-şi 
privirile pe faţa maiorului, continuă înciudat. Mă înţelegeţi, 
am vrut să vă înşel... Aşa am avut chef. Să mă răzbun... 

— Îţi mentii declaraţia pe care ai semnat-o? 

— Da, minus angajamentul de a vă ajuta. Ei, ce ziceţi, vă 
place cum v-am ajutat? 

— E tardiv, doctore, ca să te bucuri. 

— E ultima mea bucurie, înainte de a-mi primi pedeapsa, 
vorbi el cu cinism, şi n-o să mi-o puteţi răpi. 

— Aveai sau nu întâlnire cu Richard Brooke? 

— Da! 

— Unde? 

— Acolo, la marginea comunei. 

— Când? 

— leri seara între orele 22 şi 23. 

— De ce n-a venit? 

— l-am dat de veste că e în primejdie. 

— Când? 

— Chiar aseară, cu dumnealui lângă mine. Romanescu 
arătă cu un gest dispreţuitor al braţului către Frunză. Şi cu 
voi toţi în preajma mea. 

— Şi cum l-ai pus în gardă? 

— Simplu! Chiar dacă nu m-aţi fi luat dumneavoastră, tot 
l-aş fi pus în garda. Întâlnirea o aveam nu la piatra de 
kilometraj „133”, ci undeva mai aproape, la kilometrul 


„131”. Aveam cu dânsul o înţelegere. Dacă totul este în 
ordine, opresc maşina. În caz de primejdie, n-o opresc şi-mi 
văd mai departe de drum. Ceea ce am şi făcut. 

— De ce ne-ai înşelat? 

— Lordul Timothy s-a purtat cu mine ca un adevărat 
gentlemen. N-aveam dreptul să mă port cu trimişii lui 
altfel... 

— Ţi-e mai aproape de inimă un patron decât ţara în care 
te-ai născut? 

— Precum se vede, da! 

— Apreciez sinceritatea dumitale de „gentleman”. Ce-i 
adevărat şi ce nu-i adevărat în declaraţia dumitale? 

— Totul! Ştiam că odată căzut în mâinile Securităţii nu 
mai aveam nici o şansă de scăpare. Voiam însă să vin în 
ajutorul lui Richard Brooke. Ştiam că nu vă puteam câştiga 
încrederea decât printr-o declaraţie autentică. Mai devreme 
sau mai târziu, tot aţi fi aflat de la mine cine sunt. Am ajuns 
la concluzia că e mai bine să folosesc această mărturie în 
folosul planului meu. Planul mi-a izbutit... Pe mine aţi pus 
mâna, dar pe Richard nu... 

Arestatul se bucura sincer şi-şi arăta faţa radioasă celor 
trei ofiţeri. 

— La cine s-a ascuns Brooke? 

— Nu ştiu şi chiar dacă aş şti, n-aş spune-o. Richard nu 
mi-a spus niciodată unde se ascunde, iar eu nu l-am 
întrebat. 

— De ce ai vrut să te sinucizi? 

— Pentru ce să mai trăiesc? Tot ceea ce mai puteam să 
fac, am făcut. L-am salvat pe Richard. De ce să mai rămân 
în viaţă? Şi apoi, aveam chef să mor cu un ofiţer de 
securitate lângă mine... 

Romanescu izbucni într-un râs batjocoritor, dar Panait îi 
tăie pofta de râs. 

— Te înşeli închipuindu-ţi că l-ai salvat pe amicul 
dumitale, Richard Brooke... E în mâinile noastre... Şi foarte 
curând o să vă creăm posibilitatea dea vă continua studiile 
„universitare” în puşcăriile noastre. Nu mai râzi, domnule 
Romanescu? De ce oare? Panait nu mai aşteptă răspunsul 


spionului. Deschise dictafonul şi ordonă plin de dispreţ: 
Luaţi-l de aici! 


Panait rămase singur. Ceasurile erau destul de înaintate. 
Dar el nu se îndura să se ridice şi să plece. Recapitula 
mereu în gând cele petrecute. Se bizuise într-o oarecare 
măsură pe angajamentul lui Romanescu şi acesta îl trăsese 
pe sfoară. Umblaseră după Richard Brooke - „Fantoma” - în 
vârful picioarelor şi, totuşi, dentistul izbutise să-l avertizeze: 
„Primejdie! Sunt pe urmele tale!”. „Fantoma” trebuie să fi 
intrat în stare de alarmă. Ce va întreprinde de acum 
înainte?” 

Pe masa de lucru a maiorului se găsea dosarul celor trei 
omoruri, dosarul „Fantomei” Se adunaseră acolo tot felul de 
documente, rapoarte, fotografii, analize, concluzii. Le 
răsfoia, medita, apoi iar le răsfoia ca şi când printre ele ar fi 
putut găsi drumul ce ducea la prinderea Fantomei”. 

Işi aprinse o nouă ţigară. A câta în ultimele douăzeci şi 
patru de ore? Tot fumând şi răsfoind dosarul, se văzu 
nevoit să recunoască faptul că dintre toate cazurile care-i 
trecuseră prin mână, cel al „Fantomei” era cel mai dificil. Şi 
cu cât înţelegea mai mult acest adevăr, cu atât înţelegea 
că şi miza politică aruncată de duşmani în joc era foarte 
mare. Şi tocmai această concluzie îl neliniştea şi-l îngrijora 
mai mult. Că se afla în faţa unor rămăşiţe ale ultimului 
război mondial nu mai încăpea nici o îndoială Dar ce anume 
urmărea duşmanul? Cu ce scop încerca să dezgroape „nişte 
morţi”? Se gândi la situaţia internaţională; era din ce în ce 
mai încordată. Flota de război americană manevra în apele 
greceşti şi turceşti! Trupe americane debarcaseră şi 
continuau să debarce în Italia. Flota britanică se concentra 
în Cipru. Concentrări de trupe se mai semnalau la graniţa 
Israelului cu Egiptul. Trupe aparţinând blocului N.A.T.O. 
efectuau manevre în Germania Federală. Presa şi posturile 
de radio din Apus desfăşurau o largă campanie 


anticomunistă. Şi Panait se întreba: cu care din aceste 
evenimente trebuie puse în legătură acţiunile şi căutările 
duşmanului de pe teritoriul ţării noastre? Cu una din ele sau 
cu toate la un loc? 

Răsfoi din nou dosarul. Ce izbutiseră? Să stabilească cine 
sunt cele trei „victime”, originea „băieţilor din Pireu”, 
originea „Fantomei”. Şi mai departe? Işi pusese speranţe în 
Romanescu, jucase o carte, dar iată că duşmanul nu se 
dezminţise. O singură concluzie îl mai liniştea un pic, 
încurajându-l. „Fantoma” se afla în plină ofensivă... ataca, 
ceea ce poate însemna că încă nu şi-a atins obiectivul, că 
se loveşte de anumite greutăţi. Şi, deci, atâta timp cât 
spionul mai ataca, nici el, Panait, n-avea voie să 
dezarmeze, ci să depisteze urmele acestor atacuri. 

Rămase nemişcat, cu ochii închişi, chinuit de una şi 
aceeaşi întrebare: „Unde s-o fi ascunzând Fantoma”? In 
cele din urmă, se hotărî să plece, când cineva bătu la uşă. 
Panait răspunse. 

Ofiţerul de serviciu intră şi-i raportă că se interceptase un 
nou mesaj. Panait se trezi parcă dintr-o stare de visare: 

— Cum? Un nou mesaj?! Se uită la ceas: era cinci 
dimineaţa. 

Ofiţerul îi întinse textul mesajului descifrat, după care se 
retrase. Panait citi: 

„Atenţie! Către Fantoma 1”. Suntem informați că în ziua 
de 21 iulie va sosi în Bucureşti Hans Helmuth. Este trimis cu 
acelaşi scop. Obiectul nu trebuie să ne scape. Avem 
încredere în tine. Acţionează calm. Boby”. 

„Ce mesaj ciudat, gândi Panait. Se aminteşte din nou 
cuvântul «obiect». Se subliniază: «Nu trebuie să ne scape». 
Cine o fi acest Helmuth Hans sau Hans Helmuth? Şi cu ce 
scop soseşte în Capitală?” 


24. O ÎNTÂMPLARE CIUDATĂ PE STRADĂ 


Un bărbat trecut de prima tinereţe, îmbrăcat uşor, de 
vară, străbătea alene strada R. La ceasul acela de după- 
amiază soarele dogorea. Se vedea că omului îi era cald şi 
că năduşea: în răstimpuri se oprea, îşi căuta prin buzunare 
batista şi se ştergea pe faţă şi pe gât. 

Strada R. era foarte liniştită şi trecătorul, mirat, puse 
acalmia străzii pe seama căldurii. Doar trei puşti stăteau pe 
bordura trotuarului, jucând cinci pietre, iar ceva mai sus, în 
faţa unei brutării, un bărbat stătea de vorbă cu o femeie 
care, judecând după halatul alb, părea să fie chiar 
vânzătoarea. 

Trecătorul înregistra mecanic atât jocul copiilor, cât şi 
conversaţia celor doi. Îşi urma nestingherit şi alene drumul 
său. Când ajunse în dreptul casei doamnei Petrescu, se opri 
şi-şi scoase batista. Işi tamponă fruntea şi ceafa, iscodind 
grădina neîngrijită ce împrejmuia imobilul văduvei. Văzu în 
fundul curţii casa cu marchiză. Părea părăsită şi lăsată în 
paragină. Făcu un pas spre poartă, gata să intre, dar se 
răzgândi. O porni mai departe, tot ştergându-şi faţa. Lăsă în 
urmă strada R. apoi un scuar. Nimeri pe o stradă îngustă, 
străjuită de nişte castani tineri. Auzi în spatele său nişte 
paşi. Se uită peste umăr: un trecător încerca să-l ajungă din 
urmă şi să-l depăşească. Vru să se oprească... Spre uluirea 
sa însă, se simţi luat de braţ şi strâns cu forţă. 

— Guten Tag, herr Helmuth! 

Dacă necunoscutul nu l-ar fi ţinut de braţ, cu siguranţă că 
Helmuth ar fi căzut, de parcă cineva l-ar fi lovit scurt şi 
puternic în moalele capului. 

— Fii bărbat, herr Helmuth! îl îndemnă celălalt. Te 
aşteptam, ştiam că ai să treci pe strada R. şi te-am pândit. 
Eşti tare schimbat, dar tot te-am recunoscut. Mustaţa te 
schimbă... Vai, herr Helmuth, fii ceva mai tare... 

Hans Helmuth Wolff ar fi vrut să se împotrivească, dar 
puterile îl părăsiseră fără milă. 

— Hai, domnule Helmuth, dă-i drumul... mişcă! - în 
numele legii eşti arestat! 

Helmuth simţi strânsoarea şi ameninţarea celuilalt. 


— Să nu încerci să fugi că n-o să-ţi meargă! Văd că în 
colţul gulerului cămăşii ai o fiolă de cianură, las-o acolo! Nu 
te atinge de ea. Hai mişcă! 

Agentul îl împinse şi Helmuth îşi urni cu greu picioarele. 
După câţiva paşi, îşi reveni şi-şi măsură adversarul. Era mai 
înalt şi mai voinic decât dânsul, blond, cu o privire rece şi 
ironică. Se gândi să-şi apuce cu gura colţul stâng de la 
gulerul cămăşii; agentul însă. ca şi când i-ar fi simţit in- 
tenţia, îi apucă gulerul şi îi strivi fiola cu ajutorul unei 
batiste. 

— Gata, domnule Helmuth, s-a dus şi fiola... Urmează-mă 
atent, nu te împotrivi... O să luăm o maşină, un taxi... 
Suntem doi prieteni, bagă de seamă... Lasă mutra asta şi 
zâmbeşte... 

Helmuth schiţă un zâmbet trist, deznădăjduit. Da, 
norocul de altă dată îl părăsise. Cădea dintr-o nenorocire 
într-alta. Totul mersese bine. Antrenamentele... 
Debarcarea... Era convins că-şi va duce misiunea cu bine 
până la capăt... lar acum puseseră mâna pe el, chiar din 
prima zi... Îşi aminti de Gedlen şi de ultima lor convorbire: 
înţelesese atunci că el era ultima speranţă în clarificarea 
„Operaţiei A.0.3"... 

— Zâmbeşte, domnule Helmuth... trec oameni! pe lângă 
noi... Ce mai faci? 

— Bine, murmură el. 

— Vezi că poţi să faci conversaţie? 

O femeie mai în vârstă trecu pe lângă ei şi se uită cu 
compătimire, ca după doi beţivi. 

— Uite, vom lua maşina aia! 

„Maşina aia” era un taxi. cu o caroserie neagră şi veche. 
Nimerise întâmplător pe acolo. Şoferul le deschise portiera, 
deşi îi privea cu neîncredere. Mai cu seamă pe cel în 
cămaşă milaneză. „A băut, gândi şoferul. Numai să nu-mi 
verse în maşină!”. 

— Încotro? întrebă el, după ce-şi văzu clienţii în maşină. 

Agentul se aplecă la urechea şoferului şi-i şopti ceva, 
apoi îi arătă o legitimaţie. Acesta dădu din cap în semn că a 
înţeles despre ce-i vorba. Maşina porni 


— Nu te supăra, domnule Helmuth... Apleacă-te! Caută 
să nu te uiţi nici în stânga, nici în dreapta. 

Supus, Helmuth se aplecă şi-şi lipi fruntea de bancheta 
din faţă. Da, totul se sfârşise. Cât de repede! Ca într-un vis. 
Prin câte i-a fost dat să treacă... li venea să-şi plângă de 
milă. Unde este dus? Ce se va mai întâmpla cu dânsul? De 
ce i se luase ultima posibilitate de a-şi curma onorabil 
viaţa? Nu luase cu el decât fiola. Arma şi-o lăsase la hotel, 
ascunsă bine printre lucruri. Îşi propusese să facă o primă 
recunoaştere a locuinţei lui „Leonard Olariu”, să se 
convingă că va avea de-a face cu „Siegfried”, când colo... Şi 
cum îi mai umbla prin cap parola: „Aveţi de vânzare o carte 
cu partidele jucate de Alehin?” 

Maşina străbătea o stradă prost pietruită şi caroseria se 
scutura ca nişte fiare vechi. „Unde mă duce individul ăsta?” 
Nu se mai osteni să caute vreun răspuns. li era limpede: se 
prăbuşise de la primul pas. Apoi, tresări neliniştit: „Numai 
de nu m-ar tortura!”. Îşi aminti de interogatoriul ce-i fusese 
luat în patrie şi carnea i se încrâncenă... 

— Aici? întrebă şoferul. 

— Nu, nu, acolo... Stai aşa, domnule, nu te mişca. 

Maşina frână. Helmuth nu îndrăzni să-şi ridice privirile. N- 
avea nici un rost să-şi întărâte adversarul. Il simţi din nou 
ridicându-se şi aplecându-se spre şofer. 

— Coborâm, i se adresă agentul, şi-l luă de braţ. Hai, n-ai 
voie să te uiţi nici în stânga, nici în dreapta. 

Coborâră. Văzu în faţa sa nu clădirea Ministerului de 
Interne, ci un bloc cu patru etaje şi nu se miră. Ştia din 
proprie experienţă că uneori sediile se găsesc amenajate şi- 
n clădiri particulare. Intrară în bloc ca doi prieteni la braţ. 
Nu se întâlniră cu nimeni. Luară liftul. Mâna agentului apăsă 
un buton. Helmuth stătea cu ochii-n pământ, ruşinat parcă. 
Faţa-i devenise pământie. Privirile ironice ale agentului îl 
ardeau. 

Din lift ieşiră într-un coridor întunecos şi se opriră la una 
din cele trei uşi. Agentul sună. Uşa se deschise imediat şi 
Helmuth văzu o femeie drăguță, îmbrăcată într-o fustă 
neagră şi o bluză albă, de nylon. 


— Tovarăşul maior a venit? se interesă agentul. 

— Nu. 

— A lăsat ceva vorbă pentru mine? 

— Să daţi dovadă de iniţiativă. 

— Atât? 

— Atât, tovarăşe căpitan. 

Helmuth ascultă atent convorbirea şi rămase impresionat 
de ingeniozitatea Securităţii. Un apartament mobilat după 
toate legile confortului transformat într-o cameră de 
anchetă. Nu se vedea nici un alt agent, dar Helmuth le 
simţea prezenţa. 

Căpitanul, îmbrăcat modest într-un costum din stofă 
ieftină, îl conduse într-un birou cu storurile trase şi luminat 
puternic de cele patru braţe ale unei lămpi de fier forjat. O 
bibliotecă înţesată cu cărţi îmbrăca pereţii încăperii şi 
impresiona plăcut vederea. Helmuth se lăsă percheziţionat. 
Nu avea asupra lui decât actele false. 

Căpitanul zâmbi, îşi scoase haina, o puse pe speteaza 
scaunului şi se aşeză la birou Intră şi femeia. Ea se aşeză în 
dreptul maşinii de scris. 

— Şezi, herr Helmuth! îl pofti căpitanul, arătându-i un 
scaun. 

Căpitanul dădu drumul unui ventilator. „Magnetofonul” 
gândi Helmuth. Pala de răcoare iscată de ventilaţie ajungea 
şi la faţa lui, răcorindu-l. „Ce o să urmeze? Numai de nu m- 
ar tortura?!” 

— Deci, domnule Hans Helmuth Wolff, te-ai întors? 

Helmuth auzi ţăcănitul maşinii de scris şi înţelese că 
dactilografa alcătuia procesul-verbal al interogatoriului. 

— Te-ai întors, herr Helmuth, repetă căpitanul de astă 
dată mai mult a mirare decât a întrebare. E drept, eşti 
schimbat, dar noi tot te-am recunoscut... Ce mai face herr 
Gedlen? E bine, sănătos? Tot mai are idei fixe, 
superioritatea rasei germane, etcetera... etcetera... E un 
caraghios acest Gedlen al dumitale... Nu te aşteptai să pici 
în mâna noastră, nu-i aşa? 

— Nu, recunoscu Helmuth. 

— Acum, domnule Helmuth, sau după cum arată actele 


dumitale de acum, Grigore Nicolescu, de profesie achizitor, 
să ne spui de ce te-ai întors în ţară... Să trecem acum peste 
faptul că ai fugit... De ce te-ai întors? 

Helmuth nu răspunse imediat, se uită stânjenit prin birou, 
descoperi într-un colţ un Goethe în germană: „Faust”, şi-şi 
aminti că de mult nu mai luase în mână o carte de 
literatură, apoi o zări pe dactilografă aşteptând răspunsul 
lui. 

— Din proprie iniţiativă, minţi Helmuth fără tragere de 
inimă. 

— Domnule căpitan Hans Helmuth Wolff, ţin să te 
avertizez că n-avem timp de pierdut. N-are nici un rost să 
te joci cu noi... Ştim cine eşti, ştim că ai fost unul dintre 
prietenii cei mai buni ai lui von Krâmer, că te-ai ascuns, c-ai 
fugit, că, în sfârşit, te-ai întors, că în strada R... îl căutai pe 
Leonard Olariu, mai exact, pe „Siegfried”. Precum vezi, ştim 
mai multe decât îţi închipui dumneata, aşa că te poftesc să 
treci direct la fondul problemei... 

Helmuth îl privi cu interes pe anchetator: avea doi ochi 
reci, ageri, expresivi, inteligenţi. Da, jocul se sfârşise. N- 
avea nici un rost să nege, să-l enerveze, să-l determine să 
treacă la alte forme de interogatoriu. 

— Vorbeşti? întrebă căpitanul ameninţător. 

— Vorbesc. 

— Bine,  încuviinţă  anchetatorul şi, adresându-se 
dactilografei, spuse: „Să nu-ți scape un cuvințel, tovarăşă 
Mariana”. 

— Am înţeles, tovarăşe căpitan. 

— Când am ajuns în ţară, începu Helmuth să vorbească 
cu privirile în pământ, am fost primit de către Gedlen. 

— Ţi-a făcut o primire bună? 

— Da, minţi Helmuth, m-a primit ca pe un compatriot, ca 
pe un vechi ofiţer al armatei germane. S-a bucurat ştiind 
că-i este dat să întâlnească pe unul dintre colaboratorii 
apropriaţi ai lui von Krämer. Am stat mult de vorbă. Gedlen 
se interesa... 

— De caseta lui von Krämer, de mica sa arhivă şi de 
cheia operaţiei „Any Ondra”? i-o luă căpitanul înainte, 


zâmbind sarcastic. 

— Da!! exclamă Helmuth şi mai uluit de ceea ce ştia 
Securitatea română. Din păcate, n-am putut să-l ajut prea 
mult. 

— De ce? 

— După cum bine ştiţi, von Krämer a murit la 24 august. 
(Acum Helmuth nu se mai îndoia că Securitatea română 
ştia totul). Prea multe n-am ştiut nici eu de operaţia „Any 
Ondra”. Inainte de a muri a apucat să-mi spună că mica lui 
arhivă se află ascunsă în apartamentul său şi într-un 
tablou... o fotografie ascunde... Atât a mai apucat să-mi 
spună. 

— Cunoşti apartamentul, nu-i aşa? 

— Cum să nu, îl cunosc. Asta este şi motivul pentru care 
Gedlen mi-a propus să mă reîntorc în ţară. Să încerc să 
pătrund în fostul apartament şi să găsesc cu orice preţ 
caseta. Văd însă că acum totul este de prisos. 
Dumneavoastră, pesemne, aţi şi intrat în posesia arhivei?... 

— Desluşesc în cuvintele dumitale o undă de curiozitate, 
surise flegmatic anchetatorul, pe care n-o pot satisface, din 
motive lesne de înţeles. Te rog, continuă! 

Helmuth îşi umezi cu vârful limbii buzele uscate şi urmă: 

— Misiunea asta trebuia s-o duc la îndeplinire cu ajutorul 
lui „Leonard Olariu”, a lui... „Siegfried”. Gedlen însă mi-a 
atras atenţia că are date contradictorii cu privire la 
depistarea şi existenţa lui „Siegfried” şi mi-a cerut să fiu 
prudent. L-am cunoscut personal pe „Siegfried” şi l-aş fi 
identificat uşor. Astăzi de dimineaţă am sosit în Capitală, 
am luat o cameră la hotelul „30 Decembrie”, apoi am 
aşteptat să se facă orele 17, când ştiam că „Olariu” se 
întoarce de la serviciu. Mi-am propus să-l pândesc şi să mă 
conving dacă Olariu este una şi aceeaşi persoană cu 
„Siegfried”. Dar am avut ghinion... 

Helmuth tăcu, privind stingherit un punct de pe covor. 

— Şi dacă l-ai fi identificat? 

— M-aş fi prezentat la domiciliul lui. De altfel, el ştia că 
cineva o să vină la dânsul. Parola ne-ar fi ajutat să realizăm 
legătura între noi. Cred că m-ar fi recunoscut şi s-ar fi 


bucurat că, după ani şi ani, ne este dat să acţionăm 
împreună. 

— În ce consta parola? 

— Eu l-aş fi întrebat: „Aveţi de vânzare o culegere cu 
partidele jucate de Alehin?”. lar el mi-ar fi răspuns: „Nu, 
domnule, n-am”. Acum, însă... 

— Ce să-i faci, herr Helmuth, asta-i viaţa, îl aprobă 
căpitanul plin de înţelegere... Olariu, alias „Siegfried” nu 
mai există... Povestiţi-ne pe ce căi aţi ajuns înapoi în 
România. Tovarăşă Mariana, fii drăguță şi scoate din 
frigider sifonul ăla rece... şi două pahare... 

Helmuth era un om disciplinat. Ştia că atâta timp că 
lipseşte dactilografa trebuie să tacă, şi tăcu. Aştepta însă 
nerăbdător să bea ceva rece, înviorător. Se bucură când 
anchetatorul îi întinse un pahar cu sifon rece. Bău şi 
mulţumi respectuos. 

— În România am sosit ieri pe vasul comercial „Regina 
Cristhina” sub pavilion turcesc, ca simplu marinar. Vasul 
avea să ajungă la gurile Dunării, iar de acolo avea să urce 
pe Dunăre în sus. Noaptea, vaporul a ajuns în apropierea 
Galaţiului. Am fost lansat pe întuneric, cu un costum de 
scufundător, având cu mine o valiză impermeabilă cu 
îmbrăcămintea de schimb... Mi-a mers bine până în clipa 
când m-aţi arestat... 

— Ingenios! recunoscu căpitanul entuziasmat. Nu-i aşa, 
tovarăşă Mariana? 

— Foarte, tovarăşe căpitan, aprobă dactilografa. 

— De, domnule Helmuth, n-am ce să-ţi fac, îl compătimi 
anchetatorul,  spionul pică o singură dată în plasa 
inamicului, dar atunci când pică, pică bine... Conform 
legislaţiei noastre socialiste, pentru dumneata n-avem 
decât o singură condamnare. Din păcate, una capitală - 
plutonul de execuţie. 

Ochii reci ai anchetatorului văzură cum pe fruntea 
galbenă a lui Helmuth năvăliră broboane de sudoare. 

— Ai şi un trecut glorios! Ai fost colaboratorul lui von 
Krämer... te-ai ascuns... ai fugit... Există însă o scăpare... 
totul depinde de dumneata. În afară de „Siegfried”, cu cine 


mai urma să iei legătura? 

— Cu nimeni, răspunse Helmuth abia auzit. 

— Uite ce, domnule Helmuth, zise anchetatorul ridicându- 
se în picioare şi începând să se învârte în jurul arestatului. 
Nu-ţi ascundem faptul că avem nevoie de dumneata... Din 
pricina asta te-am arestat atât de discret. Vei înţelege 
îndată de ce te-am adus aici... Eşti un ofiţer de carieră, un 
ofiţer de informaţii şi contrainformaţii... Ai o şansă, una 
singură, să devii agentul nostru, agent dublu. 

— Să-mi trădez patria! gemu Helmuth. 

— „sau, continuă anchetatorul prefăcându-se că nu-i 
bagă în seamă ultimele cuvinte, să accepţi plutonul de 
execuţie... La propunerea noastră ştiu că nu poţi răspunde 
imediat. lţi dăm însă două ore de gândire. 

Deşi îi vâjâia capul, Helmuth reţinuse exact cuvintele 
anchetatorului. Avea de ales între puşcărie şi libertate, între 
moarte şi trădare, între... Deodată, îi încolţi un gând... Să 
moară, de ce? Murind ar mai fi putut să fie oare cu ceva de 
folos Germaniei? Nu! Rămânând în viaţă, da! Ar mai putea 
întreprinde ceva. Spionajul cunoaşte multe, chiar foarte 
multe exemple când unii spioni, devenind agenţi dubli, n-au 
încetat niciodată să-şi ajute cu adevărat patria. De ce n-ar 
căuta şi el o posibilitate de a lupta până la capăt? | se 
oferea o şansă... S-o lase să-i scape din mâini? 

— Ei, ce ne răspunzi, herr Helmuth? îl grăbi căpitanul. 

— Daţi-mi un timp de gândire! 

— Poftim, zise căpitanul foarte generos, ai două ceasuri 
la îndemână... 

Îl lăsară singur. Dactilografa îi aduse o cafea turcească şi 
un pahar cu apă rece. Helmuth, de fapt, luase o hotărâre. 
Va accepta propunerea. Insă ştia că nu e bine s-o 
mărturisească dintr-o dată; ar fi dat de bănuit. Folosindu-se 
de cele două ceasuri ce i se acordaseră, va lăsa impresia că 
hotărârea luată este rodul unor frământări în limita unui 
timp bine determinat. 

— Accept, rosti Helmuth, când exact după două ore îl 
văzu pe căpitan. 

— Ai procedat foarte înţelept, domnule Helmuth. Ştii ce 


urmează. Vei iscăli un angajament. Acum chiar. După care, 
de aici te vei duce la hotelul unde ai tras. Nimeni nu te va 
stingheri. Bani ai deocamdată, nu-i aşa? Să nu încerci să 
fugi... Oamenii noştri vor fi mereu pe urmele dumitale. Te 
lăsăm liber... Când vom avea nevoie de dumneata, te vom 


găsi... Legătura dumitale sunt numai eu şi nimeni 
altcineva... ai înţeles? 

— Înţeles. 

— Pe mine mă cheamă Victor Ghelmez, ai înţeles? 

— Da. 

— Repetă. 


— Căpitan Victor Ghelmez. 

— Uită-mi gradul. Ai înţeles? 

— "nţeles! 

Dactilografa aduse o coală de hârtie pe care era bătut la 
maşină un text prea lung. 

— Citeşte şi iscăleşte. 

Helmuth luă coala de hârtie. Fără să vrea, mâinile-i 
tremurau. Citi, apoi vru să mai citească o dată, dar literele 
prinseră să se amestece între ele ca un roi de musculiţe 
negre. 

— Iscăleşti, sau ce naiba? se înfurie anchetatorul. 

— Un stilou, ceru Helmuth. 

Iscăli şi în aceeaşi clipă avu sentimentul că ieşise din 
captivitate. Se ridică în picioare. Victor Ghelmez îi strânse 
mâna şi-l avertiză din nou: 

— Bagă de seamă. Cobori în stradă, faci la dreapta şi la 
stânga e bulevardul Dacia... Pe acolo trece autobuzul 47 
care te duce până-n bulevard. Dar ce te învăţ eu pe 
dumneata, cunoşti Bucureştiul la fel de bine ca şi mine. La 
revedere, şi aşteaptă primul semn din partea mea... Până 
atunci, fii atent... 

Ghelmez îi înapoie actele, îl conduse până la uşă, îi mai 
strânse o dată mâna, îl urmări cum coboară treptele, apoi 
se retrase. Inchise uşa şi răsuflă uşurat, dar victorios. 

— Eşti nebun, Richard, îl dojeni, nu fără plăcere, femeia, 
ce-ai făcut tu acum este curată nebunie! 

— Ştiu, Kitty, dar n-aveam încotro, înţelegi? Helmuth 


trebuia izolat, speriat, timorat, împiedicat să pătrundă 
primul în apartamentul lui von Krämer... Trebuie să-i fiu 
recunoscător lui „Boby” că mi-a dat de veste... 

— Eşti nebun, Richard! 

— Ştiu, Kitty. L-am înnebunit însă şi pe Helmuth... Uite 
ce-a semnat... Faimosul Hans Helmuth! Acum o să stea 
frumuşel la hotel şi o să aştepte un semn de viaţă din 
partea căpitanului de securitate Victor Ghelmez. 

— Şi dacă ar fi acceptat cealaltă variantă, adică plutonul 
de execuţie, ce-ai fi făcut? 

— AŞ fi intrat într-o mare încurcătură... Uite, însă, că 
Helmuth e un băiat bun, n-a vrut să-mi dea prea multă 
bătaie de cap. 

Richard Brooke izbucni în râs: 

— Vino în braţele mele, „tovarăşă Mariana”. Kitty cea 
mică şi credincioasă... Vino să te sărut... Ţi-ai jucat foarte 
bine rolul... Acum trebuie să te pregăteşti pentru celălalt 
rol. 


x x 


Helmuth ieşi din clădire. Înnoptase de-a binelea. În stradă 
avu senzaţia că cineva se luase după dânsul. Urmăritorul se 
topi în întuneric. Ajunse la staţia de autobuz. In timp ce 
aştepta, veni un tânăr care se prefăcea că nu-l bagă în 
seamă. Helmuth înţelese. Tânărul urcă după el în autobuz. 
Îl văzu făcând un semn discret unui om mai în vârstă şi, 
când Helmuth cobori, omul acela mai în vârstă cobori şi el. 
Îşi dădea seama că este urmărit.... că zeci de ochi îl priveau 
în acelaşi timp din toate părţile. Simţi cum o placă de 
plumb i se aşază pe creieri Grăbi pasul. | se păru că şi 
„urmăritorii” făcură la fel. De-ar ajunge mai repede la hotel! 
Capul îl durea îngrozitor. De ce puseseră pe urma lui atâţia 
agenţi? 

La hotel, portarul îl salută surâzându-i profesional, dar lui 
i se păru că omul ăsta ştie de-acum tot ce i se întâmplase. 
Pesemne că Ghelmez îl avertizase: „Fii atent la cetăţeanul 


de la 43!”. Pe coridor se întâlni cu femeia de serviciu. 
Aceasta, văzându-i faţa pământie, crezu că omului îi este 
rău şi se uită cu milă după dânsul. „De ce au nevoie de 
atâţia urmăritori?” se întrebă Helmuth disperat. Intră în 
cameră şi se încuie pe dinăuntru. Da, mâini nevăzute îi 
cotrobăiseră în valiză. Totuşi, arma era acolo, Nu i-o 
luaseră. De ce? Auzi nişte zgomote în balcon şi stinse 
repede lumina. Se apropie de uşa balconului şi o deschise 
brusc. Balconul era pustiu, închise uşa la loc şi se trânti 
îmbrăcat în pat. De cum închise ochii, văzu faţa mare a lui 
Ghelmez  surâzându-i sarcastic. „Bagă de seamă! îl 
ameninţa, îţi vom urmări fiecare mişcare!” Se zvârcoli 
multă vreme. Un zgomot îi atrase atenţia. Cineva umbla la 
uşă, forţându-i clanţa. Se ridică în capul oaselor. 
Transpirase şi cămaşa i se lipise de spinare. Nu se mai 
auzea nici un zgomot. In schimb, un tablou de pe perete 
începu să se mişte. 

Hans Helmuth Wolff se mai chinui o vreme. Apoi se ridică 
din pat ameţit de teamă, se duse la valiză şi scoase de 
acolo un pistol cu amortizor de sunet. 

„Îl găsiră mort, căzut pe covor. Miliția telefonă organelor 
din Brăila, iar de acolo se răspunse fulger: „În evidenţa 
oraşului nostru numele cetăţeanului Nicolescu T. Grigore nu 
figurează”. 


25. „FANTOMA” ATACĂ 


Richard Brooke - „Fantoma” - cercetă încă o dată actele: 
era mulţumit de ele. Ştampila era perfectă. Actele îl 
recomandau cetăţenilor din Bucureşti drept un inspector al 
Spaţiului Locativ al oraşului, împuternicit să controleze 
apartamentele locatarilor. Controlă şi actele colaboratoarei 
sale - Kitty: prezentau aceeaşi autenticitate. 


— Kitty! 

— Da, dragul meu, sunt aici, răspunse ea, ieşind din baie. 

— Eşti gata? mai întrebă el, ridicându-se de la birou. 

— Gata. 

— Cu cine avem plăcerea? 

— Cu lleana Duţescu de la Spaţiul Locativ, răspunse ea 
prompt, apropiindu-se de el. Mulțumită, iubitule? 

— Perfect, ia... actele de aici... şi nu uita cine sunt eu. 

— Vai, tovarăşe Marinescu, se poate una ca asta... să uit 
un coşcogeamite inspector... 

— Kitty, draga mea, îmbracă-te sobru. Asta-i 
caracteristică femeilor comuniste - sobrietatea, o sfătui el. 
Avem o misiune grea. 

— Ştiu, Richard, vorbi ea înţelegătoare, apropiindu-se de 
el. M-am rugat Sfintei Maria să ne ajute. Nu râde, Richard! 
Ţii minte, atunci... 

Brooke n-o lăsă să termine. Tema asta îl plictisea. 
Cunoştea marea ei slăbiciune pentru Sfânta Maria. 

— Mi-aduc aminte... Hai, grăbeşte-te, Kitty. Eu cobor şi te 
aştept jos, în colţ. 

Îşi strânse hârtiile de pe birou într-o servietă ponosită. 
Făcuse rost de câteva coli speciale, oficiale, pe care se 
treceau dimensiunile spaţiului, de un metru de tâmplărie şi 
le băgă în servietă. Apoi ieşi. 

— Grăbeşte-te, Kitty. 

In stradă, cât timp o aşteptă pe Kitty, îşi revăzu în gând 
planul. Pe strada R, în apartamentul care aparținuse în anii 
războiului lui von Krämer, locuia acum familia unui sinistrat 
- Sandu Dima - profesor universitar. Apartamentul alcătuia, 
de fapt, o vilă pentru o singură familie, iar imobilul, din 
punctul ăsta de vedere, contrasta cu celelalte clădiri care 
aveau mai multe etaje. Brooke se interesase ţi aflase 
câteva date importante: în fostul apartament al lui von 
Krämer locuiau acum şase persoane: Sandu Dima, soţia lui, 
cei doi copii, mama lui Dima şi o femeie de serviciu. Cei doi 
soţi erau plecaţi la Buşteni, în concediu, cu copiii. Casa ră- 
măsese în grija bătrânei care, avea sau nu trebuinţă, pleca 
de dimineaţă la piaţă după cumpărături şi se întorcea acasă 


după ora nouă. Brooke îşi fixase prima recunoaştere după 
această oră şi era convins că va izbuti. De altfel, acţiunea 
decisivă se cerea organizată în zilele cât Sandu Dima se 
găsea în concediu. 

— Sunt aici, tovarăşe Marinescu, raportă Kitty cochet. 

Brooke îi aruncă o privire de om îndrăgostit; ochii lui reci 
şi cenuşii se îmbunară parcă. Intr-adevăr, Kitty se 
îmbrăcase sobru. O fustă albă de doc şi o bluză uşoară de 
culoarea cerului. Ea însă fiind înaltă, suplă, până şi în 
toaleta ei sobră căpăta o anumită distincţie. 

Luară autobuzul şi călătoriră în tăcere până la Piaţa 
Romană. De acolo porniră pe jos. Kitty păşea lângă Brooke 
şi-l admira cu coada ochiului. Il cunoştea de mulţi ani, îl 
revedea la mari răstimpuri, însă, de fiecare dată, o cucerea 
calmul şi marea sa stăpânire de sine. Toată fiinţa lui degaja 
putere, linişte, siguranţă. Ştia că el are de trecut un exa- 
men greu şi era convinsă că va reuşi. 

— Ţi-e teamă, Kitty? o întrebă el în şoaptă. 

— Nu, când sunt cu tine nu mi-e teamă de nimic. 

— İti mulţumesc... Să nu faci decât ceea ce-ţi spun ei! Ai 
înţeles? 

— Da, dragul meu. 

Ajunseră pe strada R. în jurul orei zece. Tei bătrâni 
străjuiau cartierul. Mergeau acum ca doi funcţionari aflaţi în 
interes de serviciu. Casa lui Dima părea nu o clădire, ci un 
cub enorm, îmbrăcat în iederă. Brooke deschise o portiţă de 
fier forjat şi intră urmat de Kitty. Urcară apoi câteva trepte 
şi se opriră în dreptul unei uşi din lemn masiv, de nuc. 
Brooke sună, iar după un minut sau două, bătrâna 
deschise. Se uită curioasă la ei şi-i întrebă ce doresc. Avea 
o voce blajină, obosită parcă. Trebăluise pesemne, căci 
capotul ei răspândea un miros de ceapă prăjită. 

— Suntem de la Spaţiul Locativ al Capitalei, se prezentă 
Brooke cu un zâmbet prietenos care o cuceri pe bătrână. 
Nu de la spaţiul raional, ci de la Capitală, sublinie el. 

— Şi ce doriţi? mai întrebă bătrâna, aruncându-i o privire 
şi lui Kitty. 

— Venim într-o problemă importantă. Să vă arătăm mai 


întâi legitimaţiile noastre... 

— Intraţi, vă rog în casă, îi pofti bătrâna. Poftiţi! 

Intrară într-un hol destui de strimt, de acolo trecură într-o 
sufragerie mobilată în stil florentin. Se opriră în dreptul 
mesei lungi, împrejmuită de opt scaune. Brooke îşi puse 
servieta pe masă şi-i întinse bătrânei legitimaţiile. 

— Trebuie să facem nişte măsurători... Ne iertaţi de 
deranj... Trebuie, ce să facem? Vedeţi dumneavoastră, vor 
începe acu, lucrări mari... de supraetajare... şi s-ar putea, 
nu ştim încă, să vedem... 

Bătrâna le înapoie legitimaţiile. Nu-şi ascunse faptul că 
era nemulțumită. Prea mult mai bat capul şi ăştia de la 
Spaţiu. Abia în toamna trecută au tot măsurat. Le trebuiau, 
cică, date exacte pentru noul contract de închiriere. 

— Bine, se învoi ea, apucaţi-vă de lucru. 

Ridică storul de la o fereastră şi în sufragerie se revărsă 
lumina limpede a zilei. 

— Ne permiteţi să lucrăm la masa asta? întrebă Kitty. 

Bătrâna aprobă, dând din cap. Se uită lung la cei doi 
funcţionari; din servietele lor ieşiră creioane, linii, radiere, 
coli de hârtie pe care ea le mai văzuse la nişte măsurători 
anterioare. 

— Da' cum e cu supraetajarea asta? se interesă bătrâna. 

„Inspectorul”,  pregătindu-şi metrul de tâmplărie, 
răspunse arătându-se preocupat de sarcina ce o îndeplinea: 

— Ei, tovarăşă, e o problemă complicată... Deocamdată 
se tatonează... se inspectează... rezistă casa, nu rezistă? 

— Şi-o să ne mai pună un etaj? 

— Dacă temelia nu permite, atunci... Da' mai e până 
atunci, calcule, măsurători... începem cu holul, se adresă 
Brooke lui Kitty. 

Se îndreptă spre hol. Bătrâna i-o luă înainte şi aprinse 
lumina. Brooke cercetă holul şi începu să măsoare dictând: 

— Lăţimea un metru şaptezeci şi cinci... lungimea: doi 
metri... Uşa principală, uşa ce dă în sufragerie... 

Şi, în timp ce măsura şi dicta, Kitty desenă schema 
apartamentului la dimensiunile unei scări dinainte 
stabilite... Dar Brooke cercetă cu acest prilej, foarte atent, 


fiecare colţişor în parte, unde şi ce tablouri atârnă pe 
pereţi... Îşi ştergea des fruntea transpirată. Bătrânei i se 
făcuse milă de ei. Se duse la bucătărie şi se întoarse cu 
dulceaţă şi apă rece de la gheaţă. 

— Ce mobilă frumoasă! admiră Kitty. 

— Da, e foarte frumoasă, fu de acord bătrâna. Şi dintr-o 
dată limba i se dezlegă, deveni mai binevoitoare. Aici a stat 
un neamţ, un hitlerist... o mare căpetenie... A stat, tovarăşi, 
de unul singur în toată casa. Mă întreb cum de n-a 
înnebunit? Să stai singur cuc! La 23 August, hitleristu' a 
fugit, casa a rămas poporului... Pe noi ne-au bombardat 
nemţii. Apoi, am primit casa asta... cu tot cu mobilă... 

Bătrâna vorbea mult. La început nu i-a plăcut nici 
locuinţa, nici mobila, pe urmă s-a obişnuit. 

— Nimic nu-i mişcat din casa asta... Aşa cum am găsit-o, 
aşa a rămas. Numai camera copiilor am mai amenajat-o... 

Brooke măsura într-una, trecând dintr-o cameră într-alta. 
Dicta, iar pe colile lui Kitty se  împlinea planul 
apartamentului. Aproape în fiecare încăpere atârna câte 
unul sau două tablouri în ulei. Brooke avu posibilitatea să le 
cerceteze, să se uite în spatele lor, să vadă dacă nu cumva 
descoperă prezenţa vreunui seif. Treaba asta începuse să-l 
plictisească, ar fi lăsat-o baltă şi ar fi revenit a doua zi, dar 
miza acţiunii era mult prea mare ca să plece. Ştia că, după 
îndeplinirea misiunii, se va retrage, va trece în rezervă. 
Avea şi el dreptul la odihnă. Va călători mult şi-şi va scrie 
memoriile. Măsuratul şi efortul lor i se păreau acum inutile. 
„Von Krämer a fost un idiot! A conceput nu o operaţie, ci un 
joc pentru copii. Mult mai trăncăneşte şi bătrâna asta!” 

— Aici ce e? 

— Camera mea, răspunse bătrâna. 

— Putem intra? 

— Cum să nu, dragii mei, intraţi! 

Brooke deschise uşa şi în aceeaşi clipă făcu o descoperire 
care-l îndemnă să creadă că efortul său va fi răsplătit din 
plin. Pe un perete, deasupra unei măsuţe bătrâneşti, atârna 
o fotografie mare, înrămată elegant, a artistei Any Ondra. 

— Nu cumva este artista Any Ondra? întrebă Brooke, în 


vreme ce chipul său bărbătesc şi energic se lăsă înmuiat de 
un surâs copilăresc. 

— Ea e! Fotografia asta stătea într-alt loc... în bibliotecă, 
pe birou. Ginerele meu a vrut s-o arunce, eu însă nu l-am 
lăsat. L-am rugat să mi-o dea mie... Eu am văzut o mulţime 
de filme cu dânsa... A fost o artistă foarte drăgălaşă. 

Brooke se apropie. Any Ondra zâmbea şăgalnic, cu capul 
lăsat puţin pe spate, arătându-şi dantura albă, superbă. 

— A, dar are şi un autograf! Ce scrie oare? 

— Am întrebat şi eu odată pe cineva ce scrie... Nu mai ţin 
minte ce mi-a spus... O amintire sau aşa ceva... Ştiţi, ea a 
fost la Bucureşti în urmă cu ani... 

— Ştiu, Zise Brooke şi izbuti să descifreze scrisul actriţei 
germane: „Să-ţi aminteşti mereu aceste versuri..., Any”. Ce 
zici, tovarăşe Duţescu, frumoasă femeie! 

— A fost!! 

— Ei, zise bătrâna, toţi ne trecem. 

Brooke era Convins că ăsta era tabloul de care pomenise 
von Krämer în clipa morţii. Acum nu se mai îndoia că 
fotografia din faţă ascunde taina operaţiei „A.0.3”. 

— Tovarăşi, îmi permiteţi să mă uit mai aproape... Artista 
asta îmi aminteşti de tinereţea mea... de unele zile... 

— Nu te ştiam şi sentimental, tovarăşe Marinescu, îl 
ironiză Kitty. 

Bătrâna scoase tabloul din cârlig şi i-l dădu „in- 
spectorului”. Îi plăcea cum se minunează acest bărbat înalt, 
frumos, de existenţa unei asemenea fotografii. 

„Ce fac, gândea Brooke admirând-o pe Any Ondra, cum 
intru în posesia fotografiei... Aici, între fotografie şi carton, 
von Krämer şi-a ascuns marea lui taină. Simplu, dar 
ingenios... Tabloul trebuie desfăcut încet, cu precauţie... 
Întâi ramele.... Îmi pierd timpul cu tot felul de divagaţii. 
Cum intru în posesia fotografiei? Cu bătrâna nu se cade să 
mă pun rău... Poate că mâine trebuie să revin... să caut... 
Trebuie să obţin fotografia fără scandal, fără zgomot”. 
Înapoie tabloul, oftă. Spuse: 

— O fotografie rară doamnă. Ce n-aş da să am şi eu o 
copie. La lucru, tovarăşă Duţescu. 


Continuă măsurătorile. Avea nevoie de ele, avea acum 
nevoie să cunoască apartamentul până în cele mai 
neînsemnate amănunte. După o muncă asiduă de mai bine 
de două ceasuri, planul locuinţei se afla în mâinile lor. Kitty 
lucrase excepţional şi Brooke îi mulţumi printr-o strângere 
uşoară a mâinii. Începură să-şi strângă hârtiile, să le bage 
în servietă, cerând scuze bătrânei pentru deranj. Apoi, 
Brooke, cuprins subit de un val de melancolie, spuse: 

— Mi-a rămas inima la fotografie... Îngăduiţi-mi s-o mai 
văd o dată. 

— Ei, tovarăşe, te pomeneşti că eşti şi căsătorit, glumi 
bătrâna. Pofteşte! 

Brooke nu-şi ascunse tristeţea. Se uită la Any Ondra ca la 
femeia visurilor sale. Oftă: 

— Dacă aş avea o copie... Tovarăşă, sunt cam 
îndrăzneţ... V-aş da oricât... să mă lăsaţi să fac o copie... O 
copie, doamnă! V-aş lăsa garanţie orice... Legitimaţia mea 
de inspector, buletinul, O zi, două, să fac o copie... O s-o 
aduc înapoi intactă... Zău, tovarăşă! 

Vorbea cald, rugător, că ţi se rupea inima ascultându-l. 
Bătrâna nu rezistă acestui atac. Se învoi. Dădu fotografia, 
luând în schimb buletinul de identitate al inspectorului. 

În stradă, Brooke nu se mai putu stăpâni. Cuprinse umerii 
lui Kitty, o strânse puternic, sărutând-o pe obraz. 

— Ai înnebunit, Richard? îl îndepărtă ea obosită. Acasă se 
apucă de îndată de lucru. Desfăcu atent tabloul şi, după 
căutări răbdătoare, făcu o descoperire senzaţională: pe o 
coală de hârtie japoneză, von Krämer desenase cu cerneală 
simpatică o parte din încăperile apartamentului şi locul 
unde se afla ascunsă arhiva... 

În culmea fericirii, Brooke lansă 
zile un mesaj. 

Mesajul lansat de „Fantomă” în seara zilei de 22 iulie fu 
interceptat de posturile de goniometraj ale Securităţii de 
stat. Calculele stabiliră locul emisiunii undeva într-o 
pădurice din apropierea Capitalei. Cercetările fulger la faţa 
locului nu dădură nici un rezultat. 

Maiorul Panait primi textul descifrat al mesajului la o oră 


A 


ncă în seara aceleiaşi 


când colaboratorii săi Frunză şi Lucian se aflau la dânsul. 
Discutau despre tăcerea dentistului Romanescu, despre 
faptul că „oaspetele” lui „Leonard Olariu” încă nu sosise. Se 
opriră din discuţie. Panait citi documentul, mai întâi în 
gând, apoi cu glas tare: 

„Către Boby. Urgent. Am nevoie de un ajutor. Indică-mi 
un om. Urgent. Sunt la un pas de victoriei Fantoma”. 

Cei doi îl văzură pe maior încruntându-se. Se ridică apoi 
furios de la birou şi începu să se învârtească cu paşi mari 
prin încăpere. 

— Inţelegeţi, e la un pas de victorie... Dar nu-şi poate 
îndeplini misiunea... Are nevoie de un ajutor. Cere să i se 
indice un ajutor. Acţionează, acţionează, iar noi nu izbutim 
să-l dibuim... 

Deodată, maiorul se opri din mers şi se uită îngândurat la 
colaboratorii săi: 

— Băieți, am o idee. Trebuie să riscăm... N-avem altceva 
de făcut... 

Trecu vesel la masa de lucru şi începu să-şi expună 
ideea. 


26. APARE UN VÂNZĂTOR DE FLORI 


„Fantoma” se trezi în zori. Kitty dormea. Trecu în vârful 
picioarelor în bibliotecă. Închise uşa în urma sa. Lumina 
cenuşie a zorilor pătrundea în încăpere printr-o fereastră nu 
prea mare şi acoperită de o perdea. Dincolo de zidurile 
încăperii, oraşul începea să se trezească: se auzea de 
departe zgomotul unor tramvaie. 

Brooke scoase dintr-un dulap un aparat de radio-emisie şi 
recepţie şi-l aşeză pe birou. Se uită curios la aparat, căscă, 
îşi frecă pieptul păros, apoi se aşeză pe scaun. Răsuci un 
buton. Se uită la ceas. Mai avea cinci minute până la 
lansarea semnalelor. Căscă din nou şi se gândi că intrase, 


cum îi plăcea să-şi spună, pe „ultima turnantă”. Peste o zi, 
două, misiunea va fi îndeplinită. Totul însă mai depindea şi 
de răspunsul ce avea să-l primească de la Boby, Avea 
nevoie de un om, de un ajutor de nădejde. Nu-i plăcea în 
misiunile deosebite ce i se încredinţau să lucreze cu mulţi 
oameni. Işi pusese multe speranţe în Romanescu, dar el a 
picat, nu mai e şi nu l-a trădat. Ba, dimpotrivă, i-a semnalat 
primejdia. Pe Kitty n-o putea folosi în ceea ce-şi propusese 
să facă. Pentru a depista ascunzătoarea casetei lui von 
Krämer avea nevoie de un bărbat. In afară de Romanescu şi 
Kitty n-avea nici o altă legătură. 

Se uită la ceas: aşteptă ca secundarul să ajungă în 
dreptul orei douăsprezece, după care lansă patru semnale 
scurte care pentru „Boby” însemnau: „Te ascult”. Trecu pe 
recepţie, apucă creionul şi rămase în aşteptare. Ceva mai 
târziu, încăperea se umplu de sunetele tainice ale unui post 
de radio. Brooke notă, descifrând direct textul: „Bravo, 
Richi... La florăria Codlea de pe bulevardul Magheru 
lucrează ca vânzător un om al nostru. Întrebi: „Cine-i to- 
varăşul Cazan?” şi îi spui: „Vin din partea lui Boby”. Îţi va 
răspunde: „Îmi pare bine. Cu ce flori vă pot servi?” Ai 
încredere. Te va ajuta. Succes. Te aşteptăm. Boby”. 

Sunetele pieriră. Liniştea în încăpere se refăcu. Brooke 
închise aparatul şi rămase cu ochii aţintiţi pe coala de 
hârtie. Citi, memoră, zâmbi misterios unui gând. Se ridică. 
Ascunse aparatul în dulap. Apoi luă textul mesajului, îl 
rupse în bucățele mici pe care le aruncă la toaletă. Reveni 
în dormitor, tot în vârful picioarelor, şi se culcă lângă Kitty. 
Simţindu-l în somn, femeia murmură ceva, se strânse lângă 
dânsul fără să-l trezească. 


Brooke cunoştea florăria Codlea. Nu o dată trecuse prin 
faţa vitrinelor ei şi admirase, nişte orhidee. Ba, dacă-şi 
amintea bine, într-o zi intrase şi ceruse câteva garoafe. 
Simţise nevoia unor flori în camera de hotel unde locuise 


cândva. Ă 

Soarele ardea puternic. In ciuda arşiţei, bucureştenii 
umpluseră trotuarele. Era un du-te vino, ca-n ajunul unei 
mari sărbători. Brooke se opri în faţa florăriei. Se uită atent 
în stânga şi-n dreapta sa. Nu observă nimic neobişnuit. 
Inaintă apoi spre vitrină; părea că-l interesează aspectul 
unor coşuleţe cu fiori. De fapt, iscodea magazinul. In afară 
de o tânără vânzătoare nostimă din pricina unor gropiţe 
care-i punctau obrajii ori de câte ori zâmbea, mai văzu un 
bărbat voinic, îmbrăcat într-un halat alb, care vorbea cu 
două cliente: „Asta e!” îşi zise. Vânzătoarea trecuse la casă 
şi se apucase să glumească cu casieriţa. Brooke intră şi se 
îndreptă direct spre vânzător. Acesta tocmai terminase cu 
cele două cliente, şi-l întrebă politicos: 

— Ce doriţi? 

— Cine-i tovarăşul Cazan? întrebă Brooke. 

— Eu. 

— Vin din parcea lui Boby. 

Vânzătorul se lumină la faţă ca la aflarea unei ştiri pe 
care o aşteptase multă vreme. 

— Îmi pare bine. Cu ce flori vă pot servi? 

— Aş vrea să aleg, răspunse Brooke, arătându-se şi el 
bucuros de întrebarea vânzătorului. 

Cazan ieşi de la tejghea şi trecu cu noul său client lângă 
vitrină. 

— Am nişte garoafe foarte frumoase... Sau gura leului... 
Priviţi ce culori... Cu ce vă pot fi de folos? 

Brooke se aplecă să vadă nişte flori şi şopti: 

— Trebuie să stau de vorbă cu dimineaţa. Apoi cu glas 
tare întrebă: orhidee nu mai aduceţi? 

— Nu, de mult... In toamnă însă cred c-o să avem... 
Magazinul se închide la unu, aşteptaţi-mă la „Dalles” în 
faţă... Deci cu ce vă servim? 

— Îmi pare rău, dar aş fi vrut nişte orhidee. 

Brooke ieşi. Nu se depărtă de florărie. Işi alese un loc de 
unde izbutea să ţină magazinul sub observaţie. Vânzătorul 
îşi vedea mai departe de ale sale, liniştit, respectuos, ca şi 
când n-ar fi primit vizita nimănui. „Tipul e simpatic!” îşi zise 


Brooke. „Să văd însă de ce o fi în stare!” Până la închiderea 
magazinului mai erau două ceasuri. Intră într-un 
cinematograf, urmări cu interes un film franțuzesc, iar la 
ora unu fix se ivi la locul întâlnirii. 

Cazan nu întârziase prea mult. Brooke îl văzu de departe 
şi-şi spuse că vânzătorul trebuie să fie de vârsta lui. Avea 
un mers de sportiv şi asta-l bucură. Îi ieşi în întâmpinare. Îşi 
strânseră mâinile şi o porniră unul lângă altul. Brooke era 
mai înalt şi mai voinic decât Cazan. 

— Eu zic să intrăm la berăria asta de aici! propuse 
vânzătorul de flori. 

— N-am nimic împotrivă. 

Intrară într-o grădină şi se aşezară la o masă mai retrasă. 
Cazan fu primul care deschise vorba: 

— Cu ce vă pot fi de folos? întrebarea răsunase grav, 
serios, şi lui Brooke i se păru că omul din faţa sa se arăta 
altfel decât îl cunoscuse în magazin... Asta este rostul meu 
în Bucureşti... Să-i ajut pe ai noştri în anumite împrejurări. 
Aşa că vă rog... să nu pierdem timpul... 

Lui Brooke îi plăcu tonul oficial şi autoritar al lui Cazan - 
vânzătorul de flori. Li se aduce berea, ciocăniră. 

— lată despre ce este vorba, începu Brooke să 
povestească după ce goli jumătate de halbă. 

Relată în cuvinte puţine ce aştepta de la dânsul Acţiunea 
era periculoasă, iar Brooke sublinie acest adevăr mai mult 
decât se cuvenea, vrând să vadă cum va reacţiona Cazan. 
Acesta însă îl ascultase ca şi când Brooke nu i-ar fi cerut să- 
şi rişte libertatea sau chiar viaţa, ci i-ar fi cerut un buchet 
de flori. 

— Da, răspunse Cazan în cele din urmă, dificilă 
chestiune. Duse halba la gură, bău, apoi continuă Inţeleg... 
înţeleg... trebuie să vă ajut... sunt obligat s-o fac. In sfârşit, 
conştiinţa mi-o cere... Şi apoi, Boby este pentru mine ceea 
ce este şi pentru dumneata. 

Rămaseră încă multă vreme şi discutară amănuntele 
acţiunii. 


Ultimul atac şi cel decisiv trebuia dat într-o joi după- 
amiază. Planul stabilit de Brooke era simplu. La orele patru 
şi jumătate, femeia de serviciu va fi plecată - ziua ei liberă. 
Bătrâna va fi singură în toată casa. Ei vor suna la uşă. 
Bătrâna le va deschide Ea doar îi cunoştea de-acum pe 
„tovarăşul inspector”. O vor imobiliza şi nestingheriţi de ni- 
meni vor începe, pe baza schemei lăsate de von Krämer, 
căutarea casetei. 

Aşa şi făcură. La orele patru şi jumătate după-amiază, 
după ce constatară plecarea femeii de serviciu (îi pândiseră 
plecarea), sunară la uşa locuinţei lui Sandu Dima. Bătrâna 
le deschise: 

— A, tovarăşul inspector, exclamă ea bucuroasă. Aţi venit 
iar pe la noi. Poftim! 

Brooke şi „florarul” rămaseră în vestibul până ce bătrâna 
încuie uşa. Apoi o urmară spre sufragerie. Spionul intră 
primul şi, în aceeaşi clipă, încremeni. Văzu un ofiţer de 
securitate ridicându-se de la masă. 

— Bine aţi venit, mister Brooke! îl întâmpină ofiţerul 
aruncându-i un zâmbet batjocoritor. 

„Nu, nu se poate, gândi Brooke, nu e el. Pe acela l-am 
împuşcat eu, cu mâna mea! Nu, am halucinaţii”. Observă 
însă că bătrâna se dădu la o parte ca să-i facă loc ofițerului. 
Instinctiv, Brooke vru să se retragă. Il opri însă glasul 
„vânzătorului de flori”. 

— Stai! Sus mâinile! 

Simţi în coastă apăsarea unui revolver şi înţelese că nu 
aiurează, că-i pierdut. Ridică anevoie mâinile. Lucian se 
apropie de el şi, cu acelaşi surâs pe buze, îi spuse: 

— Mister Brooke, în numele legii eşti arestat! Mă bucur 
că m-ai recunoscut! 


27. SFÂRŞITUL „FANTOMEI” 


Romanescu intră în biroul maiorului Panait şi-i salută 
respectuos pe cei trei ofiţeri de securitate. Ultimele zile îl 
îmbătrâniseră; nu se mai ţinea semet ca odinioară. Pungile 
de sub ochi deveniseră şi mai evidente. Se opri în mijlocul 
încăperii, mirat la vederea celor câteva scaune goale puse 
parcă anume în faţa biroului. Atât maiorul cât şi 
colaboratorii lui erau bine dispuşi şi această constatare îl 
tulbură şi-i umplu inima de presimţiri ciudate: 

— Şezi, domnule Romanescu. 

| se arătă un scaun, primul din cele patru care alcătuiau 
un semicerc în jurul biroului lui Panait. Se aşeză încet şi 
temător de parcă ar fi bănuit că dintr-un minut într-altul 
scaunul va sări în aer. 

— Domnule Romanescu, eu, de felul meu, sunt un om 
care mă ţin de cuvânt. La ultimul interogatoriu ţi-am promis 
că în curând îl vei vedea aici şi pe mister Richard Brooke. 

Faţa gălbejită a dentistului se schimonosi într-un surâs 
care se voia ironic. 

— Pe oricine, numai pe Richard Brooke nu. Con- 
traspionajul hitlerist l-a căutat ani de zile şi n-a izbutit. O să 
izbutiţi dumneavoastră! Să fim serioşi! Şi trebuie să 
recunoaşteţi că spionajul hitlerist... 

Panait se uită amuzat la Lucian şi Frunză, apoi deschise 
dictafonul: 

— Să fie adus arestatul Richard Brooke! 

— Oricine, numai Richard Brooke nu... Contraspionajul 
hitlerist l-a arestat de patru ori şi tot de atâtea ori s-a 
constatat că nu era Richard Brooke... De aceea i se spune 
„Fantoma”, apare şi dispare... O „fantomă” să fie arestată? 
___Uşa se deschise. În încăpere fu introdus Richard Brooke. 
Il văzu pe Romanescu, dar nici un muşchi al feţei nu se 
clinti. Romanescu izbucni într-un hohot de râs. Râdea şi se 
bătea cu palmele peste genunchi. Printre hohote, 
anchetatorii auziră: 


— Ăsta-i Brooke? ...Ăsta-i? Ha, ha, ha, ăsta nu-i Brooke, 
domnilor! Nu-i Brooke. Ha, ha, eu v-am spus.. Pe toţi îi 
puteţi prinde, numai pe Brooke nu... Asta nu-i Brooke! 

—  Incetează odată, idiotule! izbucni  „Fantoma”. 
Romanescu se opri brusc din râs.. 

— Cum îmi vorbeşti aşa? se indignă dentistul. Pentru ce, 
mister Brooke mă jigneşti? Pentru că am fost gentlemen şi 
am vrut să te scap? 

— Cetăţene Romanescu, întrebă Panait, recunoşti în 
persoana dumnealui pe Richard Brooke? 

— Da, recunosc, mărturisi Romanescu, lăsându-şi capul 
în piept. 

— Multumesc zise Panait satisfăcut. Apoi se adresă 
dictafonului: Arestatul Romanescu să fie luat de aici. 

Intră un plutonier şi-i făcu semn dentistului să se ridice şi 
să-l urmeze. Romanescu se supuse. Indreptându-se spre 
ieşire, trecu pe lângă Brooke. Se opri pentru o clipă... şuieră 
printre dinţi un: „Ticălosule!” apoi ieşi cu paşi grăbiţi. 

— Luaţi loc, domnule Brooke. 

Spionul se aşeză şi, uitându-se nu fără curiozitate la cei 
din jur, întrebă de parcă s-ar fi pomenit la un cocteil şi nu la 
o anchetă: 

— Cu cine am onoarea? 

— Cu maiorul de securitate Panait. Pe dumnealui aţi avut 
de-acum plăcerea să-l cunoaşteţi... Este locotenentul maior 
Lucian Viziru... cel pe bare aţi vrut să-l împuşcaţi în casa lui 
Leonard Olariu şi, precum vedeţi, n-a murit... Celălalt ofiţer 
este locotenentul major Frunză, un alt colaborator al meu... 

Spionul se uită admirativ când la unul, când la celălalt... 

— Imi daţi voie, eu sunt Richard Brooke... Colonelul 
Richard Brooke, se prezentă el, ca şi când ar fi vrut să 
sublinieze ideea: Vă daţi seama pe cine aţi pus mâna?! N- 
am de gând să vă mai dau bătaie de cap. Vă voi răspunde 
la toate întrebările cu o condiţie însă... una singură Se uită 
în ochii maiorului să vadă dacă este dispus sau nu să-i 
primească condiţia. 

— S-o ascultăm, se învoi Panait şi, tot iscodindu-l pe 
acest celebru spion, îşi aminti că Lucian îi reţinuse, 


semnalmentele şi că le reţinuse exact. 

— lată, domnilor, ofiţeri, în ce constă condiţia mea. Aşa 
cum am mai declarat, voi răspunde la toate întrebările. 
Inainte de toate, însă, aş vrea să-mi explicaţi cum de aţi 
izbutit să mă prindeţi într-un moment când eram mai 
aproape ca oricând de victorie? 

— Cu plăcere, domnule Brooke. Schimbul de mesaje 
dintre dumneata şi „Boby” a fost interceptat şi descifrat de 
noi... lată-le aici... Panait ridică de pe birou un dosar şi i-l 
arătă. Sunt toate. Nu ne-am mulţumit numai cu descifrarea 
lor, ci am studiat şi particularităţile emisiunii. Am stabilit 
astfel că emisiunile erau precedate de patru semnale 
scurte. Ale lui „Boby” la fel. Am stabilit că dumneata îţi lan- 
sai mesajul seara, la orele 21,30 şi aşteptai răspunsul în 
zori, la orele 5. Au fost şi cazuri când „Boby” nu fi-a 
răspuns. Ultimul dumitale mesaj, în cate cereai ajutor, ne-a 
ridicat nouă că te apropii de „obiectul” din strada R. şi dacă 
nici acrim nu te prindem, ne scapi, aşa cum ne-ai mai 
scăpat. Atunci, aşa cum o cer uneori treburile noastre, am 
mers la marele risc. Am hotărât să i-o luăm lui „Boby” 
înainte. Am fost mai operativi decât „şeful” dumitale şi ți- 
am trimis în cale un „florar”... care să-ţi dea o mână de 
ajutor. Momeala a prins. Celebrul Richard Brooke a apucat 
cârligul undiţei. 

Pe faţa mare şi expresivă a spionului apărură pete mari 
de roşeaţă Se încruntă, de parcă s-ar fi mâniat pe o fiinţă 
nevăzut? O pleoapă începu să i se zbată nervos şi maiorul 
observă acest lucru. 

— Domnilor, zise Brooke, vă stau la dispoziţie, aştept 
întrebările dumneavoastră. Voi răspunde la toate. Am 
patruzeci şi patru de ani. De mai bine de douăzeci şi patru 
de ani sunt ofiţer de informaţii. Spionajul a fost şi va 
rămâne pasiunea vieţii mele. Primejdia o trăiesc la cea mai 
înaltă tensiune şi-mi creează stări sublime. M-am împăcat 
de mult cu gândul morţii. Ştiu cum m pedepseşte spionajul. 
Istoria este plină de exemple. Cei mai mari „aşi” şi-au în- 
cheiat socotelile în faţa plutonului de execuţie. Mi-am băgat 
în cap că nu pot fi prins, dar, în acelaşi timp, mi-am spus: 


îmi voi scoate pălăria în faţa celui care se va dovedi 
superior mie. Aţi dovedit-o. Sunt un gentlemen, domnilor, şi 
mă ţin de cuvânt. 

— Gentlemen! Nimic de zis. Un „gentlemen” ucigaş, 
constată Panait cu ironie. 

— Ştiu la ce vă referiţi. Da, în cariera mea am şi ucis. Am 
tras fără să ezit ori de câte ori a fost nevoie. 

— Cu ce scop aţi fost trimis în Republica Populară 
Română? 

— Am acţionat în România de foarte multe ori... cu 
misiuni speciale. Nu mi s-au încredinţat niciodată fleacuri. 
De astă dată am fost trimis cu scopul de a da de urma 
fostei reţele hitleriste de spionaj din ţara dumneavoastră, 
de a afla unde a fost ascunsă arhiva lui von Krâmer, şeful 
serviciului hitlerist de spionaj din România. 

— Cum ai izbutit să dai de urma reţelei? 

— Se ştia că von Krämer şi-a organizat reţeaua. Se ştia 
că reorganizarea s-a făcut în cadrul „Operaţiei A.0.3”. 
Adică „Operația Any Ondra”. Treiul din coadă a rămas 
pentru miile o taină. Cheia operaţiei la fel: locul unde 
Krämer şi-a ascuns arhiva nu mi-era cunoscut. L-am aflat 
mai târziu. Precum se ştie, von Krämer a murit ucis la 24 
august de bombele aviaţiei germane. Mi se încredinţase o 
misiune grea, vă daţi seama... Brooke se uită pe rând la cei 
trei ofiţeri de securitate. Din întreaga sa ţinută se degaja un 
aer de mândrie şi orgoliu. Da, domnilor, mi s-a încredinţat o 
misiune foarte grea, 

— O ţigară? îl întrebă Panait, întinzându-i un pachet de 
„Carpaţi”. 

— Mulţumesc! Luă ţigara şi maiorul îşi aminti din nou de 
semnalmentele reţinute de Lucian? „Mâini mari, puternice, 
de sportiv”. Trase fumul de ţigară în piept, apoi se aşeză 
mai comod pe scaun. 

— Nu este pentru nimeni un secret, continuă spionul, că 
Gedlen, deşi trece în momentul de faţă drept aliatul nostru 
principal, nu se dă îndărăt de la spionarea noastră. Agenţii 
lui s-au strecurat şi-n rândurile noastre. Acelaşi lucru îi 
facem şi noi. Depistarea arhivei lui von Krämer, Gedlen a 


început-o mai de mult. Am fost informaţi că agenţii lui 
Gedlen ar fi identificat în persoana unui oarecare Leonard 
Olariu pe un vestit ofiţer de informaţii, Siegfried, pe numele 
său adevărat Herman Braun. Pe „Siegfried” îl cunoscusem 
cândva, în anii războiului. Am fost paraşutat atunci în 
România cu scopul de a-l convinge să lucreze pentru noi. 

— In ce perioadă s-a petrecut acest fapt? 

— In primăvara anului 1944... cu câteva luni înainte de 
23 august. Am izbutit să am o întrevedere cu dânsul. Însă 
Braun ca şi von Krâmer, ca şi Helmuth... 

— Hans Helmuth Wolff? îl întrerupse Panait. 

— Exact! au fost nişte fanatici. Braun mai continua în 
zilele acelea să creadă în victoria Germaniei. Îmi vorbea ca 
şi când Germania s-ar fi aflat nu în pragul prăbuşirii, ci în 
cel al victoriei. A refuzat propunerea noastră. Acum urma 
să-l revăd, să constat mai întâi dacă este unul şi acelaşi cu 
Herman Braun. Trecuseră doar atâţia ani. 

— Când şi cum aţi trecut graniţele ţării noastre? 

— In primăvara acestui an, la sfârşitul lunii martie. Am 
fost lansat de pe un submarin. M-am folosit de o identitate 
falsă. În dosarele de evidenţă ale hotelurilor apăream drept 
un inginer din Braşov. 

— Inginerul Leontin Şerban. 

— Exact, domnule maior. La începutul lunii aprilie. 
dădusem de urmele lui Leonard Olariu. Se schimbase mult, 
l-am recunoscut cu greu. Mi-am propus ca o vreme să-l 
urmăresc, să văd cu cine am de-a face dacă nu cumva a 
devenit omul Securităţii. Cu acest prilej am făcut o 
descoperire importantă, chiar senzaţională într-o seară, 
urmărindu-l, am ajuns în parcul Libertăţii. Acolo, a luat-o pe 
o alee mai dosnică. S-a aşezat pe o bancă. După un timp, 
un individ s-a aşezat lângă el. Au avut amândoi o discuţie 
destul de lungă, în limba germană. Cuvinte răzlețe, fără un 
sens, ajungeau şi până la mine. Deodată, am auzit o 
bufnitură şi l-am văzut pe Braun ridicându-se şi plecând în 
grabă. Celălalt căzuse grămadă de pe bancă. Am înţeles 
atunci că Braun săvârşise un omor. Am devenit şi mai pru- 
dent. Nu-mi încetasem însă urmărirea. După un timp, a 


intervenit... 

— „crima din Parcul loanid. 

— Da, a doua crimă m-a cam derutat. Nu ştiam ce 
trebuie să întreprind... Îmi permiteţi încă o ţigară? 

Luă ţigara şi şi-o aprinse calm, cu mişcări degajate. 

— Nu ştiam ce trebuie să întreprind. Mă chinuia 
întrebarea: Olariu e unul şi acelaşi cu vestitul spion german 
„Siegfried”? Ce se petrecea cu el? Trebuia să iau o 
hotărâre. Am aflat unde lucrează. L-am căutat la telefon. 
Nu i-am spus cine sunt, însă i-am spus că am să-i comunic 
ceva din partea unui vechi camarad de-al său. Mi-a fixat 
întâlnirea pe aleea şahiştilor din Cişmigiu. N-am putut să nu 
constat că avea o slăbiciune pentru parcuri şi alei. M-am 
dus la întâlnire înarmat... 

— ...0 armă cu amortizor de sunete, îl completă maiorul. 

— Pentru orice eventualitate. 

— Şi n-aţi regretat că aţi luat-o? 

— Nu. Am fost amândoi punctuali. El m-a recunoscut de 
îndată şi acest lucru a însemnat pentru mine o confirmare 
că în faţa mea se găseşte vestitul „Siegfried”. „A, mister 
Brooke!” m-a întâmpinat el. „Cum ai dat de mine?” L-am 
cercetat mai atent. Nu mai era cel de altă dată. Părea un 
om distrus. Starea lui am pus-o pe seama celor două crime 
săvârşite în ultimele două săptămâni şi al căror martor 
ocular, fără să vreau, fusesem. M-a întrebat cu ce scop îl 
caut. l-am explicat. Mi-a surâs amar. La toate întrebările 
mele n-avea decât un răspuns: „Nu ştiu! Nu ştiu!” N-a putut 
să mă convingă că nu ştie nimic de operaţia „Any Ondra”. 
Am hotărât atunci să-l şantajez. l-am spus că-l urmăresc de 
mai multă vreme şi că l-am văzut săvârşind cele două 
crime. Asta l-a înfuriat. Ochii i s-au umplut de ură şi a dus 
mâna la armă. l-am luat-o înainte şi n-am ezitat să-l împuşc 
aşa cum îşi împuşcase şi el amicii. 

— Ce credeţi că l-a determinat pe Braun să-şi ucidă 
amicii? 

— Presupun că reţeaua organizată de Krämer urma să 
stea un timp la „conservare”. Se pare că cei trei 
depuseseră un jurământ pe altarul „Marii Germanii”. Dacă 


în decurs de zece ani, Krămer nu va izbuti să restabilească 
legătura cu Braun şi, prin el, cu ceilalţi, atunci cei trei ar fi 
fost obligaţi de jurământ să se sinucidă. Dar precum se 
vede, au întârziat s-o facă. Atunci, Braun s-a hotărât să 
aducă la îndeplinire, nu după zece, ci după doisprezece ani, 
cerinţele jurământului. Cu siguranţă că dacă eu nu l-aş fi 
împuşcat, Braun s-ar fi sinucis. 

— Şi după ce l-ai împuşcat pe Braun, ce-ai făcut? 

— Simţind că lucrurile pot lua pentru mine o întorsătură 
neaşteptată am dispărut urgent din România. Am plecat pe 
calea pe care sosisem. 

— O barcă v-a dus în larg... Un submarin v-a aşteptat în 
afara apelor teritoriale româneşti. V-aţi scufundat, iar barca 
a sărit în aer. 

— Constat cu surprindere că aţi fost mereu pe urmele 
mele. Acum îmi dau seama... capcana pe care mi-aţi întins- 
o n-a fost o simplă întâmplare. M-am obişnuit să 
subapreciez capacitatea celor de la Securitate. Am 
considerat întotdeauna că profesiunea noastră nu poate fi 
practicată decât de o elită ofiţerească. M-am înşelat. Dacă 
prin absurd, m-aş regăsi în libertate şi aş fi pus să acţionez 
din nou pe teritoriul României, vă asigur că nu v-aş mai 
subaprecia. Vă rog să mă iertaţi, dar noblețea mă obligă la 
o asemenea mărturisire... 

— Nu numai noblețea, domnule Brooke... 

— Ce vreţi să spuneţi, domnule maior? 

— Vă mai obligă şi faptul că dosarul dumneavoastră este 
complet... Corpurile delicte sunt prezente. Martorii, la fel. 
Locotenentul major Viziru e în faţa dumitale. Mi se pare c- 
aţi avut cu dumnealui un mic diferend. L-aţi crezut mort. 
lată, trăieşte... Un agent „inteligent”, şi pe deasupra 
„gentlemen”, nu poate să nu ţină seama de piesele care se 
găsesc la dosar şi care obligă, încheie Panait fără să-şi 
ascundă ironia vizibilă. 

Lucian şi Frunză se uitau cu drag la şeful lor. Maiorul 
smulsese cu o singură mişcare, dar abilă, blazonul de 
nobleţe al spionului. 

— Aveţi dreptate, recunoscu Brooke, nu fără o undă de 


amărăciune în glas. 

— Care a fost motivul reîntoarcerii dumneavoastră în 
România după asasinarea lui Braun? 

— Agenţii noştri strecuraţi în aparatul lui Gedlen ne-au 
informat că, totuşi, Gedlen a intrat în legătură, după ce eu îl 
lichidasem pe „Siegfried”» cu „Siegfried”. Mie mi-a venit să 
rid. Doar cu mâna mea îl lichidasem. Şefii mei s-au alarmat. 
Nu ne era indiferent cine va ajunge mai întâi la caseta lui 
von Krämer. Am primit din nou misiunea să plec în România 
şi să lămuresc adevărul în cazul lui Herman Braun. Il 
rănisem numai? Se vindecase? Agenţii lui Gedlen intraseră 
în legătură cu el? Miza aruncată în joc era mult prea mare 
ca toate aceste întrebări să rămână nelămurite. Am ajuns 
cu bine în România. Prima chestiune am lămurit-o destul de 
repede. Mi-am dat seama că agenţii lui Gedlen intraseră în 
legătură cu un ofiţer de securitate. Brooke îi aruncă lui 
Lucian o privire rece, apoi urmă. Romanescu m-a ajutat 
mult. M-a ascuns în clinică o vreme... 

— Patru zile! 

— Da. Apoi eu i-am cerut să mă ducă în comuna T. Acolo 
am stat ascuns alte câteva zile, în casa fostului negustor 
Niţă Troianescu. Romanescu trebuia să vină să mă ia. 
Aveam cu dânsul o înţelegere. Să-mi semnaleze primejdiile. 
S-a ţinut de cuvânt. De înapoiat însă nu mă mai puteam 
înapoia la Troianescu. Am ajuns la Bucureşti cu un vehicul 
ocazional şi mi-am găsit adăpost în apartamentul unei 
vechi colaboratoare de-a mea - Kitty Praporgescu, soţia 
inginerului lon Praporgescu, mort într-un accident de 
automobil... De aici mi-am continuat cercetările în vederea 
găsirii casetei lui von Krämer. N-aş fi ajuns cu cercetările 
mele atât de departe, dacă n-ar fi intervenit... Hans 
Helmuth Wolff... Aţi auzit de el? 

Maiorul deschise dosarul şi citi cu glas tare textul 
mesajului prin care „Boby” îl încunoştinţa pe Brooke de 
sosirea lui Helmuth. 

— Helmuth a fost unul dintre cei mai apropiaţi 
colaboratori ai lui von Krämer. Il cunoscusem bine, îi 
urmărisem activitatea, îi întinsesem pe vremuri o cursă... 


văduva unui colonel care lucrase în timpul războiului pentru 
noi. Femeia era frumoasă şi Helmuth s-a prins. Aşadar, eu îl 
cunoşteam, dar el nu mă cunoştea. Faptul că Hans Helmuth 
intra pe fir, mă neliniştea. Devenise limpede că omul lui 
Gedlen mi-o lua înainte. Era acum în joc onoarea mea. 
Trebuia să barez calea lui Helmuth. Eram convins că primul 
pas îl va face către locuinţa lui „Siegfried”. Am presupus că- 
I va căuta la o oră când îl căutasem şi eu. Ora când se 
întorcea de la slujbă. Trebuia însă să mai aflu câte ceva 
despre Helmuth. Mi-am adus aminte de văduva colonelului 
şi am hotărât să-i fac o vizită. Spre norocul meu. am găsit-o 
în vechea ei locuinţă. De la ea am aflat că după 23 august 
Helmuth a stat ascuns la dânsa sub masca unui emigrant 
polonez şi că se căsătoriseră. Am aflat că, nu demult, 
Helmuth fugise din ţară în Germania... Adunasem multe 
date despre Helmuth. 

Brooke povesti apoi toată primirea pe care el o 
organizase în cinstea lui Helmuth, cum izbutise să-l 
păcălească, obligându-l să spună tot ce ştia în legătură cu 
arhiva lud von Krämer. 

— Prin el am ajuns în câteva zile pe urmele casetei... 

— lar de acolo, aici, la noi, îl completă Panait. Sub ce 
nume se ascundea Helmuth? 

— Sub numele Nicolescu Grigore şi locuieşte la hotelul 
„30 Decembrie”. Ne-am înţeles să aştepte un semn din 
partea mea. 

— Cum aţi spus? Nicolescu Grigore? Panait deschise 
sertarul biroului şi căută o hârtie. O găsi şi după ce o citi, 
spuse: Hans Helmuth Wolff nu mai aşteaptă nimic. S-a 
sinucis. Şi-a tras un glonte-n cap. 

— În meseria noastră se întâmplă şi aşa ceva, preciza 
Brooke cu cinism. 

— Dumneata ai fi făcut-o? 

— Da! Dar n-am mai avut când... Am obosit... Aş vrea să 
mă odihnesc... Se poate? 

Drept răspuns, Panait deschise dictafonul şi ordonă scurt: 

— Luaţi arestatul de aici! 

Când intră plutonierul să-l ia, Brooke se ridică în picioare, 


salută respectuos şi voi să iasă, dar ce opri lângă uşă: 

— Domnule maior, ştiu că aici dumneavoastră sunteţi cel 
ce pune întrebări. Totuşi, v-aş ruga să-mi permiteţi şi mie 
nişte întrebări; vă mărturisesc fără ocol că spionajul mi-a 
intrat în sânge ca o otravă dulce. Vă rog să mă înţelegeţi. 
Ştiu care sunt legile României. ştiu că nu pot evita în nici un 
chip rigorile lor. Şi-mi voi primi pedeapsa. Totuşi, v-aş ruga 
să aveţi un pic de înţelegere pentru un spion bătrân şi 
viciat, şi să-mi răspundeţi: Aţi găsit caseta? 

Maiorul zâmbi: 

— Da! 

— Şi arhiva? 

— Da. 

— Şi ce însemnătate are 3 din coada iniţialelor „A.0.”? 

„Că multe mai vrea să ştie şi acest „mister Brooke” gândi 
Panait. Doar n-am să mă apuc acum să-l informez că „3” 
înseamnă, de fapt, cheia operaţiei: Krämer ar fi urmat să 
ţină legătura cu trei agenţi - Brauner, Pröl şi HOffel. Aceştia, 
la rândul lor, aveau să menţină legătura cu alţi trei. Şi aşa 
mai departe”. Răspunse, în cele din urmă, cu un aer grav: 

— Domnule Brooke, treiul nu înseamnă altceva decât 
cele trei nopţi de dragoste petrecute de Krămer în alcovul 
artistei Any Ondra. 

— Stupiditate prusacă, aprecie Brooke. Domnule maior, 
vă rămân recunoscător pentru acest act de încredere. Aş fi 
suferit mult de aici încolo, dacă n-aş fi aflat aceste 
amănunte. În fond, viciat cum sunt, pot să declar că din 
pricina acestor „amănunte” mi-am pierdut libertatea. Vă 
rămân îndatorat şi, dacă-mi veţi permite, mă voi apuca să- 
mi scriu memoriile. Un vechi vis de-al meu... Vă vor fi de 
folos. Adio, domnilor. 

— La revedere, mister Brooke! insinuă Panait. 

Râmaşi singuri, cei trei se priviră în tăcere. Maiorul Panait 
zâmbea obosit, în picioare. Surprinzându-i surâsul, lui 
Lucian i se umplu sufletul de o stimă nemărginită pentru 
omul din faţa sa. Frunză oftă şi spuse într-o doară: 

— Ne-a cam dat de furcă acest „gentlemen” al „mantiei 
şi pumnalului”! Nu-i aşa, tovarăşi? 

